
„Limba se află în vorbire, căci 
numai vorbirea întruneşte măsura 
tuturor manifestărilor de limbaj” 

Eugen Coşeriu 


Cuvânt-înainte 


În ultimele decenii, în lingvistică s-au creat nişte situaţii 
cam „delicate”, în care unii cercetători fac abstracţie de natura 
reală a limbii, de caracterul ei biplan (limbă-gândire, limbă- 
vorbire, limbă-istorie, limbă-realitate etc.), iar, drept conse- 
cință, sunt complicate metodele de analiză şi cercetare; mai 
mult decât atât, sunt inventaţi termeni noi, care, de cele mai 
multe ori, nu sunt nici explicabili şi nici adecvaţi fenomenu- 
lui. În lingvistică, de altfel, ca în orice ştiinţă, motivarea şi 
caracterul pertinent al fiecărui termen formează condiția nu- 
mărul unu — sine qua non, iar funcționarea fiecărui termen 
cere să fie bine argumentată şi corect demonstrată, pentru a nu 
devia de la axa consecvenţei şi continuității ştiinţifice. 

Profesorul moscovit Ruben Budagov (1910-2001) sus- 
ținea, referindu-se la respectivele aspecte-cheie ale ştiinţei 
despre limbă (limbă-gândire, limbă-societate, limbă-isto- 
rie, limbă-vorbire), că ele rămân a fi eterne, chiar dacă în 
orice etapă nouă, de evoluţie şi dezvoltare a ştiinţei şi so- 
cietăţii, se manifestă sub noi aspecte, care generează alte 
imperative. 

Prin urmare, actualitatea acestor dihotomii saussuriene 
rămâne a fi pe prim-plan întotdeauna, întrucât lingvistica 
(dar şi filologia, asemenea tuturor ştiinţelor umanistice) nu 
poate să se dezvolte prin a-şi simplifica realizările obținu- 
te sau, mai mult decât atât, să şi le reducă prin schimbare. 
Obiectul de studiu al lingvisticii cere în permanenţă ca toate 

cercetările să fie efectuate în toată complexitatea, sistema- 
tic ținându-se cont de aspectul retrospectiv şi introspectiv, 
pentru a-şi asigura neîntrerupt prospectivitatea. 

În domeniul gramaticii, problema principală, în toate 
timpurile, a fost şi rămâne a fi cea a raportului dintre formă 
şi conţinut, care se impune ca una a relaţiei dintre formă 
şi funcția conținutului sau a legăturii, de exemplu, dintre 
forma structural-gramaticală (morfologică) a cuvântului şi 
funcția lui comunicativ-informativă (sintactică) în enunţ. 

Diversele abordări ale acestui aspect al gramaticii (a 
raportului dintre formă şi conţinut) au condus la conclu- 
zii diferite şi chiar contradictorii: unii cercetători susţin, în 
general, că, la analiza faptelor de limbă, forma structural- 
gramaticală a cuvântului în enunţ este primordială, pledând, 
astfel, pentru formalism (de unde le vine şi numele de for- 
malişti), iar alții consideră că aspectul conţinutal şi funcția 
comunicativă a cuvântului în enunţ sunt decisive (de unde 
le vine numele de funcţionalişti). Polemicile dintre forma- 
lişti şi funcţionalişti au condiţionat manifestarea, respectiv, 
a două căi de bază în cercetările de gramatică: una care por- 
neşte de la formă spre conţinut şi alta, invers, care pleacă de 
la conţinut spre formă. 

Formaliştii încep analiza gramaticală de la structura 
limbii, de la forma gramaticală spre semnificația ei, spre 
conţinutul informativ, „făcând, astfel, abstracție de seman- 
tică în favoarea criteriilor pur „formale”, între care forma 
gramaticală a cuvântului ocupă locul central în cadrul enun- 
tului şi nu sensul lui informativ-comunicativ”. Rezultatele 
aplicării unei asemenea metode duc, în ultimă instanţă, „la 
o formalizare sau morfologizare a gramaticii, la contopirea 
morfologiei cu sintaxa”. 


Criticând formaliştii, acad. L. V. Şcerba (1880-1944) 
afirma, pe bună dreptate, că ei „au suprimat esența lucru- 
rilor, au suprimat însăşi limba ca mijloc de exprimare şi 
au formalizat-o într-atât, încât orice om, negândindu-se la 
mesajul propoziției, nepătrunzându-l, poate să indice locul 
atributului sau al complementului fără să greşească, ceea 
ce e uşor, dar fără folos.” Cine porneşte de la formă spre 
conținut „greşeşte adesea, punând semnul egalității între 
părțile de vorbire şi părțile de propoziție. O asemenea ana- 
liză formal-structurală nu comportă absolut nici un obiectiv 
cognitiv.” 

Scopul acestei culegeri de articole rezidă în demon- 
strarea faptului că principiul logico-semantic în gramatică, 
îndeosebi în sintaxă, este mai eficient, mai rezultativ, de- 
oarece concepe cercetarea faptelor de limbă de la conţinut 
spre formă, sub aspectul relaţiilor comunicativ-informative, 
în baza unei semantici şi logici naturale, vii, reale, pentru a 
identifica, în primul rând, semnificaţia substantivală, conți- 
nutal-informativă, determinând, astfel, şi volumul compo- 
nențial al părților de propoziţie (îndeosebi în Capitolul I). 

În axa acestor formule teoretico-aplicative (a raportului 
dintre formă şi conținut, dând supremație, la analiză, conți- 
nutului informativ) sunt scrise toate studiile pe care le-am 
inclus în cartea de față, pledând, preponderent, ca princi- 
piile semantice şi logice în sintaxă să fie însuşite corect şi 
reținute cu adevărat, căci nimic nu se poate învăţa fără a fi 
mai întâi memorat. 

În Caitolul al II-lea sunt luate în dezbatere unele pro- 
bleme de istorie a limbii române literare, pe care, din cauza 
şubredului context social-politic din Republica Moldova, le 
tratăm în raport cu cele de sociolingvistică. 


Prin tot atâta importanță se marchează şi aspectele ra- 
portului dintre limbă şi istorie, limbă şi societate, care, în 
contextul lucrării noastre, se exprimă prin legătura indiso- 
lubilă dintre istoria limbii române literare şi cultura noas- 
tră naţională propriu-zisă. Semnificaţia acestor probleme 
ale lingvisticii ține, în primul rând, de înțelegerea corectă 
a fenomenului apariţiei, evoluţiei şi dezvoltării limbii ro- 
mâne literare, fenomen care se prezintă ca unul cu caracter 
general-european (româna literară a apărut şi s-a dezvoltat 
aşijderi tuturor limbilor literare, de cultură din Europa), şi 
nicidecum ca unul naţional închis. Româna literară din toa- 
te regiunile vorbitoare ale acestei limbi (şi româna literară 
de la Chişinău) a apărut în urma lansării graiului muntenesc 
(1559-1581), prin cele 11 tipărituri biblice ale diaconului 
Coresi de la Braşov. Mai departe, prin contribuţia tuturor 
cărturarilor din toate provinciile Daciei, a crescut şi s-a dez- 
voltat, atingând faza supremă de modernizare abia la sfârşi- 
tul sec. al XIX-lea (în anul 1881). 

Capitolul al III-lea cuprinde unele recenzii, care sunt 
elaborate în spiritul criteriilor onomasiologice în gramati- 
că, ceea ce formează şi o expresie, vie şi directă, a lucrărilor 
(monografiilor) asupra cărora am insistat. 

Lucrarea respectivă este structurată dintr-o prefață (cu- 
vânt-înainte),trei capitole, lista abrevierlor şi indicii de 
nume (referințele bibliografice sunt prezentate la sfârşitul 
fiecărui paragraf). 

Bineînţeles că problemele analizei gramaticale a unită- 
ților sintactice, atât propoziționale, cât şi frastice, sunt tra- 
tate în baza diferitor principii metodologice; noi însă facem 
încercări de a fundamenta doar criteriul logico-semantic şi 
funcțional (onomasiologic), în conformitate cu care faptele 
de limbă sunt percepute „drept realităţi fireşti ale gândirii 
ŞI vorbirii.” 

Cartea de față constituie rezultatul unor cercetări de mai 
bine de un deceniu, având drept punct de pornire unele idei 
din teza de doctorat, susținută la 27 octombrie 1995, în şe- 
dința Consiliului Ştiinţific Specializat al Facultăţii de Lite- 
re, U.S.M. 

Îmi exprim toată gratitudinea față de domnul prof. Ana- 
tol Ciobanu, doctor habilitat în filologie, membru corespon- 
dent al A.Ş.M., profesor universitar la Catedra de Limbă 
Română, Lingvistică Generală şi Romanică (Facultatea 
de Litere, U.S.M.), întrucât mi-a citit articolele publicate 
în revistele de specialitate, încurajându-mă întotdeauna cu 
judicioase şi utile sfaturi, de amănunțit sau de ansamblu, în 
majoritate cuprinse acum de corpul monografiei. 

Sugestii constructive mi-au oferit dnii profesori Vasi- 
le Pavel, Tudor Cotelnic, Petru Tolocenco ş.a., precum şi 
regretatul prof. Nicolae Raevschi; fiind adepţi ai teoriilor 
funcționaliste sau integrale din lingvistica actuală. 

Folositoare mi-au fost şi reconsiderările din partea Insti- 
tutului de Filologie al A.Ş.M., cu care colaborez neîntrerupt. 

Totodată, am profitat şi de susținerea colegilor de la 
Catedra de limba română şi filologie clasică a U.P.S. „Ion 
Creangă”. 

Tuturor le exprim, şi pe această cale, profunda mea re- 
cunoştinţă şi mulțumire pentru ajutorul acordat. 


Autorul 

CAPITOLUL I. 


Probleme de gramatică 
a limbii române din perspectiva 
lingvisticii pragheze 


1.1. Principiul logico-semantic al sintaxei 
funcţionale 


În prezent manualele şcolare conțin la compartimentul 
sintaxă o serie de teme care diferă în ce priveşte tratarea 
lor teoretică. Faptul a generat multiple discuţii, polemizân- 
du-se îndeosebi pe marginea tipologiei subiectului şi pre- 
dicatului. Este vorba de utilizarea diferitor principii me- 
todologice de cercetare a faptelor de limbă şi a variatelor 
metode puse la baza delimitării variantelor structurale ale 
unităților sintactice. 

În lingvistica generală se profilează pregnant două căi în 
cercetarea sintactică: de la conținut spre formă şi, invers, de 
la formă la conţinut. In consecinţă, s-au stabilit două princi- 
pii metodologice de cercetare: principiul logico-semantic şi 
funcţional şi principiul structural-gramatical. 

În prezentul studiu luăm în dezbatere esenţa principiului 
logico-semantic şi funcţional (pledând pentru el), în raport 
cu cel structural-gramatical. 

Astăzi, sintaxa constituie centrul celor mai multe pre- 
ocupări ale cercetătorilor-lingvişti, întrucât acest nivel al 
limbii a generat şi generează o gamă întreagă de probleme 
de gramatică, printre care, mai cu seamă, se impun corelația 
dintre formă şi conținut, noţiunea de formă în gramatică, 
principiile şi metodele de cercetare ale unităţilor ei. 

E necesar să convenim că între obiectul de studiu, pe de 
o parte, şi principiul metodologic, pe de altă parte, există 
o corelaţie strânsă, o interacțiune, o interdependenţă chiar. 
Deci specificul principiului metodologic al sintaxei este de- 
terminat de obiectul propriu-zis de studiu al ei, fapt susți- 
nut şi de prof. F. P. Filin: „Teoriile şi metodele speciale de 
cercetare sunt determinate de particularităţile specifice ale 
obiectului.” 

Dacă acceptăm afirmația cercetătoarei G. A. Zolotova, 
potrivit căreia „sintaxa coordonează în mod nemijlocit pro- 
cesul gândirii şi cel al comunicării'?, trebuie numaidecât să 
pledăm pentru o corelație a sintaxei cu logica şi semantica. 
O interacțiune dintre aceste trei domenii nu poate fi conce- 
pută decât numai în baza contextului şi în situaţii concrete. 
Sintaxa funcţională (numită şi consituativă)” se bazează pe 
principiul logico-semantic al metodei analizei funcționale, 
despre care cercetătorul Sorin Stati afirmă că ea „caută ceea 
ce este pertinent, relevant, distinctiv pentru realizarea func- 
tiei supreme a limbajului uman, adică a funcției comunica- 
tive.” 

A. V. Bondarko consideră că o asemenea analiză „con- 
stă în studierea unităților sintactice din punctul de vedere 
al funcției lor, al legăturii lor de funcționare şi a legăturii 
lor sintactice față de unitățile comunicative.” La utilizarea 
principiului metodologic al analizei sintactice, funcționale, 
tratarea materialului de limbă se efectuează volens-nolens, 
conform procedeului „de la semnificație spre expresie (de 
la funcție spre formă). Anume logica şi semantica, ce se 
interpătrund în sintaxă, constituie factorii ei primi, ce o de- 
termină şi-i stabilesc, în general, statutul de compartiment 
lingvistic independent. 

Principiul logico-semantic vine în opoziție cu cel struc- 


id 


tural-formal al lingviştilor generativişti şi glosematicieni, 
care deseori îl elimină în favoarea criteriilor pur „formale”, 
în care forma ocupă un loc central. După părerea cercetăto- 
rului M. Mahmoudian, a reduce obiectul lingvisticii numai 
la studierea structurii limbii înseamnă a o aduce în impas.” 

Spre deosebire de structuralişti, în concepția functi- 
onaliştilor părțile de propoziție sunt „nişte segmente ale 
gândirii”, „părticele” ale acelei informaţii generale pe care 
o căpătăm după contopirea tuturor părților de propoziţie. 
Această contopire ne furnizează doza de informaţie nece- 
sară şi suficientă pentru „a acționa asupra ascultătorului în 
direcția dorită de vorbitor.” O atare înţelegere a esenței 
părților de vorbire se apropie de părerea profesorului A. M. 
Peşkovski, care afirmă că „părțile de propoziție sunt părțile 
de vorbire în mişcare.” 

Aşadar, constatăm că întregul complex de relații ce se 
stabilesc în baza unităților sintactice (comunicative) sunt 
determinate de conţinutul semnificativ şi logic, alcătuind la 
un loc factorul logico-semantic, fără de care nu poate avea 
loc o comunicare verbală. Anume din aceste considerente, 
principiul logico-semantic de cercetare a unităților sintacti- 
ce (de la conținut spre formă) este mai rezultativ, mai fruc- 
tuos şi mai firesc. Modul dat de studiere l-am putea expune 
pe scurt în felul următor: de la conținutul informativ (sub- 
stanță — S) şi funcţie (f) la exprimarea lingvistică (forma 
gramaticală — F): (S () —> F). 

În continuare vom aplica criteriul dat în baza câtorva 
cazuri dificile, care se pretează, după părerea noastră, mai 
multor interpretări sintactico-funcționale. E necesar să ți- 
nem cont că asemenea ambiguități se manifestă în întregul 
sistem sintactic relaţional, noi însă ne vom referi la unele ce 
țin de tipologia subiectului şi a predicatului. 

Subiectul, ca membru al relaţiei de interdependență 
bilaterală, impune predicatului persoana şi numărul, ceea 
ce înseamnă că subiectul exprimă agentul acţiunii, când e 
vorba de o singură persoană, şi agenții acțiunii, când e vor- 
ba de două sau mai multe persoane. Prin aceasta, subiectul 
îşi asigură într-un enunţ poziția inițială față de predicat. 
Însă subiectul împreună cu predicatul formează conţinutul 
predicativ al propoziției bimembre, deoarece ambii dețin 
indicii ei predicativi: modul, timpul, numărul, persoana şi 
diateza. Subiectul comportă numai indicii numărului şi ai 
persoanei. De aceea, la identificarea subiectului din pro- 
poziție şi la delimitarea lui tipologică în baza principiului 
pentru care pledăm, ţinem cont strict de acest factor. 

Bunăoară, subiectul unor propoziţii de tipul mi-e foame, 
ţi-e dor, ni-i jale, vi-i somn, li-i frig ş.a. poate admite mai 
multe variante de interpretare a valorii lui sintactico-func- 
tionale. Însă, dacă punem la baza delimitării criteriul se- 
mantic, observăm că atare unităţi sintactice exprimă variate 
senzații sau stări sufleteşti, iar agentul (în cazul dat persoa- 
na-posesor al acestor calificative) se manifestă în formele 
scurte ale pronumelor personale la cazul dativ (mi, fi, ni, vi, 
li), care intră în structura gramaticală a predicatului. Aceas- 
ta înseamnă că subiectul este subînțeles prin forma plină a 
pronumelor personale la cazul dativ (mie, fie, nouă, vouă, 
lor). În aceste propoziţii, conform principiului în cauză, 
pronumele cu formă plină sunt considerate subiecte logice 
la cazul dativ, iar verbul a fi împreună cu substantivele şi 
formele scurte ale pronumelor formează un predicat nomi- 
nal: Mie mi-i foame; Tie ţi-e dor; Nouă ni-i jale; Vouă vi-i 
somn, Lor li-i frig. 

Într-o situație mult mai delicată se prezintă subiectul 
propoziției subliniate din fraza: „Așa, pesemne, şi era, căci 

lucrul acesta nu-l tăgăduia nici badea Cireş, recunoscând 
la un pahar de vin că draci se prea poate să n-aibă, dar 
ceva nesfințit numaidecât o fi rămas într-însul, fiindcă tot- 
deauna simte un imbold de-a face păcate, în vreme ce el e 
om cuminte şi blând de felul lui, încât îi face mare plăcere, 
când stă de vorbă singur cu dânsul” (1. Druţă). În aseme- 
nea situaţii sintactice, criteriul logico-semantic şi funcțional 
ne obligă să ţinem cont neapărat de macrocontext. Numai 
macrocontextul ne face să determinăm că subiectul din pro- 
poziţia Aşa, pesemne, şi era îşi are un suport logic sau o 
explicație semantică în fraza anterioară: „Chiar şi cei din 
Butuceni, care râd numai o dată pe an, când scoate cloşca 
pui, au trebuit să recunoască şi ei: 

— Bre, mulţi draci mai are Cireş...” 

Considerăm că anume constatarea din propoziția Bre, 
mulți draci mai are Cireş stă la baza formării subiectului lo- 
gic al propoziției Aşa, pesemne, şi era, întrucât ea vine ca o 
continuare logico-semantică, situativă, foarte consecventă 
a textului propoziției precedente, echivalând semantic cu: 
(Această constatare a celor din Butuceni) aşa, pesemne, şi 
era. Dacă aplicăm criteriul structural-gramatical şi formal, 
această propoziție pare să nu aibă subiect. 

Problema tipurilor de predicate şi clasificarea lor consti- 
tuie baza doctrinei ştiinţifice despre propoziţia bimembră şi 
nucleul ei — predicatul. Înţelesul de „tip” presupune exis- 
tența trăsăturilor general-esenţiale, care apar atât în unități 
concrete, cât şi în structuri diferite. Sensul de „tip” (tot aşa 
ca şi „clasă”, „categorie” etc.) este relativ, deoarece el ne 
apare legat de distribuirea sau clasificarea unui anumit ma- 
terial. Un tip de predicat îl separă, îl determină şi îl delimi- 
tează pe altul, adică se opune altui tip.” 

Pentru predicat, ca bază a clasificării se ia semnificația 

(semantica) indicilor predicativi, iar tipurile predicatelor 
trebuie să se opună conform modului de exprimare a aces- 
tora. 

La delimitarea tipurilor de predicate şi la clasificarea lor 
s-a procedat în mod diferit. Tema „Predicatul în limba ro- 
mână” este abordată frecvent în literatura de specialitate. 
Multe probleme legate de această parte principală a propo- 
ziției au fost deja elucidate. Cu toate acestea, în plan teore- 
tic şi aplicativ, mai rămân o serie de aspecte neclarificate, 
contradictorii şi chiar discutabile. De exemplu, nu s-a ajuns 
la un acord comun în ceea ce priveşte structura compoziți- 
onală a predicatului şi a felului de determinare a esenței lui 
sintactice. 

Punând la bază principiul logico-semantic şi funcțional, 
adică onomasiologic, care prevede studierea fenomene- 
lor sintactice „de la conţinut spre forma de expresie”, am 
conchis că predicatul în limba română nu poate fi limitat 
la un număr restrâns şi rigid de tipuri de realizare. El mai 
include în componenţa lui o serie de expresii cu verbe de- 
semantizate, unele construcţii infinitivale cu verbul a avea, 
pleonasme, repetiţii verbale etc. Aceste fenomene de limbă 
formează la nivel sintactico-funcțional un singur predicat. 
În viziunea noastră ele sunt unităţi sintactice formate din 
două şi mai multe elemente ce constituie un tot întreg logi- 
co-semantic şi funcțional, comportând anumite semnificații 
suplimentare: de durată (limitată sau nelimitată a acţiunii), 
de intensitate, de gradație, de progresie etc. Ele se mani- 
festă în toate tipurile tradiționale de predicate: PVS, PVC, 
PN, PVN. În exemplele ce urmează: 1) „Sapă, frate, sapă, 
sapă, / până când vei da de apă” (L. Blaga); 2) „Făt-Fru- 
mos a luat şi s-a pornit în lume” (M. Eminescu); 3) „Îndată 
după plecarea Greuceanului, Faurul-pământului se apucă şi 

făcu chipul lui Greuceanu”... (P. Ispirescu); 4) „De vorbit 
nu poate vorbi, că măselele şi dinţii i-au căzut mai bine de 
o mie de ani...” (I. Creangă); 5) „Împăratul n-avu nici el 
ce mai zice şi îi dete fata” (P. Ispirescu); 6) „De milostiv 
milostiv eşti, de bun la inimă bun ai fost, nu-i vorbă, dar 
de la o vreme încoace, ... te-ai făcut prea nu ştiu cum”. (|. 
Creangă), elementele subliniate intră în componenţa predi- 
catului, deoarece exprimă un tot întreg logico-semantic şi o 
singură funcţie sintactică. Ele mai conţin, pe lângă semnifi- 
cația substanțial-gramaticală de bază, şi semnificații supli- 
mentareâ: în exemplul 1 — un îndemn insistent, în 2 — o de- 
cizie promptă, în 3 — un aspect incoativ-terminativ, în 4 — o 
constatare a incapacității efectuării acțiunii, în 5 — obiectul 
acțiunii, în 6 — o constatare de ordin calificativ. 

Cele demonstrate ne permit să delimităm, în fiecare mo- 
del structural al predicatului, forme de bază şi forme angre- 
nate ale aşa-zisului predicat angrenat (PA). Esenţa PA con- 
stă în faptul că, neschimbându-şi fondul structural al tipului 
respectiv, alături de semnificația substanțială de bază, mai 
exprimă semnificaţii suplimentare prin concursul elemente- 
lor angrenante. 

Forma gramaticală a predicatului se constituie, în ge- 
nere, din unitatea semnificațiilor general-gramaticale şi din 
mijloacele ei structurale de exprimare. Aceleaşi semnifi- 
cații gramaticale pot fi exteriorizate prin diverse mijloace. 
Astfel, paralel cu formele de bază ale PVS, PVC, PN, PVN, 
delimităm, respectiv, şi formele angrenate ale PVS (angr.), 
PVC (angr.), PN (angr.), PVN (angr). Exemplificăm fără 
comentarii, indicând numai tipul: 1) „Bătrânul le-o fi spus 
ce le-o fi spus, [PVS (angr.)] după care tătarii şi-au scos să- 
biile...” (I. Druţă); 2) „Erau câteva foiţe, dar soacra a acope- 
rit nişte hladunete, le-a făcut unsuroase şi măcar ia şi plângi 

[PVS (angr.)] — nici hârtie, nici toc” (|. Druţă); „Însă dacă 
vrei şi vrei numaidecât să te duci [PVC (angr.)], eu nu te 
opresc” (I. Creangă); „Eu îs bun cât îs bun, [PN (angr.)], 
dar şi când m-a scoate cineva din răbdare...” (I. Creangă); 
„Paştele este sărbătoarea sărbătorilor.” [PN (angr.)] (dic- 
ton biblic). 

Analiza formelor gramaticale ale PVS (angr.), PVC 
(angr.) şi PN (angr.) face posibilă delimitarea diferitor va- 
riante ale acestor tipuri structurale. Elementele constitutive 
ale acestor tipuri se prezintă ca un sistem complex, cu o 
exprimare unitară, compactă a semnificației gramaticale şi 
substanţiale într-o îmbinare de cuvinte lexicalizată. Actua- 
lul sistem de forme structural-gramaticale ale PA funcțio- 
nează paralel cu cel de bază. Trebuie să menționăm că cele 
mai utilizate forme structurale ale predicatului în limba ro- 
mână sunt cele de bază, iar formele angrenate îşi fac apari- 
ţia numai în cazurile când sunt invocate de vorbitor, pentru 
a preciza anumite nuanţe adăugătoare de sens. 

Comentariul dat conduce la concluzia că principiul 
logico-semantic în sintaxă este mai rezultativ, deoarece 
prevede cercetarea de la conținut spre formă, sub aspectul 
relaţiilor comunicative, în baza unei semantici şi logici na- 
turale, pentru a identifica corelația semnificației substanțial- 
gramaticale ca bază a indicilor predicativi ai unităţii şi, în 
general, ca bază a predicaţiei, fenomen ce alcătuieşte esența 
propoziției. 

1.2. Controverse în tipologia unor părţi 
de propoziţie 


Sintaxa limbii române contemporane dispune de o li- 
teratură ştiinţifică bogată. Multe probleme sunt rezolvate, 
dar, deşi în acest domeniu s-a acumulat mult material faptic 
referitor la sintaxa părților de propoziție, multe chestiuni 
rămân totuşi neclarificate, chiar controversate. De exemplu, 
la tipologizarea unor părți de propoziţie, unele tipuri sunt 
denumite, după părerea noastră, nu în conformitate cu con- 
ținutul semantico-sintactic, informativ, ci pe baza modului 
de realizare structural-gramaticală. Sub aspectul dat se în- 
scrie mai întâi aşa-zisul subiect reluat sau pleonastic. 

În literatura de specialitate tipul dat nu are o definiţie 
riguroasă. Se menţionează atât doar, că „tot simple trebuie 
considerate aşa-zisele subiecte pleonastice” [1.91]. Mai de- 
parte se semnifică despre acest tip de subiect că el constă în 
reluarea unui pronume printr-un substantiv: „Bate el Ivan în 
poartă cât bate...” (I. Creangă), fie în reluarea unui substan- 
tiv printr-un pronume: „Harap-Alb vede el bine unde merge 
treaba...” (I. Creangă) Subiectul reluat (sau pleonastic) nu 
are o definiție, cât de cât, nici în Gramatica Academiei (G. 
A.), dar se afirmă numai că „subiectul exprimat printr-un 
pronume personal poate relua uneori un subiect exprimat 
printr-un substantiv” [2.91], Bineînţeles că o asemenea 
tratare a tipului dat de subiect este insuficientă, deoarece, 
în primul rând, nu semnifică principiul delimitării, iar, în 
al doilea rând, nu se menţionează care element este reluat 
(pleonastic): primul, al doilea sau tot blocul (Harap-Alb, 
el). Din comentariul dat în G.A. şi în L.M.L.C., reiese că 
avem două subiecte: unul propriu-zis (Harap-Alb) şi altul 
reluat (pleonastic) „el”. 

Noi suntem de părerea că substantivul formează împre- 
ună cu pronumele un singur subiect; îmbinarea lor sintacti- 
co-funcțională corespunde totalmente criteriului logico-se- 
mantic (predicaţional) de delimitare a părților principale de 
propoziție. Ambele constituente ale îmbinării subiectuale 
(el, „Ivan” şi „Harap-Alb, el”) exprimă, respectiv, numai 
câte un singur agent al acțiunii. Acest unic agent include 
singurii şi unicii indici predicativi ai subiectului (indiciul 
persoanei şi cel al numărului). 

Termenii „subiect reluat” şi „subiect pleonastic” sunt 
incompatibili cu valoarea lor semantico-sintactică. Aceste 
noţiuni („reluat” şi „pleonastic”) nu exprimă conţinutul in- 
formativ, comunicativ-sintactic al unui atare tip de subiect. 
Ele îl caracterizează numai în ceea ce priveşte modul lor de 
realizare structurală a formei gramaticale. Mai cu seamă, 
elementul al doilea, care, de fapt, nu mai este bloc, ci e o re- 
luare pleonastică („„Harap-Alb, el” sau „el, Ivan”), ar putea 
fi denumit astfel. 

Într-o situație similară cu subiectul „reluat” sau „pleonas- 
tic” sunt prezentate, credem noi, şi unele tipuri de atribute din 
limba română. Astfel, sunt delimitate următoarele categorii 
de atribute: adjectivale, substantivale, pronominale, verbale 
şi adverbiale [2.115]. Prin o atare denumire, tipurile respec- 
tive contrazic, după părerea noastră, statutul logico-semantic 
şi funcțional al acestei părți de propoziție, chiar dacă în lite- 
ratura de specialitate se afirmă că este vorba despre o „clasi- 
ficare a atributului după formă” [2.115]. Ele marchează, de 
fapt, exprimarea atributului în limba noastră, dar nu valoarea 
lui semantico-sintactică, funcțională. O atare tipologizare 
creează dificultăți la predarea şi însuşirea atributului pe baze 
funcțional-sintactice şi logico-semantice. 

Totodată, vrem să remarcăm faptul că atributele adjec- 
tivale, substantivale, pronominale, verbale şi adverbiale de 
asemenea nu au definiții sintactice, ci numai se menționează 
prin ce părți de vorbire se exprimă: „Atributul adjectival este 
exprimat printr-un adjectiv propriu-zis...” [2.115]; „Atribu- 
tul substantival se exprimă printr-un substantiv...” [2.120]; 
„Atributul pronominal este exprimat prin pronume propriu- 
zise.” [2.131]; „Atributul verbal este exprimat, de obicei, 
prin verbe la infinitiv sau supin şi, mai rar, la gerunziu.” 
[2.136]; „Atributul adverbial se exprimă printr-un adverb 
sau printr-o locuţiune adverbială...” [2.135]. Considerăm că 
o astfel de interpretare a tipologiei atributului în limba româ- 
nă nu este deloc sintactică, ci e numai morfologică 

Un comentariu identic în acest sens ar preta şi aşa-zisele 
tipuri de predicate interjecționale şi adverbiale. Din punct 
de vedere logico-semantic şi funcțional, aceste feluri de 
predicate echivalează cu acţiunea unui singur verb sau cu 
ideea unei singure acțiuni a unui singur verb, ceea ce ne 
face să constatăm că avem de-a face de fapt cu predicate 
verbale, exprimate prin adverbe sau interjecții. 

Din cele relatate până aici credem că este clar că pro- 
blema tipologiei unor părți de propoziție şi clasificarea lor 
constituie una din cele care pe cât sunt de importante, pe atât 
şi de dificile. De aceea, considerăm că, pentru a evita orice 
alunecare în extrema „morfologizării părților de propoziție” 
[3.39], e necesar ca în sintaxă să se facă o distincţie a rapor- 
turilor existente între noţiunile de „tip”, „funcţie” şi „funcțio- 
nal”, în raport cu noțiunea de „relaţie” şi „semnificație”. 

De exemplu, noțiunea de „tip” presupune prezenţa tră- 
săturilor general-esențiale, care apar atât în unități concrete, 
cât şi în structuri diferite. Sensul de „tip” (tot aşa ca şi de 
„clasă”, „categorie” etc.) este relativ, deoarece el ne apare 

legat de distribuirea sau clasificarea unui anumit material 
[4.6]. Aşadar, un tip de parte de propoziţie îl separă, îl de- 
termină şi îl delimitează pe altul, adică se opune altui tip. 

Se ştie că la delimitarea ştiinţifică „a tipurilor” întot- 
deauna se porneşte de la faptul că materialul disponibil este 
omogen, ceea ce înseamnă că include unități cu anumite 
semne esențiale. Cât priveşte înţelesul general de parte de 
propoziție, acesta este, mai întâi de toate, „un înțeles de 
funcțional”, iar o noţiune funcțională nu este un element 
concret. „Partea de propoziţie constituie partea semnifica- 
tivă a elementului lingvistic în propoziție”, afirmă, pe bună 
dreptate, prof. Victor Banaru [5.28]. Prin urmare, la delimi- 
tarea tipologiei părților de propoziție noţiunile de „funcție” 
şi „funcțional” trebuie să constituie fenomene de primă ne- 
cesitate (funcționalul în sintaxă însă trebuie tratat numai în 
raport cu categoriile sintactice şi cele morfologice cu care 
interacționează fiecare parte de propoziție). Sintaxa functi- 
onală prevede tratarea „funcționalului” şi a „funcției” nu- 
mai în corelaţie cu semantica şi logica naturală a enunţului. 
Aşadar, în sintaxologie, alături de noţiunile de „relație” şi 
„semnificaţie”, trebuie să circule şi noțiunea de „funcție”, 
care este tot atât de importantă. 

Savantul ceh Fr. Daneş afirmă cu mult rezon că „înţele- 
sul de funcţie include şi scopul şi mijloacele” [6.15]. Deci 
„funcția” este o noțiune mult mai largă decât noţiunea de 
„semnificație” în sintaxă. Faptul acesta ne dă posibilitatea 
să deducem funcția comunicativă generală a unităților sin- 
tactice, să determinam rolul lor în structura unităților co- 
municative ale propoziției şi, în cele din urmă, să stabilim 
corect tipul şi tipologia părților de propoziţie. 

După opinia prof. G. A. Zolotova, „funcţia exprimă ati- 
tudinea unităților sintactice faţă de unitățile comunicative” 

[7.6]. Afirmația dată conţine o informaţie amplă, căci din 
ea rezultă raportul-cheie dintre sintaxă şi semnificațiile ei, 
dintre sintaxă şi semantică. 

Prin urmare, lingviştii, adepţi a şcolii de la Praga, tra- 
tează termenii „funcție” şi „funcțional” mult mai larg, şi 
anume, tot ceea ce ţine de limbă şi de realitatea ei verbal- 
comunicativă. Funcţional înseamnă tot ceea ce ține, ser- 
veşte unui scop anumit” [8.8]. Savantul Eugen Coşeriu, de 
asemenea adept al concepțiilor lingvistice pragheze, men- 
ționează că „Funcționalismul, aşa cum îl concepem, aspiră 
pur şi simplu să corespundă funcționării reale a limbii şi 
nu să-i impună scheme preconizate sau structuri perfecte. 
Scopul fiecărui act verbal este de a comunica ceva. Actul 
comunicativ, la rândul lui, cere fiecărui cuvânt să-şi înde- 
plinească funcția de bază — cea comunicativă” [9.156]. Cât 
priveşte înțelesul de parte de propoziţie este, în primul rând, 
un înţeles de funcțional. 

Ni se pare că la delimitarea tipologică a părților de pro- 
poziţie, în conformitate cu părțile de vorbire prin care se 
exprimă, nu se ține cont de particularitățile acestor factori 
determinanti ai sintaxei propoziției, ai sintaxei funcționale. 
Numai din această cauză s-a ajuns la o suprapunere a sin- 
taxei cu morfologia, s-a ajuns la o identificare a părților de 
propoziţie cu părțile de vorbire, s-a ajuns la „morfologiza- 
rea sintaxei” [3.39], ceea ce ne face să gândim că nu se iau 
în considerație deosebirile de niveluri ale acestor două cate- 
gorii. Părțile de vorbire se realizează numai la nivel sintac- 
tic, care-i superior celui morfologic. Academicianul V. V. 
Vinogradov încă prin anii '50 ai sec. trecut afirma că „între 
părțile de vorbire şi părțile de propoziţie există o legătură, 
dar nu şi un paralelism” [1.70]. 

1.3. Analiza sintactică a propoziției bimembre 
începe de la subiect 


În ultimele decenii, cercetările din domeniul sintaxei au 
un vădit caracter inovator, lărgind orizonturile şi perspectivele 
acestei ştiinţe. Orientată tot mai mult spre realitatea imanentă 
a limbii, sintaxologia a ajuns să fie mult mai riguroasă şi mai 
sistematizată. În prezent, semantica informativ-comunicativă 
şi logica gândirii naturale au devenit condiţii esenţiale ale sin- 
taxei!. Anume datorită acestor metamorfoze, de bun augur, 
unele probleme ale sintaxologiei necesită fie o reconsidera- 
re, fie o revizuire. De exemplu, problema analizei sintactice 
a propoziției bimembre cere, după părerea noastră, şi una, şi 
alta. De aceea, în cele ce urmează, vom încerca să determi- 
năm, pe baze teoretico-aplicative, doar unele aspecte ale aces- 
tei probleme, şi anume: de la ce parte de propoziţie trebuie 
să se înceapă analiza sintactică a propoziției bimembre (com- 
plete sau eliptice): de la subiect sau de la predicat. Pentru 
aceasta, considerăm că e necesar să precizăm mai întâi unele 
laturi importante privind rolul analizei sintactice, în general, 
şi al analizei sintactice a propoziției bimembre, în particular. 


Nota 1. Analiza sintactică, în procesul de studiere a 
limbii, nu reprezintă o finalitate, ci doar o etapă prelimina- 
ră a procesului de sinteză a faptelor de limbă. Analiza sin- 
tactică urmăreşte scopul de a identifica şi de a determina 
raporturile dintre un text lingvistic şi o gramatică, pentru a 
stabili gramatica textului respectiv, adică de a defini meca- 
nismul care produce un text, o frază, o propoziţie. În acest 
proces complex, identificarea elementelor constitutive ale 
textului, cu distribuţia lor la fiecare nivel, descrierea şi cla- 

sificarea lor din perspectiva relațiilor ce le reunesc, a func- 
țiilor pe care le actualizează şi a mijloacelor de exprimare 
a acestora, constituie coordonatele majore ale demersului 
analitic al oricărui tip de analiză sintactică. 

În această ordine de idei, profesorul Ion Diaconescu 
afirmă, pe bună dreptate, că „orice operaţie de analiză îşi 
are ca antecedent o operație de sinteză, după cum şi orice 
operaţie de sinteză îşi are ca antecedent o operaţie de ana- 
liză'”. În temeiul celor spuse, considerăm că analiza sin- 
tactică a propoziției presupune cunoaşterea mecanismului 
pe baza căruia s-a format întregul, pentru ca, odată cunos- 
cut, să se generalizeze ca model de construcţie. În acelaşi 
timp, sinteza faptelor de limbă se sprijină, la rândul ei, pe 
datele oferite de analiza sintactică, asigurând, astfel, pro- 
cesele creatoare, de generare a noi şi noi structuri. Aceste 
două operaţii „condiționează realizarea actului comunica- 
tiv, prin care mesajul este emis ca rezultat al unor procese 
de sinteză şi este receptat printr-un proces de analiză”. 

Vorbind în mod concret de analiza sintactică a propozi- 
tiei bimembre (în limba română propoziția bimembră este 
dominantă, numeric, în raport cu propoziția monomembră), 
putem afirma că acest tip de propoziţie alcătuieşte o opera- 
ție prin care o unitate de rang superior se descompune în 
unitățile sale de rang inferior: astfel, textul se descompune 
în fraze, frazele — în propoziții, propoziţiile se descompun 
în sintagme, iar sintagmele — în părţi de propoziții, ca uni- 
tăți sintactice propoziționale minimale, cu relevanţă sintac- 
tică. Prin urmare, analiza sintactică a propozițiilor bimem- 
bre (complete şi eliptice) îşi are drept scop determinarea 
mecanismului prin care părțile de propoziţie se integrează 
într-un ansamblu finit, complet, încheiat, pentru a oferi, în 
consecinţă, un model de structură lingvistică. 

e Propoziția bimembră însă apare, în procesul de ana- 
liză, ca rezultat al segmentării frazei, în calitate de consti- 
tuent imediat al acesteia, iar, în procesul de sinteză, ca re- 
zultat al integrării unui lanţ sintagmatic prin prezenţa unui 
centru predicativ. 

Sintagma, la rândul ei, ca unitate relevantă la nivel 
sintagmatic, apare, în operația de analiză, drept rezultat al 
segmentării propoziției, în calitate de constituent imediat al 
acesteia, iar în operaţia de sinteză — ca rezultat al integrării 
a două unităţi de rang inferior (a două părți de propoziție), 
pe baza unei relaţii“. 

La nivel sintactic, sintagmele reprezintă cele mai mici 
unități combinatorii, iar cunoaşterea normelor de combina- 
re este de cea mai mare importanță, atât în procesele de 
sinteză a faptelor de limbă, cât şi în cele de analiză sintac- 
tică, deoarece la acest nivel se produc modificările grama- 
ticale ale cuvintelor. De exemplu, dacă segmentăm propo- 
ziția „Nistrul vine domol şi cumpănit la vale...” (|. Druţă) 
în constituenții ei imediați, obținem următoarele sintagme: 
1) Nistrul vine; 2) vine domol; 3) vine cumpănit; 4) vine la 
vale. Fiecare din aceste sintagme, în parte, este o structură 
binară, fiindcă este alcătuită din două elemente, unul (pri- 
mul) în calitate de determinat, lămurit sau regent, şi altul (al 
doilea element) în calitate de determinant sau de subordo- 
nat. Între aceşti doi componenți ai sintagmei se stabileşte o 
relație de determinare din momentul validării, actualizări 
propoziției prin categoria gramaticală a predicației. 

Aceste caracteristici le comportă şi sintagma subiect- 
predicat („Nistrul vine”), în care subiectul formează re- 
gentul sintagmei, iar predicatul — subordonatul ei. lată de 
ce considerăm că e corect ca analiza sintactică a pro- 
poziţiei bimembre să înceapă de la sintagma principală 

(subiect-predicat) şi anume de la regentul ei — subiectul 
propoziției. 

° E necesar să se ştie că locul şi rolul subiectului şi pre- 
dicatului în propoziția bimembră este stabilit de categoria 
gramaticală a predicaţiei, care ţine „de referirea conținutu- 
lui propoziției la realitate”5. Predicaţia apare în categoriile 
sintactice ale modului, timpului, persoanei şi numărului şi 
se exprimă, în primul rând, cu ajutorul părților principale: 
subiectul şi predicatul, care, deţinând indicii predicativităţii, 
constituie expresia ei funcțională. Predicaţia însă, prin ca- 
pacitatea de a raporta conținutul informativ al propoziției la 
realitate, validează totdeauna calitatea de propoziţie, ca uni- 
tate sintactică de bază. Prin urmare, relaţia subiect-predicat 
formează baza teoretică a tuturor relațiilor morfo-sintactice 
(sintagmatice) în structura propoziției bimembre. Subiec- 
tul şi predicatul îndeplinesc în propoziția bimembră două 
funcţii sintactice principale, centrale, ce sunt generate de 
predicativitate, ca un aspect al prdicației. Astfel, „subiectul 
devine concretizare nominală a obiectului predicativității, 
iar predicatul — concretizare verbală a predicativității”*. 

Totodată, subiectul şi predicatul interacționează nu nu- 
mai în baza semnificației (obiect-indiciu), ci şi după formă 
— conţinut: subiectul îşi are forma lui independentă (de no- 
minativ) şi se exprimă prin toate părțile de vorbire la cazul 
respectiv; predicatul, deşi este parte principală de propo- 
ziție, se subordonează, gramatical, subiectului şi îşi are, 
drept material-structural, verbul. Aşadar, subiectul este 
partea principală determinată, lămurită, iar predicatul alcă- 
tuieşte determinantul ei. Subiectul indică obiectul (agentul 
acțiunii, stării şi existenţei), iar predicatul indiciile lui, ca- 
racteristica acestui obiect. De aceea, considerăm că anali- 
za sintactică a propoziției bimembre trebuie să înceapă 

de la agentul acţiunii (subiectul propoziției), şi nu de la 
caracteristicile acestui agent (predicatul propoziției). 

e Conform teoriilor lui Ferdinand de Saussure, „orice 
propoziţie constituie o ordonare sintagmatică”, un lanț de 
raporturi morfo-sintactice (sintagmatice) actualizate. Despre 
propoziția bimembră, care întruneşte această calitate, se mai 
poate spune că este alcătuită, în primul rând, din două ele- 
mente principale (subiectul şi predicatul), unite într-un raport 
ce se desfăşoară liniar, pe orizontală. Subiectul şi predicatul 
formează prima sintagmă în propoziția bimembră, iar rapor- 
tul lor constituie primul raport morfo-sintactic (sintagmatic). 
Subiectul este elementul care începe acest raport sintagmatic, 
iar predicatul îl continuă şi-l încheie. Subiectul, datorită fap- 
tului că este primul element al raportului, devine, într-un fel, 
independent față de predicat, din care cauză poate fi luat drept 
element dominant al sintagmei. Predicatul, la rândul său, fi- 
ind antrenat de subiect în raportul dat, ajunge a fi element 
dominat. Din aceste considerente, prof. Ion Eţcu afirmă, pe 
bună dreptate, că „raportul predicativ dintre subiect şi pre- 
dicat constituie un raport sistemic”. Fiind sistemic, raportul 
predicativ dintre subiect şi predicat „nu se schimbă în depen- 
dență de sensul lexical al elementelor constituente”. Lanţul 
de raporturi sintagmatice, realizate de părțile principale ale 
propoziției, poate fi continuat cu alte elemente, dar nu poa- 
propriu-zis. De aceea, absolut în toate propoziţiile bimembre, 
relația predicativă dintre subiect şi predicat rămâne neschim- 
bată: întotdeauna „subiectul lansează lanţul raporturilor sin- 
tagmatice, iar predicatul îl continuă şi-l încheie”. Prin ur- 
mare, propoziţia se constituie într-un sistem funcţional direct 
pe baza raportului sintagmatic bilateral dintre subiect şi pre- 
dicat, unde subiectul este elementul inițial al acestui raport, 

iar, prin configurația sa semantică şi gramaticală, „determină 
natura şi particularitățile gramaticale ale predicatului, adică 
ale elementului final al raportului sintagmatic dat”. 

Cu alte cuvinte, din punct de vedere gramatical, dar şi se- 
mantic, sintagma subiect-predicat, în propoziția bimembră, 
se prezintă ca un lanț încheiat de elemente propoziţionale 
obligatorii, între care se stabilesc legături sintagmatice sis- 
temice. De aceea, credem noi, a începe analiza sintactică 
de la subiectul propoziției înseamnă, în primul rând, a 
respecta caracterul sistemic al sintagmei numărul unu; 
a porni analiza sintactică de la subiect, de la elemen- 
tul dominant al sintagmei, de la componentul ei iniţial, 
prin care se lansează lanţul raporturilor sintagmatice, 
înseamnă a fi în consens cu statutul morfo-sintactic al 
tuturor propozițiilor bimembre complete şi eliptice. 

e După părerea cercetătorului Virgil Stancovici, „limba 
este rezultatul unui lung proces de colaborare între diver- 
sele mijloace rudimentare de expresie ale omului, folosi- 
te pentru a-şi transmite gândul”!!. Iată de ce n-a fost şi nu 
este deloc întâmplător faptul că limba este studiată, încă din 
antichitatea greacă, în raport cu gândirea. Sintaxa, deoare- 
ce reprezintă limba sub aspect comunicativ, este compar- 
timentul lingvistic cel mai apropiat de logică. În prezent, 
logica naturală constituie obiect de interes şi pentru ling- 
vişti. Termenii „subiect” şi „predicat”, stabiliți în sintaxă 
prin gramaticile raționale, s-au impus definitiv, deoarece 
înțelesul lor este strâns raportat la sensul termenilor cu ace- 
laşi nume (subiect, predicat) din judecata logică. Încă din 
antichitate, dar şi în Evul Mediu, deşi se făcea distincţia 
subiect-predicat, această distincție nu era de natură sintacti- 
că, ci logică, întemeiată pe trăsături de ordin logic ale unor 
clase de cuvinte. Pornind de la opinia aristotelică despre ju- 


SA. 


decată, potrivit căreia prin judecată „se afirmă sau se neagă 
ceva despre altceva”, se ajungea la o structură a judecății 
care era permanent aceeaşi: subiectul judecății, predicatul 
judecății şi cópula judecății. 

Subiectul judecății este noţiunea obiectului în legătură 
cu care se afirmă sau se neagă ceva. Subiectul judecății este 
numit punctul de plecare a gândirii sau elementul cunoscut 
al gândirii. Predicatul judecății însă este cel care reflectă 
noțiunea caracteristică, afirmată sau negată, a subiectului 
judecății. Cópula judecății înseamnă relaţiile stabilite de 
mintea omului între noţiunile ce constituie subiectul jude- 
cății şi predicatul judecății, adică apartenenţa, identitatea, 
existența, cauzalitatea, considerate ca afirmare sau negare 
în legătură cu subiectul judecății”. Toate acestea ne permit 
să conchidem că analiza sintactică a părților de propoziție 
nu poate fi întreprinsă fără logică, întrucât logica formează 
substanţa actului comunicativ, care condiționează, în mare 
măsură, procesele de selecţie şi distribuţie a părților de pro- 
poziţie. De aceea, analiza sintactică a propoziției bimem- 
bre trebuie să înceapă de la subiectul judecății, care este 
punctul de plecare a gândirii. 

e Deşi în limba română ordinea cuvintelor în propoziție 
nu este în general fixă, cuvintele nu pot fi aşezate oricum, 
au un loc anumit, conform statutului sintactic şi rolului fie- 
cărei părţi de propoziţie în cadrul enunţului. În limba româ- 
nă topica logică, normală este de la cunoscut la necunoscut, 
ceea ce înseamnă că determinativul stă după elementul de- 
terminat. Astfel, urmând desfăşurarea normală a judecății, 
propoziţia bimembră dezvoltată va avea următoarea topică: 
subiect — predicat — complement direct sau indirect — com- 
plemente circumstanţiale!î. Topica respectivă corespunde 
desfăşurării logice a gândirii, de la agentul acţiunii (subiec- 

tul) la acţiunea propriu-zisă (predicatul), apoi la obiectele 
ei (complementul direct sau indirect) şi, în cele din urmă, la 
împrejurările în care se desfăşoară (complementele circum- 
stanțiale). Această ordine a părților de propoziţie marchea- 
ză topica obiectivă, directă sau gramaticală, întâlnindu-se, 
îndeosebi, „în textele neutre din punct de vedere stilistic”. 
Topica respectivă reprezintă structura-cheie, „carcasa” pro- 
poziției bimembre dezvoltate în limba română. Din aceste 
considerente, credem că a începe analiza sintactică de 
la subiect înseamnă, evident, a respecta şi consecvenţa 
construcţiei-model a propoziției în limba română, în- 
seamnă a trata părțile de propoziţie în conformitate cu 
ordinea structurii componenților propoziției în limba 
noastră. 

e Dacă nu identificăm, mai întâi, subiectul în propozi- 
ție, întrebările predicatului devin strict formal-gramatica- 
le, morfologice: ce face?, ce a făcut? şi ce va face?; dar 
acestea sunt întrebări pentru a determina categoria timpu- 
lui la verbe. Prin atare întrebări, putem găsi în propoziţie 
numai verbele şi timpul lor, dar nu întotdeauna şi predica- 
tul, care poate fi exprimat nu numai printr-un verb la unul 
din cele cinci moduri personale, ci şi prin verbe la diateza 
pasivă, prin expresii şi locuţiuni verbale, prin repetiţii, ta- 
utologii etc. 

Suntem de părerea că la delimitarea predicatului în pro- 
poziție (ca primul pas al analizei), logic, nu avem dreptul 
să utilizăm în întrebările predicatului cuvântul „subiect”, 
de vreme ce nu l-am identificat încă, nu ştim nimic despre 
prezenţa lui în propoziție. Numai delimitarea mai întâi a 
subiectului în propoziție permite identificarea predica- 
tului pe baza întrebărilor lui logice: Ce se spune despre 
subiectul...?; Cum este subiectul... ? etc. 

Nota 2: În multe manuale şi monografii de sintaxă a 
limbii române nu se respectă acest demers logic la formu- 
larea întrebărilor pentru subiect şi predicat. De exemplu, 
într-o lucrare se afirmă categoric că „analiza trebuie să 
înceapă cu predicatul, apoi se pun întrebările pentru gă- 
sirea subiectului ”, iar pentru predicat se lansează urmă- 
toarea definiţie: „,Predicatul este partea principală de care 
depinde existenţa unei propoziții. El îi atribuie subiectului 
(pe care nu l-a prezentat, de care anterior nu se vorbeşte în 
monografie — P.B.) o caracteristică sau o însușire. Predica- 
tul arată de obicei ce face, ce este sau cum este subiectul”. 
Tezele respective sunt acceptabile, dar numai după prezen- 
tarea sau predarea subiectului. Ele sunt inconsecvente în 
raport cu Statutul sintactic al predicatului. Bunăoară, afir- 
mația că „Predicatul este partea principală de propoziție 
de care depinde existența unei propoziții” constituie una 
din ultimele concluzii la care se ajunge tocmai la conso- 
lidarea materialului predat despre subiectul şi predicatul 
propoziției. 

Cât despre faptul că predicatul „îi atribuie subiectului 
o acțiune, o stare, o caracteristică sau o însuşire”, aceste 
calificative se referă la semantica lexicală a verbului-pre- 
dicat în propoziție, ele nu se cer în definiția predicatului, 
dar urmează după. Cea de-a treia teză este, de asemenea, 
acceptabilă, dar numai după însuşirea noțiunii de subiect 
logic şi gramatical în propoziție. Prin urmare, în defini- 
ţia predicatului termenul subiect” poate să apară doar 
după prezentarea lui, în caz contrar, el este nemotivat şi 
ireal. 

Un comentariu identic poate preta şi definiția dintr-o 
altă monografie, din care cităm: ,,Predicatul este partea 
principală de propoziție care arată ce face, cine este, cum 

este, ce este subiectul sau ce se spune despre subiect’, 


subiectul propoziției urmând a fi prezentat după predicat... 

* În cazul când elevii şi studenţii sunt obişnuiţi să de- 
limiteze mai întâi predicatul, ei pot confunda deseori su- 
biectul propoziției cu complementul direct şi invers, com- 
plementul direct cu subiectul. Greşeala respectivă se co- 
mite mai ales atunci când subiectul se află imediat după 
predicat, cum ar fi, de exemplu, în fraza: „Dar s-a lăsat 
amurgul, începuse a se întuneca şi în Valea Răzeşilor dom- 
nea liniştea...” (I. Druţă). Aici propozițiile 1 şi 3 (1. „Dar 
s-a lăsat amurgul” şi 3. „şi în Valea Răzeşilor domnea li- 
niştea”) dispun de subiectele „amurgul” şi „liniştea”, ce se 
află imediat după verbele-predicate („s-a lăsat” şi „dom- 
nea”). Cei care sunt deprinşi a identifica mai întâi predica- 
tul propoziției pun, fireşte, întrebarea de la predicat, astfel: 
s-a lăsat ce? — „amurgul”; domnea ce? — „liniştea” şi ob- 
țin, drept rezultat, complemente directe, în loc de subiecte, 
Justificându-se că această parte de propoziţie, complemen- 
tul direct, răspunde la întrebarea ce? de la verbul-predicat 
al propoziției. 

E necesar să se ştie că asemenea ambiguități nu pot 
apărea atunci când identificăm mai întâi subiectul şi apoi 
predicatul, ceea ce ne face să conchidem că delimitarea 
mai întâi a subiectului în propoziţie este justificată şi din 
punct de vedere metodic. 


Nota 3. După părerea noastră, cei care susțin că ana- 
liza sintactică a propoziției bimembre trebuie să înceapă 
de la predicat (şi nu de la subiect) pun semnul egalității 
între predicativitate, ce reprezintă însuşirea sau indiciul 
propoziției în întregime, cu predicatul, care „alcătuieşte 


numai o parte din expresia funcțională a predicativității””. 

Se ştie doar că, pentru exprimarea categoriei gramaticale 
a predicativităţii, fiecare limbă dispune de un complex de 
mijloace, printre care figurează, în primul rând, subiectul 
şi predicatul, ca primi-deţinători ai indiciilor predicativi. 
Subiectul şi predicatul, din punct de vedere funcţional, ma- 
nifestă, în raport cu predicativitatea, o corelaţie identică 
cu cea a particularului faţă de general. Subiectul şi predi- 
catul „constituie fenomenul particular, iar predicativitatea 
formează acelaşi fenomen în generalitatea şi în ansamblul 
propoziției şi al frazei, ba chiar şi al textului”. Anume de 
aceea predicativitatea include în sine şi noțiunea de predi- 
cație, care formează categoria logică de bază „a sintaxei 
propoziției "1. Aceste două categorii, predicativitatea şi pre- 
dicația (prima e categorie gramaticală, iar a doua — logică), 
constituie condiția sine qua non pentru determinarea, în pri- 
mul rând, a locului şi rolului subiectului şi predicatului şi, în 
al doilea rând, pentru înțelegerea statutului sintactic al păr- 
ților secundare, deoarece ele (predicativitatea şi predicaţia) 
„insistă asupra cercetării de la conţinut spre formă, în baza 
unei semantici şi logici naturale ””. 

1.4. Baze lingvistice privind sublinierea 
părților de propoziţie 


În sistemul învățământului (preuniversitar şi univer- 
sitar) din Republica Moldova sunt utilizate, la predarea 
sintaxei, mai multe modele de subliniere a părţilor de pro- 
poziţie. Faptul acesta a trezit unele discuţii şi variate inter- 
pretări... De cele mai multe ori se crede că un model este 
mai corect (sau incorect) în raport cu altul. Pentru a linişti 
puțin „spiritele”, în prezentul studiu încercăm să explicăm 
unele aspecte ce ţin de teoria problemei în cauză. 

Studierea limbii în şcoală şi la universitate are o im- 
portanță deosebită, pentru că această disciplină stă la baza 
formării intelectuale şi morale a elevilor şi constituie prin- 
cipalul instrument de pregătire a lor în vederea însuşirii 
celorlalte obiecte de studii. Felul în care şcoala prezintă 
cunoştinţele despre structura limbii şi realizează aplicații- 
le practice aferente este condiţionat, deopotrivă, de factori 
lingvistici, psihologici şi pedagogici. De aceea, la descrie- 
rea componentelor de limbă (îndeosebi a celor sintactice) 
şi a relaţiilor dintre ele, ştiinţa limbii trebuie să vină cu o 
sistematizare care ar putea coincide şi satisface cerinţele 
psihopedagogice impuse de treptele dezvoltării intelectuale 
a elevilor. Organizarea succesivă şi conectivă a materiei la 
gramatică este, în primul rând, o sarcină a şcolii, dar care 
poate să-i dea o rezolvare pozitivă numai ţinând cont de 
fiecare dintre factorii implicați în acest proces. 

Bunăoară, problema sublinierii părților de propoziţie nu 
trebuie privită ca una dintre cele strict didactice. La ela- 
borarea simbolurilor de marcare convenţională a unităților 
sintactice din cadrul enunţului trebuie să-şi spună cuvân- 

tul, în primul rând, specialistul, cercetătorul în domeniul 
respectiv, deoarece descrierea şi analiza componentelor 
oricărui fenomen lingvistic (sintactic) şi a modului de orga- 
nizare constituie domeniul lingvisticii, de la care şcoala îşi 
preia materialul necesar. Respectarea exactității ştiinţifice 
este o cerinţă esenţială a conţinutului obiectului de studiu al 
sintaxei, condiţie sine qua non a predării părților de propo- 
ziţie. Întrucât e vorba de sublinierea părţilor de propoziţie, 
considerăm că anume teoria propoziției poate şi trebuie să 
ne servească drept suport ştiinţific şi aplicativ al acestui, 
numai la prima vedere, fenomen didactic. 

Pornindu-se de la enunţ, care reprezintă un conţinut se- 
mantic şi un lanţ sonor, e mai firesc să se procedeze mai 
întâi la „descoperirea” relațiilor dintre elementele compo- 
nente ale enunțului, separându-le în ordine descrescândă de 
la grup la parte. Acest procedeu serveşte la distingerea fe- 
lurilor de relații sintactice şi la înțelegerea caracterului lor 
general şi abstract. Totodată, descoperindu-se aceste relaţii, 
se poate înţelege cum pot ele determina o anumită interpre- 
tare semantică şi sintactico-funcțională, iar, în consecinţă, 
şi o anumită formă concretă de expresie, sonoră sau gra- 
fică. Substituirile lexicale, operate cu fiecare dintre com- 
ponentele unui tip de organizare sintactică, „fixează tipul 
de structură”, iar, în continuare, „diversele transformări pot 
demonstra cum funcționează mecanismul limbii în limitele 
unei structuri sau în trecerea de la o structură la alta.” 

Apelul la sensul enunțului însă, ca punct de plecare 
pentru a pune în lumină mecanismele fenomenului lingvis- 
tic, nu înseamnă şi apel la semnificaţia fiecărui cuvânt din 
enunţ, aşa cum ne-ar da-o un dicționar, ci la sensul lexico- 
gramatical, rezultat dintr-un fel sau altul de structurare a 
enunțului, modificările de ordin formal reprezentând expre- 
sia materială a aceloraşi raporturi. 

După părerea noastră, esenţa logico-sintactică a propo- 
ziției poate fi determinată pornind de la definiţie. Până în 
prezent, însă, există peste 300 de definiţii ale enunţului ca 
unitate de bază a sintaxei?. În contextul discuţiei noastre s-ar 
înscrie cea dată de prof. N. Mătcaş (Propoziția este o unitate 
sintactică de bază care dispune de un conţinut predicativ), 
deoarece în ea se anunţă factorul determinant al propoziției: 
Predicaţia. Prin predicație „se desfăşoară funcția centrală a 
actului de cunoaştere şi comunicare lingvistică”?. Predicaţia 
constituie o consecință â raportului dintre planul semantic 
al enunțului şi planul expresiei. 

Pentru exprimarea predicației fiecare limbă dispune de 
un anumit complex de mijloace, dar printre ele predicatul 
figurează în primul rând. Prof. V. Banaru afirmă, pe bună 
dreptate, că predicația este „o însușire a propoziției care se 
caracterizează prin prezența unei anumite părți funcționa- 
le, adică a predicatului”5. Din punct de vedere funcțional, 
predicatul şi predicaţia manifestă o corelație identică cu cea 
a particularului faţă de general. Predicatul este fenomenul 
particular al predicaţiei, iar predicaţia e acelaşi fenomen în 
generalitatea lui, în ansamblul propoziției şi al frazei, ba 
chiar şi al textului. De aceea, şi considerăm că la sublini- 
erea părților de propoziţie este imposibil a nu se ţine 
cont de aceşti doi factori decisivi ai sintaxei propoziției: 
predicatul şi predicaţia. 

Predicaţia însă îşi are o sferă sintactică mult mai largă, 
întrucât ea cuprinde în cadrul propoziției întreaga gamă re- 
laţională, semantico-comunicativă. Predicația încadrează şi 
agentul prim al acţiunii (subiectul), şi calificativul agentului 
prim (predicatul), şi obiectele ce suferă acțiunea (Od, Oi), şi 
circumstanţele desfăşurării acțiunii din propoziţie (comple- 
mentele circumstanţiale) etc. 

Predicatul alcătuieşte doar baza funcțională a predicaţi- 
ei, punctul ei de plecare, având, bineînţeles, o sferă sintac- 
tica relativ mai restrânsă. Predicatul se constituie dintr-un 
anumit număr de componente predicative (indicii predi- 
cativi): modul, timpul, numărul şi persoana. Dintre aceş- 
ti indici predicativi, subiectul le conţine numai pe cele ale 
numărului şi persoanei. Anume faptul că predicatul împre- 
ună cu subiectul comportă indicii predicaționali le-a atribu- 
it, respectiv, şi statutul de părți principale ale propoziției. 
Deci predicația, prin exercitarea funcțională a indicilor, a 
oferit subiectului şi predicatului loc de frunte în structura 
ierarhică a părţilor de propoziţie. Împreună cu subiectul, 
predicatul alcătuieşte „centrul de gravitație al propoziției”, 
„centrul ei organizatoric”.! În baza lui, fiecare unitate sin- 
tactică propozițională şi-a stabilit un loc anume, un Ioc bine 
determinat. Predicaţia, fiind o categorie gramaticală de bază 
a sintaxei propoziției, dirijează prin predicat acest sistem ie- 
rarhic al părților de propoziţie, iar marcarea lor simbolică 
(prin subliniere) trebuie să constituie o expresie directă 
a sistemului dat. 

Se ştie că fenomenul predicației ține de referirea conți- 
nutului propoziției la realitate. Predicația, am vorbit deja, 
apare în categoriile sintactice ale modului, timpului, numă- 
rului şi persoanei. Predicaţia se exprimă, în primul rând, cu 
ajutorul părţilor principale: subiectul şi predicatul. Însă în- 
țelesul de „subiect” şi „predicat” este relativ. Subiectul con- 
stituie partea principală determinată, iar predicatul alcătu- 
ieşte determinantul lui. Subiectul indică obiectul (obiectul 
— agent al acţiunii), iar predicatul — indicii lui, caracteristica 
acestui obiect. Totodată, e necesar să ştim că şi subiectul, 
şi predicatul interacționează nu numai în baza semnificației 
(obiect-indiciu), ci şi după formă-conţinut: subiectul îşi are 

forma lui independentă (de Nominativ) şi se exprimă prin 
toate părțile de vorbire la cazul respectiv; predicatul, deşi 
este parte principală de propoziţie, se supune, gramatical, 
subiectului şi îşi are, drept material structural de bază, ver- 
bul. Din aceste considerente şi începem sublinierea părților 
de propoziţie cu subiectul (obiectul prim. agentul acțiu- 
nii), marcându-l printr-o linie dreaptă, neîntreruptă (linia 
dreaptă, neîntreruptă corespunde simbolului general de 
subliniere în toate ştiinţele): | ]. 

Relaţia subiect-predicat formează baza teoretică a tutu- 
ror relaţiilor sintactico-gramaticale în structura propoziției 
din orice limbă. Subiectul şi predicatul îndeplinesc în pro- 
poziție două funcții sintactice principale, centrale, ce sunt ge- 
nerate de predicaţie. Astfel, predicatul devine „concretizare 
verbală a predicaţiei şi subiectul — concretizare nominală a 
obiectului predicaţiei.”* Însă factorul dinamic al propoziţi- 
ei îl reprezintă totuşi predicatul, deoarece constituie expre- 
sia funcțională activă a predicației. De aceea, la subliniere îl 
marcăm prin două linii paralele neîntrerupte [========5]. 

Predicatul situează în timp componente semantice atem- 
porale şi descrie un anumit raport, variabil, între obiectul 
enunțului (al predicaţiei enunţului) şi subiectul enunțării (al 
actului lingvistic). Datorită directei legături cu predicația, 
predicatul devine organizatorul de bază al elementului func- 
tional în propoziţie, un centru din care reies toate relaţiile ce 
contribuie la organizarea structurală a propoziției, o parte 
determinantă a sintagmei predicative şi, cel mai mult, „pre- 
dicatul dirijează funcţia universaliilor””. 

Cât priveşte sublinierea părților secundare ale propo- 
ziției, credem că ea trebuie să constituie o continuitate a 
simbolurilor de subliniere a părților principale. Bunăoară, 
complementul direct (CD), în raport cu subiectul, este de 

asemenea un obiect, însă nu un obiect prim, agent, înfăp- 
tuitorul acţiunii, ci un obiect secund, „suferitor” al acţiunii 
verbului-predicat al propoziției. Sublinierea printr-o linie 
dreaptă şi întreruptă de spaţii libere, considerăm că semni- 
fică anume aceasta: [- — — — — ]. 

Complementul indirect (CI), spre deosebire de CD, nu 
este atât de „intim” legat gramatical de predicatul propoziţi- 
ei, deoarece el suferă în mod indirect acţiunea verbului pre- 
dicat. Îndepărtându-se de predicat, CI se apropie de com- 
plementele circumstanţiale şi de aceea îl subliniem printr-o 
linie întreruptă, pentru a-i semnifica indiciul de obiect sufe- 
ritor al acțiunii verbului-predicat, plus câte un punct printre 
spaţiile libere, marcând, astfel, îndepărtarea de predicat şi 
apropierea de complementele circumstanțiale: [- :—:-—:-—]. 

Credem că insistăm pe bună dreptate ca să-şi aibă 
simbol aparte de subliniere şi aşa-numitele complemente 
necircumstanțiale (complementul sociativ, de agent, in- 
strumental, opozițional, de excepţie, cumulativ şi de rela- 
ție), deoarece între ele şi celelalte complemente (CD, CI 
şi complementele circumstanțiale) apar deseori anumite 
ambiguităţi funcţionale. Mai mult decât atât, unele abrevi- 
eri ale acestor complemente sunt omografe cu abrevierile 
celorlalte complemente. Complementele necircumstanţi- 
ale, numite şi variante ale CI, în clasamentul părților se- 
cundare ale propoziției ocupă o poziţie intermediară între 
complementul indirect şi complementele circumstanțiale. 
Ele sunt mult mai îndepărtate decât CI de predicat, ne- 
având mari tangenţe cu complementele circumstanțiale. 
Ele sunt, de fapt, nişte variante sau subtipuri ale CI. Din 
aceste considerente şi propunem a le sublinia printr-o linie 
întreruptă, cu două puncte printre spațiile libere: [- © — -: 


— —]. 

Complementele circumstanțiale (CC) încheie ansam- 
blul sintactico-funcțional şi structural-gramatical al părților 
de propoziţie. De aceea, e şi firesc ca dintr-o linie dreaptă 
(cu care am început sublinierea părților de propoziție) să 
rămânem numai cu o linie punctată. Deci considerăm că e 
foarte logic a se sublinia cu o linie punctată numai comple- 
mentele circumstanțiale: [................... ]. 

În structura părților de propoziție, atributul (A) ocupă 
un loc deosebit, aparte. Atributul nu se înscrie în scara con- 
secventă a structurii ierarhice a părților de propoziție, deoa- 
rece apare ca determinant al tuturor părților de propoziţie, 
cu excepția predicatului. El formează în cadrul propoziției 
calificative ale unităților sintactice exprimate prin nume. 
După părerea noastră, sublinierea A printr-o linie văluroasă 


[oo] ar simboliza un fenomen în afecțiune. Linia vălu- 
roasă semnifică o linie afectată, un obiect afectat, ceea ce şi 
este de fapt. 


Apoziţia (Ap), întrucât constituie o varietate de atribut, 
necesită, după părerea noastră, acelaşi simbol de subliniere: 
[m „|. Ceea ce deosebeşte Ap de A este intonaţia (au- 
ditiv) şi despărțirea sa prin linie de pauză prin virgule din 
ambele părți (în scris). 

Elementul predicativ suplimentar (EPS) (numit şi nume 
predicativ suplimentar — NPrS, atribut circumstanţial — AC, 
complement predicativ — CPr etc.) credem că ar fi bine să fie 
marcat la subliniere prin două linii paralele întrerupte: [= = = 
= =]. Acest simbol, atribuit EPS, ar semnifica, pe de o parte, 
valoarea lui de predicat „accidentat”, iar, pe de altă parte, 
rolul de determinant al verbului-predicat, ca parte a califi- 
cativului însuşirii subiectului în propoziţie (agentul acţiunii 
verbului-predicat) sau al complementului direct şi indirect. 

Nota 1. Construcţiile nominale (construcţiile infinitivale, 

gerunziale şi participiale) trebuie subliniate în conformitate 
cu valoarea şi funcţia sintactică pe care o au în propoziție. 

Conţinutul semantic al vocativului (adresarea) este 
determinat de natura sa deictică. Prin vocativ, emițătorul 
atrage în comunicare un interlocutor. Vocativele sunt foarte 
distincte în propoziție, datorită terminațiilor specifice, iar 
mărimea lor se semnifică prin despărțirea prin virgule din 
ambele părți. Din aceste considerente, propunem ca voca- 
tivul să rămână nemarcat prin simbol de subliniere, rămâ- 
nând doar cu virgule din ambele părți [, i 

„Grebla” [~>], ca model de subliniere a cuvintelor 
incidente, ar exprima suficient esența logico-semantică şi 
gramaticală a rolului şi locului lor în enunţ, deşi, la prima 
vedere, pare că avem de-a face cu un caz analog vocativu- 
lui. Totuşi cuvintele incidente necesită simbol de subliniere, 
întrucât nu dispun de terminaţii specifice. „Grebla”, ca sim- 
bol de subliniere a cuvintelor incidente, semnifică statutul lor 
funcțional, sintactic: parte de propoziţie prin care vorbitorul 
ori îşi exprimă atitudinea sa faţă de ceea ce vorbeşte, ori vrea 
să-şi facă vorbirea mai expresivă, mai colorată stilistic, mai 
fertilă (cu grebla se face săpătura mai fertilă). 

În încheiere la cele relatate, atragem atenţia că, pledând 
pentru atare model de subliniere a părților de propoziţie, nu 
încercăm deloc să-l şi absolutizăm. Nouă ni se pare acest 
simbol expresiv şi consecvent în redarea realităţii imanente 
a structurii semantice şi gramaticale a enunțului. Simbolurile 
respective exprimă corelaţia logico-semantică şi funcționa- 
lă a părţilor de propoziţie, căci studiul sintaxei funcționale, 
după părerea noastră, nu poate fi întreprins fără semantică, 
dar nici fără logică, întrucât „semantică şi logica constituie 
substanţa actului comunicativ, care condiționează procesele 


de selecție şi distribuţie a unităţilor sintactice”!0. 

Nota 2. Se ştie deja că sublinierea prin simboluri a păr- 
ților de propoziție se face, în primul rând, cu scopul de a 
simplifica munca elevului în clasă şi acasă. Totodată, dacă 
modul de a sublinia unităţile sintactice propoziționale este 
stabil, dar şi expresiv prin esenţa lui logico-semantică şi 
gramaticală, aceasta l-ar ajuta pe elev nu numai să se des- 
curce la analiza sintactică, dar să şi descifreze alte propo- 
ziții analizate de colegi. Sublinierea prin simboluri poate fi 
utilizată şi la alcătuirea schemei propoziţiilor, scutindu-l 
pe elev de necesitatea de a fixa titlul nominaţional al părți- 
lor de propoziţie. E de dorit numai ca aceste semne conven- 
tionale (simboluri de marcare a părților de propoziţie) să 
nu se schimbe în fiecare an sau de la o clasă la alta. În caz 
contrar, pot apărea dificultăţi la analiză, care, drept urma- 
re, îl fac pe elev să depună eforturi pentru însuşirea noilor 
simboluri, înainte de a îndeplini orice sarcină de acest gen. 
Totodată, desele schimbări ale modului de a sublinia ar 
duce şi la dereglări în ale răspunsului în scris, provocând, 
astfel, greşeli suplimentare. 

O unitate sintactică propozițională (parte de propoziţie), 
de regulă, nu se suprapune unei unităţi morfologice (parte de 
vorbire), ci poate încadra două şi mai multe părți de vorbire. 
Anume din această cauză, la sublinierea părților de propozi- 
ție, e necesar să se marcheze şi mărimea lor. Aşadar, e foarte 
necesar ca, în caz dacă o singură parte de propoziție cuprinde 
două sau mai multe cuvinte, marcarea să se facă prin simbo- 
lul ei neîntrerupt de spaţiile libere dintre cuvinte, şi nu cum ar 
fi, de exemplu, în cazul următor: „Unii studenți au citit nişte 
reviste foarte interesante”. Atare subliniere este incorectă, 
deoarece nu marchează mărimea părților de propoziţie, ci pe 

cea a părților de vorbire. Corect ar fi astfel: „Unii studenţi au 
citit nişte reviste foarte interesante”. 

Nota 3. La întrebarea profesorilor, ce se poate între- 
prinde dacă manualele ne pun la dispoziţie alte modele de 
subliniere, le putem răspunde că profesorul de limba romă- 
nă, în cazul dat, este liber în activitate. Atât doar că el îşi 
poate afişa în cabinet un tabel cu modelul preferat, pentru 
a-l avea în permanenţă, evitând, totodată, şi lămuririle de 
rigoare de la o lecţie la alta. 

1.5. Subiectul simplu şi dezvoltat 


În sintaxa limbii române contemporane subiectul pre- 
zintă un deosebit interes teoretic şi aplicativ, întrucât el este 
indisolubil legat de o serie de probleme fundamentale pri- 
vind propoziţia şi fraza. Justa concepere a acestei părți prin- 
cipale de propoziţie va contribui la tratarea corectă a altor 
chestiuni de prim-ordin, cum ar fi delimitarea structurală şi 
semantică a părților principale şi secundare ale propoziției, 
clasificarea propoziției după conţinut şi structură, stabilirea 
raporturilor gramaticale şi semantico-sintactice între con- 
stituenții îmbinărilor de cuvinte, determinarea indicilor pre- 
dicativi din cadrul enunţului, etc. 

Trebuie menţionat însă că, deşi la ora actuală s-a acu- 
mulat o literatură ştiinţifică bogată, referitoare la subiect ca 
parte principală de propoziţie, totuşi rămân multe probleme 
neclarificate, controversate chiar. Aceste probleme ţin, în 
primul rând, de tipologia subiectului, îndeosebi de compo- 
nenţa structurală a tipurilor de subiecte din limba română. 
De aceea, când abordăm problema tipologiei subiectului, 
credem că este cu neputinţă a nu se aminti despre forma lui 
gramaticală, iar vorbind despre noțiunea de formă gramati- 
cală a subiectului, nu putem să nu menţionăm şi următorul 
fenomen paradoxal: în studiile de sintaxă a fost tratat su- 
biectul, în general, dar, despre esenţa logico-semantică şi 
gramaticală a diferitor tipuri ale lui, s-a vorbit doar în trea- 
căt. Mai mult decât atât, au devenit deja axiomatice definiți- 
ile unor tipuri de subiecte. De exemplu, noţiunea de subiect 
compus (care circulă în literatura de specialitate paralel cu 
noţiunea de subiect dezvoltat şi bloc sintactic al subiectului) 
este definită cam nebulos, ambiguu: “subiectul gramatical 

compus” sau “blocul subiectului” este format din mai multe 
cuvinte, dar, care, din punct de vedere semantic, reprezintă 
un tot întreg”!; “O îmbinare din două sau mai multe cuvin- 
te ce denumesc instituții, organizaţii obşteşti, evenimente 
ş.a.m.d.'%; “Subiectul exprimat printr-o îmbinare de cuvinte 
nedezmembrabilă sau care constituie un tot întreg semantic 
pentru enunţul dat se numeşte subiect compus. În aceste 
definiții nu se accentuează că, în primul rând, esența logi- 
co-semantică şi sintactico-funcțională determină, tipologic, 
subiectul dezvoltat şi apoi elementele lui constituente. Din 
această cauză, nu întotdeauna pot fi determinate graniţele 
dintre îmbinările substantivale de cuvinte şi blocurile sin- 
tactice ale subiectului dezvoltat, încât, la predarea tipologiei 
subiectului în limba română, nu totdeauna poate fi definită 
noţiunea de subiect dezvoltat în raport cu subiectul simplu. 
Studenții pun întrebarea de ce, bunăoară, în fraza: Păsări- 
Lăţi-Lungilă se ia după Harap-Alb şi se pornesc ei tusşase 
înainte.” (I. Creangă) subiectul subliniat este simplu, deşi 
este exprimat prin mai multe cuvinte, iar, în fraza “Într-o zi, 
pe aproape de Sânt-Ilie, se îngrămădise, ca mai totdeauna, 
o mulțime de trebi pe capul mamei” (|. Creangă) subiectul, 
de asemenea evidenţiat prin subliniere, este subiect dezvol- 
tat. Desigur, cazurile acestea sunt destul de problematice, 
întrucât ambele unități sintactice subiectivale, alcătuite din 
mai multe cuvinte, fac parte din diferite variante tipologice 
de subiect. 

Trebuie menţionat că, pentru înțelegerea şi însuşirea 
corectă a acestei dileme, e necesar să se facă distincția cri- 
teriilor metodologice de delimitare a părților de propoziție. 
Însuşind, astfel, aceste principii, este destul de clar că vor 
fi corecte ambele variante şi ambele criterii de interpretare, 
atât cel structural-gramatical, cât şi cel logico-semantic şi 

funcțional. Conform principiului structural-gramatical (în 
baza căruia orice unitate sintactică alcătuită din două sau 
mai multe cuvinte este dezvoltată), ambele unităţi sunt dez- 
voltate; în baza celui de-al doilea principiu (logico-seman- 
tic şi funcțional), va fi unitate sintactică dezvoltată (compu- 
să) numai cea de-a doua (o mulțime de trebi), întrucât acest 
subiect (sau bloc sintactic al subiectului) este format dintr-o 
îmbinare liberă de cuvinte, care, eventual, este concepută ca 
un tot întreg semantic şi funcțional. Un asemenea subiect se 
stabileşte, în mod convenţional, pe baza contextului şi a si- 
tuației; din punct de vedere logico-semantic, primul subiect 
(Păsări-Lăţi-Lungilă) este un subiect simplu, deoarece de- 
numeşte o singură noţiune (în cazul dat o persoană). Com- 
ponentele lui lexicale sunt nişte substantive desemantizate, 
de sens informativ, care formează un alt substantiv compus, 
prin care se denumeşte un singur obiect însuflețit, animat; 
se denumeşte o persoană cu numele de Păsări-Lăţi-Lungilă. 
Constituenţii lexicali ai acestui substantiv compus sunt lip- 
siţi de valoare comunicativă proprie. 

Prin urmare, dacă se ţine cont de specificul acestor părți 
de propoziţie, sub aspectul structurii, pare justificat să de- 
limităm subiecte simple şi subiecte dezvoltate. Sub aspect 
logico-semantic şi funcțional, de asemenea, va fi tot atât de 
justificată împărţirea în subiecte simple şi dezvoltate. Din 
punct de vedere logico-semantic şi funcțional însă, pot fi 
subiecte simple nu numai acele formate dintr-un singur cu- 
vânt, dar şi cele formate din două şi mai multe cuvinte chiar 
dacă, bineînţeles, exprimă un singur conținut comunicativ, 
sintactic. De exemplu, în fraza: “Cum n-oi mai fi pribeag, 
de-atunci înainte,/ M-or troieni cu drag aduceri-aminte” 
(M. Eminescu) subiectul subliniat constituie un subiect 
simplu, deoarece echivalează semantico-sintactic cu un 

singur conținut comunicativ şi informativ — “amintirile”, şi 
componentele au capacitatea informativă proprie, pe când 
în fraza “Mii de roiuri de albine curg în râuri sclipitoare” 
(M. Eminescu) subiectul subliniat (“mii de roiuri”) formea- 
ză un subiect dezvoltat. Dispersarea lui funcțională este in- 
admisibilă, deoarece va fi denaturat sensul integral al enun- 
tului, se va obţine un conţinut informativ fals. Elementele 
constitutive ale acestui subiect dezvoltat, spre deosebire de 
cele ale substantivelor compuse, comportă semantica lor le- 
xicală, care se contopeşte, “se dizolvă” în cadrul semantic 
general al respectivului subiect dezvoltat. 

Din trăsăturile specifice ale blocurilor sintactice ale su- 
biectului (dezvoltat) s-ar putea menţiona următoarele: 1) de 
ordin structural — conţin două şi mai multe elemente com- 
ponente; 2) de ordin intonaţional — reprezintă o curbă in- 
tonaţională relativ închisă; 3) de ordin informativ — conţin 
o doză de informaţie mai mare decât părţile de propoziţie. 

Aşadar, din punct de vedere logico-semantic şi funcțio- 
nal, prin noţiunea de subiect dezvoltat înțelegem o îmbinare 
liberă de cuvinte care alcătuieşte un tot întreg inseparabil 
semantico-comunicativ, iar, prin noțiunea de îmbinare li- 
beră de cuvinte cu valoare de bloc sintactic al subiectului 
(subiect compus, dezvoltat), urmează să înţelegem astfel de 
unități lexico-gramaticale şi constitutive, care, în anturaje 
concret individuale, ajung să exprime o noțiune, să redea un 
tot întreg logico-semantic, spre deosebire de îmbinările de 
cuvinte propriu-zise (obişnuite), care, tradițional, sunt înţe- 
lese ca unităţi binare, având un element determinat şi unul 
determinativ: grădina şcolii, ordinul decanului ş.a. Îmbi- 
nările de cuvinte ale subiectului dezvoltat însă dispun de o 
componenţă lexicală extrem de variată. Fuziunea elemente- 
lor lor componente este dictată de necesitatea plenitudinii 

semantice şi informative, în situaţii comunicative particu- 
lare: “Sus, pe muchia dealului, / Merge-n voia calului / Un 
bujor de căpitan / Care poartă buzdugan” (V. Alecsandri). 
Subiectul “un bujor de căpitan” conţine două substantive: 
primul substantiv (“bujor”) este însoțit de articolul sub- 
stantival “un”, iar al doilea — de prepoziţia “de”. Funcţia 
de subiect nu ar putea fi îndeplinită de aceste substantive în 
mod individual, deoarece ele conlucrează semantico-func- 
tional. Primul substantiv (“un bujor”) este utilizat la figurat, 
iar sensul lui ar dispărea. Acest substantiv creează doar o 
metaforă, prin care căpitanul este comparat, printr-o conti- 
guitate logică, cu un bujor (cu o floare), pentru frumuseţea 
şi energia lui fizică. 

Un criteriu peremptoriu de identificare a subiectelor 
dezvoltate (semantico-sintactic) rezidă în imposibilitatea 
eliminării măcar a unuia dintre elementele lui constitutive. 
La eliminarea unuia dintre elementele acestui tip de subiect 
dezvoltat, vor apărea denaturări de ordin semantic şi infor- 
mativ. Astfel, din blocul subiectului Casa fără femeie (din 
enunţul “Casa fără femeie este pustie”) nu poate fi omis 
nici un element constitutiv: nici prepoziția “fără”, nici sub- 
stantivul “femeie”, nici substantivul “casa”, pentru că am 
obține un conţinut informativ alterat. 

Totodată, este evident că o trăsătură specifică a su- 
biectului dezvoltat, din punct de vedere logico-semantic şi 
funcțional, o constituie faptul că în componenţa lor întâl- 
nim cuvinte folosite la figurat. În atare situaţii, lexemele 
din cadrul unităţii subiectivale, având sensul figurat, mai 
uşor se consolidează în imaginația noastră ca o unitate se- 
mantico-funcțională, prin care se exteriorizează o anumită 
activitate verbală a individului. Când Vasile Alecsandri ne 
spune “În poiana tăinuită, unde zbor luciri de lună, /Floarea 

oaspeţilor luncii cu grăbire se adună”, noi înţelegem că nu 
e vorba de nici “o floare”, ci de vietăţi (locatarii luncilor), 
ce formează o lume a lor aparte, dominând pajiştile şi bucu- 
rându-se de viaţă. 

Faptul că subiectul dezvoltat se exprimă prin îmbinări 
libere de cuvinte cu sens figurat ne vorbeşte despre imen- 
sa lui posibilitate de realizare structural-gramaticală. Din 
aceste considerente, probabil, e şi greu să i se facă o tipolo- 
gie, cât de cât, exhaustivă. Este imposibil să se stabilească 
măcar aproximativ tipurile eventuale de subiecte dezvolta- 
ba noastră sunt inepuizabile. Anume de aceea e şi necesar 
să se ştie că, în procesul analizei sintactice, nu trebuie să 
dezmembrăm în mod forțat elementele constitutive ale su- 
biectului compus (dar şi elementele constituente ale tuturor 
celorlalte tipuri de blocuri sintactice: ale predicatului, com- 
plementului, atributului etc.), căci prin aceasta vom morfo- 
logiza, în mod exagerat şi artificial, unităţile sintactice. Tot- 
odată, va fi denaturat şi conținutul comunicativ, sintactic al 
oricărui enunț. 

În continuare, vom menţiona doar câteva modele (ti- 
puri) de subiecte dezvoltate (din punct de vedere logico-se- 
mantic şi funcţional) în limba română: 1) “Între aceştia din 
urmă erau de-alde bătrânul Alecu Forăscu, poreclit Tolo- 
loi” (I. Creangă); 2) Universitatea Pedagogică de Stat “Ion 
Creangă” a fost redeschisă în anul 1967; 3) Femeia lui Ipa- 
te şi cu baba, când se trezesc, nici tu copil, nici tu nimică” 
(I. Creangă); 4) “Oare Grigore al lui Petre Lucăi de la noi 
din sat pe la ce şcoală a învăţat?” (I. Creangă); 5) “Sute 
de vrăjmaşi s-au pomenit la fundul apei” (V. Beşleagă); 6. 
“A-ți sluji patria este o datorie pe jumătate, a sluji omenirii 
e cealaltă jumătate a datoriei” (V. Hugo); 7) “Numai luna 

cu o stea ştiau de dragostea mea” (Folc.); 8) “Soarele acum 
asfințise şi luna împreună cu stelele se arătaseră pe cer” 
(V. Alecsandri); 9) “Nică al lui Constantin al Cozmei din 
Humuleşti se duse şi el cu talpele beşicate pe urma lui Oşlo- 
banu” (I. Creangă). 

În concluzie la cele relatate despre subiectul dezvoltat 
în limba română, menționăm că atare tip de subiect tre- 
buie tratat şi privit sub două aspecte: 1) Subiect dezvoltat 
sub aspect structural-gramatical (în conformitate cu acest 
principiu metodologic, fiecare subiect poate fi dezvoltat, 
dacă este alcătuit din două sau mai multe cuvinte). Subiec- 
tul dezvoltat (sub aspect structural) poate să se exprimă 
nu numai prin substantive compuse (ciuboţica-cucului, 
talpa-gâştii, Făt-Frumos, Statu-Palmă-Barbă-Cot etc.), 
dar şi prin substantive cu prepoziţii, îmbinări libere de cu- 
vinte ş.a.m.d. Prin urmare, subiectul dezvoltat, din punct 
de vedere structural, este compatibil cu toate tipurile de 
subiecte, fiindcă pe prim-plan se pune cantitatea numerică 
a elementelor constitutive şi nu informaţia comunicativ- 
informativă şi 2) Subiect dezvoltat sub aspect semantico- 
sintactic (în conformitate cu acest principiu metodologic, 
subiect dezvoltat devine orice unitate exprimată printr-o 
îmbinare liberă de cuvinte, ce constituie un tot întreg in- 
separabil, din punct de vedere funcțional, sintactic). Ele- 
mentele constitutive ale subiectului dezvoltat, din punct 
de vedere logico-semantic şi funcțional, apar cu valoare 
lexico-semantică proprie, adică îşi păstrează şi sensul lor 
lexical, devenind nişte calificative semantice, care-şi aduc 
contribuția la realizarea funcțional-sintactică a blocului din 
care fac parte. De exemplu, în propoziția: “Tulpina pomu- 
lui vieţii lui Ion a fost întotdeauna rezistentă”, elementele 
constitutive ale subiectului compus “tulpina pomului vie- 

tii” comportă valoare sintactică numai împreună, în bloc 
şi nu separat, individual, formând o metaforă despre viața 
“lui Ion”. Acest bloc sintactic este indezmembrabil. Toto- 
dată, fiecare element constitutiv al acestui bloc conţine, în 
particular (camuflat parcă), valoarea lui lexico-semantică. 
Constituenţii unității date formează nişte calificative, nişte 
lexeme comparative, încadrate subtil printr-o contiguitate 
logică cu obiectele comparate. 

Noţiunea de subiect dezvoltat, din punct de vedere lo- 
gico-semantic, nu este compatibilă cu noțiunea de subiect 
dezvoltat, din punct de vedere structural, deoarece la deli- 
mitarea lui se ia în vedere caracterul informativ şi nu struc- 
tural de realizare. Informaţia unui astfel de subiect dezvoltat 
este complexă, dezvoltată, prin ea însăşi, şi nu numai prin 
structura lui gramaticală. Fiecare constituent al subiectului 
compus, din punct de vedere semantico-sintactic, formează 
un calificativ înrudit cu şi întru realizarea conţinutului co- 
municativ de bază al blocului sintactic subiectual. 

1.6. Subiectul angrenat: noţiuni generale 


Problema tipurilor de subiecte şi clasificarea lor consti- 
tuie un aspect important al doctrinei ştiinţifice despre propo- 
ziţia bimembră şi nucleul ei — predicatul. Înţelesul de “tip” 
presupune existența trăsăturilor general-esențiale, care apar 
atât în unităţi concrete, cât şi în structuri diferite. Sensul 
de “tip” (tot aşa ca şi “clasă”, “categorie” etc.) este relativ, 
deoarece el ne apare legat de distribuirea sau clasificarea 
unui anumit material!. Aşadar, un tip de subiect îl separă, îl 
determină şi îl delimitează pe altul, adică se opune altui tip. 

Delimitarea ştiinţifică a “tipurilor” întotdeauna porneşte 
de la materialul disponibil, care este omogen, ceea ce în- 
seamnă că include în sine unități ce conțin anumite semne 
esențiale. Referitor la subiect, putem spune că pentru aceas- 
tă parte principală de propoziție esențialul îl constituie ra- 
portul lui direct şi concret cu predicația, fenomen lingvistic 
ce a fost şi este luat în discuţie de mulți lingvişti, indife- 
rent de şcoala lingvistică de care ţin. Profesorul bielorus P. 
A. Lekant, referindu-se la fenomenul predicaţiei, acceptă o 
dată în plus afirmaţiile de odinioară ale lui A. M. Peşkovskij 
şi V. V. Vinogradov, precum că “predicația ține de rapor- 
tul conţinutului propoziției faţă de realitate” şi că ea “apare 
în categoriile sintactice ale modului, timpului, numărului şi 
persoanei”?. Ideea ni se pare potrivită şi concludentă, întru- 
cât ea vizează fenomenul predicației în propoziția bimembră 
completă, în care sunt prezente sau subînțelese ambele părți 
principale de propoziţie: şi subiectul, şi predicatul. 

Trebuie spus că în asemenea propoziții subiectul şi pre- 
dicatul, întrucât conțin toți indicii predicaționali ai enunțu- 
lui, formează baza predicativă a propoziției. Faptul acesta 

demonstrează caracterul general şi complex al predicației. 
De aceea, la delimitarea tipurilor de subiecte, din punct de 
vedere logico-semantic şi funcțional, trebuie neapărat să ți- 
nem cont de următorii trei factori importanți: 1) sesizarea 
corectă a indicilor predicaționali şi a conținutului predica- 
tiv al unității sintactice; 2) înțelegerea corectă a exprimării 
categoriilor gramaticale ale predicatului (modul, timpul, 
persoana şi numărul); 3) identificarea justă a acordului gra- 
matical al predicatului cu subiectul. Aceşti trei factori ne 
vor ajuta să determinăm marcherii identici şi neidentici nu 
numai ai structurilor predicative, dar şi ai celor cu valoare 
sintactică de subiect. Prin urmare, unitățile ce aparțin unui 
“tip” sunt identice în anumite relaţii, iar cele ce aparţin di- 
feritor “tipuri” se opun. lată de ce credem că baza oricărei 
clasificări constă, în primul rând, în înţelegerea unităților 
gramaticale în relațiile cărora se opun tipurile ei. 

Pentru subiect, ca suport al clasificării, se ia semnifica- 
ţia (semantica) indicilor lui predicativi, iar tipurile subiec- 
telor trebuie să se opună conform modului de exprimare a 
acestora (subiectul, în raport cu predicatul, conţine numai 
doi indici predicativi: numărul şi persoana-agent al acțiunii 
verbului-predicat). 

La delimitarea tipurilor de subiecte şi clasificarea lor s-a 
procedat diferit. La tema “subiectul în limba română” exis- 
tă o literatură extrem de bogată. Multe probleme legate de 
această parte principală de propoziţie au fost deja rezolvate. 
Cu toate acestea, în plan teoretic şi aplicativ, mai rămân o 
serie de chestiuni neclarificate, contradictorii şi discutabile. 
De exemplu, nu s-a ajuns la un acord comun în ceea ce pri- 
veşte unificarea unor termeni prin care sunt denumite unele 
tipuri de subiecte, care comportă valori sintactice absolut 
identice. Astfel, termenul de subiect compus circulă paralel 

cu termenul de subiect dezvoltat şi bloc sintactic al subiec- 
tului; termenul de subiect omogen este utilizat de rând cu 
cel de subiect multiplu; termenul de subiect reluat funcțio- 
nează paralel cu cel de subiect pleonastic, încât toate aceste 
perechi tipologice, denumind, respectiv, aceleaşi fenomene 
lingvistice, au devenit sinonimice. Mai mult decât atât, unii 
termeni, deşi mulți la număr, par să nu exprime adecvat fe- 
nomenul sintactic pe care-l reprezintă. 

Să ne referim în continuare la cel din urmă “tandem” 
noţional sinonimic: subiect reluat — subiect pleonastic. În 
literatura de specialitate, tipul dat nu dispune de o definiţie. 
Atât doar că se menţionează astfel: “simple trebuie conside- 
rate aşa-zisele subiectele pleonastice”5. Mai departe se spe- 
cifică despre acest tip de subiect că el constă fie din reluarea 
unui pronume printr-un substantiv “Bate el Ivan în poar- 
tă cât bate...” (I. Creangă), fie din reluarea unui substantiv 
printr-un pronume: “Harap-Alb vedea el bine unde mergea 
treaba...” (I. Creangă). Acest subiect (pleonastic sau reluat) 
nu dispune de o definiţie, cât de cât, nici în Gramatica Aca- 
demiei, unde se menţionează numai că “subiectul exprimat 
printr-un pronume personal poate relua uneori un subiect 
exprimat printr-un substantiv”. O atare tratare a tipului dat 
de subiect, bineînţeles, este insuficientă, întrucât, în primul 
rând, nu se semnifică criteriul în baza căruia se face delimi- 
tarea, iar, în al doilea rând, nu se accentuează care element 
este pleonastic (reluat): primul, al doilea sau tot blocul (Ha- 
rap-Alb, el). Pe baza comentariului efectuat reiese că avem 
două subiecte: unul propriu-zis (Harap-Alb) şi altul reluat/ 
pleonastic (el). 

După părerea noastră, substantivul cu pronumele for- 
mează împreună un singur subiect. Îmbinarea lor funcționa- 
lă corespunde totalmente criteriului logico-semantic (predi- 

cațional) de delimitare a părților principale de propoziţie. 
Ambele constituente ale îmbinărilor subiectuale (“el, Ivan” 
şi “Harap-Alb, el”) exprimă respectiv numai câte un singur 
agent al unei singure acţiuni. În acest unic agent se conţin 
singurii şi unicii indici predicativi ai subiectului (indiciul 
numărului şi al persoanei). 

Un argument peremptoriu, că aceste expresii formează 
un singur subiect al propoziției, este că ambele constitu- 
ente alcătuiesc împreună un tot întreg logico-semantic. Ele 
sunt foarte expresive şi sunt frecvente nu numai în stilul co- 
locvial, popular, dar şi în literatura cultă: “Virtutea pentru 
dânşii ea nu există...” (M. Eminescu). Valoarea lor stilisti- 
că constă în a imprima unele nuanţe suplimentare de sens 
propoziţiilor din care fac parte. Bunăoară, în propoziţia (1) 
“Bate el Ivan în poartă cât bate...” (I. Creangă) prin reluarea 
pleonastică a pronumelui se anunţă (cititorul) despre lipsa 
de sens a acţiunii verbului predicat: “Bate Ivan, dar nu mai 
are nici un sens, căci dracii au prins acum la minte”. În pro- 
poziția (2): “Harap-Alb vede el bine unde merge treaba...” 
(|. Creangă) prin reluarea pleonastică a substantivului se 
imprimă sensul unei constatări despre un adevăr cert: “Ha- 
rap-Alb vede şi constată adevărul cert al unei situaţii fatale 
pentru dânsul”. 

Totodată, aceste expresii pleonastice din limba română 
comportă pregnante valori afective, care rezidă nu numai 
din dublarea subiectului, dar şi din topica elementelor con- 
stitutive. Caracteristic este însă că întotdeauna accentul lo- 
gic cade pe pronume. 

După cum vedem, construcțiile date la toți parametrii 
constituie nişte unități sintactice inseparabile. Valoarea lor 
sintactică este de subiecte dezvoltate angrenate, deoarece 
conţin câte un singur indiciu predicativ al subiectului (am- 

bele elemente constitutive sunt la acelaşi număr şi persoană 
şi reprezintă acelaşi agent al acțiunii, adică formează ace- 
laşi subiect logic şi gramatical al propoziției), ele mai con- 
țin un sens informativ în paralel. 

Termenii de “subiect reluat” şi “subiect pleonastic” sunt 
incompatibili, după părerea noastră, cu valoarea lor seman- 
tico-sintactică. Aceste noțiuni (“reluat” şi “pleonastic”) nu 
exprimă conţinutul comunicativ, informativ al unui atare tip 
de subiect. Ele îl caracterizează numai în ceea ce priveşte 
modul lor de realizare structurală, mai cu seamă elementul al 
doilea, care, de fapt, numai el constituie o reluare sinonimică, 
pleonastică şi nu tot blocul: „Harap-Alb, el”. 

Pe baza acestui comentariu, venim cu propunerea de a 
denumi atare tip de subiecte drept subiecte dezvoltate sau 
blocuri ale subiectelor dezvoltate, deşi, din punct de vedere 
logico-semantic şi funcțional, ele exprimă indiciul predi- 
cațional al unui singur subiect. Din punctul de vedere al 
structurii gramaticale, prin care s-au realizat aceste subiecte 
dezvoltate, ele mai comportă o nuanţă semantică suplimen- 
tară, ceea ce le asigură statutul de blocuri inseparabile la 
nivel sintactic sau blocuri sintactice cu funcție de subiecte 
angrenate. 

Aceste blocuri ale subiectului dezvoltat îşi au un teren 
fertil mai ales în limba vorbită, populară, în stilul colocvial 
al limbii. De cele mai multe ori, prin asemenea unități se 
exprimă o nuanţă de sens prin care cineva este amenințat. 
De exemplu, când copiii se joacă (fraţii mai ales), iar cineva 
dintre ei comite o greşeală, intenționat, conştient, ceilalți 
îl ameninţă prin astfel de expresii: “Vine el tata şi ai s-o 
păţeşti!”. 

Unităţile respective sunt utilizate însă şi în stilul bele- 
tristic: “Noi am făcut o greşeală, am crezut că chiaburii nu 

îndrăznesc ei să ridice capul” (M. Preda), “Stai, măi porca- 
ne, că te căptuşeşte ea Mărioara acuş” (|. Creangă). 

De remarcat că uneori pronumele personal din cadrul 
unui asemenea subiect dezvoltat pare să aibă valoare neu- 
tră, întrucât nu este la acelaşi gen şi număr cu substantivul, 
dar, odată ce nuanța semantică suplimentară se menţine, în- 
seamnă că ele realizează, de asemenea, o singură parte de 
propoziţie cu valori de subiect, căruia noi îi zicem bloc sin- 
tactic al subiectului angrenat: “A veni el vremea noastră, 
s-a ridica el iar neamul nevoii!” (B. Istru). 

1.7. Predicatul angrenat în limba română 


Considerând justă afirmaţia cercetătoarei I. A. Zoloto- 
va, precum că „sintaxa coordonează în mod nemijlocit cu 
procesul gândirii şi cel al comunicării”, numaidecât însă 
trebuie să pledăm pentru o corelaţie a sintaxei cu semantica 
şi logica. O interacțiune dintre aceste trei domenii nu poate 
fi percepută şi concepută decât doar în baza contextului şi 
în situaţii concrete. Sintaxa funcțională (numită şi consitu- 
ativă) se bazează pe principiul logico-semantic al metodei 
analizei integrale, despre care cercetătorul Sorin Stati afir- 
mă că ea „caută ceea ce este pertinent, relevant şi distinctiv 
pentru realizarea funcției supreme a limbajului uman, adică 
a funcţiei comunicative”. 

Se ştie deja că principiul logico-semantic şi funcțio- 
nal vine în opoziţie cu cel structural-formal al lingviştilor 
generativişti şi glosematicieni. Aceştia, de cele mai multe 
ori elimină criteriul semantic şi logic în favoarea celor pur 
„formale”, între care forma structural-gramaticală ocupă un 
loc de centru. 

Punând la bază principiul logico-semantic şi funcțio- 
nal, adică onomasiologic, care prevede studierea fenome- 
nelor sintactice „de la conţinut spre forma de expresie”, 
constatăm, împreună cu alţi colegi de breaslă, că predica- 
tul în limba română nu poate fi limitat la tipurile incluse 
în gramaticile obişnuite, el incluzând o serie de expre- 
sii cu verbe desemantizate, unele construcţii infinitivale 
cu verbul a avea, pleonasme, tautologii, repetiții verbale 
etc. Aceste modalităţi de redare a verbalităţii alcătuiesc, 
la nivel sintactico-funcțional, predicatul angrenat (PA), 
care în viziunea noastră este o unitate sintactică formată 

din două şi mai multe elemente ce constituie un tot întreg 


logico-semantic şi funcțional, comportând anumite sem- 
nificații suplimentare: de durată (limitată sau nelimitată 


a acţiunii), de intensitate, de insistenţă, de gradaţie etc.“ 


Angrenate pot fi toate tipurile tradiționale de predicate: 
PVS, PVC, PN, PVN, cum ar fi în exemplele ce urmează: 
1) „Şi apucând spre răsărit, s-a dus, s-a dus, s-a dus trei 
zile şi trei nopţi...” (P. Ispirescu); 2) „Făt-Frumos a luat şi 
s-a pornit în lume.” (M. Eminescu); 3) „Îndată după ple- 
carea Greuceanului, Faurul-pămîntului se apucă şi făcu 
chipul lui Greuceanu...” (P. Ispirescu); 4) „De vorbit, nu 
poate vorbi, că măselele şi dinţii i-au căzut mai bine de 
o mie de ani...” (I. Creangă); 5) „Împăratul n-avu nici el 
ce mai zice şi îi dete fata” (P. Ispirescu); 6) „De milostiv 
milostiv eşti, de bun la inimă bun ai fost, nu-i vorbă, dar 
de la o vreme încoace, ...te-ai făcut prea nu ştiu cum.” (I. 
Creangă). 

Elementele subliniate în exemplele de mai sus intră în 
componenţa PA, deoarece exprimă un tot întreg logico-se- 
mantic şi au o singură funcţie sintactică. Ele mai conţin, pe 
lângă semnificația substanțial-gramaticală de bază, şi sem- 
nificații suplimentare: în exemplul 1 — de durată nelimitată 
a acțiunii, în 2 — o decizie promptă, în 3 — un aspect incoa- 
tiv-terminativ, în 4 — o constatare a incapacității efectuării 
acțiunii, în 5 — obiectul acțiunii şi în 6 — o constatare de 
ordin calificativ. 

Cele arătate ne permit să delimităm în cadrul fiecărui 
predicat forme de bază şi forme angrenate. Esenţa PA con- 
stă în faptul că, neschimbându-şi fondul structural al tipului 
respectiv, alături de semnificaţia substanțial-gramaticală de 
bază, mai exprimă semnificaţii suplimentare prin concursul 
elementelor angrenante. 

Forma gramaticală a predicatului se constituie, în ge- 
neral, din unitatea semnificațiilor general-gramaticale şi 
mijloacele ei structurale de exprimare. Aceleaşi semnifi- 
cații gramaticale pot fi exteriorizate prin diverse mijloace. 
Astfel, paralel cu formele de bază ale PVS, PVC, PN, PVN, 
delimităm, respectiv, şi formele angrenate ale lor: PVS 
(angr.), PVC (angr.), PN (angr.) şi PVN (angr.). 

PVS (angr.), din punct de vedere logico-semantic şi 
funcțional, exprimă ideea unei singure acțiuni a verbului 
de conjugat, redând şi o singură semnificație gramaticală 
şi substanţială. Repetiţia verbală (RV), ca specie de PVS 
(angr.), prezintă sub aspect ştiinţific, o mare varietate de 
nuanţe de sens. 

În lingvistica românească, repetiţia verbală a fost cer- 
cetată sub diferite aspecte, atât ca fenomen sintactic, de- 
terminabil sub raport structural, cât şi ca procedeu stilistic, 
caracteristic vorbirii populare, precum şi limbii literaturii 
artistice”. Majoritatea savanților care s-au ocupat de stu- 
diul acestui fenomen lingvistic au ajuns la concluzia că RV 
contribuie la reliefarea prin insistență a semnificației ter- 
menului repetat. Totodată, repetiţia verbală serveşte pentru 
a exprima fie întărirea ideii conţinute în verb, fie diferite 
raporturi între constituenţii frazei“. Astfel, cu ajutorul re- 
petiției se exprimă ideea de superlativ, de intensiv, durata 
şi chiar ideea de progresie, alternanță, succesiune, limitare, 
continuitate, excludere etc.7. În ceea ce ne priveşte, consi- 
derăm RV drept o modalitate specifică de exprimare a PVS 
(angr.). Tratarea repetiţiei cu sens de durată a unei acțiuni 
cu funcție de PVS nu a întâmpinat mari obiecţii din par- 
tea specialiştilor. De exemplu, în fraza „4m stat noi, am 
stat, am stat..., când pe-aproape de ziuă, iaca auzim pârâind 
desişurile prin codru” (M. Sadoveanu) cuvintele subliniate 

sunt o repetiție verbală cu funcție de PVS (angr.), în care se 
exprimă ideea acțiunii unui singur verb. Reluarea imprimă 
acţiunii o nuanţă suplimentară de durată în timp*. 

Mult mai controversată e problema interpretării sintac- 
tice a unor tautologii verbale de tipul: de citit citeşte; citeşte 
cât citeşte ş.a. 

Profesorul I. Diaconescu, referindu-se la aspectul sin- 
tactico-gramatical al tautologiilor, menţionează că ele se 
prezintă ca „fenomen lingvistic integrat într-o structură pe 
baza unei relații de subordonare reciprocă şi cu o funcție 
faţă de baza repetată”. 

Tautologia verbală ca unitate lingvistică ce se realizea- 
ză structural-gramatical prin reluarea aceluiaşi verb la altă 
formă gramaticală, constituie, în interpretarea noastră, un 
singur predicat. Reluarea verbului, în cele mai multe cazuri, 
nu poate fi omisă. Omiterea unei unități ar atrage după sine 
fie o suprimare a plusului de informaţie, fie o schimbare a 
raporturilor semantice şi gramaticale din cadrul enunţului!. 

Tratându-le din punctul de vedere al structurii, obser- 
văm că tautologiile verbale sunt, în fond, modalități de ex- 
primare a repetiţiei lexicale. Însă ceea ce le caracterizează, 
ca fenomene tautologice, este că, „pe lângă aspectul struc- 
tural (identitatea cu baza determinată), au posibilitatea de 
a îndeplini în comun o singură funcție sintactică”. Anume 
aceasta ne şi permite a integra tautologiile verbale în cadrul 
predicatelor angrenate. 

De exemplu, în fraza „Bătrânul le-o fi spus ce le-o fi 
spus, după care tătarii şi-au scos săbiile...” (I. Druţă) cuvin- 
tele subliniate constituie un PVS (angr.), care exprimă ide- 
ea unei singure acțiuni redate prin verbul „a spune” (la mo- 
dul potenţial-prezumptiv, timpul trecut, numărul singular, 
persoana III), plus pronumele relativ ce. Tautologia verbală 

o fi spus ce o fi spus conţine şi o semnificaţie comunicativ- 
informativă suplimentară despre „ceva tainic”, „magic”, as- 
cunzând în sine cuvintele (bătrânului), care au fost pline de 
adevăr. Dezmembrarea la nivel sintactic a acestei tautologii 
ar duce la pierderea acestei semnificații. 

Sub aspect stilistic, aceste cuvinte au un efect emotiv 
foarte puternic. Ele creează poanta operei „Clopotniţa” şi 
alcătuiesc, totodată, punctul culminant al discursului ținut 
în faţa elevilor de profesorul Horia Holban. Prin această 
unitate predicativă eroul face replica de rigoare, dă lovitura 
de graţie duşmanului, ocupantului. De aceea, e evident că 
dispersarea sintactico-funcțională a acestei îmbinări tauto- 
logice ar avea consecinţa denaturării chiar a mesajului lite- 
rar-artistic. 

Un alt tip de PVS (angr.) este cel format din verbul a 
lua + conjuncţie (şi) + Vf). În fraza „Erau câteva foiţe, 
dar soacra a acoperit nişte hladuneţe, le-a făcut unsuroase şi 
măcar ia şi plângi — nici hârtie, nici toc.” (I. Druţă) verbul 
ia (a lua) în asemenea trinomuri ne apare desemantizat. Da- 
torită unei puternice suduri logico-semantice a elementelor 
componente, blocul citat, din punct de vedere funcțional, 
formează un PVS (angr.) cu un surplus de semnificaţie, cu 
un fel de „ataş”. Anume acest „ataş” creează toată „atmo- 
sfera” comunicativă, indicând spontaneitatea realizării unei 
acțiuni sau stări concrete, ce este semnalată de V, (f), adică 
de verbul „plenipotențiar” al trinomului dat. 

Prezentăm în continuare şi alte structuri cu valoare sin- 
tactică de PVS (angr.): 

1) „Şi tot cădeau şi cădeau din streşina clopotniţei cior- 
chine de argint, şi tot veneau şi veneau prin întuneric la 
vale, spre acea zodie întunecată, unde aşteptându-i să cadă, 
băteau toaca cele două ciocane de lemn.” (1. Druţă), 2) „și 

merge Ivan, şi merge, şi merge, până când pe înserate ajun- 
ge la curţile cele.” (I. Creangă), 3) „Stat-am stat eu de mi- 
am zis, păzi-mi-voi cărările, lacăt gurii pune-mi-voi, pe cât 
va fi netrebnicul în faţa mea.” (|. Druţă), 4) „Îl durea de 
durut; dară răbda în piele ca un drac, până o vedea cum o 
s-o scoată la cale” (P. Ispirescu), 5) „Zrecurăm cum tre- 
curăm până aici, stăpâne; mai avem un hop: avem să dăm 
peste o primejdie mare.” (P. Ispirescu), 6) „Îşi jeli nevasta 
cât îşi jeli, dar văzu că nu foloseşte nimic cu jelirea.” (P. 
Ispirescu). 

Referitor la formele angrenate ale predicatului verbal 
compus (PVC). menţionăm că ele, conținând numai o sin- 
gură semnificație gramaticală de tip modal-aspectual şi tot 
numai una singură de conținut informativ-comunicativ de 
bază, mai exprimă, concomitent, şi valori semantico-func- 
tionale suplimentare. Aceasta înseamnă că în componenţa 
formelor gramaticale ale PVC (angr.), în afară de elementul 
substanţial al verbului de bază sau al celui semiauxiliar, mai 
pot interveni şi altele (angrenante), care schimbă caracterul 
comunicativ-informativ al respectivei structuri predicative. 

Angrenarea PVC are loc aproximativ în baza aceloraşi 
fenomene lingvistice: repetiţie şi tautologie verbală. De 
exemplu, în fraza „Adunase copeici mărunte, coborâse nuci 
şi mere din pod, frământase aluat pentru colaci, dar de copt 
n-a mai dovedit să-i coacă.” (I. Druţă) tautologia verbală de 
copt n-a dovedit să coacă, pe lângă sensul comunicativ-in- 
formativ de bază (acţiunea de a coace) şi cea modală (expri- 
mată prin verbul semiauxiliar „a dovedi”), mai exprimă şi o 
nuanță informativă suplimentară: de constatare, de concesie 
(de copt n-a reuşit să coacă, deşi... frământase). 

E important să se ştie că formele angrenate ale PVC 
(angr.) conțin semnificaţii suplimentare, comunicativ-in- 
formative de intensitate durativă, de progresie, de concesie, 

de constatare, de insistenţă ş.a. Bunăoară, în fraza: „Însă, 
dacă vrei şi vrei numaidecât să te duci, eu nu te opresc.” 
(I. Creangă), verbul semiauxiliar reluat vrei (a vrea) impri- 
mă unităţii sensul suplimentar de insistenţă (vrei şi vrei). 
În cazul dat nu e vorba de două nuanţe modale identice ale 
semiauxiliarului a vrea, ci numai de una singură, cu carac- 
ter insistent. Din aceste considerente, credem că blocul vrei 
şi vrei să te duci alcătuieşte o singură unitate sintactică cu 
funcție de PVC (angr.). 

Prezentăm în continuare şi alte unităţi cu valoare de 
PVC (angr.): 1) „De vorbit nu poate vorbi, că măselele şi 
dinții i-au căzut mai bine de o mie de ani...” (I. Creangă), 
2) „Boierule, n-am ce zice, omoară-mă, spânzură-mă, n-am 
ce face, dacă a dat păcatul peste mine.” (P. Ispirescu), 3) 
„În satul sărac popa nici spice n-are de unde culege.” (1. 
Slavici), 4) „Mama, atunci mă şi ia repede, repede la por- 
nit, fără să am când îi spune de călugărie.” (I. Creangă), 
5) „Tudorache plângea rezemat de poartă, căci slăbise fără 
şcoală, iar la liceu n-avea cum ajunge.” (1. Druţă). 

O altă unitate sintactică predicativă, cu anumite particu- 
larităţi specifice, este blocul V, (a se apuca) + conj. (şi) + 
VU). In fraza „Indată după plecarea Greuceanului, Farul- 
pămîntului se apucă şi făcu chipul lui Greuceanu numai şi 
numai din fier.” (P. Ispirescu) structura subliniată pare, la 
prima vedere, că este absolut identică cu cea anterioară, dar 
în realitate situaţia e alta. În modelul dat, verbul a se apuca, 
deşi e coborât în rang sub aspect predicativ, îşi mai păstrea- 
ză, în mare măsură, unul din sensurile de bază, şi anume cel 
de „a începe, a iniția o acţiune”. Dar şi acest sens în cazul 
nostru a evoluat. Căci una e când verbul a se apuca apare 
în funcție de semiauxiliar al predicatului verbal compus: a) 
s-au apucat să citească; şi cu totul alta e când în structura 
discutată el devine pur şi simplu un semn deictic: b) „Se 

apucă şi-şi taie degetul cel mic, şi cum îl puse acolo se 
lipi.” (P. Ispirescu) În ambele exemple, a) şi b), semantica 
referenţială a verbului a se apuca parcă e aceeaşi, incoativă, 
însă ne aflăm totuşi în fața unei diferențieri privind rangul 
şi funcţia sintactică a verbului a se apuca. Astfel, în a) el 
s-a coborât la treapta de semiauxiliar aspectual, iar în b) 
coboară la treapta cea mai joasă — la cea de semn deictic, cu 
nuanță incoativă, el indicând pur şi simplu începutul acţiu- 
nii, care se conține în verbul al doilea al blocului predicativ. 
În PVS (angr.) se apucă şi făcu se conţine ideea că subiectul 
(Faurul-pămîntului) a început şi a terminat acțiunea de „a 
face”. Aşadar, aspectul global aici e incoativ-terminativ. 

Prin urmare, angrenarea PVC constă în exprimarea su- 
plimentară a semnificației gramaticale (modal-aspectuale) 
şi substanțiale. Omiterea componentului agrenant are drept 
consecință pierderea semnificației suplimentare, nu însă şi 
a celei de bază. Elementul comun al tuturor formelor PVC 
propriu-zis şi PVC (angr.) îl alcătuieşte verbul de bază, care 
este purtătorul semnificației conținutale, şi verbul semiau- 
xiliar, care imprimă PVC valori modal-aspectuale. 

Din punct de vedere logico-semantic, predicatul nomi- 
nal atribuie subiectului calificativul însuşirii, stării şi exis- 
tenței. Structura gramaticală a predicatului nominal îl face 
să se caracterizeze prin exprimarea separată a semnificaţi- 
ei gramaticale şi substanțiale: semnificaţia gramaticală se 
conţine în verbul de relaţie, iar semnificaţia substanțială 
(conţinutală) se află în cadrul numelui predicativ. Formele 
angrenate ale predicatului nominal se formează în baza 
formelor-tip ale predicatului respectiv şi se deosebesc de 
ele prin prezența elementelor ce exprimă semnificaţii su- 
plimentare. Fiind plasate în semnificaţiile de bază, ele nu 
denaturează prin nimic esența lor. De exemplu, în fraza: 

„De glumet glumeț era moş Nichifor, dar, de multe ce dă- 
duse peste dânsul, se făcuse cam ursuz” (I. Creangă), cu- 
vintele subliniate constituie o singură unitate cu funcție de 
predicat nominal, întrucât în această structură se conține 
calificativul logico-semantic al acestui predicat: caracte- 
ristica stării morale a subiectului moş Nichifor. Forma ta- 
utologico-pleonastică de realizare nu ştirbeşte prin nimic 
semnificația gramaticală şi substanțială a predicatului no- 
minal, ba, dimpotrivă, îi mai adaugă o nuanţă suplimentară 
de concesie. Calitatea morală a subiectului moş Nichifor, 
de „a fi glumeț”, cedează în faţa altei calități, opozante, de 
„a fi ursuz”. 

Semnificația suplimentară existentă în cadrul acestei 
structuri predicative asigură caracterul ei inseparabil. Îm- 
binările de glumeț şi glumeț era se complinesc în mod re- 
ciproc, pentru a putea exprima anume semnificaţia supli- 
mentară de concesie. Mai mult decât atât, această nuanţă 
adăugătoare cimentează, într-un fel, întregul conţinut logi- 
co-semantic al frazei. Dacă dezmembrăm blocul predicativ 
de glumeț glumeţ era în două unităţi sintactice cu funcţii 
diferite, aceasta ar duce la abolirea de conținut adecvat a 
contextului, a tuturor unităților sintactice din fraza respec- 
tivă. Numai împreună aceste două îmbinări creează forma 
gramaticală a predicatului nominal angrenat. Probabil, mult 
mai corect ar fi să se spună că semnificația suplimentară a 
predicatului nominal angrenat se exprimă nemijlocit nu nu- 
mai prin elementul angrenant de glumeț, dar şi prin întregul 
bloc tautologico-pleonastic de g/lumeț glumeț era, format 
în urma introducerii elementului angrenant. Logica natura- 
lă ne demonstrează că blocul predicativ de g/umeț glumet 
era conţine de facto o singură semnificaţie gramaticală, ex- 
primată prin verbul de relaţie a fi şi o singură semnificație 

substanțială, exprimată prin adjectivul g/umeț. Semnificația 
suplimentară ţine de cea substanţială de bază şi reiese din 
structura gramaticală a tuturor componentelor blocului pre- 
dicativ. Factorul principal în crearea nuanţei suplimentare îl 
constituie elementul angrenant de glumeț, care, luat în afara 
contextului propriu-zis, nu comunică nimic. La o eventuală 
omitere a lui, verbul de relație, împreună cu numele predi- 
cativ glume, ar exprima numai semnificaţia conținutală de 
bază a predicatului nominal — „moş Nichifor era glumeț”. 
Totodată, omiterea elementului angrenant ar duce şi la dispa- 
riția nuanţelor suplimentare de concesie, de opoziție, iar gân- 
dul emis nu ar mai cere nici frazei, nici textului complinire 
logico-semantică. Aceasta reiese, în primul rând, din caracte- 
rul gramatical al angrenării. A fost de ajuns să fie ataşat ele- 
mentul angrenant de glumeţ, ca propoziţia De glumei glumeț 
era moş Nichifor să „ceară” lămuriri suplimentare. Mai mult 
decât atât, nuanțele adăugătoare create îşi au tangențe logico- 
semantice nu numai în conţinutul general al frazei, dar şi în 
conținutul general al nuvelei „Moş Nichifor Coţcarul”. 

Din punct de vedere literar, enunţul De glumet glumeț 
era moş Nichifor constituie un detaliu artistic al autorului, 
personajul moş Nichifor, fiind zugrăvit nu unilateral, ci 
contradictoriu. Prin opoziția g/lumeț-ursuz este individuali- 
zat chipul eroului literar moş Nichifor, iar, drept consecință, 
putem sesiza şi alte calități ale lui: cea de a fi echilibrat, cu 
tact, rezervat, mucalit etc. Subiectul moş Nichifor îşi ma- 
nifestă calitatea sufletească de a fi glumeţ numai periodic, 
întrucât a fost nevoit să-şi însuşească şi o altă calitate- de a 
fi ursuz. Motivul însuşirii acestei calități opuse este explicat 
chiar în propoziția cauzală din aceeaşi frază: „...de multe ce 
dăduse peste dânsul”. 

Din aceste considerente, blocul tautologico-pleonastic 

de glumeț glumeţ era constituie o singură unitate sintactică, 
cu funcție de predicat nominal angrenat. 

Întrucât predicatul nominal angrenat poate fi realizat 
printr-o diversitate de forme gramaticale, care, la rândul 
lor, generează şi o diversitate de semnificații suplimentare, 
în continuare ne vom referi şi la alte structuri lingvistice cu 
atare funcție sintactică, modelându-le: 

1. V(cop) + Adj + V(cop) + Adj. „Ce-i frumos e frumos, 
orice ai spune...” (I. Creangă). Blocul tautologico-pleonas- 
tic subliniat constituie un predicat nominal angrenat, în care 
se conține, pe de o parte, semnificaţia de bază, iar pe de 
altă parte, nuanţe suplimentare vizând caracterul constant şi 
veşnic al calificativului ce se atribuie subiectului. Crearea 
acestui bloc predicativ a favorizat exprimarea laconică şi 
unitară a tuturor semnificațiilor. De aceea, dispersarea lui 
din punct de vedere sintactico-funcțional este inaccesibilă, 
deoarece aceasta ar duce la destrămarea nuanţelor supli- 
mentare, care, de fapt, interacționează cu conţinutul frazei 
şi al textului în întregime; 

2. V(cop) + Adj + Adv + V(cop) + Adj. „Eu îs bun cât îs 
bun, dar şi când m-a scoate cineva din răbdare...” (I. Crean- 
gă). Semnificația de bază a acestui bloc predicativ se con- 
ține în elementul de bază îs bun. Semnificaţia complinitoa- 
re se conține în elementul angrenant al P.N.A (cât îs bun). 
Prin unitatea predicativă îs bun cât îs bun este exprimată o 
nuanță privind caracterul limitativ al calificativului atribu- 
it subiectului. Calitatea atribuită subiectului (Stan) poate fi 
vremelnică, pe măsură ce eventual intervine cu ceva rău cel 
căruia 1 se adresează (lui Chirică). De aceea, dezmembrarea 
acestui bloc predicativ ar duce la pierderea acestei semni- 
ficaţii foarte importante pentru întregul conținut al frazei 
şi al poveştii. Şi nu numai atât, disocierea componentelor 

P.N.A. ar reduce totul la un raport unic temporal, ceea ce, 
de fapt, este insuficient pentru semnificaţia de avertizare 
conținută în blocul predicativ respectiv- semnificaţie ce 
este invocată şi de intonaţie. Unitatea sintactică îs bun cât 
îs bun rămâne a fi indispensabilă şi cu funcție de predicat 
nominal angrenat; 

3. V(cop) + Adv + V(cop). „Pân-aici toate au fost cum 
au fost, da de-acum am prins eu la minte...” (I. Creangă). 
În unitatea sintactică subliniată, semnificația substanţială de 
bază se conține în elementul de legătură au fost, iar sem- 
nificația substanțială, cea de bază, cât şi cea suplimenta- 
ră, se conține in elementul angrenant cum au fost. Blocul 
predicativ (toate) au fost cum au fost echivalează seman- 
tic cu (toate) au fost altfel, contrar voinţei eroului (Dănilă 
Prepeleac). In semnificațiile adăugătoare se conțin nuanțe 
de avertizare, ameninţare, nuanţe ale unei decizii prompte, 
ale unei schimbări radicale. Dezmembrarea acestei tautolo- 
gii, din punct de vedere funcțional-sintactic, ar reduce totul 
la un predicat verbal simplu şi la o propoziţie subordonată 
modală, ceea ce nu ar reda în mod adecvat intenţia scriito- 
rului. Aşadar, din punctul de vedere al funcției sintactice, 
tautologia au fost cum au fost necesită o tratare în bloc, ca 
predicat nominal angrenat. Şi sub aspect literar, blocul pre- 
dicativ au fost cum au fost nu ne permite disocierea lui, în- 
trucât are relaţii logico-semantice în întreaga operă „Dănilă 
Prepeleac”. Prin această unitate sintactică se realizează tre- 
cerea de la tabloul întâi al poveştii, unde toate s-au produs 
în detrimentul eroului Dănilă, la tabloul doi, unde totul se 
produce în favoarea lui. Dezmembrarea acestui bloc duce şi 
la denaturarea sensului integral al operei literare; 

4. V(cop) + Subst(c.N) + Subst (c.G). „Tu eşti floa- 
rea florilor, / Te-oi iubi pân-am să mor...” (folc.). Blo- 

cul tautologico-pleonastic ești floarea florilor constituie o 
structură sintactică unitară, cu funcție de predicat nominal 
angrenat, prin care autorul anonim exprimă intensitatea 
calificativului tu. Prin elementul angrenant florilor nu s-a 
intenţionat a se arăta posesia: ești floarea a cui? — a flo- 
rilor, ci numai aprecierea calităților fizice ale adresantei, 
aceasta fiind asemuită cu o floare, „cea mai frumoasă din- 
tre toate florile”. Dezmembrarea acestui bloc, din punct 
de vedere sintactic, ar duce, pe de o parte, la pierderea 
semnificației de bază şi suplimentare, iar, pe de altă parte, 
şi la ştergerea conţinutului afectiv, metaforic. Propoziţiile 
Te-oi iubi şi pân-am să mor vor apărea, în acest caz, fără 
sens, cerând comentariu contextual. Alogic şi incompati- 
bil va fi şi raportul cauzal dintre propoziția subordonată 
Tu eşti floarea florilor şi propoziţiile te-oi iubi pân-am să 
mor. Afirmația biblică Pastele este sărbătoarea sărbători- 
lor constituie un exemplu elocvent, care ne demonstrează 
în mod grăitor justeţea afirmațiilor noastre în vederea in- 
separabilității unor atare structuri pleonastico-tautologice. 
Paştele este sărbătoarea cea mai mare dintre toate sărbă- 
torile creştine, dar nu o sărbătoare a cui? — a sărbătorilor 
sau pentru sărbători; 

5. V(cop) + Adj + Conj + Adj „Privirea îi era tristă, 
dar curajoasă...” (on Druţă). Ambele calificative — tris- 
tă, curajoasă — alcătuiesc, din punct de vedere sintactic, 
nume predicative ale unuia şi aceluiaşi predicat nominal. 
Conform definiției, predicatul nominal este alcătuit dintr-un 
verb de relaţie şi din unul sau mai multe nume predicative. 
În cazul nostru, avem două nume predicative, însă, pentru 
a evidenția opoziția dintre ele, este utilizat elementul an- 
grenant dar (conj). Din punct de vedere logico-semantic, 
avem un singur predicat nominal angrenat, întrucât conţine 

nuanţa suplimentară de opoziţie, pe lângă cea de bază a ca- 
lificativelor propriu-zise; 

6. V(cop.) + Adj + Conj + Adj (la gr. superl.) „,...bia- 
ta babuşca lui era bucuroasă şi răzbucuroasă în sufletul 
ei să-l vadă cum l-a vedea urnit de-acasă” (Ion Creangă). 
Blocul pleonastic era bucuroasă şi răzbucuroasă constituie 
un predicat nominal angrenat. Reluarea adjectivului, prin 
derivatul lui răzbucuroasă, ce conține „ideea” de superla- 
tiv, împreună cu conjuncția „şi”, este utilizată cu scopul de 
a marca gradul înalt de intensitate al calificativului atribuit 
subiectului. Inseparabilitatea acestui bloc predicativ este 
motivată şi de logica naturală a frazei şi a nuvelei: rămâne- 
rea „moşneagului” acasă constituie o povară pentru „babă”. 
Şi din punct de vedere morfologic, ataşarea prefixului răz 
nu schimbă conţinutul gramatical şi lexical al adjectivului. 
Atâta doar că mai adaugă unele suplimente conţinutului le- 
xical propriu-zis; 

7. V(semic.) + Adj + V(semic.). „Am izbutit, măiculiță, 
să facem şi acum pe cheful Spânului, rămânere-aş păgubaş 
de dânsul să rămân” (Ion Creangă). În general, imprecaţia 
constituie, de asemenea, o formă a repetiției verbal-tautolo- 
gice!?, prin ea se exprimă variate doleanţe într-o formă afec- 
tivă. În cazul nostru, imprecaţia rămânere-aş păgubaş... să 
rămân constituie o vrere a vorbitorului la cel mai înalt grad. 
Anume forma gramaticală prin care este realizată impreca- 
tia îi şi atribuie această nuanță suplimentară de intensitate, 
de dorinţă insistentă. Calificativul doleanței supreme este 
motivat şi de logica naturală a întregii poveşti. Lui Făt-Fru- 
mos, după câte rele a tras de pe urma Spânului, nu-i rămâ- 
ne decât să-i dorească o atare „despărțire”. Putem conchide 
deci că imprecaţia constituie şi ea o formă gramaticală de 
realizare a predicatului nominal angrenat. lar, întrucât im- 


- 76 — 


precaţia verbală, ca fenomen lingvistic, poate fi realizată nu 
numai prin verbele de relație, dar şi prin cele predicative, 
putem deduce că şi fenomenul angrenării în baza impreca- 
tiei poate avea loc, respectiv, la nivelul fiecărui tip de predi- 
cat din limba română: P.V.S.; P.V.C.; P.N.; P.V.N. 

Din cele afirmate, rezultă că esenţa predicatului angrenat, 
în general, şi a celui nominal angrenat, în particular, constă 
în faptul că acest predicat, neschimbându-şi baza structurală 
a tipului respectiv, odată cu semnificația substanțial-grama- 
ticală de bază, mai exprimă semnificații suplimentare cu aju- 
torul elementelor structurale angrenante. În înțelesul nostru, 
forma gramaticală a predicatului, în general, se constituie din 
unitatea semnificației general-gramaticale cu mijloacele ei 
structurale de exprimare. Aceleaşi semnificații gramaticale 
pot fi exprimate prin diferite mijloace şi procedee, ceea ce 
creează o varietate de forme gramaticale ale predicatului no- 
minal. Astfel, concomitent cu formele de bază ale predicatu- 
lui nominal din limba română, noi delimităm şi structuri ale 
predicatului nominal angrenat. 

Predicatul verbal-nominal propriu-zis (PVN) constituie 
o varietate tipologică a predicatului în limba română lite- 
rară contemporană. El este cel de-al patrulea tip de predi- 
cat în limba română, delimitat în baza principiului logico- 
semantic, şi urmează după seria tipologică a predicatelor, 
începând cu predicatul verbal simplu, respectiv, predicatul 
verbal compus şi predicatul nominal. Predicatul verbal-no- 
minal urmează după predicatul nominal şi este cel mai mult 
înrudit cu acesta, nu numai, din punct de vedere semantic, 
dar şi, structural, deoarece se constituie din toate elemente- 
le predicatului nominal (verb copulativ + nume predicativ), 
plus unul sau mai multe verbe semiauxiliare, atât modale, 
cât şi aspectuale. Baza semantico-informativă, de aseme- 

nea, îi aparține numelui predicativ, deoarece şi acest tip de 
predicat, deşi este denumit „verbal-nominal”, nu exprimă o 
acțiune, ci un calificativ al însuşirii şi stării subiectului logic 
şi gramatical din propoziție”. 

Numele predicativ din cadrul predicatului verbal-no- 
minal se exprimă prin aceleaşi părți de vorbire, ca şi pre- 
dicatul nominal. Verbul copulativ însă poate sta numai la 
modul conjunctiv (,, Omul trebuie să fie frumos în toate: 
şi la chip, şi la-port, şi la suflet, şi la cuget”. (A. Ce- 
hov)) sau la infinitiv („Astăzi nu poți rămâne indiferent 
de politică”. (hebdomadar „Săptămâna”, An. VII, nr. 4, 
23.01.1998) Verbul semiauxiliar al predicatului verbal- 
nominal se află întotdeauna la unul din cele cinci moduri 
personale!*. 

Predicatul verbal-nominal însă conţine unele particula- 
rități distinctive, ceea ce, de fapt, îi şi asigură statutul sin- 
tactic de tip de predicat în limba română. Dintre acestea fac 
parte următoarele: 

1. toate elementele constituente ale predicatului verbal- 
nominal se referă la aceeaşi persoană, care este subiect în 
propoziţie. Ele formează, de fapt, determinativul însuşirii 
şi stării în propoziţie (Gheorghe vroia să ajungă gospodar, 
ca să nu mai vadă cum îşi contenesc pasul oamenii din Va- 
lea Răzeşilor...) (|. Druţă. ULT, 272); 

2. elementele predicatului verbal-nominal constituie un 
tot întreg sub aspect semantic şi formează o unitate seman- 
tico-funcțională indestructibilă; 

3. conținutul informativ al trinomului cu valoare de pre- 
dicat verbal-nominal este realizat de numele predicativ, în 
timp ce verbul copulativ atribuie caracteristica subiectului, 
exprimată de numele predicativ, iar verbul semiauxiliar o 
completează din punct de vedere modal-aspectual şi mar- 

chează (împreună cu verbul de relaţie, când acesta este la 
conjunctiv) indicii formal-gramaticali ai îmbinării'$. 

Referitor la predicatul verbal-nominal angrenat (PVN 
(angr.)), putem spune că el comportă, de fapt, aceleaşi par- 
ticularități morfo-sintactice, asemeni predicatului verbal- 
nominal de bază, atât doar că PVN (angr.) dispune de o 
semnificație suplimentară de sens, care este imprimată de 
elementul angrenant. De exemplu, în propoziţia „Acum, 
după vitregul şi întortocheatul nostru drum istoric, noi 
vrem Să fim şi iar să fim europeni în Europa...” (hebdoma- 
dar „Săptămâna”, An. VII, nr. 4, 23.01.1998) unitatea sub- 
liniată formează un singur predicat, pe care îl considerăm 
predicat verbal-nominal angrenat: vrem să fim şi iar să fim 
europeni. Elementul angrenant îl formează verbul „a fi” re- 
luat, însoțit de conjuncția „şi”, plus adverbul „iar”: să fim şi 
iar să fim. Sensul suplimentar imprimat predicatului constă 
în caracterul cert al calificativului, statornic şi durabil „de a 
fi europeni”. 

Predicatul verbal-nominal angrenat se realizează, din 
punct de vedere structural, prin aceleaşi mijloace lingvisti- 
ce: repetiţia, tautologia şi pleonasmul. Şi semnificațiile su- 
plimentare ale PVN (angr.) aproape că sunt identice cu cele 
ale predicatelor din paragrafele anterioare. Ele sunt de in- 
sistenţă (vrem şi vrem să fim europeni); de calificativ la gra- 
dul superlativ (vrem să fim europenii europenilor), caracter 
cert al calificativului (vrem să fim şi iar să fim europeni) etc. 

Toate elementele constituente ale PVN (angr.) se pretea- 
ză fenomenului angrenării, adică toate pot fi angrenante prin 
repetiţie, tautologie şi pleonasm: vrem şi vrem să fim euro- 
peni, vrem Să fim şi Să fim europeni, vrem Să fim europenii 
europenilor sau ... europeni şi iar europeni, sau ... europeni 
ca toți europenii, sau ... europeni între, printre europeni. 

1. Part.(adj.)... + V (a avea, neg.) + Prep. + Adv. + 
V,(cop.) „Proslăvit însă numele celui de sus nu avea de 
unde fi, pentru că nici tu pluguri, nici cai, nici sămânță”. 
(Druţă. PBN, 239) 

Unitatea respectivă este alcătuită dintr-un PVC (angr.) 
şi un element al predicatului nominal. După părerea noas- 
tră, asemenea structură lingvistică formează cu certitudine 
un predicat verbal-nominal angrenat, de vreme ce semanti- 
ca informativă este prezentă în tot blocul predicativ: proslă- 
vit nu avea de unde fi. Sensul suplimentar al acestei unități 
sintactice este imprimat de elementul angrenant „de unde”, 
care numai parțial şi-a pierdut sensul lexical, generând sem- 
nificația suplimentară de certitudine a calificativului negativ 
al subiectului: numele celui de sus nu poate fi şi nu trebuie 
proslăvit, pentru că n-a făcut să aibă ei, ţăranii din Ocolina, 
cai, pluguri şi seminţe.; 

2. V (sam.) + V„(cop.) + Pron.(rel.) aut Adv. + V„(cop.) 
S-o fi deprins cu cojocica cârpită pe care-o purta, s-o fi 
întovărăşit cu drumurile îngheţate, i-o fi priit scârţiitul sub- 
tire al zăpezii călcate de picior omenesc, dar atunci, când 
a bătut primăvara la poartă, mătuşa n-a cunoscut-o şi n-a 
mai vrut Să fie ce să fie. (Druţă. ULT, 18) In fraza respec- 
tivă blocul subliniat (n-a vrut să fie ce să fie) constituie un 
predicat verbal-nominal angrenat, având sensul suplimen- 
tar de capacitate de a fermeca aproape magic (capacitate 
pe care o posedă bătrâna Odochia, eroina nuvelei „Mătuşa 
Odochia” de Ion Druţă). 

În încheiere, menţionăm că predicatul verbal-nominal 
angrenat aproape că nu circulă în stilurile limbii române 
literare scrise (beletristic, publicistic, ştiinţific şi oficial-ad- 
ministrativ), ceea ce se întâmplă, probabil, din cauza struc- 
turii lui gramaticale prea complexă şi prea voluminoasă: 

vrea să fie cântăreaţă şi numai cântăreață sau vrea să fie 
cântăreața cântăreţelor; a început să fie ascultător şi iar 
ascultător sau vrea să ajungă a fi ascultătorul ascultători- 
lor ş.a.m.d. Însă e necesar să se ştie că, deşi PVN (angr.), 
spre deosebire de predicatul verbal-nominal de bază, are o 
frecvenţă aproape redusă în toate stilurile limbii române li- 
terare scrise, totuşi el există ca fenomen lingvistic. Cel mai 
mult predicatul respectiv funcţionează în limba vorbită, în 
stilul colocvial al limbii române populare, dar şi literare, iar 
aceasta, credem noi, este suficient pentru a demonstra, şi 
justifica, statutul lui de fenomen real, cu valoare sintactică 
de predicat verbal-nominal angrenat. 

1.8. „Elementul predicativ suplimentar”: 
reconsiderări 


La delimitarea tipologică a unor părți de propoziţie în 
limba română s-a procedat în mod diferit. Din această cauză, 
unele probleme au rămas încă neclarificate, discutabile sau 
chiar contradictorii. Bunăoară, elementul predicativ supli- 
mentar (E.P.S. — parte secundară de propoziţie dublu sub- 
ordonată: unui verb şi unui nume)! nici după apariţia ultimei 
ediții a Gramaticii Academiei (Bucureşti, 2005) nu a obţinut 
un titlu sintactic pertinent, compatibil cu statutul şi defini- 
ţia lui morfo-sintactică. Totodată, nu numai denumirea sa 
tradițională de element predicativ suplimentar îi contrazice 
statutul sintactic de unitate comunicativ-informativă, dar şi 
alte titluri care i se atribuie (se ştie că E.P.S. este abordat în 
cărțile de gramatică a limbii române sub mai multe denumiri: 
element predicativ suplimentar, nume predicativ circumstan- 
tial, predicat circumstanțial, predicativ suplimentar, atribut 
circumstanțial, atribut predicativ circumstanțial ş.a.). Aceste 
titluri sintactice, credem, nu exprimă exact valoarea seman- 
tico-informativă a părții de propoziție în discuție. Drept ur- 
mare, în articolul de față încercăm să ne exprimăm şi noi, la 
rândul nostru, opinia vizavi de problema enunțată. 

Se ştie că, formal-gramatical, E.P.S. răspunde la întreba- 
rea cum?, ceea ce creează impresia că avem de-a face cu un 
complement circumstanţial de mod, însă existența vreunei 
nuanţe semantico-comunicative de circumstanță modală în 
această parte de propoziție nicidecum nu se face simțită, 
deoarece E.P.S., exprimându-se, de regulă, printr-un adjec- 
tiv, se acordă în gen, număr şi caz cu un nume din enunţ, 
iar acest nume are funcția sintactică de subiect al propozi- 

tiei sau de complement direct, sau de complement indirect. 
Anume acest acord al E.P.S. cu subiectul, cu complementul 
direct şi cu complementul indirect formează „o dovadă evi- 
dentă a caracterului deosebit al acestei părți de propoziție”, 
deoarece „acord nu poate exista între un circumstanţial de 
mod şi un nume din propoziție”. Totodată, în română, ca şi 
în alte limbi, E.P.S. se caracterizează printr-o dublă funcție 
sintactică: de determinant atât al unui substantiv, cât şi al 
unui verb. Această parte secundară de propoziție exprimă o 
stare, o însuşire pe care o are un obiect în paralel cu acțiunea 
verbului-predicat. În propoziţia „Ea ridică somnoroasă lun- 
ga genelor maramă” (M. Eminescu), adjectivul somnoroasă 
cumulează expresia stării psihologice a subiectului Fa cu ac- 
țiunea pe care o îndeplineşte (ridică), exprimând funcția sin- 
tactică de E.P.S. Structura sintactică citată („Ea ridică som- 
noroasă lunga genelor maramă”), deoarece dispune de un 
E.P.S., poate uşor evolua în două propoziţii: ea este somno- 
roasă, când ridică lunga genelor maramă. Rolul adjectivului 
somnoroasă este primordial în această propoziţie, deoarece 
determină atât subiectul acțiunii (Ea), cât şi acțiunea propriu- 
zisă, exprimată prin verbul-predicat ridică. 

În limba română, funcţia sintactică de E.P.S. poate fi 
îndeplinită nu numai de un adjectiv (,„Fetiţă mergea veselă 
înainte, iar din urma ei, cu o vărguţă în mână, venea Tro- 
fimaş, gata fiind în orice clipă să-şi apere vecinica...”, Ion 
Druţă), de un participiu cu valoare adjectivală („„Acum mer- 
geau făcuți şi fiecare era frământat de grijile sale”, Mihai 
Sadoveanu) sau de un substantiv („Tu te duci milităraş, dar 
pe mine cui mă laşi”, folclor), dar şi printr-un verb la gerun- 
ziu („După ce le vedea înflorind, crescând, şi pârguindu-se, 
venea oarecine noaptea şi le fura tocmai când erau să se 
coacă”, Petre Ispirescu). 

Dubla funcţiune a E.P.S. este marcată atât prin acordul 
lui cu substantivul căruia 1 se atribuie, cât şi prin locul lui, 
de regulă, după verbul-predicat al propoziției. Substantivul 
determinat de cuvântul cu valoare de E.P.S. poate avea mai 
multe valori sintactice — de subiect în propoziţie („Atunci 
tu prin întuneric te apropii surâzândă / Albă ca zăpada ier- 
nii, dulce ca o zi de vară”, Mihai Eminescu), de comple- 
ment direct („Să te vezi pe tine însăţi visătoare surăzândă”, 
Mihai Eminescu) şi de complement indirect (,,..., căci po- 
porul vede în ei nişte apărători meniţi a restabili cumpăna 
dreptăţii”, Alecu Russo). 

Aceste particularități reprezintă caracteristicile morfo- 
sintactice de bază ale E.P.S., căruia, de fapt, îi revendică o 
denumire adecvată. Cu atât mai mult, nici sintagma nomi- 
nativă element predicativ suplimentar nu este lipsită de in- 
conveniente. În primul rând, cuvântul „element”, conform 
dicționarului explicativ, exprimă „o parte componentă a 
unui tot întreg, a unui lucru’”. Partea de propoziţie, numită 
E.P.S., constituie însă un tot întreg în componenţa oricărui 
enunţ şi nicidecum „o parte” dintr-o altă parte de propozi- 
ție. Considerăm că nici cuvântul „suplimentar”, din sintag- 
ma element predicativ suplimentar, nu este compatibil cu 
semantica sintactică a acestei părți de propoziție. Noţiunea 
de „suplimentar” se referă la „ceva ce se adaugă, ceva ce 
completează, întregeşte altceva, ceva ce serveşte ca supli- 
ment”. Elementul predicativ suplimentar însă nu alcătuieşte 
un component suplimentar al unei propoziţii incomplete, el 
nu alcătuieşte un fenomen subsidiar în cadrul propoziției. 
Statutul logico-semantic şi funcțional al acestei părți de 
propoziţie reflectă faptul că E.P.S. este o unitate sintactică 
completă în toate structurile comunicativ-informative. 

Profesorul ieşean Dumitru Irimia, de asemenea, susține 

ideea că acestei părți de propoziție îi este impropriu titlul de 
element predicativ suplimentar, deoarece „sînt prea evidente 
dimensiunile lui funcționale complementare: 1) de comple- 
ment semantic obligator, în anumite condiţii lexicale, morfo- 
logice şi sintactice ale verbului-predicat regent şi 2) de asu- 
mare implicită a predicaţiei printr-o perspectivă secundară 
de actualizare”. Pe bună dreptate, orice E.P.S. este exprimat 
printr-un cuvânt ce presupune o circumstanță de mod, fapt 
ce ne obligă să atribuim acestei părți de propoziție, în primul 
rând, funcția sintactică de complement, aceasta constituind 
particularitatea lui distinctă ca parte de propoziție. 

În instituţiile preuniversitare (şcoli, licee, gimnazii), 
E.P.S. este sesizat şi perceput strict numai cu valoare de 
complement, îndeosebi circumstanţial de mod. E.P.S. este 
înțeles ca un complement circumstanțial de mod chiar şi 
în situaţiile sintactice când se află în prepoziţie față de 
prim-regentul lui — verbul-predicat. Bunăoară, în enunţul 
„Noaptea, potolit şi vânăt, arde focul în cămin” (Mihai 
Eminescu) cuvintele potolit şi vânăt au certă valoare sin- 
tactică de E.P.S., deşi se află în imediata apropiere de sub- 
stantivul determinat focul, cu care se acordă în gen, număr 
şi caz. E.P.S., în atare situaţie, pare să exprime mai întâi o 
circumstanță modală, ceea ce face ca adjectivele respective 
să se impună, în primul rând, ca nişte complemente şi nu 
ca „atribute predicative circumstanţiale.” Aceasta nu e de- 
loc întâmplător, deoarece atât vorbitorul, cât şi ascultătorul, 
datorită contextului şi intonaţiei (marcată prin virgulă din 
ambele părți) înțelege destul de bine că aceste calificative, 
exprimate prin cuvintele potolit şi vânăt, nu se referă în pri- 
mul rând la cuvântul focul, fapt pentru care ar putea fi luate 
drept atribute. Adjectivele potolit şi vânăt nu pot fi sesizate 
în funcție de calificative ale substantivului focul, deoarece 

este foarte clar că ele nu se află în opoziție cu sintagme- 
le „focul nepotolit şi nevânăt”. Adjectivele potolit şi vânăt 
sunt percepute, de fapt, ca nişte complemente ce exprimă 
anume starea fizică a subiectului focul, simultan cu acţiunea 
verbului-predicat în propoziție. 

Numai cuvântul „predicativ” al sintagmei element pre- 
dicativ suplimentar este compatibil, după părerea noastră, 
cu morfo-sintaxa acestei părți de propoziţie, deoarece prin 
acest cuvânt se relevă faptul că această parte de propoziție 
exprimă o valoare predicativă, formând, astfel, o structură 
lingvistică completă, cu statut sintactic deplin. Din aceste 
considerente, credem că unităţii sintactice în discuție îi este 
cel mai indicat titlul de complement predicativ", care expri- 
mă valoarea intrinsecă, realitatea imanentă şi persuasivita- 
tea acestei părți de propoziţie. 

1.9. Propoziția şi fraza angrenată 


În ierarhia nivelului sintactic, orice tip de propoziţie 
apare atât ca rezultat al segmentării frazei, în calitate de 
constituent imediat al acesteia, cât şi ca rezultat al integrării 
unui lanț sintagmatic în prezența unui centru predicativ!. 
În acest şir de raporturi din cadrul propoziției, predicati- 
vitatea şi predicaţia constituie o condiție esenţială, fără de 
care nu ar fi posibilă existența acestei unități. Predicativita- 
tea (categorie gramaticală de bază a sintaxei propoziției) şi 
predicaţia (categorie logică) „totdeauna validează statutul 
de propoziţie”?. Numai prin aceste categorii, un lanţ sintag- 
matic (lanţ de raporturi morfo-sintactice) se poate proiecta 
la nivel sintactic. În lipsa lor nu este posibilă realizarea unei 
propoziții, oricât ar fi de mare şirul ordonării sintagmatice, 
deoarece numai ele actualizează conținutul informativ în 
raport cu realitatea?. 

Calitățile respective le întrunesc, după părerea noastră, 
propoziţiile subliniate din frază: „Dealu-i deal’ / şi valea-i 
vale” / Mândra-i mândră” / până moare”... ” (folcl). Aceste 
trei propoziţii [(1) Dealu-i deal; (2) Valea-i vale; (3) Mân- 
dra-i mândră] sunt, din punct de vedere structural, oarecum 
deosebite, ieşind parcă din standardul structural tipologic 
tradițional. Ele sunt, de fapt, nişte tautologii substantiva- 
le cu funcţie de subiect (dealul, valea, mândra), sunt şi cu 
funcție de nume predicative ale predicatului nominal (este 
deal, este vale, este mândră). Cu alte cuvinte, acelaşi su- 
biect al propoziției este şi component al predicatului în pro- 
poziţie, ceea ce nu este deloc întâmplător. Geniul poporului 
nostru a creat atare tip de propoziţii pentru a imprima un 
sens informativ-comunicativ adăugător, în paralel cu cel de 

bază. Astfel, de rând cu sensurile informative-comunicative 
despre calificativele stării şi însuşirii subiectelor (în propo- 
ziția (1) subiectul „dealul” deţine calificativul „este deal”; 
în propoziţia (2) subiectul „valea” — calificativul „este 
vale”; în propoziţia (3) subiectul „mândra” — calificativul 
„este mândră”), se mai exprimă, în asemenea enunțuri, şi 
semantica informativ-comunicativă despre certitudinea sta- 
torniciei, invulnerabilităţii lor. 

Aceste subiecte (1 dealul, 2 valea şi 3 mândra) au de- 
venit, în acest tip de propoziții, mai mult decât obiecte pro- 
priu-zise, evoluând parcă în nişte fenomene statornice, con- 
stante şi invulnerabile în raport cu timpul şi spațiul aflărilor. 
Dacă am aplica analiza transformaţională a frazei din care 
fac parte aceste propoziţii, am obține o informație reală, fi- 
rească, pe care atât vorbitorul, cât şi ascultătorul, indirect, 
o subînțeleg foarte uşor: „Aşa precum obiectul, fenomenul 
sau noţiunile de „deal” şi „vale” rămân în esenţa lor noti- 
uni certe, neschimbate, invulnerabile, constante, în raport 
cu timpul şi circumstanţele lui, tot aşa şi obiectul, fenome- 
nul sau noţiunea „mândra” (fată frumoasă, adorată şi mult 
râvnită de toți flăcăii) rămâne, în definitiv, greu de cucerit, 
oricând şi oriunde”. 

Aceste trei unități frastice (dealu-i deal; valea-i vale; 
mândra-i mândră), deşi se caracterizează printr-o formă 
structurală specifică, corespund pe deplin condiţiilor facto- 
logice de propoziţii ca atare. În primul rând, ele deţin ele- 
mentele constituente necesare şi specifice (indicii categoriei 
gramaticale a predicativităţii: modul, timpul, persoana, nu- 
mărul), şi, în al doilea rând, sunt formate pe baza relaţiilor 
sintagmatice actualizate de aceşti indici. Atât doar că aceste 
categorii structurale de propoziţii trebuie denumite propo- 
ziții angrenate, deoarece ele, pe lângă sensul informativ de 

bază, mai comportă şi un sens comunicativ suplimentar, da- 
torită formei lor structural-gramaticale. În cazul dat, infor- 
mația suplimentară reprezintă certitudinea nestrămutării 
şi invariabilităţii noțiunii de deal, vale, mândră, dintr-un 
anumit punct de vedere. 

e Este ştiut faptul că fraza, ca unitate sintactică, este alcă- 
tuită din cel puțin două propoziţii, iar propozițiile, în cadrul 
frazei, sunt foarte strâns legate logic şi semantic. Cercetătoa- 
rea V. A. Beloşapkova consideră că, drept frază, poate fi so- 
cotită „o îmbinare de cuvinte (pe baza relațiilor sintactice), de 
unități predicative (sau de echivalente contextuale ale acesto- 
ra), conform anumitor scheme structurale (forme ale frazei) şi 
destinată pentru a funcționa în calitate de unitate de comuni- 
care’. Este evident că la baza definiţiei respective sunt puse 
două din cele mai importante aspecte ale sintaxei, şi anume: a) 
de a fi o unitate de comunicare şi b) de a avea la bază categoria 
gramaticală a predicativităţii, ca nucleu al propoziției. 

Prof. E. A. Referovskaia, ocupându-se de problema fra- 
zei în limba franceză, menționează că cei mai mulți lingviști 
sunt orientați spre următoarea definiție: „fraza reprezintă nu 
o îmbinare de propoziţii separate, mai mult sau mai puţin 
independente, dar o exprimare de ansamblu a unei gândiri 
complexe unice, în care propoziţiile principale şi subor- 
donate se află într-o interdependenţă, intercondiționare şi 
interacțiune, fiind elemente componente indispensabile ale 
acestui tot întreg.” 

Aşadar, majoritatea lingviştilor pun accentul pe propri- 
etatea frazei a) de a exprima o gândire complexă şi b) de a 
avea în componenţa sa mai multe unități (propoziţii), rela- 
tiv independente, fiecare având la bază un predicat. Toate 
acestea ne fac să conchidem că fraza, ca unitate sintactică, 
nu poate fi concepută în afara prezenţei a cel puţin două 

propoziţii, iar faptul că propoziţia apare, la nivel sintactic, 
drept rezultat al segmentării frazei în calitate de constitu- 
ent al acesteia, ne vorbeşte despre o legătură bilaterală între 
propoziție şi frază, o interacțiune a lor. 

În contextul discuţiei noastre, constatăm în baza acestor 
păreri că, deoarece propozițiile formează unitățile constitu- 
ente determinatorii ale oricărui tip de frază, sensul informa- 
tiv-comunicativ suplimentar al propoziţiilor angrenate de- 
vin şi o particularitate a frazei din care fac ele parte. Astfel, 
caracterul angrenat al propoziţiilor se răsfrânge şi asupra 
frazei. Aceasta ne face să remarcăm că propoziţiile angre- 
nate funcționează, de fapt, în paralel cu frazele angrenate, 
deoarece propoziţia şi fraza angrenată, asemeni propoziției 
şi frazei ordinare, formează împreună un tot întreg seman- 
tic, logic şi intonaţional. 

1.10. Statutul morfologic şi sintactic al particulei 
în limba română 


1.1. După părerea prof. moscovit R. A. Budagov, în do- 
meniul gramaticii, lupta de idei începe chiar „de la formu- 
larea primelor definiţii, de la apariția primelor teorii”, astfel 
ca „din orice fapt de limbă să fie clar în ce constă acest 
fenomen, ce reprezintă în sine domeniul din care face parte 
şi care ar fi metodele lui de cercetare” [1, p. 189], obser- 
vându-se că „problema principală, în toate timpurile, a fost 
cea a raportului dintre formă şi conţinut” [1, p. 190], care se 
impune ca una a relaţiei dintre forma şi funcția conținutului 
sau a legăturii, de exemplu, dintre forma structural-grama- 
ticală (morfologică) a cuvântului şi funcția lui comunicativ- 
informativă (sintactică) în propoziţie. 

Diversele abordări ale acestui aspect al gramaticii (a ra- 
portului dintre formă şi conţinut) au condus la concluzii dife- 
rite şi chiar contradictorii: unii cercetători susțin, în general, 
că, la analiza faptelor de limbă, forma structural-gramaticală 
a cuvântului în enunţ este primordială, pledând, astfel, pen- 
tru formalism (de unde le vine şi numele de formalişti), iar 
alții consideră că aspectul conţinutal şi funcția comunicativă 
a cuvântului în enunţ sunt decisive (de unde le vine numele 
de funcționalişti). Discuţiile controversate dintre susţinătorii 
formei gramaticale, ca bază a analizei gramaticale a fapte- 
lor de limbă, şi adepții concepției despre prioritatea funcției 
au menținut întotdeauna axa dezvoltării istorice a gramaticii. 
Aceste polemici dintre formalişti şi funcționalişti au conditi- 
onat manifestarea, respectiv, a două căi de bază în cercetările 
de gramatică: una care pleacă de la formă spre conţinut şi 
alta, invers, porneşte de la conţinut spre formă. 

Formaliştii pornesc, deci, de la structura limbii, de la 
forma gramaticală spre semnificația ei, spre conținutul in- 
formativ, „făcând, astfel, abstracție de semantică în favoa- 
rea criteriilor pur „formale”, între care forma gramaticală 
a cuvântului ocupă locul central în cadrul enunţului, şi nu 
sensul lui informativ-comunicativ” [2, p. 190]. Rezultate- 
le aplicării unei atari metode duc, în ultimă instanţă, „la o 
formalizare sau morfologizare a gramaticii, la contopirea 
morfologiei cu sintaxa” [3, p. 95]. Criticând lingviştii for- 
malişti, acad. L. V. Şcerba afirma, pe bună dreptate, că ei 
„au suprimat esenţa lucrurilor, au suprimat însăşi limba ca 
mijloc de exprimare şi au formalizat-o într-atât, încât orice 
om, negândindu-se la mesajul propoziției, nepătrunzându-l, 
poate să indice locul atributului sau al complementului fără 
să greşească, ceea ce e uşor, dar fără noimă”. Cine porneşte 
de la formă spre a ajunge la conţinut şi funcție „greşeşte 
adesea, punând semnul egalităţii între unităţile morfologice 
şi cele sintactice. O asemenea abordare formal-structurală 
nu comportă absolut niciun obiectiv cognitiv” [3, p. 96]. 

1.2. Considerăm că unele lucrări de gramatică a limbii 
române actuale mai reprezintă manifestări inutile sau deru- 
tante ale descriptivismului-formalist. Un exemplu peremp- 
toriu în acest sens este, credem, nesusținerea sau inaccepta- 
rea particulei, ca parte de vorbire distinctă, prin dizolvarea 
ei în categoria morfologică a adverbelor, considerând parti- 
culele drept subtip de adverbe, care „se disting prin trăsături 
sintactico-semantice şi aparțin clasei cliticelor, reprezen- 
tând subclasa cliticelor adverbiale sau a semiadverbelor” 
[4, p. 586]. Acest punct de vedere subliniază că particulele 
(numite impropriu semiadverbe) comportă funcțional un 
caracter de clitic, care „este dat de pierderea parțială a au- 
tonomiei şi de apariția în discurs (la nivel sintactic — n.n.) 

numai în prezența unui suport fonetic şi lexical, cu care al- 
cătuiesc o unitate accentuală şi sintactică (numai iubirea, 
doar el, chiar frumoasă, tot vorbeşte, şi mâine)” [4, p. 586]. 
Nu numai aceste argumente sunt nepertinente, practic lipsite 
de temei ştiinţific, dar şi cele prin care se afirmă că particulele 
nu pot fi acceptate ca părți de vorbire separate, fiindcă „fac 
parte din categoria instrumentelor gramaticale” sau că „ele 
sunt părți de vorbire neflexibile şi nu îndeplinesc independent 
funcții sintactice în propoziție”, sau că „particulele se deose- 
besc de cuvintele semnificative (de părțile de vorbire de sine 
stătătoare) prin lipsa de sens lexical” [5, p. 447-449]. Cerce- 
tătorul Lodlovski, referindu-se însă la trecerea sau dizolvarea 
particulelor în categoria adverbelor, susține că adverbele nu 
sunt altceva decât „o ladă de gunoi unde sunt vărsate toate 
cuvintele respinse din alte părți de vorbire” [apud 6]. 

Din punctul nostru de vedere, acestea nu pot constitui 
motive pentru excluderea particulei din sistemul părților de 
vorbire cu statut morfologic aparte, fiindcă ele, toate sunt, 
de fapt şi într-adevăr, particularităţi în sine ale acestei părți 
de vorbire, care nu contrazic şi nu contravin statutului ei 
gramatical, ci, dimpotrivă, confirmă individualitatea par- 
ticulei ca unitate morfologică. Aceste caracteristici fireşti 
mai mult consolidează poziția morfo-sintactică a particulei 
decât o diminuează. De aceea, considerăm că problema sta- 
tutului morfologic al particulei trebuie să fie pusă altfel, nu 
de pe poziţii descriptiviste, dar din perspectivele ontologică 
şi epistemologică a lingvisticii integrale, deci funcționalis- 
te, în care se estimează că „lipsa sensului lexical al unui 
cuvânt nu ar trebui în niciun caz să-l transforme într-un cu- 
vânt „gol”, deposedat de statut lexical şi morfologic, fiind- 
că funcția comunicativă (sintactică) a unor atari cuvinte în 
propoziție este extrem de importantă.” Din acest punct de 

vedere, niciodată nu poate fi negat rolul prepozițiilor la re- 
alizarea raporturilor sintagmatice în orice enunţ, ceea ce nu 
ne-ar permite nicicum să le calificăm drept cuvinte cu func- 
tie nulă. Particulele, asemeni prepoziţiilor, au valoare co- 
municativ-informativă (sintactică) împreună cu elementul 
determinat sau însoțit, deşi, în afara contextului sintagmatic 
al propoziției, sensul lor este „zero”. Dacă le-am dizolva în 
alte părți de vorbire semnificative, particulele şi celelalte 
părți de vorbire auxiliare (prepoziţia, articolul, conjuncția şi 
interjecția), lipsite de sens lexical, ar reieşi că noi „căutăm 
categoriile semnificațiilor numai în sfera lexicului, lipsind, 
astfel, gramatica (morfologia şi sintaxa) de categoriile sale 
conținutale” [1, p. 190]. 

1.3. În sintaxă, dar şi în morfologie, ca parte componen- 
tă a gramaticii, cuvintele se comportă în funcție de categori- 
ile lor conținutale, comunicativ-informative, tot aşa precum 
în lexicologie cuvintele sunt reprezentate de categoriile lor 
conținutale, lexico-semantice. Aceste două categorii con- 
ținutale (sintactice şi lexicologice) sunt doar corelative şi 
niciodată identice, fiindcă „sintaxa implică nu doar seman- 
tica unităților lexicale aparte, dar şi semnificația anumitor 
categorii gramaticale şi stilistice, mai mult sau mai puţin 
generale” [1, p. 190]. 

Pentru a înţelege corect raportul dintre sintaxă şi lexico- 
logie, e necesar să delimităm două aspecte importante ale 
sintaxei: specificul şi autonomia ei. Este greşit să credem 
că recunoaşterea unui aspect neapărat ar cere şi recunoaşte- 
rea celui de-al doilea. Sintaxa are, bineînţeles, specificul ei, 
ceea ce nu înseamnă deloc că ea este şi autonomă, deoarece 
„sintaxa interacționează, pe de o parte, cu morfologia şi for- 
marea cuvintelor, iar pe de altă parte, cu lexicul şi stilistica, 
păstrându-şi, în acelaşi timp, statutul propriu” [1, p. 190]. 

Sintaxa şi lexicul sunt compartimente diferite ale lim- 
bii, iar sintaxa şi morfologia alcătuiesc împreună gramatica, 
fundamentând, din acest punct de vedere, structura limbii. 
De aceea, e şi firesc ca realizarea funcțională a categoriilor 
morfologice să aibă loc la nivel sintactic, astfel, morfologia 
constituind structura cuvântului, forma lui gramaticală, iar 
sintaxa reprezentând conţinutul informativ-comunicativ al 
acestei forme gramaticale. Părțile de vorbire se realizează 
numai la nivel sintactic, superior celui morfologic. Sintaxa 
nu se suprapune morfologiei, dar nici nu se separă de ulti- 
ma. În această ordine de idei, profesorul Anatol Ciobanu 
menţionează că „între părţile de vorbire şi părțile de propo- 
ziţie s-ar putea întrevedea o anumită corelaţie, dar nu întot- 
deauna şi o identitate” [2, p. 190]. O asemenea înțelegere a 
esenței părților de vorbire se apropie de părerea lingvistului 
A. M. Peşkovskij, care susținea că „părțile de propoziție 
sunt părțile de vorbire în mişcare” [7, p. 169]. 

Privind lucrurile astfel, vom observa că analiza rapor- 
tului dintre formă şi conţinut în sintaxă presupune, de fapt, 
interpretarea unei triple corelaţii: formă, conținut Şi semni- 
ficație. În sintaxă, semnificaţia informativă şi funcţia tind, 
în permanență, spre apropiere, spre suprapunere, deoarece 
identificarea şi conştientizarea funcției provine din identifi- 
carea şi conştientizarea semnificației acestei funcţii, ceea ce 
înseamnă că funcția tinde să se sprijine pe semnificaţie, iar 
semnificația tinde să umple de conţinut funcția. Pin urma- 
re, unitatea dintre formă şi conţinut în sintaxă include toate 
aspectele: sens lexical, structură gramaticală (morfologică) 
şi funcție comunicativ-informativă (sintactică), care nu se 
suprapun, dar nici nu se separă, interacțiunea lor alcătuind 
factorul decisiv al actului comunicării. 

Problema statutului morfologic al particulelor în limba 


-96 - 


română (ca şi al articolelor, prepoziţiilor, conjuncţiilor şi 
interjecțiilor) are la bază, de asemenea, raportul dintre con- 
ținut şi formă, doar că trebuie să se înțeleagă că lexicul for- 
mează conţinutul lexico-semantic al fiecărui cuvânt chiar în 
afara contextului, sintaxa alcătuieşte conţinutul comunica- 
tiv-informativ, în baza raportului morfo-sintactic dintre cu- 
vinte în propoziție, iar morfologia formează structura gra- 
maticală a cuvintelor în enunţ. Interacțiunea dintre sintaxă 
şi morfologie este sistemică, sistematizată şi foarte impor- 
tantă în cadrul oricărui enunţ, iar categoriile conținutale ale 
lexicului pot fi identificate numai în procesul cercetării va- 
lorilor funcționale ale categoriilor sintactice. Astfel, sinta- 
xa, reprezentând limba sub aspect comunicativ-informativ, 
validează orice cuvânt, atât din punct de vedere morfologic, 
cât şi din punct de vedere lexical. În baza acestei interacți- 
uni dintre nivelurile limbii, vom considera că, odată ce un 
cuvânt comunică în propoziţie, acest cuvânt are valoare in- 
formativ-comunicativă, adică funcţie sintactică, devenind, 
de fapt, nu numai o unitate sintactică, dar, respectiv, şi o 
unitate morfologică, şi una lexicală. 

Prin urmare, dacă particulele au valoare comunicativă 
în propoziție (împreună cu un cuvânt însoțit), atunci ele 
sunt nu numai unități sintactice (părți de propoziţie), dar 
şi unități morfologice (părți de vorbire) şi unități lexicale 
(cuvinte), deoarece nicio unitate de limbă nu se poate rea- 
liza independent şi numai la un nivel al limbii. Având va- 
loare comunicativă în propoziţie, particulele sunt şi părți 
de propoziţie, şi părţi de vorbire, şi unități lexicale, chiar 
dacă în afara contextului propoziției au sens lexical „zero”. 
Statutul morfologic al particulelor este determinat şi decis 
de comportamentul lor sintactic şi, deoarece situaţia morfo- 
sintactică a particulelor nu este identică cu cea a adverbelor, 

ele nu pot fi dizolvate în adverbe şi nici nu pot fi denumite 
astfel (nici adverbe, nici semiadverbe şi nici particule-ad- 
verbe), dar numai particule. Noi susţinem titlul morfolo- 
gic de particulă, deoarece este, în primul rând, un termen 
tradițional în toate gramaticile. În al doilea rând, termenul 
respectiv este pertinent pentru statutul morfologic şi sin- 
tactic al acestei părți de vorbire, întrucât exprimă sensul de 
element sau cuvânt auxiliar, invariabil, care este ataşat unui 
alt cuvânt din propoziţie, pentru a-i imprima adăugător va- 
riate nuanţe de sens [8]. 

Termenul particulă provine din limba latină (particula) 
şi a fost introdus la început în morfologie de gramaticile fran- 
ceze (particule), în prima jumătate a secolului al XVI-lea. 

1.4. Particulele sunt părți de vorbire care servesc pentru 
a comunica o nuanță nouă de sens cuvântului însoțit sau 
propoziției în general. Acestea se caracterizează prin indi- 
vidualitate morfologică şi sintactică, tranşantă de cea a ad- 
verbelor. Conţinutul lexical al particulelor depinde de con- 
textul lexical în care se află, de tipul şi conţinutul enunţului. 
Fiind părți de vorbire auxiliare, nesemnificative, valoarea 
lor comunicativ-informativă depinde de funcția sintactică a 
cuvântului pe care îl însoțesc în propoziţie, producându-se 
simultan şi valoarea lor lexico-semantică: „Doar izvoarele 
suspină / Pe când codru negru tace...” (M. Eminescu); „Dar 
parcă toamna înseamnă numai frunze” (V. Romanciuc). 
Cuvintele subliniate (doar, parcă, numai) sunt particule şi 
îndeplinesc o funcţie sintactică doar alături de cuvintele în- 
soțite: de subiect (doar izvoarele, parcă toamna) şi de nume 
predicativ al predicatului nominal (numai frunze). Particu- 
lele doar, parcă, numai nu denaturează valoarea comunica- 
tiv-informativă de bază a cuvintelor pe care le însoțesc (de 
agent al acţiunii verbului-predicat şi de calificativ al însu- 

şirii subiectului-agent), dar numai completează sensul lor 
comunicativ-informativ, adăugându-le un sens informativ 
nou, care se realizează simultan: valoare lexico-informativă 
limitativă (doar izvoarele, numai frunze) şi modal-compa- 
rativă (parcă toamna). 

Spre deosebire de adverbe, particulele nu exprimă nici 
circumstanţe, nici noţiuni concrete, ci nuanţe de sens lexi- 
co-informativ suplimentar, care se manifestă concomitent 
cu sensul informativ de bază, în contextul enunțului. 

Adverbele, spre deosebire de particule, determină ver- 
bul-predicat al propoziției şi au valoare lexico-semanti- 
că proprie, de sine stătătoare, exprimând o calitate sau o 
circumstanţă a acțiunii. Adverbele au funcție sintactică de 
sine stătătoare, ceea ce este destul de evident în orice enunţ: 
„Brat la braţ merg laolaltă...” (M. Eminescu); „Pe lângă 
plopii fără soţ / Adesea am trecut...” (M. Eminescu). Ad- 
verbele subliniate au funcţie sintactică de sine stătătoare: de 
complement circumstanţial de mod (laolaltă) şi de comple- 
ment circumstanţial de timp (adesea), ambele determinând 
verbul-predicat în propoziţie (merg, am trecut). 

Particulele au disponibilitatea de a însoți orice cuvânt 
în propoziție şi pot îndeplini variate funcții sintactice, ne- 
cunoscînd limite de utilizare şi fiind, astfel, compatibile cu 
orice parte de vorbire şi parte de propoziţie: „Chiar Vasi- 
le (subiect-substantiv) a vorbit azi la conferinţă”; „Vasile 
chiar a vorbit (predicat-verb) azi la conferinţă”; „Vasile a 
vorbit chiar azi (complem. circ. de timp-adverb) la confe- 
rinţă”; „Vasile a vorbit azi chiar la conferință” (complem. 
circ. de loc-substantiv). 

Din punct de vedere gramatical, particulele sunt părți de 
vorbire neflexibile, adverbele însă sunt parțial flexibile, de- 
oarece posedă categoria gramaticală a intensității: lon mer- 

ge repede, mai repede, tot aşa de repede, mai puţin repede, 
cel mai repede, foarte repede, nespus de repede şi repede, 
repede, repede etc. 

Aşadar, adverbele au un comportament funcțional-sin- 
tactic distinct de cel al particulelor, ceea ce face să fie im- 
posibilă convertirea sau dizolvarea particulelor în adverbe. 
Particulele au statut morfologic şi au dreptul la individua- 
litate. Din punct de vedere istoric, acestea provin din limba 
latină, unele rămânând în limba noastră aproape neschimbate 
după conţinut şi formă: chiar, oare, ba, nici, nu ş.a., iar cele 
provenite de la alte părţi de vorbire păstrează spiritul latinesc 
de origine: a) de la verbe (cică — se zice că, mătincă — mă tem 
că, parcă — pare că); b) de la adverbe (tot, numai, tocmai, 
totuşi); c) de la substantive (pesemne — pe semne) ş.a. 

În funcţie de nuanțele semantice pe care le imprimă cu- 
vintelor în propoziţie, particulele sunt de mai multe tipuri: 
a) demonstrative (iată, iaca, ia), b) determinative (chiar, 
numai, tocmai, anume, doar); c) afirmative (da, fireşte); d) 
negative (nu, ba, nici, ne-, ba nu); e) interogative (oare, au, 
parcă, ei, nu cumva); i) modale, care imprimă propoziţi- 
ei o anumită atitudine a vorbitorului faţă de cele enunțate: 
o presupunere, un dubiu, o îndoială (cică, poate, probabil, 
pesemne, chipurile, cam, oricum Ş.a.). 

Particulele propriu-zise se deosebesc de particulele ce 
intră în componența unor cuvinte semnificative ca elemente 
constitutive ale acestora, imprimând, asemeni morfemului, 
un sens nou acestui cuvânt: fiecare, careva, cineva, orici- 
ne, acelaşi, neadmis, nespus, vreunul, vreo ş.a. Elementele 
subliniate (fie-, -va, ori-, -şi, ne-, vre-) sunt particule ce fac 
parte din structura gramaticală a cuvintelor, ca morfeme. 

Analiza dată a particulelor din limba română conduce, 
după părerea noastră, la următoarea definiție: Particulele 

sunt părţi de vorbire auxiliare (nesemnificative), nefle- 
xibile, menite să imprime unui cuvânt în propoziție sau 
propoziției în întregime nuanţe noi de sens informativ- 
comunicativ. Particulele nu răspund la întrebări. 

Dacă vom confrunta definiția adverbelor cu definiția 
particulelor, vom observa uşor că avem de-a face cu două 
părți de vorbire necoincidente, atât după statutul lor morfo- 
logic, cât şi după cel sintactic. Definiţia adverbelor repre- 
zintă un tipaj structural-gramatical aparte, deosebit. Adver- 
bele au tangente cu particulele doar în cazul conversiei păr- 
ților de vorbire. Aşadar, adverbele sunt părţi de vorbire 
de sine stătătoare (semnificative), parţial flexibile, care 
determină un verb, exprimându-i diverse circumstanţe 
(de loc, de timp, de mod, de scop, cauzale ş.a.) Adverbele 
răspund la întrebările: unde?, când?, cum?, cu ce scop?, 
din ce cauză? ş.a. 

1.5. După părerea noastră, a dizolva particulele în adver- 
be şi a nu le accepta ca părţi de vorbire cu statut morfologic 
aparte constituie o greşeală evidentă în gramatica limbii ro- 
mâne actuale, este o abatere de la normele structuralismului 
saussurian în lingvistică, construindu-se o morfologie numai 
din părți de vorbire semnificative, una artificială. Nu există 
fenomene în limbă, care s-ar constitui exclusiv din compo- 
nente principale (semnificative). Aceasta este chiar o legitate 
universală: toate fenomenele (materiale, sociale etc.) implică 
atât aspecte principale (semnificative), cât şi mai puţin sem- 
nificative (auxiliare), dar tot atât de importante, căci numai 
împreună pot forma un sistem integru funcțional. 

Situaţia particulei este similară celei a semitonurilor în 
domeniul muzicii, care determină funcționarea deplină a 
tonurilor, alături de care apar invariabil în game. Tot aşa şi 
părțile de vorbire semnificative, de sine stătătoare (substan- 
tivul, pronumele, adjectivul, numeralul, verbul, adverbul) 

nu pot fi percepute corect în limbă, la nivel comunicativ, 
dacă nu sunt susținute şi de părțile de vorbire auxiliare, ne- 
semnificative (articolul, prepoziția, conjuncţia, particula 
şi interjecția), aflate cu primele într-o corelaţie interactivă, 
sistemică şi ordonată sintagmatic. Sistemul morfo-sintactic, 
gramatical al limbii române actuale, ca şi al oricărei limbi 
culte, este atât de corect şi firesc, încât face imposibilă, în 
mod categoric, orice separare şi orice suprapunere sau di- 
zolvare a unor părți de vorbire în altele. 

1.11. Categoria gramaticală a cazului morfologic 
şi sintactic 


Se ştie că flexiunea substantivelor din limba română 
constituie rezultatul evoluţiei flexiunii latine pe teren pro- 
priu, creând, ca şi în celelalte limbi romanice, omonimii 
prin reducerea desinenţelor latine şi prin fenomenul de 
sincretism. Drept consecință, s-au minimalizat aspectele 
formale ale fiecărui caz, iar, prin aceasta, criteriul for- 
mei gramaticale a categoriei cazului nu este aplicabil în 
exclusivitate (1). Vorba e că la acelaşi caz dispunem de 
mai multe funcţii sintactice şi aceeaşi funcție sintactică 
este întâlnită la mai multe cazuri: funcțiile de subiect şi 
de apoziţie apar la toate cele cinci cazuri; funcția de nume 
predicativ — la patru cazuri, funcțiile de complement in- 
direct, de complemente circumstanţiale şi de atribut — la 
trei cazuri (A, D, G) (2). Aşadar, prin aceasta se poate 
consemna, cert, caracterul extrem de eterogen sub raport 
semantico-gramatical, pe care îl are cazul gramatical în 
limba noastră. Faptul acesta impune fie considerarea lui, 
pe baze semantice, ca o arhicategorie gramaticală (forma- 
tă din categorii gramaticale), fie, după cum propune prof. 
ieşean Petru Zugun, „divizarea lui în mai multe catego- 
rii gramaticale” (3), dar, „întrucât, deocamdată, şcoala nu 
poate renunţa la caz şi nu poate încă prelua, în schimb, 
viziunea semantică” (4) (adică să se facă abstracție de as- 
pectul gramatical, limitându-se numai la funcțiile seman- 
tico-sintactice), s-ar cere, parcă, o altă propunere, pe care 
am vrea s-o lansăm în continuare. 

Soluţia noastră propusă este destul de rezonabilă, la ni- 
vel teoretic, ceea ce nu se poate spune din punct de vede- 

re practic, căci, de fapt, la delimitarea cazurilor, lucrurile 
vor rămâne tot atât de contradictorii şi la acelaşi grad de 
ambiguitate. De aceea, în studiul ce urmează, trecând pro- 
blema dată printr-o sinteză didactico-teoretică şi practică, 
încercăm să propunem şi noi nişte soluții care, credem, 
vor veni, cât de puţin, în ajutorul profesorului, atât la deli- 
mitarea tipologică a cazurilor, cât şi la predarea lor. 

Se ştie că limba constituie „rezultatul unui lung pro- 
ces de colaborare între diversele mijloace rudimentare de 
expresie ale omului, folosite pentru a-şi transmite infor- 
mația, gândul” (5). Anume de aceea n-a fost şi nu este 
deloc întâmplător faptul că limba este studiata, încă din 
antichitatea greacă, în raport cu gândirea. 

Cercetătoarea Iulia Marian menţionează că „interde- 
pendența limbii şi gândirii a fost destul de evidentă cer- 
cetătorilor, dar complexitatea relațiilor dintre aceste două 
fenomene nu a putut fi întotdeauna sesizată, ceea ce, une- 
ori, a dat naştere unor concluzii eronate” (6). Gândirea 
omului a evoluat continuu, de la concret la abstract, de 
la simplu la compus, antrenând în permanenţă funcția sa 
fundamentală de analiză şi sinteză. Limba, fiind o expre- 
sie a gândirii, aflată într-o relație de reversibilitate cu ea, 
a evoluat în aceleaşi direcții. Pe parcursul acestei evoluţii 
comune, apariția categoriilor gramaticale a marcat un spor 
de subtilitate a gândirii, de expresivitate şi de concentrare 
a limbii. Aceasta s-a întâmplat, deoarece categoriile gra- 
maticale constituie „expresia lingvistică a unor raporturi 
stabilite de mintea omului între noţiuni” (7), raporturi ex- 
primate într-un mod concentrat în morfeme gramaticale. 
Astfel, prin analiza raporturilor dintre limbă şi gândire, 
care sunt de interdependenţă, se remarcă adesea deosebi- 
rea dintre caracterul universal al categoriilor gândirii şi 

cel particular al categoriilor lingvistice, care caracterizea- 
ză o limbă anume (8). 

Faptul acesta ne face să conchidem că, la delimitarea 
tuturor categoriilor gramaticale, conduc cele două compo- 
nente ale oricărui semn lingvistic — semnificatul şi sem- 
nificantul, fenomen foarte pregnant la categoria modului, 
timpului, persoanei şi numărului la verb şi la categoria ge- 
nului, numărului şi cazului la substantive. 

Bunăoară, când vorbim îndeosebi despre categoria gra- 
maticală a cazului, este imposibil a nu se ţine cont de co- 
relația limbă-gândire sau, la mai concret, corelaţia dintre 
gramatică şi logică. Acest principiu trebuie să constituie, 
după părerea noastră, baza metodologică la tratarea tutu- 
ror problemelor legate de categoria gramaticală a cazului. 

Întrucât categoria cazului deţine problemele-cheie ale 
morfologiei şi sintaxei (raporturile gramaticale, seman- 
tice şi comunicativ-funcționale, adică sintactice), ea s-a 
aflat mereu în centrul atenţiei cercetătorilor. La tema dată 
s-a scris mult, dar rezultatele par să fie, deocamdată, mici. 
Astfel, cercetând problema respectivă, se observă că, deşi 
au fost scrise sute de lucrări, totuşi până în prezent rămâne 
a fi un domeniu discutabil. Numai „la câte subterfugii” au 
recurs cercetătorii, numai „câţi termeni noi au fost intro- 
duşi, dar problema aceasta rămâne complicată în perma- 
nenţă” (9). Această problemă, pe cât este de complicată, 
pe atât este şi de simplă: complicată, deoarece nu pot fi 
definite şi determinate formele inițiale, de bază, şi simplă, 
numai dacă se susține opinia despre permanenta corelație 
dintre formă şi conţinut” (10). Chiar renumitul profesor 
A. A. Potebnea a avut unele îndoieli referitor la categoria 
gramaticală a cazului, mai cu seamă la granițele dintre 
cazuri, deşi tot lui i-a revenit nobila sarcină de a demon- 

stra foarte convingător grandioasa şi complicata corelaţie 
dintre sensul general al semnificației cazului şi varietă- 
tile lui funcţionale, în particular” (11). Pe baza acestor 
teze, prof. R. A. Budagov deduce ceea ce caracterizează 
de facto categoria gramaticală a cazului: „cazul este, din 


punct de vedere gramatical, o categorie morfologică, iar, 


din punct de vedere funcțional, este o categorie sintacti- 
că” (12). Drept consecință, conchidem despre categoria 


gramaticală a cazului că ea exprimă o relaţie între elemen- 
te ale realității extralingvistice şi, fiind „plasată la granița 
dintre morfologic şi sintactic” (13), se prezintă drept cea 
mai problematică dintre toate categoriile tradiționale ale 
flexiunii. 

Caracterul problematic al categoriei cazului în limba 
română se vede şi din multitudinea definiţiilor existente. 
Este ştiut că definițiile cazului pot fi clasificate, după crite- 
riul care stă la baza lor, în două grupe: definiții ale rapor- 
turilor gramaticale (morfologice) şi definiții funcționale 
(sintactice). Toate definițiile sunt corecte, întrucât şi unele 
şi altele vizează trăsătura lui distinctivă — morfo-sintac- 
tică „cazul e o categorie ce exprimă o relaţie între nume 
(şi pronume) şi celelalte părți de propoziție” (14). Deci, 
cazul este o categorie morfologică şi sintactică, deoarece 
se realizează numai la nivelul relaţiilor gramaticale dintre 
cuvinte în propoziţie, la nivel sintactic. 

Situația dată a făcut ca unii lingvişti, la delimitarea 
cazurilor, să se bazeze, mai întâi, pe criteriul funcțiilor 
sintactice pe care le au numele în propoziţie (15), alții să- 
şi ia drept principiu metodologic pe cel semantic. Întrucât 
nici unul din aceste două principii nu soluţionează înde- 
ajuns problema definirii cazurilor, se pledează, pe bună 
dreptate, pentru o corelaţie dintre aceste două principii, 

argumentându-se astfel: „Conţinutul semantic al catego- 
riei gramaticale a cazului este reprezentat de organizarea 
specifică a sensurilor sintactice pe care le realizează în 
structura enunțului” (16). 

Nici forma gramaticală a cuvântului (semnificantul ca- 
zual), aflată în raport cazual, nu poate fi utilizată în exclu- 
sivitate, deoarece în limba română, pentru fiecare valoare 
a semnificatului cazual, nu dispunem de forme specifice, 
cum era, bunăoară, în limba latină, unde cazurile erau de- 
limitate foarte uşor prin desinențe. în limba noastră s-au 
format omonimii prin reducerea desinenţelor latine şi prin 
fenomenul de sincretism şi, drept consecinţă, specificul 
formal al fiecărui caz gramatical este diminuat. În con- 
cluzie, putem afirma că în limba română nici un principiu 
de delimitare a cazului „nu este utilizabil în exclusivitate, 
nici un criteriu nu elucidează singur, în totalitate, semnul 
lingvistic al cazului, deoarece la acelaşi caz apar mai mul- 
te funcţii sintactice şi aceeaşi funcţie sintactică este întâl- 
nită la mai multe cazuri” (17), de unde se conturează preg- 


nant marele adevăr că între cazurile gramaticale ale lim- 


bii române nu există hotare, dar nici suprapuneri. Anume 
aceasta constituie, după părerea noastră, în permanenţă, 


„mărul discordiei”, dar şi esenţa gramaticală, semantico- 
funcțională, logică, psihologică şi filozofică a categoriei 
cazului nu numai în limba română, dar în toate limbile. 
Tratând astfel categoria gramaticală a cazului, vom obser- 
va că definiţia categoriei cazului ca o „formă gramaticală 
a cuvântului în raport cu alt cuvânt din propoziţie” este 
una ce ilustrează numai parțial fenomenul. Corect ar fi să 
definim cazul drept o categorie gramaticală morfo-sin- 
tactică prin care se realizează şi exprimă toate tipurile 
de raporturi dintre cuvinte în propoziție (gramaticale, 

semantice, logice, contextuale, situative, ale topicii, ale 
conexiunilor etc.). 

Caracterul contradictoriu al categoriei cazurilor în lim- 
ba română este cel mai bine observat la delimitarea lor pe 
baza exerciţiilor practice, unde rezultatele obţinute devin 
opozante, contrastante principiului atribuit, lansat inițial 
în cărțile de gramatică. De aceea, pentru a fi mai expliciţi, 
vom analiza în continuare, in extenso, câteva exemple cu 
referire la fiecare caz gramatical. 

Să vorbim mai întâi despre cazul nominativ (N), care 
este, înainte de toate, cazul subiectului, adică al acelei 
părți de propoziţie despre care se spune ceva. In această 
calitate el reprezintă obiectul desemnat de substantiv ca 
autor al acţiunii exprimate de un verb, ca cel care o suferă 
şi ca posesor al unei însuşiri care îi este atribuită cu ajuto- 
rul unui verb copulativ. Potrivit legii sau regulii congruen- 
tei, subiectul se acordă cu predicatul. Când predicatul este 
un substantiv (sau alt cuvânt având valoare substantivală), 
acordul lui cu subiectul se face în gen, număr şi caz. Ast- 
fel, nominativul este şi cazul predicatului nominal (adică, 
mai exact supus, al numelui predicativ) (18). 

Rezultă că nominativul este un „caz independent (sau „di- 
rect” = casus rectus), în sensul că prezența lui în propoziție 
nu depinde de prezenţa altui cuvânt” (19). Trebuie însă men- 
ționat că, deşi nominativul este corelat cu mai multe funcții 
sintactice, dar sensul lui fundamental reiese din funcția de 
subiect, motiv pentru care este numit cazul subiectului. 

Semnificăm însă faptul că funcția de subiect şi nume 
predicativ a nominativului nu este deloc întâmplătoare, 
deoarece aceste funcții sunt susținute de predicaţia enun- 
tului (predicaţia este „o categorie gramaticală de bază a 
sintaxei propoziției prin care se raportă conținutul propo- 

ziției la realitate”) (20). Predicaţia stabileşte locul şi rolul 
fiecărei părți de propoziţie în cadrul enunțului. Subiectul 
şi predicatul, constituind astfel mijloacele de bază ale rea- 
lizării predicaţiei (21), au devenit părți principale ale pro- 
poziției. Totodată, din punct de vedere semantico-sintac- 
tic, dar şi gramatical, părțile principale (subiectul şi predi- 
catul) creează elementele funcționale ale predicaţiei. Prin 
predicat, predicația actualizează conţinutul comunicativ al 
propoziției, din care motive devin împreună actualizatori 
în enunţ. Prin noţiunea de predicativitate se are în vedere, 
în lingvistica funcțională, un aspect al predicaţiei (nivelul 
de predicat). 

Prin urmare, cazul nominativ îl posedă numai acele 
unități sintactice propoziţionale şi frastice (avem în vede- 
re şi propoziţiile nominative cu subiect, care, de aseme- 
nea, se află la cazul nominativ) ce se manifestă semantico- 
sintactic (funcțional) drept actualizatori ai unui conţinut 
predicativ într-un enunţ. 

Dacă sensul fundamental al nominativului este acela 
de actualizator semantic şi funcțional, atunci se poate afir- 
ma că sensul dat este posibil de relevat nu numai prin su- 
biect şi nume predicativ al predicatului nominal (PN), dar 
şi prin apoziţie (A), întrucât apoziția, numită şi atribut la 
cazul nominativ, formează o relație asemănătoare. 

Apoziţia echivalează logico-semantic cu numele pre- 
dicativ din propoziția atributivă pe care o concentrează. 
De exemplu, prin apoziţia din enunţul „Moş Vasile, vărul 
tatei, venise la noi” subînțelegem „Moş Vasile, care este 
vărul tatei, venise la noi”. Unitatea subliniată constituie 
o propoziţie subordonată atributivă, în care pronumele 
„care” îndeplineşte funcția de subiect, iar substantivele 
vărul şi tatei sunt nume predicative ale PN: este vărul tatei. 

Observăm deci că nominativul funcționează, nu fără 
temei, şi prin apoziţie, întrucât ea este un atribut substan- 
tival ce nu depinde gramatical de subiectul pe care-l de- 
termină, dar se găseşte față de el într-un anumit raport (se- 
mantic şi sintactic) de inerenţă. Conchidem, astfel, că, din 
punctul de vedere al raportului în care se înscrie față de 
celelalte cazuri, nominativul constituie în propoziţie cazul 
actantului, care poate fi reluat prin funcțiile sintactice de 
subiect, apoziţie şi nume predicativ, şi, de aceea, la baza 
delimitări lui punem, bineînțeles, principiul semantic şi 
sintactic (funcţional), ceea ce, de fapt, îl caracterizează. 
Principiul logico-semantic şi funcțional formează criteriul 
de bază al cazului nominativ în limba română. 

Să observăm în continuare cum se manifestă principiul 
dat al nominativului în practică. De exemplu, în propozi- 
tiile: 1) „Pe un deal răsare luna ca o vatră de jăratic, ...” 
(M. Eminescu); 2) „Femeia lui Eminescu nu e niciodată 
soție...” (T. Arghezi); 3) „Nu avea răbdare gospodina ca- 
sei, Limpiada” (I. Druţă) substantivele subliniate sunt la 
cazul nominativ, întrucât, din punct de vedere semantic 
şi funcțional, îndeplinesc funcţia de subiect (în propoziția 
nr. 1), de nume predicativ (în propoziţia nr. 2) şi de apo- 
ziție (în propoziţia nr. 3). În cadrul acestor trei propoziţii, 
cazul nominativ, pentru aceste trei substantive subliniate, 
devine cert şi poate fi determinat foarte uşor. Rezultatele 
obţinute nu sunt contradictorii principiului semantico-sin- 
tactic, pertinent cazului nominativ. 

În exemplele ce urmează, nominativul se prezintă într- 
o ipostază însă cam nebuloasă: 1) „Ai casei se adună în 
jurul lui Onache şi-i dau sfaturi” (I. Druţă); 2) „Călătoru- 
lui îi şade bine cu drumul” (Proverb); 3) „El, cel al gos- 
podăriei, a ştiut să răspundă răspicat” (I. Druţă); 4) „Eu 

cred că tot ce-i al mămucăi e şi al nostru” (1. Creangă). 
Substantivele subliniate dispun de forme gramaticale ca- 
zuale opozante valorilor sintactice pe care le comportă, 
întrucât pentru delimitarea cazului la substantivele date, 
tradițional, este denumit cazul formei gramaticale, şi nu 
cel al funcţiei sintactice, ceea ce este un paradox, după pă- 
rerea noastră: în propoziția întâi substantivului „ai casei” 
i se atribuie tradiţional cazul genitiv, deşi funcția sintac- 
tică de subiect ar cere nominativul; în propoziţia a doua 
substantivului „călătorului” i se atribuie tradițional cazul 
dativ, având valoare sintactică de subiect, care necesită 
semantic şi sintactic cazul nominativ; în propoziţia a treia 
substantivului „cel al gospodăriei” — cazul genitiv, în vre- 
me ce dispune de funcția sintactică de apoziţie, care, din 
punct de vedere logico-semantic, ar cere cazul nominativ; 
în propoziţia a patra forma gramaticală a substantivului 
„al mămucăi” este la cazul genitiv, iar funcția sintactică 
de nume predicativ necesită, logico-semantic, cazul no- 
minativ. După părerea noastră, la delimitarea unor atare 
fenomene cazuale se creează un paradox: nominativul 
doar se realizează semantico-sintactic numai prin funcţiile 
de subiect, nume predicativ şi apoziţie, iar o dată ce sub- 
stantivele „ai casei”, „călătorului”, „cel al gospodăriei”, 
„al mămucăi” îndeplinesc, din punct de vedere logico-se- 
mantic, funcțiile sintactice respective, ar trebui neapărat 
să fie la cazul nominativ, indiferent de forma gramaticală 
a cuvântului. Nominativul doar este mai mult un caz se- 
mantico-sintactic şi mai puțin unul gramatical. 

Mult mai contradictoriu se prezintă situaţia când uni- 
tățile sintactice ale cazului nominativ (subiectul; numele 
predicativ şi apoziţia) sunt exprimate prin structuri gra- 
maticale compuse din două sau mai multe cuvinte, aflate 

în raporturi gramaticale. Bunăoară, în enunţurile: 1) „Tre- 
ce-n roche de mătasă / Ploaia peste glia mea, / Se iubesc 
sub streaşna casei / Rândunel cu rândunea” (Gr. Vieru): 2) 
„ŞI se pomeneşte că Ciubuc era om de omenie” (I. Crean- 
gă); 3) „Iară verii, feciorii craiului şi fetele împăratului, 
nu se văzuse niciodată” (I. Creangă); 4) „Casa fără femeie 
e întotdeauna pustie” (Proverb) părțile de propoziţie sub- 
liniate constituie blocuri sintactice formate din mai multe 
cuvinte, care sunt osificate logico-semantic. Elementele 
componente ale fiecărui bloc în parte numai împreună 
comportă valoarea comunicativă. Dispersarea lor la nivel 
sintactic duce la denaturarea sensului comunicativ inte- 
gral al enunțului şi la contrazicerea gândului scontat. Blo- 
curile respective, bineînţeles, având funcție sintactică de 
subiect (în propoziția nr. 1 şi 4), de nume predicativ (în 
propoziția nr. 2) şi de apoziţie (în propoziția nr. 3) sunt cu 
valoarea de actualizator în enunţurile din care fac parte. 
Totodată, deoarece funcţia sintactică este întreținută de 
toate elementele blocului, împreună şi nu separat sau nu- 
mai de primul element, reiese că, din punct de vedere se- 
mantico-sintactic, toate substantivele blocurilor sintactice 
din care fac parte trebuie să fie la cazul nominativ, despre 
care se ştie că nu forma gramaticală îi asigură statutul de 
caz nominativ, dar sensul comunicativ, funcția sintactică 
în cadrul enunţului. 

La delimitarea categoriei cazului pentru componen- 
tele substantivale ale blocurilor respective, este atribuit 
tradițional cazul nominativ numai primului component 
al blocului, celorlalte li se atribuie cazul în conformitate 
cu forma şi raportul gramatical susținut de aceste cuvinte 
cu celelalte constituente ale blocurilor (22). De exemplu, 
blocul subiectului din propoziţia nr. 1, fiind alcătuit din 

două substantive („„rândunel cu rândunea”), numai primul 
substantiv („rândunel”) este la cazul nominativ, al doilea 
însă (cu rândunea) este la cazul acuzativ, deoarece dispu- 
ne de o formă gramaticală specifică cazului dat, căpătată 
în urma raportului gramatical prin prepoziţia „cu” faţă de 
primul element al îmbinării; în propoziția nr. 2, de ase- 
menea, dispune de două substantive ale unui singur bloc 
sintactic, care au valoare funcțională de nume predicativ 
al predicatului nominal („este om de omenie”), în care nu- 
mai primul component predicativ (substantivul „om”) este 
la cazul nominativ, iar al doilea („de omenie”), fiind un 
substantiv cu prepoziție, determinant al primului compo- 
nent al îmbinării, este la cazul acuzativ. 

Blocul din propoziţia a treia („feciorii craiului şi fetele 
împăratului”) este mult mai extins structural, mai desfăşu- 
rat, întrucât conţine tocmai patru substantive. Paradoxul 
determinării cazului la aceste nume este cu mult mai con- 
tradictoriu, întrucât trebuie să atribuim cazul nominativ 
numai pentru primul substantiv (feciorii) şi al treilea (fe- 
tele), iar pentru al doilea (craiului) şi al patrulea (împăra- 
tului) — cazul genitiv. 

Structura sintactică „casa fără femeie” din fraza a patra 
necesită un comentariu identic cu cel al unităţii (rândunel 
cu rândunea) din fraza întâi, întrucât constituie un bloc 
al subiectului, exprimat prin două substantive cu prepo- 
ziție, unde numai primul (casa) este la cazul nominativ, 
iar al doilea substantiv (femeie), fiind însoţit de prepoziţia 
„fără”, este la cazul acuzativ. 

Menţionăm că o atare determinare a categoriei gra- 
maticale a cazului este, tradițional, corectă, dar care nu 
respectă, după cum am văzut, o continuitate. De aceea, 
în scopul evitării acestor inconsecvenţe, propunem la de- 

limitarea cazurilor (nu numai a substantivelor) să se facă 
următoarea distincție, specificare: 1) caz morfologic, prin 
care să se semnifice forma gramaticală a numelui, obținută 
în urma raportului gramatical, şi 2) caz sintactic, prin care 
s-ar marca aspectul logico-semantic şi funcțional. După 
părerea noastră, exercițiul dat ar duce la înțelegerea şi în- 
suşirea limbii în plenitudinea raporturilor existente în sis- 
temul ei: structural-gramaticale şi semantico-funcționale. 
Totodată, înlăturându-se inconsecvenţele criteriilor, s-ar 
crea un tablou cu adevărat reprezentativ al categoriei gra- 
maticale a cazului în limba română. Exerciţiul respectiv 
nu este deloc dificil şi complicat. 

Să reluăm în continuare analiza cazuală a acestor fe- 
nomene „buclucaşe” (ai casei, călătorului, cel al gospo- 
dăriei, al mămucăi, rândunel cu rândunea, om de omenie, 
feciorii craiului şi fetele împăratului, casa fără femeie), 
supunându-le procedeului propus de noi; „ai casei” este la 
cazul nominativ (caz sintactic), întrucât îndeplineşte func- 
ţia de subiect şi la cazul genitiv (caz morfologic), conform 
formei gramaticale; „călătorului” este la cazul nominativ 
(caz sintactic), conform funcției de subiect, şi la cazul da- 
tiv (caz morfologic), întrucât dispune de o formă gramati- 
cală adecvată acestui caz; „cel al gospodăriei” este la ca- 
zul nominativ (caz sintactic), conform funcției sintactice 
de nume predicativ, şi la cazul genitiv (caz morfologic), 
conform formei lui gramaticale; „rândunel cu rândunea” 
— substantivul „rândunel” este la cazul nominativ (caz sin- 
tactic şi morfologic), fiindcă forma gramaticală coincide 
cu funcţia sintactică (de subiect), „cu rândunea” este la 
cazul nominativ (caz sintactic), deoarece este un compo- 
nent al blocului subiectivai, şi la cazul acuzativ (caz mor- 
fologic), conform formei gramaticale (substantiv cu pre- 

poziție), specifice acestui caz; unitatea sintactică „om de 
omenie” la fel dispune de două substantive, unde primul 
„om”) este la cazul nominativ (caz sintactic şi morfolo- 
gic), întrucât forma lui gramaticală coincide cu funcția de 
nume predicativ, iar substantivul cu prepoziţie „de ome- 
nie” este la cazul nominativ (caz sintactic), deoarece face 
parte dintr-un bloc predicativ, şi este la cazul acuzativ (caz 
morfologic), după forma şi raportul gramatical față de cu- 
vântul determinat al îmbinării din care face parte (om de 
omenie); unitatea sintactică „feciorii craiului şi fata împă- 
ratului” dispune de două substantive „feciorii” şi „fiicele” 
la cazul nominativ (caz sintactic şi morfologic), deoarece 
forma lor gramaticală coincide cu valoarea funcțională 
pe care o îndeplinesc în enunţ (determinaţi ai îmbinări- 
lor apoziţionale); substantivele ..craiului”, împăratului” 
sunt la cazul nominativ (caz sintactic), întrucât fac parte 
din blocul sintactic al apoziției, şi la cazul genitiv (caz 
morfologic), după forma gramaticală şi raportul lor față de 
cuvintele determinate; structura sintactică „casa fără fe- 
meie” este exprimată prin două substantive cu prepoziţie, 
unde primul substantiv „casa” este la cazul nominativ (caz 
sintactic şi morfologic), deoarece forma şi funcţia coin- 
cid. Substantivul „fără femeie” este cazul nominativ (caz 
sintactic), deoarece face parte din blocul subiectului logic 
al enunţului, şi la cazul genitiv (caz morfologic), datorită 
formei şi raportului gramatical față de determinatul îmbi- 
nării din care face parte. 

Atragem atenţia că aceste procedee didactice de de- 
limitare a cazurilor în limba română sunt binevenite nu 
numai pentru probele dificile, dar pentru toate raporturile 
cazuale ale numelui în limba noastră. Exerciţiile propuse 
facilitează fenomenul distincției dintre relaţiile gramati- 

cale şi funcționale din limbă. De exemplu, în propoziția 
„Luna varsă peste toate voluptoasa ei văpaie.” (M. Emi- 
nescu) pentru numele subliniate, deşi nu . creează mari 
dificultăți la delimitarea cazului lor, propunem totuşi să 
se facă specificarea de caz morfologic şi caz sintactic, şi 
aceasta pentru a se clarifica, evidenția raporturile gramati- 
cale şi semantico-funcţionale: luna” este un substantiv la 
cazul nominativ (caz sintactic şi morfologic); „peste toa- 
te” — pronume nehotărât la cazul acuzativ (caz morfologic 
şi sintactic); „ei” — pronume personal la cazul genitiv (caz 
morfologic şi sintactic); „văpaie” — substantiv la cazul 
acuzativ (caz morfologic şi sintactic). 

Drept concluzie, privind nominativul (sintactic şi morfo- 
logic), mai putem adăuga următoarele: dacă unitățile sintacti- 
ce sunt exprimate numai printr-un singur substantiv, delimi- 
tarea cazului se face foarte uşor; totodată, dacă substantivele 
comportă forme gramaticale (de caz) adecvate funcției sin- 
tactice, cazul morfologic se identifică cu cazul sintactic. 

În continuare vom vorbi despre cazul genitiv (G), care, 
în planul discuţiei noastre, se prezintă nu mai puţin am- 
biguu şi contradictoriu decât nominativul. Spectrul lui 
funcțional-sintactic este mult mai larg şi aceasta în pofi- 
da faptului că genitivul, spre deosebire de celelalte cazuri 
oblice, dispune, cât de cât, de o formă gramaticală specifi- 
că: un articol posesiv plus substantivul însoțit de un articol 
substantival hotărât (al elevului, ai casei ş.a.). 

Din punct de vedere semantic, genitivul este un caz 
oblic, ce arată posesorul obiectului denumit de substantivul 
determinat. Genitivul exprimă ideea de apartenență şi de 
aceea este considerat ca definitoriu cazul atributului. 

La delimitarea cazului genitiv, la început pare să nu se 
creeze ambiguități, deoarece dispune de o formă gramati- 

cală specifică, pe baza determinării unui nume, exprimând 
un raport de posesie: „caiet al elevului”, „cântecul cucu- 
lui” ş.a. În asemenea îmbinări cazul morfologic şi sintac- 
tic al substantivelor (al elevului, cucului) coincid. Ele sunt 
la cazul genitiv atât din punct de vedere gramatical, cât şi 
din punct de vedere funcțional. 

Mult mai dificil se prezintă cazul genitiv, când el se 
utilizează cu prepoziţii formate din adverbe (înaintea, îm- 
potriva, asupra), sau locuţiuni prepoziţionale (în fața, în 
fruntea, în dreptul, în mijlocul, în susul etc.) ce exprimă o 
circumstanţă. Genitivele acestor substantive comportă va- 
lori sintactice diferite, numai nu cele ale atributului, ceea 
ce şi reprezintă genitivul drept caz contradictoriu la deli- 
mitare. Credem, astfel, că procedeul de specificare (caz 
morfologic — caz sintactic) ar fi o soluţie binevenită nu 
numai la nivel didactic, dar şi teoretic. Aceasta ar duce la 
înțelegerea detaliată, din profunzime, a raportului geniti- 
val posesiv, de apartenenţă în limba română. 

Vom analiza în continuare numai câteva fenomene 
mai reprezentative, contradictorii, ale genitivului, denu- 
mind tipurile de caz, fără a le argumenta desfăşurat cauza 
atribuirii lor. în frazele: 1) „Zmeul, sforăind, purta acest 
blestem pe deasupra oraşului...” (V. Alecsandri); 2) „În 
fața dreptăţii omul nu poate şi nici un e în stare să mai zică 
ceva,...” (Al. Marinat); 3) „În mijlocul ogrăzii stă un co- 
coş obraznic, cu creasta sângerând a bătaie proaspătă” (1. 
Druţă). Substantivele subliniate (oraşului, dreptăţii, ogră- 
zii) sunt la cazul genitiv (caz morfologic), datorită formei 
gramaticale şi la cazul acuzativ (caz sintactic), deoarece 
îndeplinesc funcția sintactică de complemente circum- 
stanțiale (în propoziţiile nr. 1 şi 3) şi de complement de 
relaţie (în propoziţia nr. 2). 

Profesorul ieşean Petru Zugun, efectuând un studiu de- 
taliat al funcţiilor sintactice ale genitivului, i-a determinat 
18 funcții sintactice, ceea ce îl plasează pe locul al doilea 
după acuzativ cu 27 de funcţii (23). Cel mai mult geniti- 
vul (caz morfologic) colaborează cu acuzativul (caz sin- 
tactic), întrucât majoritatea funcțiilor lui sintactice sunt de 
complemente circumstanţiale. Genitivul (caz morfologic) 
colaborează şi cu nominativul (caz sintactic), atunci când 
este în funcţie de subiect, apoziţie şi nume predicativ, fe- 
nomene despre care am vorbit deja. 

Cazul dativ (D) este definit, după funcţia lui sintactică 
principală, drept cazul complementului indirect. Dativul 
constituie forma pe care o ia substantivul, pentru a arăta 
obiectul indirect al acțiunii, adică persoana ori obiectul 
în favoarea sau defavoarea căruia se face o acțiune oa- 
recare sau căruia îi este adresată. Deşi poate exprima şi 
alte raporturi, dativul, în comparaţie cu alte cazuri oblice, 
în special cu acuzativul, într-adevăr are funcţii şi forme 
gramaticale cu mult mai conturate şi, de regulă, în propo- 
ziție determină un verb. De exemplu, în propoziţia: „Din 
pristolul de la Roma să dau calului ovăs” (M. Eminescu) 
substantivul „calului” este la cazul dativ, întrucât determi- 
nă un verb, arată o referire şi răspunde la întrebarea „cur? 
„Ovăs dau” cui? — „calului”. 

Multiplele raporturi ale cazului dativ sunt realizate şi 
prin utilizarea lui cu diferite prepoziţii (aidoma, asemeni, 
grație, conform, contrar, datorită ş.a.), ceea de asemenea, 
creează o inconsecvență de principii la delimitarea lui ca- 
zuală. De aceea, credem că aplicarea procedeului didac- 
tic de distincţie a cazului morfologic şi sintactic ar fi, cât 
de cât, de folos. Să supunem exerciţiului dat numai câ- 
teva exemple: 1) „Religia e asemenea unui licurici — ca 

să lumineze, are nevoie de întuneric” (Schopenhauer); 2) 
„Neamul nostru, datorită trădărilor, a fost întotdeauna în 
calea răutăţilor” (rev. „Săptămâna”);, 3) „Gratie talentu- 
lui, Eminescu a scos din minereul secular al cuvântului 
energii muzicale nebănuite, focuri cosmice” (G. Meniuc). 
Substantivele din unitățile sintactice subliniate sunt la da- 
tiv (caz morfologic), datorită formei lor gramaticale, şi la 
cazuri diferite, grație funcţiei sintactice. Paradoxul acesta 
poate fi evitat, credem noi, numai prin aplicarea procedeului 
didactic propus de noi: substantivul „licurici” (din fraza nr. 
1) este la cazul dativ (caz morfologic) şi la cazul nominativ 
(caz sintactic), deoarece îndeplineşte funcția sintactică de 
nume predicativ; în frazele nr. 2 şi 3 substantivele „trădăto- 
rilor” şi „talentului” sunt la cazul dativ (caz morfologic) şi 
la cazul acuzativ (caz sintactic), întrucât îndeplinesc funcția 
de complemente circumstanţiale cauzale. 

Dintre cazurile oblice, Acuzativul (Ac.) se află pe pri- 
mul loc numai în ceea ce priveşte sensurile ce le dezvoltă 
şi funcţiile sintactice îndeplinite. În lingvistică nu există 
o definiție atotcuprinzătoare a cazului acuzativ, dat fiind 
caracterul foarte variat al valorilor semantice exprimate. 
Acuzativul în limba română poate fi definit ca o formă 
gramaticală, pe care o ia substantivul, pentru a indica 
obiectul acțiunii sau diferite circumstanţe în care ea se re- 
alizează. Acuzativul lămureşte, de regulă, un verb tranzi- 
tiv sau intranzitiv, dar poate apărea şi în calitate de deter- 
minativ al unui substantiv. Din cauza acestor instabilități 
ale acuzativului, valenţele semnificative lui sunt analizate 
aparte, conform semnificantului: acuzativul cu prepoziţie 
şi acuzativul fără prepoziţie. 

Majoritatea lingviştilor sesizează că celor două tipuri 
de semnificant le corespund, pe lângă funcții comune, şi 

unele diferite. Dar oricât de multe funcții ar îndeplini (cu 
sau fără prepoziţie), se ştie cu certitudine ca acuzativul 
„este, înainte de toate, cazul obiectului gramatical direct” 
(24) sau, altfel spus, „acuzativul este, de obicei, cazul 
obiectului direct” (25). În această ordine de idei, prof. D. 
Irimia susţine următoarele: „Impus de recțiunea unui verb 
tranzitiv cu tranzitivitate directă, Ac. este termenul opus 
direct N în dezvoltarea opoziţiei activ-pasiv; N este cazul 
activităţii, iar Ac. cazul pasivităţii” (26). De aici reiese că 
Ac., în cadrul enunţului, are rol de actat şi intră în relație 
de opoziţie cu actantul (subiectul gramatical şi logic al 
propoziției). Aşadar, deoarece Ac., faţă de celelalte ca- 
zuri oblice, se caracterizează prin cea mai mare frecvență 
funcțional-sintactică şi printr-un caracter instabil faţă de 
determinat, e firesc să se manifeste la delimitare şi printr-o 
inconsecvenţă de principii. 

Vorbind la concret, cel mai mult trezeşte nedumeri- 
re faptul când un substantiv cu prepoziţie, având valoare 
sintactică de nume predicativ, este la căzui Ac. şi când 
acelaşi substantiv sau altul, în aceeaşi funcție sintactică, 
fiind fără prepoziţie, este la cazul N. Demonstrăm: „Aco- 
lo, lângă zvoară, iarba pare de omăt” (M. Eminescu). „La 
început totul părea glumă” (A. Marinat). Ambele unități 
sintactice subliniate constituie predicate nominale, însă 
substantivele din cadrul lor („de omăt”, „glumă”), deşi în- 
deplinesc acelaşi rol sintactic (de nume predicativ), sunt 
la cazuri diferite: „de omăt” este la cazul Ac., fiindcă este 
utilizat cu prepoziție, şi substantivul „glumă” este la cazul 
N, deoarece nu este utilizat cu prepoziţie. 

Credem că procedeul didactic (de a delimita în paralel 
cazul morfologic şi sintactic) propus de noi poate servi 
drept „catalizator” de delimitare a categoriei gramaticale 

a cazului: substantivul „de omăt” este la cazul N (caz sin- 
tactic, datorită funcției de nume predicativ), şi la cazul Ac. 
(caz morfologic), întrucât forma gramaticală cu prepozi- 
ție este caracteristică acestui caz; „glumă” este la cazul N 
(caz morfologic şi sintactic), întrucât forma corespunde 
funcţiei. 

Menţionăm că într-o situație similară se prezintă şi 
subiectele, exprimate prin substantive cu prepoziție. De 
exemplu, în „Se adunase la lume în ograda şcolii” (I. C. 
Ciobanu) substantivul „la lume”, întrucât este utilizat cu 
prepoziţie, deşi este cu valoare sintactică de subiect, se 
află totuşi la cazul Ac. tradițional. Prin aplicarea procede- 
ului nostru, ar rămâne la cazul Ac. (caz morfologic), da- 
torită formei gramaticale, şi la cazul N (caz sintactic), da- 
torită funcției pe care o îndeplineşte în enunţul dat. Dacă 
omitem prepoziţia, substantivul dat va fi numai la cazul N 
(caz morfologic şi sintactic). 

Vocativul (V) pare să fie mai puţin pretabil procedeului 
propus de noi, fiindcă dispune de forme gramaticale fixe, 
stabile, asigurate prin terminaţiile lui specifice: -e (priete- 
ne), -ule (omule), -o (Rusando), -ă (mamă) ş.a. 

Vocativul constituie forma gramaticală a substantivu- 
lui ce arată ființa ori lucrul către care ne adresăm. În func- 
ție de raporturile ce se creează la realizarea V în enunţ 
(dar se ştie că nici un cuvânt nu poate să apară în comuni- 
care în afara vreunui raport), apar variate valori semanti- 
co-sintactice ale cazului dat, deşi, în aparenţă, pare să fie 
un caz total morfologic. Astfel, V apare în funcție de su- 
biect, nume predicativ al PN, apoziţie, complement direct 
şi indirect, complemente circumstanţiale etc. Delimitarea 
cazului vocativ din atare situații sintactice va fi destul de 
efectivă, dacă se va face în baza procedeului de distinc- 

ție: caz morfologic — caz sintactic. Trebuie menţionat că 
V (caz morfologic) rămâne neschimbat, în orice funcție 
sintactică. Demonstrăm pe baza următoarelor fraze: 1) 
Artistule, pregăteşte-ți penelul” (Al. Russo); 2) „Cum 
nu vii tu, Ţepeş doamne, ca punând mâna pe ei,...” (M. 
Eminescu). Substantivele subliniate sunt la cazul V (caz 
morfologic), datorită formei lor gramaticale specifice ca- 
zului dat, şi la cazul N (caz sintactic), întrucât îndeplinesc 
funcția de subiect (în propoziţia nr. 1 „artistule”), şi de 
apoziție în propoziţia a doua („Ţepeş doamne”). 

Fiind cu valoare sintactică de complement indirect, 
V poate avea şi cazul dativ (caz sintactic). De exemplu: 
„Să-ţi cer un semn, iubito, spre-a nu te mai uita” (M. Emi- 
nescu). Substantivul „iubito” este la cazul V (caz morfo- 
logic) şi la cazul D (caz sintactic), în conformitate cu va- 
loarea semantico-funcțională de complement indirect: „să 
cer un semn” cui? „ţie”, „iubitei mele”. 

Dacă vocativul cumulează valoarea sintactică de com- 
plement direct, el este, bineînţeles, la cazul Ac. (caz sin- 
tactic): „Acolo, mamă, te zăresc pe tine-ntr-o căscioară” 
(G. Coşbuc). Substantivul „mamă” este la cazul V (caz 
morfologic) şi la cazul Ac. (caz sintactic), întrucât înde- 
plineşte funcția de complement direct: „zăresc” pe cine? 
„pe tine”, „pe mamă”. 

În încheiere, vrem să menţionăm că tot la cazul Ac. 
(caz sintactic) se află, de regulă, şi vocativele cu valoare 
sintactică de complemente circumstanţiale sau cu valoare 
de complemente din aşa-zisa serie tipologică de comple- 
mente necircumstanțiale: sociative, de relaţie, cumulative, 
comparative, opoziționale, instrumentale etc. 

1.12. Metafora ca expresie 
a redundanţei sintactice 


Unitatea de vocabular redundanța, răspândită în pre- 
zent aproape în toate limbile culte, provine din englezes- 
cul redundance. În limba română se pronunţă cu “u” îna- 
intea lui “n”, sub influenţa limbii franceze — redondance. 
În ştiinţa limbii, termenul respectiv este utilizat, prepon- 
derent, în fonetică şi lexicologie, mai puţin în morfologie 
şi aproape defel în sintaxă, deoarece se crede că sintaxa nu 
poate fi încadrată în anumite rigori matematice, din cauza 
frecventelor manifestări polivalente ale unităților ei. 

Cercetătorul Sorin Stati este printre primii în lingvisti- 
ca română care defineşte redundanța sintactică. Totodată, 
dl prof. S. Stati afirmă, pe bună dreptate, că, “la nivel sin- 
tactic, unei diferenţe din planul conţinutului (al sensului) 
îi corespunde mai mult de o diferență în planul expresiei 
(al unităţii comunicative), şi exprimarea este redundantă. 
Însă, dacă unei diferenţe de conţinut îi corespunde o sin- 
gură diferență de expresie, exprimarea este economică”. 

Pentru noi devine cert faptul că, în stilul ştiinţific, ofi- 
cial-administrativ al limbii, avem, îndeosebi, o exprimare 
economică, iar, în textul artistic, o exprimare preponde- 
rent redundantă. 

O exprimare redundantă se manifestă, după părerea 
noastră, prin unitățile sintactice cu sens figurat, mai ales 
prin metafore, deoarece, în particular, metafora constituie 
o figură de stil ce constă în denumirea “obiectului” (lu- 
cru, fiinţă, acţiune) cu un cuvânt impropriu şi anume cu 
numele altui “obiect” asemănător, folosit nu ca noţiune 


- 125- 


(sinonim), ci ca imagine care să evoce obiectul asemănat 
(comparat). La drept vorbind, se produce o corelaţie de 
asemănare, de comparare, în cele din urmă, de camuflare 
a acestei comparații. Astfel, drumul de la obiectul cu care 
se compară la cel comparat (subînţeles prin comparare) 
conţine un surplus de informaţii, conştientizat de cititor. 
Anume acest surplus de informaţii creează exprimări re- 
dundante, la nivel sintactic. Să examinăm următorul vers 
eminescian: “O, tu nici visezi, bătrâne, câţi în cale mi s-au 
pus! / Toată floarea cea vestită a întregului Apus, / Tot ce 
stă în umbra crucii, împărați şi regi s-adună / Să dea piept 
cu uraganul ridicat de semilună”. 

În versul respectiv cuvintele floarea, umbra crucii şi 
uraganul sunt metafore. Bunăoară, cuvântul floarea, în- 
soţit de determinanțţii întregului vers, este utilizat cu sem- 
nificaţia de cavaleri cruciați. Acest cuvânt evocă numai 
imaginea unor însuşiri ale obiectului, cum ar fi tinerețea 
soldaţilor cruciați, viabilitatea lor, caracterul de elită al ar- 
matei creştine, arta ei militară etc. 

Tot aşa se explică şi următoarele metafore (unităţi sin- 
tactice) umbra crucii, uraganul, care simbolizează carac- 
terul impetuos şi pustiitor al războiului pornit de Baiazid. 

Metaforele scoase în evidență, mai cu seamă primele 
două, sunt cvasiperfecte, deoarece semnificaţiile simbolis- 
tice, sprijinindu-se pe context, întrețin relaţii logice nu nu- 
mai cu versul respectiv, dar şi cu întreaga operă — Scrisoa- 
rea III. Despre perfectivitatea logico-semantică a acestor 
unități sintactice (metafore) ne vorbeşte şi imposibilitatea 
retroevoluării lor în comparații. Crearea şi identificarea 
lor se face în baza unei logici naturale. 

Respectivele figuri de stil sunt o dovadă a persistenţei 

şi funcţionării redundanței şi la nivel sintactic. Ele sunt 
părți de propoziţie redundante. Fiecare dintre aceste meta- 
fore îndeplineşte de sine stătător funcții sintactice. Sensul 
lor figurat rezultă din mai multe raționamente aflate într-o 
unitate logică. Pentru ca cititorul să se pătrundă de ele şi 
să fie afectat emotiv, trebuie să poată sesiza virtual aceste 
semnificații comunicative, care, de fapt, persistă paralel 
cu semnificația sintactică de bază a acestor părți de pro- 
poziţie. De exemplu, pentru a înţelege sensul unităţii sin- 
tactice floarea, cititorul trebuie să cunoască apriori ţările 
de elită din Europa Apuseană de la sfârşitul secolului al 
XIV-lea şi începutul secolului al XV-lea, să ştie când a 
avut loc evenimentul istoric descris; trebuie să ştie prin 
ce s-au proslăvit aceste țări şi dacă într-adevăr au barat 
ele drumul expansionist al mahomedanilor sau nu. Toate 
semnificațiile suplimentare imprimă unităţii date rigoarea 
ei emoțională, afectivă. Pentru cel ce nu le cunoaşte, me- 
tafora rămâne absurdă, ireală. 

Cititorul exercită procedura de interpretare a tuturor 
semnificaţiilor coexistente într-o unitate sintactică me- 
taforică şi la lectura celorlalte unităţi sintactice (umbra 
crucii şi uraganul), unde aceste semnificaţii, ce coexistă 
cu cea de bază a unităţilor sintactice, creează un surplus 
comunicativ, sintactic, prin care acestea din urmă îşi asi- 
gură, după părerea noastră, statutul de unități sintactice 
redundante. 

CAPITOLUL II. 


Probleme de istorie a limbii române literare 


2.1. Noţiunile ştiinţifice de limbă literară 
şi română literară 


Cine vorbeşte într-un dialect sau grai, neştiind o limbă 
literară, acela, fireşte, se află la un nivel de cultură limi- 
tată şi provincială. O mare cultură poate fi tradusă numai 
într-o altă limbă de cultură a unei mari culturi, dar nici- 
decum într-un dialect sau grai. 

Antonio Gramsci 


Problema timpului în care au apărut primele monumen- 
te de limbă literară ale oricărei limbi nu poate fi tratată inde- 
pendent, deoarece aceasta nu este numai una strict istorică, 
dar şi tipologică, ceea ce ne face să credem, pe bună drep- 
tate, că cercetarea de facto a oricărui aspect privind limba 
literară începe de la tratarea propriu-zisă a noțiunii teoretice 
de limbă literară. Aşadar, este arhicunoscut faptul că o lim- 
bă literară constituie forma îngrijită, normată şi cultivată a 
unei limbi naționale. Limba literară formează o suprava- 
riantă a limbii naţionale, caracterizată printr-un sistem de 
norme fixate în scris, care îi asigură o anumită unitate şi 
stabilitate, precum şi caracterul ei cultivat. Limba literară 
are o sferă largă de funcționare, cuprinzând producțiile şi 
manifestările culturale în sensul larg al cuvântului. Limba 
literară este limba scrierilor ştiinţifice, filozofice, beletris- 
tice, este limba presei şi a vieții politice, precum şi limba 
folosită în diferite instituții: administraţie, şcoală, teatru, 

biserică etc. Această ramificare a limbii literare, în funcție 
de distribuţia ei într-o anumită sferă de activitate socială, dă 
naştere aşa-numitor stiluri (ştiinţific, lterar-artistic, admi- 
nistrativ şi publicistic), obiect de studiu al stilisticii, disci- 
plină consacrată a lingvisticii. 

Notă 1. Contextul politic actual din Republica Moldo- 
va, din păcate, ne face să reexplicăm unele lucruri ce ţin 
de teoria limbilor literare, ştiute şi răsştiute nu numai de 
lingviști şi sociolingvişti, dar şi de întreaga lume modernă. 
Vorba e că la noi nu se vrea înţeles faptul că orice limbă 
de cultură a unui stat (numită limbă literară) funcționează 
în paralel cu graiurile ei înrudite şi cu limba populară vie, 
de care se deosebeşte mai mult sau mai puțin. Din această 
cauză se cere, fără niciun temei ştiinţific, să se renunțe la 
glotonimul de limbă literară română (care reprezintă limba 
de cultură, limba istorică a poporului băştinaş), în favoa- 
rea sintagmei limba moldovenească, care exprimă o cauză 
politică a unor demnitari de partid şi de stat. Astfel, în Re- 
publica Moldova se face a nu se înțelege că limba populară 
este aceeaşi limbă, dar vorbită la voia întâmplării de fie- 
care vorbitor, după bunul său plac şi simţ şi că acest grai 
popular nu poate fi identificat cu textele de limbă literară 
scrisă, cu textele documentelor de stat, cu textele literar-ar- 
tistice şi publicistice. Pentru scrierea în domeniile respecti- 
ve, în Republica Moldova, ca în orice stat modern, civilizat, 
este utilizat un alt aspect al limbii, numit limba literară, iar 
numele acestei limbi este unul ştiinţific şi istoric — limba 
română — şi nu unul împrumutat sau inventat. Numele de 
limbă română literară este legat de începutul ei istoric (aşa 
a fost numită din capul locului, în secolul al XVI-lea)!. No- 
țiunea de limbă română literară constituie expresia istorică 
a culturii noastre, a literaturii şi a credinţei noastre creş- 

tin-ortodoxe. De aceea, schimbarea numelui tradițional al 
limbii literare este cu neputinţă: aceasta ar însemna să re- 
nunțăm la trecutul nostru cultural, ar însemna o trădare în 
fața propriei noastre conştiinţe (tot din aceste considerente 
nici austriecii nu se dezic de numele istoric al limbii lor 
literare (limba germană), nici cubanezii şi mexicanii nu se 
lasă de limba spaniolă literară, nici brazilienii — de limba 
literară portugheză erc.). 

Limba literară este o formă elaborată de existență a 
limbii comune naționale, ea constituie expresia ei cea mai 
desăvârşită, în sensul că reprezintă o sinteză a dezvoltării 
şi a posibilităților limbii întregului popor. Ca expresie a tra- 
diției, ea este mai conservatoare decât limba populară, mai 
convențională, dar, pe de altă parte, se află, spre deosebi- 
re de aceasta, în continuă evoluţie prin inovațiile impuse 
de dezvoltarea economiei, a ştiinţelor şi a tehnicii. Limba 
literară este, totodată, un produs al vieţii şi al evoluţiei cul- 
turale a unui popor, ale cărui manifestări culturale (spiri- 
tuale) le exprimă în formele scrisului şi le transmite de la 
o generaţie la alta, din aceste considerente fiind numită şi 
„limbă comună”, „limbă de cultură” (langue de civilisation, 
Kultursprache în germană’. 

Reprezentând aspectul cultural al unei limbi naţionale, 
limba literară constituie, în raport cu graiurile şi dialectele, 
în raport cu graiul popular, obiectul de studiu a două ramuri 
ale lingvisticii, sau chiar a două lingvistici, având principii 
şi metode aparte. De aceea, orice studiu asupra unei limbi 
literare ne demonstrează că, din punct de vedere istoric, lim- 
ba literară se dezvoltă în timp numai după apariția ei într- 
o epocă, prin lansarea şi impunerea unui dialect sau grai, 
datorită unor factori culturali, politici sau economici. Tot- 
odată, pe parcursul dezvoltării sale istorice, limba literară 

traversează un proces continuu, neîntrerupt, interacţionând 
atât cu dialectele şi graiurile înrudite de la baza originii ei, 
cât şi cu limba populară vie. Numai cel mai puternic dia- 
lect sau grai a putut să devină bază a unei limbi literare, iar 
aceasta deloc nu înseamnă că pot exista în realitate „graiuri 
şi dialecte literare” sau „limbi dialectale”. Limbile litera- 
re pot avea numai la originea lor un dialect sau grai, care, 
învingând limitele locale, printr-un lung şi complex proces 
de evoluţie, se transformă într-o limbă comună de cultură, 
într-o limbă literară. 

Notă 2. În Republica Moldova, unii politicieni insistă, 
fără temei ştiinţific, asupra reformulării glotonimului limba 
română literară. Asfel, se vrea ca din graiul moldovenesc, 
din limba populară vorbită aici să se fabrice, mai întâi, 
glotonimul limba moldovenească, apoi, respectiv, şi noțiu- 
nea de limba moldovenească literară, ceea ce, în condițiile 
actuale, fenomenul acesta este iluzoriu şi chiar absurd. În 
sociolingvistica mondială se ştie deja foarte bine că pro- 
cesul de formare a limbilor literare s-a încheiat încă de la 
sfârşitul secolului al XIX-lea (în tot secolul al XX-lea a fost 
renăscută, revigorată, cu foarte mari cheltuieli, numai o 
singură limbă literară — limba ebraică). Cauzele imposi- 
bilității de a mai apărea noi limbi literare sunt obiective, 
deoarece țin de progresul tehnico-ştiinţific actual, care ge- 
nerează anual sute şi mii de termeni specializaţi. Astăzi, 
terminologiile, metalimbajele terminologice profesionale 
alcătuiesc, în raport cu uzul general, cu fondul principal le- 
xical, mai mult de jumătate din vocabularul oricărei limbi 
literare. De aceea, în actualele condiții de dezvoltare a ști- 
inței şi tehnicii, orice tărăgănare, în scopul reformării sau 
recreării unei limbi, ar putea fi mai mult decât fatală (anu- 
me aşa s-a întâmplat în țările ex-sovietice ale Asiei Centra- 

le, unde, din cauza tergiversării procesului de „plămădire ” 
a limbilor literare, limba rusă s-a impus agresiv, îndepli- 
nind astăzi, şi în aceste ţări, funcţia de limbă oficială, de 
limbă literară, de limbă de cultură). Prin urmare, trebuie 
să se ştie că metalimbajele terminologice speciale sunt, la 
momentul actual, atât de dezvoltate, încât fac imposibilă 
nu numai crearea sau recrearea unei limbi literare, dar şi 
reformarea ei. De aceea, în actualele condiţii, glotonimul 
limba moldovenească este absurd şi fără sorţi de izbândă. 
Pentru a fixa cu exactitate perioada în care a apărut o 
limbă literară, e necesar să se ţină cont de mai mulți factori. 
În primul rând, trebuie să se ştie când a apărut primul do- 
cument de limbă scrisă, apoi să se determine dacă structura 
lingvistică a acestui text încadrează tipajele, formele-model 
corespunzătoare ale limbii literare şi numai după aceea se 
poate vorbi despre începutul dezvoltării propriu-zise a unei 
limbi literare (de la aceasta trebuie să înceapă şi cercetarea 
propriu-zisă a unei limbi literare, a unei limbi de cultură). 
Cât despre fenomenul apariţiei sau lansării unei limbi 
literare, el se produce cu mult mai înainte de perioada con- 
ştientizării acestui fenomen, cu mult mai înaintea trezirii 
interesului special față de această limbă literară; acest fe- 
nomen are loc anterior scrierii operelor lingvistice, literare. 
Bineînţeles că primii autori ai textelor de limbă literară nu 
puteau să se gândească numai la ceea ce scriu, dar şi cum 
scriu, iar aceasta se întâmpla în pofida faptului că în epoca 
respectivă nu era scris niciun tratat individual de gramatică 
şi nicio lucrare consacrată limbii literare. În epocile istorice 
ale începuturilor de limbi literare, teoriile gramaticale pri- 
vind studierea lor, de asemenea, se aflau într-o stare latentă. 
Din punct de vedere istoric, se creează o situaţie oarecum 
specifică: operele literare (primele documente de limbă li- 

terară) sunt bine atestate cu trei, patru sau cinci secole îna- 
intea preocupărilor propriu-zise de gramatica acestor texte“. 

Notă 3. Pentru a ne convinge de acest decalaj social- 
lingvistic şi cultural, în continuare vom relata unele dintre 
cele mai importante momente din istoria limbii române lite- 
rare (cu referiri speciale la româna literară din Republica 
Moldova) şi din istoria altor limbi literare (franceza, itali- 
ana, spaniola). Invocăm cele mai specifice aspecte istorice 
ale acestor limbi de cultură, pentru a reține şi conştientiza 
că limba română literară îndeplineşte, în acest sens, toți 
parametrii istorici şi tipologici inerenţi procesului de apa- 
riție şi dezvoltare a unei limbi literare moderne. Româna 
literară a apărut şi a evoluat istoric la fel ca franceza lite- 
rară, italiana literară, spaniola literară şi alte limbi litera- 
re europene de mare cultură. 

Limba română literară îndeplineşte toate condiţiile teo- 
retice şi aplicative ale unei limbi de cultură, parcurgând, de 
la origini şi până în prezent, aceeaşi cale istorică, aceleaşi 
etape (bineînţeles, cu diferenţe cronologice) şi fiind supusă 
aceloraşi rigori teoretice, asemeni tuturor limbilor de cultu- 
ră din Europa şi din întreaga lume. 

Cât despre româna literară dintre Prut şi Nistru, ea s-a 
format simultan cu româna literară din toate regiunile vor- 
bitoare ale acestei limbi. Trebuie să se ştie, ab initio, că 
româna literară, pe teritoriul Republicii Moldova, are, cu 
certitudine, o motivare istorică şi ştiinţifică bine determi- 
nată şi binemeritată. Apariția şi dezvoltarea limbii române 
literare în spațiul dintre Prut şi Nistru s-a produs simultan 
cu toate regiunile vorbitoare ale acestei limbi. Drumul ei 
istoric este acelaşi, este unul lung, anevoios şi foarte com- 
plicat, caracterizat nu numai prin salturi semnificative, dar 
şi prin mici poticneli. De aceea, referitor la baza românei 

literare, sunt exprimate mai multe teorii, susținute în peri- 
oade diferite”. Dar, indiferent de varietatea acestora, toate 
conțin o teză comună — despre baza muntenească a limbii 
române literare, pe care o are, evident, şi româna literară 
din Republica Moldova. 

Această teorie este cea mai veche şi cea mai credibilă şi 
mai răspândită până acum. Ea a fost formulată în anul 1879, 
de către B. P. Hasdeu (1836-1907). Marele lingvist afirma, 
pe bună dreptate, că începuturile limbii noastre literare tre- 
buie căutate în tipăriturile diaconului Coresi de la Braşov. 
Referindu-se la înfăţişarea lingvistică a celei dintâi tipărituri 
coresiene (Întrebare creştinească, 1559), B. P. Hasdeu ob- 
servă că, deşi „vechi de peste trei secoli, acest catehism este 
scris într-o limbă care se apropie foarte mult şi s-ar putea 
zice chiar că nu diferă de graiul actual al sătenilor din Țara 
Românească şi din regiunile învecinate ale Transilvaniei”. 
B. P. Hasdeu mai remarca despre textele diaconului Coresi 
că ele „ne prezintă, fără comparaţiune, mai puţine dificultăți 
fonetice, morfologice, lexicale şi sintactice față de limba 
literară, în comparaţie cu alte graiuri dacoromâne”. 

ŞI academicianul lon Coteanu, pentru a demonstra că 
la baza limbii noastre literare stă demult şi a fost tot timpul 
graiul muntenesc, susține că e necesar numai să comparăm 
principalele trăsături ale structurii limbii literare (între care 
cele mai importante aparțin sistemului fonologic) cu ele- 
mentele corespunzătoare din principalele subdialecte daco- 
române. Rezultatele acestei comparații sunt cele mai con- 
cludente, de vreme ce „limba literară are ca şi graiul mun- 
tean un sistem fonetic bine echilibrat, constituit din şapte 
vocale. Graiul din Muntenia şi sudul Transilvaniei, având o 
structură mai clară şi mai simplă, a dobândit încă din veacul 
al XVI-lea o situație privilegiată, întrucât pe el s-a înteme- 

iat limba tipăriturilor coresiene, iar cu timpul, datorită unor 
împrejurări extralingvistice prielnice, s-a impus ca bază a 
limbii române literare moderne”. 

Prin urmare, limba noastră de cultură (româna literară) 
a fost lansată în a doua jumătate a secolului al XVI-lea, 
prin tipăriturile diaconului Coresi de la Braşov. Prima carte 
coresiană (Întrebare creştinească, 1559, Braşov), care for- 
mează şi primul document de limbă română literară scrisă, 
are la bază graiul muntenesc, graiul popular dintre Târgo- 
vişte şi Braşov. Cele 11 cărți, tipărite de Coresi între anii 
1559-1581, au jucat un rol primordial la fixarea normelor 
literare ale limbii noastre şi la dezvoltarea ei ulterioară, iar 
caracterul lor bisericesc, religios a făcut ca ele să fie răspân- 
dite în foarte scurt timp pretutindeni, unde se vorbea româ- 
neşte, în vechea Dacie. 

Textele religioase ale diaconului Coresi, care sunt nişte 
traduceri biblice din slavonă şi greaca medievală, au fost 
răspândite şi pe teritoriul dintre Prut şi Nistru (teritoriul ac- 
tual al Republicii Moldova), care în Epoca Medievală făcea 
parte din Principatele Române, ceea ce ne face să afirmăm, 
cu certitudine, că de cele unsprezece tipărituri, cărți biseri- 
ceşti, traduse, elaborate şi tipărite de diaconul Coresi, între 
anii 1559-1581, au beneficiat şi strămoşii actualului popor 
istoric din Republica Moldova. De atunci, din acel an al 
lansării limbii române literare (1559), între Prut şi Nistru 
sunt pronunţate intact rugăciunile în limba română literară, 
dar nicidecum în grai moldovenesc. Din acel moment isto- 
TIC, în toate textele bisericeşti de la noi sunt respectate sută 
la sută (ortoepic şi ortografic) cele şapte vocale specifice 
limbii române literare, fenomen pe care nu-l avem şi nici 
nu l-am avut în graiul moldovenesc. Aceste şapte vocale, 
folosite în limba română literară de la Chişinău, constituie 

o particularitate a graiului muntenesc, pe care Coresi, fiind 
vorbitor din Muntenia, l-a utilizat la scrierea cărților sale 
bisericeşti. 

Mai târziu, graiul muntenesc, prin interacțiune cu cele- 
lalte graiuri, datorită colaborării bisericilor şi a cărturarilor 
din toate provinciile istorice române, a evoluat în limba li- 
terară română; de atunci şi până în prezent, româna literară 
din Republica Moldova parcurge, de rând cu toate regiunile 
vorbitoare ale acestei limbi, acelaşi drum istoric al evolu- 
ției şi dezvoltării, căci cărturarii de mai târziu, începând cu 
vestitul mitropolit Varlaam de la Iaşi, s-au orientat, în acti- 
vitatea lor, după aceste tipărituri. Moştenirea lăsată de Co- 
resi este mai departe îmbogățită prin contribuţii care vin din 
toate provinciile istorice româneşti. În aşa fel, în Epoca Me- 
dievală, alături de mitropoliţii Moldovei (Varlaam şi Do- 
softei), îşi aduc contribuţia la răspândirea limbii române ca 
limbă de cultură şi Simion Ştefan, mitropolitul Ardealului, 
şi Radu Greceanu, unul dintre traducătorii Bibliei de la Bu- 
cureşti, 1688 (Biblia de la Bucureşti constituie cel mai mare 
document de limbă română scrisă din Epoca Medievală), şi 
Antim Ivireanul, autorul Didahiilor, 1708 (această carte îl 
consacră pe autor drept ctitorul limbii liturgice româneşti), 
şi episcopii de la Râmnic (Chesarie, Filaret şi Damaschin) 
cu traducerea Mineielor, 1776-1778 ş.a. 

În Epoca Medievală, în paralel cu literatura religioasă 
în limba română, apare şi o serie de opere lingvistice croni- 
căreşti în toate provinciile. Astfel, în vreme ce în Moldova 
şi Muntenia se creează o literatură istorică şi juridică, în 
Ardeal se face prima traducere românească a Alexandriei 
(1620), iar traducerile efectuate în Transilvania în scurt 
timp se răspândesc în Moldova şi în Muntenia. Colaborarea 
culturală şi lingvistică de la sf. sec. al XVII-lea a făcut ca 

limba cronicarilor munteni să conțină destule ardelenisme 
şi moldovenisme, ceea ce ne face să constatăm că, în acea 
perioadă, deşi existau nişte graniţe între Principatele Româ- 
neşti, „cărțile în limba română treceau fără întrerupere şi 
fără oprelişte dintr-o parte şi alta a Carpaţilor, consolidând 
legăturile culturale şi de limbă”*. 

Dar factorul cel mai important, care a facilitat răspân- 
direa limbii române literare în toate timpurile şi mai ales în 
secolul al XVIII-lea, a fost unitatea religioasă a vorbitorilor 
aceleiaşi limbi, adepți constanțţi ai cultului creştin-ortodox. 
Dogma creştină fiind aceeaşi, şi cărțile de ritual trebuiau să 
fie identice din punctul de vedere al conţinutului. Mai mult 
decât atât, pentru noi factorul religios, biblic, a fost decisiv 
nu numai în faza răspândirii limbii noastre de cultură, dar 
şi în ceea ce priveşte unitatea limbii pentru toate regiunile 
vorbitoare de limbă română. Astfel, factorul religios a făcut 
ca vorbitorii dialectului dacoromân să aibă aceeaşi limbă 
literară, aceeaşi limbă de cultură — limba română. 

La sfârşitul secolului al XVIII-lea începe procesul delibe- 
rat al unificării variantelor literare româneşti, având la bază 
gramaticalizarea propriu-zisă a limbii române. Reprezen- 
tanților Şcolii Ardelene — Petru Maior (1760-1806), Samuil 
Micu (1745-1806), Gheorghe Şincai (1754-1816) şi Ion Bu- 
dai-Deleanu (1759-1820) — le revine meritul de a fi cei dintâi 
care s-au gândit la alcătuirea de gramatici şi dicționare. Ei au 
fost foarte perseverenți în această direcție, stimulând cerce- 
tările filologice româneşti. Școala Ardeleană, prin activitatea 
sa foarte susținută, a trezit interesul pentru studiul gramaticii 
şi al lexicologiei limbii române literare, influențând, vreme 
de aproape o sută de ani, pe toţi cei care s-au lăsat atraşi de 
aceste preocupări. Deschizătorul de drumuri în ale grama- 
ticii limbii române literare este totuşi Samuil Micu, autorul 

primei gramatici româneşti tipărite şi fondatorul ortografiei 
româneşti. Scrisă latineşte (Elementa linquae daco-romanae 
sive valahicae), gramatica lui Samuil Micu a fost publicată 
la Viena, în anul 1780, cu o prefață de Gheorghe Şincai şi a 
avut meritul de a fi scos în evidenţă originea latină a limbii 
noastre, origine contestată, pe atunci, de către o serie de isto- 
rici şi lingvişti străini. Prin gramatica lui Samuil Micu, limba 
română literară devine una normată, unitară şi stabilă, intrând 
în faza modernă de dezvoltare. 

Iniţiativa modernizării limbii române literare a fost con- 
tinuată în tot veacul al XIX-lea, prin contribuţia celor mai 
reprezentativi cărturari, dar, cel mai mult, datorită activi- 
tății lui Ion Heliade Rădulescu (1802-1872) şi Titu Maio- 
rescu (1840-1917). Acestea au fost personalitățile care au 
influenţat decisiv procesul de culturalizare şi modernizare 
a limbii române. Criteriile după care s-au călăuzit în selec- 
tarea normelor limbii române literare moderne au fost: lati- 
nitatea, gramaticalitatea, răspândirea geografică şi eufonia 
limbii române. 

În secolul al XIX-lea, contribuţia celorlalte graiuri ro- 
mâneşti la constituirea şi perfecționarea structurii grama- 
ticale a limbii române literare a fost decisivă, deşi în tot 
acest zbuciumat secol aproape întreaga viață social-politi- 
că şi spirituală suferă o puternică influență occidentală, iar 
franceza devine limba de cultură cea mai cunoscută. Acum 
limba română literară intră pe deplin în faza optimă de mo- 
dernizare, iar în anul 1881, odată cu apariția Scrisorilor lui 
Mihai Eminescu, a Amintirilor din copilărie de Ion Crean- 
gă şi a Novelelor din popor de loan Slavici, limba română 
literară atinge culmile înfloririi şi modernizării. Acest pisc, 
decisiv, a fost atins în mod firesc, întrucât normele unice 
ale exprimării şi scrierii culte în limba română s-au dovedit 


- 139- 


a fi, în cea mai mare parte, rodul unei munci comune, atât 
a cărturarilor munteni, cât şi a celor ardeleni şi moldoveni. 
Acest efort s-a făcut prin contribuția nemijlocită a celor 
mai reprezentativi scriitori din toate provinciile româneşti: 
Mihai Eminescu, lon Creangă, Vasile Alecsandri, Alexan- 
dru Vlăhuţă, loan Slavici, loan Luca Caragiale, George 
Coşbuc, Titu Maiorescu, Mihail Kogălniceanu, Gheorghe 
Asachi ş.a. 

Limba franceză literară (face parte din familia de 
limbi romanice, grupul galo-romanic) 

Prin aceleaşi faze de evoluţie şi dezvoltare a trecut şi 
limba literară franceză. Pentru a ne convinge, invocăm pe 
scurt doar câteva momente decisive din istoricul acestei 
limbi de cultură din Europa. Limba franceză literară are la 
bază dialectul francien, din Île-de-France, vorbit în regi- 
unea Parisului. Fiind cel mai important centru economic, 
politic şi cultural la începutul mileniului al II-lea, Parisul 
a făcut să crească şi autoritatea idiomului vorbit şi scris în 
această regiune, extinzându-se mai târziu şi asupra celor- 
lalte provincii ale ţării. Important e să menţionăm că şi în 
Franţa, ca şi peste tot, deşi operele lingvistice literare sunt 
bine cunoscute cu multe secole mai înainte (cele în limba 
franceză încă din secolul al XI-lea), totuşi teoria gramati- 
cală a limbii franceze se alcătuieşte abia în secolul al XVI- 
lea, aproximativ cu cinci secole mai târziu, când cărturarul 
francez Jacques (Joachim) Du Bellay (1522-1560) publică 
în anul 1549 tratatul său de limbă Despre protecţia şi pro- 
movarea limbii franceze (Defense et illustrations de la lan- 
gue française). 

Primul document de limbă franceză scrisă datează din 
anul 842 şi se intitulează Jurământul din Strasburg (Les 
serments de Strasbourg), unde fiii regelui Ludovic cel Bun 

(778-840) au dat jurământul în fața armatei în mod neo- 
bişnuit, nu în limba latină, unul în limba germană şi altul 
în limba franceză, o limbă care mai târziu a devenit limba 
literară franceză, denumită la început lingua romana. Pe la 
sfârşitul secolului al XI-lea, au fost atestate şi alte texte de 
limbă franceză timpurie. Printre acestea se înscriu bine cu- 
noscutele opere: Cântecul lui Roland (La Chanson de Ro- 
land) şi Viaţa sfântului Alexei (La Vie de Saint-Alexis). 

Secolul al XVI-lea constituie pentru istoria limbii fran- 
ceze literare, dar şi pentru istoria culturii franceze, o epocă 
foarte semnificativă, deoarece anume atunci începe ade- 
vărata ocrotire şi răspândire a limbii franceze. În secolul 
al XVI-lea se tipăresc primele cărți de gramatică a limbii 
literare franceze. Acum limba franceză literară intră în lup- 
tă deschisă cu limba latină, înlăturând-o din toate sferele 
ştiinţei, culturii şi din domeniile economic şi oficial-admi- 
nistrativ. Ordonanţa ministrului Villers-Cotterâts, emisă în 
anul 1539, declară limba franceză „unica limbă de stat pen- 
tru toată Franța”. Gramaticienii de atunci (Louis Meigret 
şi Pierre de Ronsard ş.a.), elogiind limba maternă, tindeau 
spre îmbogățirea ei, voiau să-i sporească expresivitatea, ast- 
fel încât oamenii epocii să-şi poată exprima liber şi uşor 
varietatea de gânduri şi simțăminte. Secolul al XVI-lea a 
fost decisiv pentru fixarea normelor ortografice ale limbii 
franceze literare. 

Nu încetează lupta pentru valorificarea limbii franceze 
literare nici în secolul al XVII-lea, când apar cu totul alte 
probleme ale francezei literare. Dacă în secolul al XVI-lea 
era pus accentul pe promovarea limbii franceze, ca limbă 
de cultură, în locul limbii latine, cărturarii, scriitorii, lexi- 
cografii din secolul al XVII-lea vorbesc şi îşi pun sarcina 
de ordonare gramaticală a limbii franceze, de normare a ei 

(regler la langue). Acest deziderat este pe deplin susținut 
şi de Academia Franceză, fondată în anul 1635 (din iniţi- 
ativa acestui for a fost elaborat, în anul 1694, Dicţionarul 
Academiei Franceze). Numai după o lungă confruntare cu 
latina, aceasta din urmă cedează, iar limba franceză cultă 
este recunoscută drept limbă oficială, de stat, fiind, drept 
urmare, nu numai o limbă pentru comunicarea uzuală, dar 
şi o limbă a ştiinţei, a literaturii, a documentelor oficiale, a 
actelor juridice etc. Astfel, după secolul al XVII-lea, pro- 
blemele limbii franceze literare devin cele ale cercetărilor 
ei mai profunde, proces începând din secolul al XVIII-lea şi 
până în prezent. Limba franceză literară cuprinde trei epoci 
istorice de dezvoltare: 1) din secolul al IX-lea şi până în 
secolul al XIV-lea — franceza veche (ancien francais), 2) 
din secolul al XIV-lea şi până în secolul al XVI-lea — fran- 
ceza medie (moien francais), 3) din secolul al XVIII-lea şi 
până în prezent — franceza modernă (cu perioada clasică şi 
postclasică). 

Limba italiană literară (face parte din familia limbilor 
romanice, grupul italo-romanic) 

Limba literară italiană înregistrează cel mai mare deca- 
laj dintre practica şi teoria ei gramaticală. La sfârşitul se- 
colului al XIII-lea şi începutul secolului al XIV-lea apar 
primele lucrări consacrate de limbă italiană, scrise de Dante 
Alighieri, Francesco Petrarca şi Giovanni Boccaccio, origi- 
nari din Florența. Marii renascentişti italieni au scris în dia- 
lectul florentin, cântând viaţa şi cultura Florenței (specificul 
florentin al limbii literare italiene a fost cauza principală a 
controversei asupra aşa-zisei „probleme a limbii” (questi- 
one della lingua). Gloria acestui oraş se menţine până la 
mijlocul secolului al XVI-lea, perioadă în care Florenţa este 
cel mai mare centru de cultură italiană. Pe urmele celor trei 

mari renascentişti ai Italiei, cunoscători ai limbii dialectale 
florentine, în Florenţa vin mai târziu alți oameni de cultură, 
ca Machiavelli şi Guiceardini, pictorii Leonardo da Vinci, 
Michelangelo, Botticelli, Giotto, Vazori ş.a. 

Primul document de italiană scrisă datează încă din anul 
960 şi se numeşte Testamentul din Capuana (Carta Capu- 
ana). 

Evoluţia dialectului toscano-florentin i-a atribuit Floren- 
tei remarcabile calificative cultural-istorice. Până în secolul 
al XVI-lea oraşul concurează cultural şi politic cu Roma, 
Neapole, Genova, Palermo, ajungând să depăşească valoa- 
rea culturală a acestora din urmă. Dar, deoarece Florenţa în 
acea perioadă era numai centru de cultură, prestigiul ei se 
diminuează din secolul al XVI-lea. Florenţa nu a avut atâtea 
privilegii, în raport cu Parisul, care, veacuri de-a rândul, a 
fost nu numai centru cultural şi lingvistic, dar a deținut, pe 
deasupra, monopolul politic şi economic al ţării. Devenind 
capitală încă din secolul al XIII-lea, nu şi-a împărțit nici 
până în prezent funcția de capitală cu alte oraşe ale Fran- 
tei. În cazul Italiei, Florenţa, din păcate, n-a fost capitală 
politică, decât abia în secolul al XIX-lea, la trei ani după 
proclamarea Independenţei Italiei, şi numai pe durata a şase 
ani (din 1864 până în 1870). 

Faptul că Florenţa n-a avut statutul de centru politic 
şi economic a creat un impact negativ asupra întregului 
proces de evoluţie şi dezvoltare a limbii literare italiene. 
Anume din această cauză preocupările de gramatică a lim- 
bii literare italiene se manifestă abia în a doua jumătate a 
secolului al XIX-lea. Un militant de seamă pentru o lim- 
bă comună de cultură şi comunicare în Italia a fost marele 
scriitor, poet, dramaturg şi lingvist, Alessandro Manzoni 
(1785-1873). Alessandro Manzoni publică în anul 1827 ro- 

manul Logodiţii (I promessi spozi), având ca idee de bază 
unificarea şi centralizarea lingvistică a Italiei. Deşi acțiu- 
nea are loc în secolul al XVII-lea, problemele îşi păstrează 
actualitatea şi în secolul al XIX-lea. Eroii principali sunt 
Renzo şi Lucia, ambii născuţi în Lombardia, locul de naş- 
tere a autorului. Acest roman al lui Alessandro Manzoni re- 
prezintă opţiunea autorului pentru dialectul lombardian ca 
bază a limbii literare italiene (în pofida faptului că dialectul 
florentin îndeplinea demult funcția de limbă literară). Puțin 
mai târziu, Alessandro Manzoni îşi dă seama de rătăcirile 
sale şi militează în continuare pentru dialectul florentin, 
dar cade într-o altă extremă şi anume cea a absolutizării 
acestui dialect, ignorând contribuția firească a celorlalte. 
În polemica sa cu Isaia Graziadia Ascoli (1829-1907), un 
mare lingvist din secolul al XIX-lea, Alessandro Manzoni 
susține mult timp numai rolul dialectului florentin la for- 
marea limbii literare italiene. Abia pe la mijlocul anilor '70 
ai sec. XIX a fost pus capăt polemicii care durase aproape 
600 de ani: de la Dante până la Manzoni şi Ascoli. Astfel, 
încercarea de a confrunta drumul dezvoltării limbii literare 
italiene cu „modelul francez”, în baza unui singur dialect 
(strict), a eşuat. Meritul primordial îi revine lui I. Ascoli, 
care a demonstrat cu lux de argumente că limba italiană 
literară s-a dezvoltat graţie interacțiunii tuturor dialecte- 
lor. Acum, după definițiile lui I. Ascoli, se ştie bine că în 
procesul unei atari corelaţii, în diferite epoci s-au manifes- 
tat mai multe dialecte, printre care dialectului florentin i-a 
revenit primatul, acesta a constituit temelia originii limbii 
literare italiene, fiind „lansat” încă din prima jumătate a 
mileniului II, de la Dante, Boccaccio şi Petrarca. 

Limba literară spaniolă (face parte din familia limbi- 
lor romanice, grupul ibero-romanic) 

Fenomenul interacțiunii limbii literare spaniole cu dia- 
lectele ei s-a produs într-un alt mod. Limba literară spani- 
olă s-a format în perioada războaielor reunite sub generi- 
cul Reconquista, când spaniolii luptă câteva secole pentru 
recâştigarea teritoriilor din Peninsula Iberică, cotropite de 
arabi. Reconquista începe în secolul al X-lea şi se încheie 
definitiv în anul 1492, când a fost recăpătat ultimul basti- 
on — Granada. 

Simultan cu procesul coeziunii teritoriilor spaniole are 
loc şi fenomenul constituirii nu numai a dialectelor, dar şi 
a limbii spaniole ca atare. Nicăieri în Europa, ca în Spania, 
procesul consolidării lingvistice nu a fost atât de strâns le- 
gat de procesul consolidării teritoriale a statului, deoarece 
unificarea teritorială a Spaniei se produce în paralel cu în- 
aintarea politică a Castiliei — regiune din centrul Spaniei — 
începând cu veacul al XI-lea. 

Lansarea propriu-zisă a dialectului castilian (castella- 
no), ca bază a viitoarei limbi literare spaniole, se aseamănă 
totuşi cu procesul înaintării dialectului francien, ca bază a 
limbii literare franceze (dialectul francien era vorbit în cen- 
trul Franței, în împrejurimile oraşului Paris, tot aşa cum şi 
dialectul castilian era vorbit în centrul Spaniei, în împreju- 
rimile oraşului Madrid). În Spania însă procesul unificării 
lingvistice a decurs mult mai lent, în comparaţie cu Franţa, 
deoarece Parisul devenise capitala statului mult mai devre- 
me decât Madridul, iar monumentele lingvistice castiliene 
sunt popularizate mult mai târziu decât cele franciene. Pri- 
mul monument de limbă franceză scrisă datează din anul 
842 (Les serments de Strasbourg), iar primul document de 
limbă spaniolă scrisă datează cu trei secole mai târziu, din 
anul 1140, şi se intitulează Cântarea Cidului (El Cantar de 
myo Cid). Cert însă rămâne faptul că limba literară spaniolă 

are la bază dialectul central, fenomen identic cu cel al lim- 
bii literare franceze, iar procesul constituirii ei este unul 
mult mai anevoios, pe fundalul unei lupte aprige. Bazele 
normelor lingvistice ale spaniolei literare se pun pe vre- 
mea regelui Alfons al X-lea, care încurajează, la curtea 
sa, activităţile literar-artistice. În această epocă dialectele 
aragonez şi leonez mai erau utilizate încă în scrierile lite- 
rare, dar, de la sfârşitul sec. al XV-lea, dialectul castilian 
devine singurul instrument de scriere a operelor literar-ar- 
tistice spaniole. 

Limba literara spaniolă cuprinde trei perioade istorice de 
evoluţie şi dezvoltare: 1) perioada preclasică (sec. X-XV); 
2) perioada clasică (sec. XVI-XVII); 3) perioada modernă 
(din anul 1680 şi până în prezent). 

În această sumară prezentare am invocat variate tipuri 
de corelaţii ale limbilor literare (română, franceză, italiană, 
spaniolă) cu dialectele şi graiurile lor, ceea ce ne face să 
constatăm că acest proces, în diferite limbi, s-a produs în 
mod diferit. Deosebirile au fost determinate de specificul 
politic, economic şi cultural al fiecărei țări în parte. Cert ră- 
mâne însă faptul că soarta fiecărei limbi literare este direct 
legată de istoria şi cultura poporului său, în toate epocile şi 
perioadele, de la apariție şi până în prezent. 

Pe drumul istoric de formare a limbilor literare, deşi 
atestăm multe deosebiri, nepotriviri, totuşi au existat şi 
multe lucruri asemănătoare. În primul rând, toate limbile 
literare au la baza apariției lor un dialect sau grai, care, la 
un anumit moment istoric, s-a impus din punct de vedere 
cultural, politic sau economic, devenind formă comună de 
exprimare lingvistică a unui popor, iar celelalte graiuri sau 
dialecte, conformându-se acestuia, interacționează secole la 
rând întru desăvârşirea lui. În al doilea rând, toate limbile 

literare dispun de vechimi seculare, de la apariţia şi până 
la lansarea lor, până a ajunge în faza optimă de moderni- 
zare. Astăzi, superdezvoltarea terminologiilor profesionale 
a făcut ca niciun dialect sau grai, din orice limbă, să nu-şi 
mai poată croi un drum istoric al evoluției lui într-o limbă 
literară. Acest destin fatal îl poate avea, cu siguranţă, şi glo- 
tonimul „limba moldovenească”, care denumeşte un grai şi 
nu o limbă. 

Toate limbile literare, indiferent de modul cum s-au 
format, mai devreme sau mai târziu, mai repede sau mai 
încet, întotdeauna au interacționat cu dialectele şi graiurile 
lor. Granițele interacțiunii limbilor literare cu dialectele şi 
graiurile lor nu sunt nicicând închise, ceea ce face ca pro- 
blema corelaţiei limbă literară — dialect sau grai să nu-şi 
piardă niciodată actualitatea, rămânând un aspect important 
al teoriei şi istoriei limbilor. 

Fenomenul apariției sau lansării istorice a unei limbi li- 
terare se produce cu mult mai devreme decât timpul conşti- 
entizării ei, cu mult mai înaintea trezirii interesului special 
faţă de această limbă şi cu mult mai înainte de scrierea ope- 
relor lingvistice (literar-artistice) consacrate. Tot un decalaj 
constituie şi faptul că în ştiinţa limbii interesul față de nor- 
ma literară a apărut relativ târziu, cu toate că în conştiinţa 
unor cărturari ai uneia sau a altei culturi naționale acest in- 
teres a apărut cu mult mai înainte de consolidarea naţiunii. 
Altfel, înaintea sec. al XIX-lea, au vorbit şi au scris despre 
norma limbii literare Dante şi Boccaccio în Italia, Martin 
Luther în Germania, Cervantes şi Lope de Vega în Spania, 
Mihail Lomonosov în Rusia, Dimitrie Cantemir în Ţările 
Române. 

Deşi, din punct de vedere cronologic, drumurile limbi- 
lor literare diferă între ele, procedura „tehnică”, mecanis- 

mul propriu-zis de formare a limbilor literare este aproape 
identic şi constă, după părerea noastră, din următoarele rea- 
lități: 1) toate limbile literare au avut la bază un dialect sau 
grai, care s-a impus în trecutul istoric; 2) toate dialectele 
sau graiurile lansate au trecut la început prin fazele promo- 
vării, popularizării şi răspândirii lor; 3) toate limbile literare 
şi-au început modernizarea prin procesul de gramaticaliza- 
re; 4) orice gramaticalizare a unei limbi literare constă din 
elaborarea şi scrierea cărților şi a tratatelor de gramatică; 5) 
faza optimă de modernizare a unei limbi literare este sem- 
nalată de apariţia celor mai consacrate opere literar-artistice 
ale celor mai distinşi scriitori naționali şi de funcționarea 
oficială a limbii literare în toate domeniile şi sferele vieții 
sociale ale unei țări. 

Deşi limbile literare funcționează de secole, noțiunea 
ştiinţifică (teoretică) de limbă literară a fost validată de şti- 
ința limbii abia la începutul secolului al XX-lea. La baza 
acestei întârzieri au stat mai multe cauze obiective, prove- 
nite din mersul firesc al istoriei şi dezvoltării statelor naţio- 
nale şi din realitatea istorică a lingvisticii ca ştiinţă a limbii, 
ceea ce poate fi explicat în felul următor: 

a) Se ştie că noţiunea de limbă literară constituie numai 
un aspect al noțiunii de limbă națională (aspectul elevat, 
cult, normat, îngrijit etc.), iar aceasta, după părerea noas- 
tră, înseamnă că noţiunea teoretică de limbă literară n-a 
putut să apară înaintea noţiunii ştiinţifice de limbă națio- 
nală (din care provine limba literară), tot aşa cum nici no- 
țiunea teoretică de limbă națională n-a putut să preexiste 
noțiunii de stat naţional. Noţiunea ştiinţifică de stat naţio- 
nal a fost ratificată social-politic şi istoric abia pe la mijlo- 
cul secolului al XIX-lea, deşi statele naţionale existau de 
mai bine de o mie de ani. Fenomenul validării, confirmării 

statelor naționale a fost posibil numai după războaiele lui 
Napoleon al III-lea şi după Revoluţia burgheză din Franţa 
de la sfârşitul sec. al XVIII-lea. Anume aceste două eve- 
nimente, trezind cu adevărat interesul de stat național în 
Europa şi în întreaga lume, au generat, drept consecinţă, 
declararea oficială a statelor naționale. După aceste două 
evenimente de anvergură, apare, stringent, şi necesitatea 
unei culturi naționale, ceea ce este de neconceput fără o 
limbă naţională de cultură, adică fără o limbă literară. Prin 
urmare, toate aceste noțiuni (stat național, limbă națională 
şi limbă literară) nu sunt nişte apariţii anacronice, ci au 
fost generate, succesiv, de funcționarea unui sistem co- 
erent şi consecvent: mai întâi noţiunea de stat naţional, 
apoi noțiunea de limbă naţională şi numai după aceasta se 
confirmă şi noțiunea de limbă literară; 

b) Nici din punct de vedere lingvistic (al ştiinţei lim- 
bii) noțiunea teoretică de limbă literară n-a putut fi definită 
mai devreme de începutul sec. al XX-lea. Cauzele acestei 
întârzieri trebuie căutate în concepțiile care au dominat 
lingvistica veacului al XIX-lea şi începutul sec. al XX-lea. 
Este ştiut că lingvistica, ştiinţă a limbii, a apărut abia în 
prima jumătate a sec. al XIX-lea (anul 1816), având însă 
la început ca obiect studiul istoric şi comparativ al lim- 
bilor indo-europene, iar lingvistica din a doua jumătate a 
veacului al XIX-lea era influențată de principiile istoriste 
ale curentului neogramatist. Potrivit concepțiilor lingvis- 
tice ale neogramaticienilor, limba literară era considerată 
un aspect artificial în raport cu limba populară. De aceea, 
neogramatienii plasau limba literară în afara preocupărilor 
ştiinţei limbii. Noţiunea ştiinţifică de limbă literară intră 
în laboratorul cercetărilor lingvistice abia după apariția 
dihotomiilor lui Ferdinand de Saussure (1840-1913), mai 

bine zis, după apariţia renumitului Cours de linguistique 
generale (1916). Susținând două importante exigenţe pri- 
vind organizarea ştiinţei limbii (lingvistica trebuie să ajun- 
gă a-şi delimita obiectul cercetării şi să clarifice despre ce 
fel de entități vorbeşte), Ferdinand de Saussure a demon- 
strat autonomia epistemologică a lingvisticii în teoria cu- 
noaşterii ştiinţifice, prin care a fost recunoscută în calitatea 
sa de ştiinţă a unui gen anumit de valori. Numai după aceas- 
tă descoperire a marelui lingvist genevez noţiunea de limbă 
literară devine aspectul cel mai fortificat al lingvisticii. 

Toate acestea ne fac să conchidem că nicio noţiune n-a 
putut să apară înainte de a i se crea o bază obiectivă re- 
ală şi motivată: noţiunea ştiinţifică de limbă literară n-a 
putut să apară înaintea lingvisticii ca ştiinţă a limbii, iar 
lingvistica a trebuit să parcurgă un anumit itinerar până 
când noţiunea de limbă literară a putut să intre în sfera 
preocupărilor sale. 

Toate limbile şi-au decis statutul lor de limbi literare, 
de limbi de cultură nu numai prin interacțiunea lor cu dia- 
lectele şi graiurile înrudite, dar şi printr-o aprigă luptă cu o 
altă limbă precursoare, considerată, în Epoca Medievală, 
limbă de cultură şi chiar limbă sfântă. Astfel, limba ro- 
mână, pentru a-şi asigura dreptul firesc, a trebuit să lupte 
împotriva slavonei, tot aşa cum franceza, germana ş.a. au 
luptat împotriva latinei etc. Aceasta ne face să conchidem 
faptul că funcționarea a două limbi de cultură, oficial, într- 
un stat naţional, este imposibilă încă din epoca premoder- 
nă, darămite în condiţiile actuale. Astăzi, într-un stat naţi- 
onal, suveran şi independent, nu pot funcționa în paralel, 
simultan, două limbi literare, două limbi de cultură. În 
ultimii '60-'70 de ani progresul tehnico-ştiințific a deve- 
nit atât de performant, încât orice limbă literară (în cazul 

în care într-un stat s-ar cere funcţionarea oficială a două 
limbi) poate deveni avantajoasă, prioritară şi profitabilă, 
dacă, bineînţeles, deţine supremație în mecanismul comu- 
nicativ-informaţional al statului. În ultimele sferturi de 
secol nu câştigă întâietate limba literară care antrenează, 
numeric, majoritatea vorbitorilor, dar limba care dispune 
de o bază materială mult mai mare şi care monopolizează 
presa şi sistemul audiovizualului. 

Dacă într-un stat naţional, suveran şi independent, ar 
fi decretate două limbi oficiale, statul respectiv ar fi pus în 
dificultatea de a promova două politici naționale de stat, 
ceea ce este ireal, absurd chiar: aceasta ar însemna două 
culturi naționale într-un singur stat naţional, fenomen ce ar 
submina verticalitatea statală şi centralizarea democratică 
a ţării. Din aceste motive, considerăm că este mai mult de- 
cât periculos a se decreta limba rusă a doua limbă oficială 
în Republica Moldova. Astăzi, deşi cu referire la limba 
rusă există doar un amendament în Legislaţia lingvistică a 
țării noastre, aceasta funcționează, din păcate, la parametri 
mult mai largi decât limba oficială, limba română, care 
reprezintă limba poporului istoric, băştinaş, limba poporu- 
lui-întemeietor al acestui stat. Limba rusă a acaparat astăzi 
aproape optzeci la sută din presa, radioul şi televiziunea 
Republicii Moldova, ceea ce contravine normelor inter- 
naționale, şi demonstrează că avem un stat subminat, nu 
numai lingvistic, dar şi cultural, şi politic, şi economic. 

2.2. Româna literară la Est de Prut 


Stimaţi delegaţi ai Congresului I al Filologilor din Re- 
publica Moldova, stimaţi oaspeţi, colegi, considerăm că 
glotonimul “limba română” trebuie să-şi aibă, în cele din 
urmă, numai o singură explicație, cea strict ştiinţifică şi de- 
loc sentimentală, politică, deoarece sentimentalismul sau 
“motivul sentimental nu-şi are rostul în cercetarea ştiinţifică 
a problemelor de limbă”. 

Avem certitudinea că până în prezent nu se acceptă sau 
nu se vrea acceptată sintagma “limba română”, deoarece 
nu se vrea înţeleasă noţiunea de limbă literară în raportul 
ei cu graiul. De aceea, propunem în continuare să determi- 
năm statutul teoretic şi practic al noţiunii de limbă literară, 
în general, şi, în particular, statutul originii şi continuității 
istorice a românei literare în Republica Moldova. 

Potrivit definiţiei academice, limba literară formează 
aspectul normat şi cultivat al unei limbi naționale. Altfel 
spus, limba literară este acea variantă a limbii naționale, 
caracterizată printr-un sistem de norme, fixate în scris, care 
îi asigură o anumită unitate şi stabilitate, precum şi prin ca- 
racterul ei prelucrat, îngrijit. Limba literară dispune de o 
sferă largă de întrebuințare, deoarece cuprinde producţiile 
şi manifestările culturale în sensul larg al cuvântului. Limba 
literară este limba scrierilor ştiinţifice, filosofice, beletris- 
tice. Limba literară este limba presei, limba vieții politice, 
precum şi limba folosită în administrație, şcoală, teatru, bi- 
serică etc. Limba literară este, totodată, un produs al vie- 
tii culturale, economice, politice şi istorice a unui popor, 
ale cărui manifestări le exprimă în scris şi le transmite din 
generaţie în generație?. Această limbă la noi, în Republica 

Moldova, este Româna. De aceea, dacă mai există unele 
deosebiri de limbă în vorbirea unor oameni de la noi, aces- 
tea constituie doar nişte particularități ale graiului moldove- 
nesc, dar nicidecum o altă limbă. 

Atare particularități dialectale există în toate limbile 
naționale din lume. Bunăoară, dacă în regiunea Smolensk 
se vorbeşte altfel de cum se vorbeşte în regiunea Vladimir, 
aceasta nu înseamnă că se vorbesc două limbi: una smo- 
lenscheană şi alta vladimireană. Ambele aceste graiuri sunt 
părți constituente ale aceleiaşi limbi ruse naţionale, iar ceea 
ce le apropie, le explică şi le uneşte este rusa literară. La 
noi limba cultă şi comună tuturor graiurilor — moldovenesc, 
muntenesc şi maramureşean — este româna literară. 

Româna literară din Republica Moldova, la toţi para- 
metrii doriți şi posibili, strict şi impecabil, se suprapune cu 
româna literară de peste Prut şi de pretutindeni, fiindcă ea, 
atât în forma scrisă, cât şi în cea vorbită, constituie o creație 
comună, colectivă, rezultată din contopirea vechilor cuvin- 
te vorbite şi scrise de oameni culți ai celor trei Principate 
Române (Moldova, Muntenia şi Transilvania), începând cu 
secolul al XVI-lea, de când tipăriturile diaconului Coresi 
de la Braşov au început să înlocuiască textele slavone din 
bisericile noastre naționale. 

la baza formării românei literare a stat textul biblic, tra- 
dus din slava veche sau din greaca medievală. Aceste tra- 
duceri constituie creații colective, la care participau grupuri 
întregi de tălmăcitori din diferite regiuni, ceea ce a făcut 
ca primele traduceri ale celor mai importante capitole din 
cărțile sfinte (Evanghelia, Apostolul, Psalmii) să nu reflecte 
doar limba din ţinut, deosebită de graiurile vorbite în alte 
regiuni. Copiştii, de asemenea, vroiau ca aceste cărți să pă- 
trundă peste tot, nivelându-se, astfel, deosebirile dialectale. 

Drept urmare, prin contribuția tuturor graiurilor, s-a format 
limba noastră literară, româna, fixată la început în cărțile 
sfinte; şi tot această limbă, care a pătruns din biserică în 
graiul comun, a contribuit la păstrarea unităţii limbii româ- 
ne în toate provinciile, chiar şi în cele despărțite politiceşte 
veacuri de-a rândul. 

“Până în secolul al XVI-lea, fiecare dintre cele trei pro- 
vincii istorice (Moldova, Muntenia şi Transilvania) avea un 
grai, sau un grup de graiuri, propriu, mai mult sau mai puțin 
deosebit de la una la alta, dar nici unul dintre textele vechi 
nu reprezintă vorbirea dintr-o singură arie geografică, ci 
toate se caracterizează printr-o limbă amestecată”. Aşadar, 
este uşor de înțeles astăzi că româna literară din Republica 
Moldova a apărut ca o sinteză a graiurilor româneşti şi de 
aceea a fost şi este înțeleasă în toate regiunile locuite de 
români. 

Nu numai acum, dar întotdeauna, în toate perioadele is- 
toriei limbii române literare, identitatea limbii române lite- 
rare de pe toate teritoriile s-a expus peremptoriu. Această 
suprapunere, la toate nivelurile, a fost demonstrată, nu de 
puţine ori, cu lux de argumente, de mari somităţi ale ling- 
visticii româneşti din diferite timpuri. În această ordine de 
idei se impun mai cu seamă afirmaţiile lui B. P. Hasdeu, 
Ov. Densusianu, Em. Procopovici, S. Pop, Gh. Ivănescu, E. 
Coşeriu, R. A. Budagov, R. Piotrovskij, V. V. Vinogradov 
ş.a. Astăzi, pentru oricare vorbitor de limba română, chiar 
fără ştiinţă de carte, dar şi fără ambiţii politice, este clar că 
în Republica Moldova se vorbeşte şi se scrie într-o română 
literară identică cu cea de peste Prut. 

Limba română literară din Republica Moldova nu este 
o limbă născocită de politicienii anilor '89-'90, după cum 
cred unii, nu este o limbă importată, ci este o limbă literară 

născută şi crescută aici, este o expresie colectivă a tuturor 
graiurilor, încadrată în normativele ei de cărturari din întreg 
arealul lingvistic românesc. În această privinţă, scriitorul 
C. Hogaş face următoarea remarcă, foarte ingenioasă: “mai 
întâi limba literară românească nu e o limbă din Muntenia, 
asta cred că n-o poate crede decât numai un sergent major. 
La noi nu s-a întâmplat, ca în Italia, de pildă, ca un dialect, 
graţie unor împrejurări culturale, să ajungă limbă literară. 
Limba noastră literară s-a format în toate părțile laolaltă şi 
e, întâi de toate, limba cărților bisericeşti”*. Prin urmare, 
româna literară din Republica Moldova nu poate fi legată, 
strict, de o anumită zonă. La fundamentarea ei au contribuit 
toate graiurile, ceea ce nu ne dă nici un drept şi nici un te- 
mei să o numim altfel, decât numai română. 

Textul biblic nu numai că a stat la baza formării românei 
literare, dar a menţinut-o pe verticală în procesul evoluției 
ei istorice, a menținut-o în normativele ei în toate regiunile, 
chiar şi în cele despărțite politic. Bunăoară, în Basarabia 
anilor 1812-1918 numai româna literară din biserică a sus- 
ținut beneficul proces de continuitate lingvistică, dar şi cul- 
turală, fiindcă ea, româna literară biblică, a rămas intactă, 
consecventă, şi aceasta s-a realizat grație distinsului Mitro- 
polit al Basarabiei şi Hotinului, Gavriil Bănulescu Bodoni, 
şi din marele patriotism creştin-ortodox al “Societăţii bi- 
blice ruse” de la Sankt-Petersburg. De exemplu, renumi- 
ta Liturghie de la 1815, editată la tipografia eparhială din 
Chişinău, a fost elaborată în spiritul Bibliei de la Bucureşti 
(1688) şi al Bibliei de la 1795. A fost un început de bun 
augur, deoarece toate tipăriturile biblice, care au urmat în 
Basarabia până la 1918, au urmat cu stricteţe normativele 
lingvistice lansate de această faimoasă Liturghie. 

O dovadă în plus că în Republica Moldova româna lite- 

rară s-a vorbit şi s-a scris neîntrerupt, într-o continuitate de 
netăgăduit, ne poate servi nu numai textul biblic din cărți, 
dar şi cel din gura credincioşilor de aici. Cert este faptul că 
unii credincioşi, chiar neştiutori de carte, reproduc textele 
biblice într-o română literară perfectă. Toate rugăciunile, 
ştiute de ei pe de rost, sunt pronunţate cu mândrie într-o 
română literară corectă. La noi unanim se rosteşte “În nu- 
mele Tatălui şi al Fiului şi al sfântului Duh, Amin!” şi nici 
prin minte să-i treacă cuiva să rostească în grai moldove- 
nesc: “În numili lu Tat-so ş-a lu Fişior-so ş-a lu Duhu Sfânt, 
Amin!”, căci aceasta ar constitui o profanare a “Cuvântului 
lui Dumnezeu”, ar fi un mare păcat. 

Din cele expuse până aici, putem trage următoarele con- 
cluzii: 

1) Româna literară din republica Moldova n-a luat naş- 
tere la o dată fixă, ci s-a format şi s-a consolidat în cursul 
unei perioade îndelungate, de câteva secole, concomitent şi 
în colaborare cu româna literară din toate provinciile. 

2) Perioada lungă, în care se fundamentează şi se defini- 
tivează româna literară la noi, facilitează desfăşurarea unei 
neîntrerupte activităţi colective, începute încă în secolul al 
XVI-lea. Această colaborare strânsă între moldoveni, mun- 
teni şi ardeleni a pregătit drumul spre unificarea limbii. 

3) Diferenţele de limbă pe care le observăm în stilul co- 
locvial nu ne dau dreptul să vorbim de existenţa unui “di- 
alect literar moldovenesc”, deoarece deosebirile respective 
nu sunt de adâncime, iar drumul parcurs de româna literară 
din Republica Moldova este unul ascendent. 

4) Studierea atentă a limbii literare române, de la nobi- 
lele traduceri biblice din secolul al XVI-lea şi până la marii 
clasici, în frunte cu M. Eminescu, I. Creangă, V. Alecsan- 
dri, mai apoi până la scriitorii M. Sadoveanu, L. Rebreanu, 

I. Druţă, Gr. Vieru, D. Matcovschi, ne întăreşte convingerea 
că româna literară din Republica Moldova s-a închegat din 
contribuţia eforturilor permanente ale tuturor cărturarilor. 

5) La ora actuală, româna literară, la noi în Republica 
Moldova, de asemenea constituie haina tuturor producţiilor 
culturale, indiferent de domeniu: biserică, ideologie, litera- 
tură, ştiinţă, politică, administraţie etc., căci româna literară 
este singura expresie a continuității cu adevărat. 

2.3. Gramaticalizarea, etapă decisivă 
în procesul istoric de modernizare 


1. În Republica Moldova, după felul cum discută unii (la 
radio, în ziare şi la televiziune) despre noțiunea de limbă li- 
terară (limbă oficială), poţi crede, contrar adevărului ştiin- 
tific, că o limbă oficială într-un stat național nu este altceva 
decât un produs de-a gata, convenţional, la care te poţi referi 
oricum şi în orice context. Din păcate, situaţia este de altă 
natură, or, limba literară este expresia istorică a vieții şi cul- 
turii unui popor, alcătuind aspectul normat, îngrijit şi unic al 
limbii naționale. Limbă scrisă nu reflectă doar un moment 
istoric, ci este o operă de veacuri a unui popor, iar calificati- 
vul de limbă literară şi-l dobândeşte abia întrunind o serie de 
trăsături lingvistice, care au la bază particularități generale 
şi specifice ale comunităţii de vorbitori ce utilizează această 
limbă. Existenţa şi funcționarea unei limbi literare (a unei 
limbi de cultură) într-un stat este o problemă ce ţine de dem- 
nitatea poporului care vorbeşte această limbă şi nimeni nu are 
dreptul să atenteze la statutul ei sfânt, la adevărul ei ştiinţific. 

Cu certitudine, particularităţile noțiunii de limbă litera- 
ră le întruneşte şi limba română, care nu a apărut spontan 
în Republica Moldova, după 1989, şi nici nu este o creaţie 
proprie a basarabenilor, ci constituie o lucrare comună, ex- 
presie a unui efort colectiv al cărturarilor din toate cele trei 
provincii ale Daciei (Muntenia, Moldova şi Transilvania), 
efort care s-a produs, bineînţeles, nu într-un singur moment 
istoric anumit, ci într-un răstimp de câteva secole. Actuala 
limbă oficială de la Chişinău s-a format, aşadar, prin contri- 
buţia tuturor graiurilor dacoromâne şi „desăvârşirea ei se va 


>] 


face tot pe această cale”. 

Limba noastră, limba română literară, aşa cum bine se 
ştie, a fost fixată la început prin cărțile sfinte ale diaconu- 
lui Coresi de la Braşov, în a doua jumătate a secolului al 
XVI-lea (între anii 1559-1582); mai târziu, aceeaşi limbă 
biblică, pătrunzând prin biserică în graiul comun din toate 
regiunile vorbitoare ale românei, a înregistrat una dintre 
premisele esenţiale pentru crearea şi păstrarea unităţii ei, 
chiar şi în acele teritorii care au fost despărțite politiceşte 
în vremuri de restrişte. De aceea, recunoscând în tipări- 
turile diaconului Coresi punctul de plecare al procesului 
de cristalizare a românei literare, nu putem să ne facem 
o imagine clară a formării ei complete, decât urmărind-o 
de-a lungul timpului, etapă cu etapă?. Dintre toate epocile 
istorice de evoluţie şi dezvoltare a limbii literare, grama- 
ticalizarea, se ştie, a fost cea mai dificilă, cea mai impor- 
tantă şi cea mai complexă, fapt pe care vom încerca să-l 
demonstrăm, cel puţin în parte, în continuarea acestui ar- 
ticol. 

2. Din punctul de vedere al istoriei unei limbi literare, 
gramaticalizarea nu reprezintă un aspect structural în sine, 
strict, prin care s-ar avea în vedere numai tratarea morfo- 
logică şi sintactică a faptelor de limbă. Gramaticalizarea 
marchează o perioadă istorică decisivă, întrucât stabilirea 
normelor lingvistice caracteristice are loc pe baza sistemu- 
lui propriu-zis al unei limbi naționale. 

Despre gramaticalizarea limbii române literare, susţinem 
că a constituit un moment de anvergură în evoluția limbii 
române literare, fiindcă astfel s-a impus unificarea românei 
scrise în raport cu structura graiurilor dacoromâne. Prin gra- 
maticalizare s-a realizat unificarea limbii noastre de cultură, 
stabilindu-se un bloc comun de norme, care, de altfel, repre- 
zentau şi subdialectele, deosebite în vorbire. Etapa gramati- 

calizării limbii române literare se suprapune Epocii Moder- 
ne (1780-1881), decisivă pentru destinul istoric nu numai 
al limbii, dar şi al culturii noastre naţionale. În plus, acest 
proces a fost şi rămâne a fi semnificativ şi pentru faptul că 
a marcat în sine modernizarea propriu-zisă a limbii noastre, 
înregistrând un nivel de cizelare notabil în anul 1881. 

Cele mai mari dificultăți s-au înregistrat în perioada de 
tranziție (1780-1840) a Epocii Moderne, când primii gră- 
mătişti şi lexicografi ai limbii române literare erau nevoiți 
să trudească în condiții extrem de complicate, elaborând 
primele cărți de gramatică şi cele dintâi dicționare ale lim- 
bii materne înaintea apariției literaturii artistice româneşti 
originale. Drept rezultat, o parte dintre aceste gramatici 
şi dicționare, în scurt timp, şi-au pierdut valoarea iniția- 
lă. Unele totuşi, foarte importante pe atunci, şi-au păstrat 
actualitatea şi până în prezent. Dintre aceste scrieri nor- 
mative de la sfârşitul secolului al XVIII-lea şi începutul 
celui de-al XIX-lea, care s-au impus cu deosebire, am putea 
numi trei. Prima, în acest sens, este cartea lui Samuil Micu 
şi Gheorghe Şincai Elementa linguae daco-romanae sive 
valachicae (Elemente ale limbii dacoromanice sau vala- 
hice), care a apărut în anul 1780, la Viena, fiind cea dintâi 
gramatică românească tipărită. Scrisă în limba latină, lu- 
crarea invocă şi exemple din limba română (anterior aces- 
tei cărți de gramatică au mai fost elaborate încă două, care 
au rămas în manuscris: una de D. E. Braşoveanul şi alta de 
călugărul Macarie). 

În prefață, autorul Gh. Şincai menţionează că „unicul 
scop al acestei lucrări este perfecționarea limbii mater- 
ne”. Lucrarea cuprinde patru capitole (I. Ortografia, II. 
Etimologia, III. Sintaxa, IV. Formarea cuvintelor), iar la 
sfârşit este prezentat şi un mic glosar român-latin. Această 

gramatică, deşi era destinată învățării limbii române, se 
afla sub influenţa structurilor latinești, autorii Gh. Şincai 
şi Samuil Micu propunând un sistem eminamente latinesc 
limbii noastre. 

Totuşi această carte de gramatică a fost foarte semni- 
ficativă, întrucât conţinea formulări, pentru prima dată în 
mod sistematic, ale celor mai importante legi fonetice pro- 
prii limbii române. Utilizând terminologia şi clasificările 
gramaticilor latineşti, mai potrivite structurii limbii româ- 
ne, cei doi autori au făcut un însemnat pas înainte față 
de predecesorii lor, care folosiseră o terminologie slavonă 
dificilă. 

Lucrarea respectivă marchează începuturile terminolo- 
giei gramaticale româneşti. Cartea face şi dovada argumen- 
tului că ar fi ireală gramaticalizarea limbii române literare 
în afara factorilor limbii de origine — limba latină. 

Cea de-a doua lucrare normativă de mare valoare con- 
stituie, de fapt, şi prima carte de gramatică românească, 
tipărită şi scrisă în limba română. Ea a fost elaborată de 
către boierul muntean lenăchiță Văcărescu şi se intitulează 
Observaţii sau băgări de seamă asupra regulilor şi orân- 
duielilor gramaticii româneşti. Lucrarea a fost tipărită la 
Râmnic şi la Viena, fiind destinată în special şcolilor din 
Muntenia. Cărturarul lenăchiţă Văcărescu a înţeles corect 
rolul primordial pe care îl au lucrările de gramatică în viaţa 
limbilor de cultură, îndeosebi în realizarea unității şi stabili- 
tăţii lor. În această lucrare se constată şi importanţa textelor 
literar-artistice scrise în limba română, pentru fixarea nor- 
melor literare. Autorul este obiectiv în aprecierea faptelor 
de limbă şi conştient de importanţa gramaticii sale în pro- 
cesul de formare a limbii române literare. Boierul lenăchiță 
Văcărescu a fost nevoit să-şi inventeze singur terminologia 

gramaticală, fiindcă predecesorii săi au utilizat nişte termeni 
calchiaţi după slavonă, greacă şi latină”. Dar, din păcate, şi 
termenii gramaticali propuşi de I. Văcărescu aproape din 
start s-au dovedit a fi artificiali şi impracticabili. 

În pofida neajunsurilor, cartea îşi revendică importanța 
pentru scrierea normativă românească, întrucât grămăti- 
cul I. Văcărescu a lansat primul ideea scrierii cărților de 
gramatică în limba română, realizând, astfel, opera de pi- 
onierat în acest sens, pentru care nu exista nicio tradiție 
la noi în secolul al XVIII-lea. Prin studiul lui lenăchiță 
Văcărescu, „s-a deschis seria gramaticilor scrise şi tipărite 
în limba română, ceea ce a exercitat o importantă influen- 
tă asupra învăţaţilor,care au realizat astfel de scrieri mai 
târziu”. 

Cea de-a treia lucrare normativă, de cea mai mare impor- 
tanță pentru gramaticalizarea limbii române literare, apare în 
anul 1828, la Sibiu, şi este elaborată de Ion Heliade Rădules- 
cu, având un titlu simplu şi expresiv: Gramatica româneas- 
că. Această lucrare devine, la scurt timp după publicare, cea 
mai cunoscută şi cea mai izbutită lucrare normativă a expri- 
mării culte româneşti din perioada de tranziţie a Epocii Mo- 
derne, demonstrându-se caracterul distinct al normelor româ- 
neşti de cele latineşti. Gramatica românească de la 1828 este 
apreciată şi citată în special pentru ideile expuse în „Prefață”, 
referitoare la ortografie şi la căile principale de modernizare a 
lexicului. Fiind structurată după modelul unei gramatici fran- 
ceze a lui Charles Constant Le Tellier şi înaripată de ideile 
înaintate de predecesorul său Paul lorgovici”, lucrarea lui I. 
H. Rădulescu se distinge, faţă de scrierile similare apărute 
până atunci, printr-o structură mai elegantă şi mai adecvată 
descrierii sistemului gramatical românesc, printr-o termino- 
logie surprinzător de modernă şi, mai cu seamă, prin clarita- 

tea şi concizia cu care sunt formulate normele gramaticale. 
Această carte a contribuit la impunerea bazei munteneşti a 
limbii române literare. 

În Gramatica românească a lui I. H. Rădulescu se sub- 
liniază şi rolul scriitorilor în procesul de gramaticalizare a 
limbii române, susținându-se că scriitorii nu trebuie numai 
să selecteze lexeme din uzul general, dar să-şi alcătuiască 
cuvinte noi, îmbogăţind astfel resursele orale şi scrise. 

Autorul acestei gramatici face distincție dintre consoana 
fricativă „j” şi africata „g1”, „ge”, recomandându-se numai 
rostirile africate pentru cuvintele: privilegiu, logică, re- 
gistru ş.a. Pentru a distinge în rostire „gi”, „ge” de „ghi”, 
„ghe” şi „c1”, „ce” de „chi”, „che”, autorul a insistat pentru 
introducerea lui „h” mut. 

În această carte, pentru prima dată, se optează pentru o 
stabilizare a terminologiei lingvistice româneşti, încetăţe- 
nind încă din acea perioadă unii termeni gramaticali, care 
au rămas a fi actuali şi până în prezent: articol, verb, a con- 
juga, conjugare, prezent, infinitiv, vocale, consoane, singu- 
lar, plural şi altele. 

Gramatica românească de la 1828 a contribuit şi la 
îmbogățirea lexicului românesc cu neologisme adaptate la 
tendințele de dezvoltare a limbii române, eclipsând termi- 
nologia lingvistică învechită. Totodată, prin această lucrare, 
autorul a fundamentat şi regulile de ortografiere, bazate pe 
principiile eufonice, insistând „a scri după cum vorbim” şi 
reducând alfabetul, în circulație pe atunci, de la 43 la 30 de 
grafeme: s-a argumentat că "ortografia bazată pe principii 
etimologiste este lipsită de logică”!0. 

O mare atenţie se acordă punctuaţiei, pe care autorul o 
încadrează la capitolul „Ortografiei”, menţionând că „cel 
mai delicat şi cu gândire lucru în ortografie şi care face cin- 

ste duhului omenesc este punctuaţia...”, căci ea „ne face şi 
să înţelegem şi să fim întelegi în scrierile noastre”!!. 

În Gramatica românească a lui I. H. Rădulescu, ideile 
de modernizare şi unificare a limbii române prezintă o im- 
portanță deosebită, ele fiind preluate, dezvoltate şi aplicate, 
mai târziu, după 1840, de reprezentanţii direcției naţionale 
şi istorice. Această carte rămâne a fi una dintre cele mai 
consistente lucrări normative în procesul de gramaticalizare 
a limbii române literare din prima jumătate a sec. al XIX- 
lea, deoarece a creat premisele nu numai pentru confirma- 
rea principiilor de selecţie a normelor literare, dar şi pentru 
demonstrarea eficienţei lor. Ideea călăuzitoare a Gramaticii 
româneşti de Ion Heliade Rădulescu a fost „de a preface 
limba română literară, comună pentru toți, într-un mijloc 
comunicativ capabil de a reda concepţiile moderne ale şti- 
inţei, tehnicii, culturii, literaturii, în formă de artă expresivă 
superioară, la nivelul contemporaneității”!?. Lucrarea ex- 
primă înaltul deziderat privind desăvârşirea limbii noastre 
prin gramaticalizare, împlinit în a doua jumătate a secolului 
al XIX-lea. 

3. Trebuie să se ştie că limba oficială din Republica 
Moldova este aceeaşi, ca şi limba oficială de peste Prut, de- 
oarece au parcurs acelaşi drum istoric, trecând prin aceleaşi 
etape de evoluţie şi dezvoltare: la început această limbă co- 
mună a fost fixată prin cele 11 tipărituri coresiene, având, 
astfel, drept temelie graiul muntenesc dintre Târgovişte şi 
Braşov (diaconul Coresi era vorbitor de grai muntenesc), 
ulterior graiul muntenesc, în interacţiune cu celelalte, dato- 
rită influenţei bisericilor şi a cărturarilor din toate regiunile, 
a evoluat într-o singură limbă literară — limba română, care 
este astăzi limba presei, radioului, televiziunii, ştiinţei, atât 
la noi, cât şi peste Prut. 


- 165- 


Faptul că limba română a avut la început drept bază o 
limbă bisericească a fost unul benefic, fiindcă tot această 
limbă biblică a facilitat, în permanenţă, răspândirea for- 
mei ei normate. Unitatea religioasă a vorbitorilor aceleiaşi 
limbi, adepţi constanţi ai cultului creştin-ortodox, a fost 
decisivă în toate timpurile istorice. Religia noastră creştină 
a făcut ca vorbitorii dialectului dacoromân să aibă aceeaşi 
limbă scrisă — limba română. 

Limba literară de la Chişinău a străbătut, de rând cu 
româna literară din toate regiunile vorbitoare ale acestei 
limbi, etape istorice similare de evoluţie şi dezvoltare: fixa- 
rea, răspândirea sau promovarea şi gramaticalizarea, întru 
unificare şi modernizare. 

În acest articol am răsfoit doar câteva file din istoria 
gramaticalizării limbii noastre literare, dar ne putem da 
seama destul de uşor cât de mult s-a muncit la acest capi- 
tol, cât de mult şi cu câtă migală au trudit cărturarii noştri 
pentru fiecare literă şi silabă, pentru fiecare cuvânt şi pro- 
poziţie. De aceea, considerăm că este un delict din partea 
celor care neagă acest adevăr istoric şi ştiinţific, adevărul 
unei munci titanice. A denumi o limbă altfel de cum îi este 
numele ei adevărat, pentru a-i asigura un alt statut decât 
cel care i se cuvine, conform dreptului istoric şi internați- 
onal, este un mare păcat, dacă nu chiar o crimă. Oare cât 
vor mai fi actuale spusele clasicului nostru Costache Ne- 
gruzzi: „Noi am fost zis... că sunt mulţi care schinjiuiesc 
frumoasa noastră limbă şi în loc de creatori se fac croitori, 
şi croitori răi...”B5. 

2.4. Caracterul nociv al bilingvismului scris 
în Republica Moldova 


În ce măsură legislaţia lingvistică, adoptată acum cinci- 
sprezece ani, a satisfăcut necesitatea de redresare a situației 
limbii din Republica Moldova (R.M.), mai rămâne de vă- 
zut, căci viziunea populaţiei alolingve, vizavi de limba ro- 
mână şi rolul ei în stat, cunoaşte o metamorfoză controver- 
sată, în funcție de realitățile politice, de interese, de starea 
socială şi de vârstă. La început, rusofonii, deşi cu anumite 
rezerve explicabile, manifestau dorinţa de a înţelege nece- 
sitatea acceptării noilor realități lingvistice şi se încadrau 
activ în procesul de învăţare a limbii de stat, aşa precum 
cere legea. Mai târziu însă legislaţia lingvistică a fost folo- 
sită drept pretext pentru a declanşa o luptă acerbă în scopul 
reinstaurării situaţiei lingvistice de până la "89. În prezent, 
o mare parte din populaţia alolingvă, mai cu seamă tinere- 
tul, manifestă interes față de învăţarea limbii române, ceea 
ce credem că e şi firesc. Se simte o evoluție pozitivă în acest 
sens, căci se întâlnesc şi alolingvi care învață de bună voie 
limba română. Mulţi nevorbitori ai limbii noastre îşi dau 
copiii în instituţiile de instruire şi educaţie în limba română, 
atât în Moldova, cât şi în România. 

Acest proces ar fi salutabil, dacă actuala conducere de 
stat nu ar fi indiferentă faţă de limba română literară — lim- 
ba oficială, limba de stat în R.M. Se vede că i-a cam pus 
în stare de alertă pe unii demnitari de stat faptul că la Chi- 
şinău numărul şcolilor cu predare în limba română, la ora 
actuală, prevalează. Îi sperie faptul că în prezent, ca nicio- 
dată în cei patruzeci şi cinci de ani de putere sovietică, pe 
străzile Chişinăului se vorbeşte mai mult în limba română 

decât în limba rusă. Probabil că din aceste considerente s-a 
trecut la o nouă strategie, de altfel mult mai subtilă, prin 
care se încearcă a repune limba rusă în statutul ei funcțio- 
nal de odinioară, astfel încât limba română să rămână din 
nou umilită şi înjosită. Astăzi, pe ascuns, li se cere rusofo- 
nilor să lase impresia că nu înțeleg nimic în limba română 
şi să insiste asupra explicaţiilor şi traducerii în limba rusă. 
În acest exercițiu de reinstaurare morală a limbii ruse sunt 
antrenați mai mulți factori de decizie: televiziune, radio, 
presă, cinematografie etc. Aproape la toate pauzele publi- 
citare, de la radio şi televiziune, se difuzează informaţie, 
de regulă, numai în limba rusă. În microbuzele orăşeneşti 
se află în emisie permanentă numai un singur program 
radiofonic, cel al radioului rus, numit „Pycckoe panuo” 
(Russkoe radio). 

Toate acestea, bineînţeles, comportă, pe de o parte, un 
caracter social-politic antinațional, iar pe de altă parte — un 
caracter nociv pentru limba română literară: ea este defavo- 
rizată, lezându-i-se dreptul de a funcționa ca limbă de stat. 
Însă cea mai diabolică manevră, întreprinsă la ora actuală, 
este, după părerea noastră, procedura bilingvismului scris, 
când, alături de inscripțiile româneşti, apar şi inscripții în 
limba rusă. Uneori inscripțiile în limba română lipsesc, în 
general, figurând numai cele ruseşti. 

Credem că acest bilingvism scris este acum mai mult 
decât reacţionar, deoarece, în primul rând, limba română 
nu-şi poate exercita pe deplin funcția de limbă oficială, iar, 
în al doilea rând, limba română iarăşi începe a fi poluată 
abundent de rusisme. Acest val al bilingvismului din ultimii 
doi-trei ani nu permite vorbitorilor de limba română să se 
debaraseze definitiv de rusismele însuşite forțat pe vremea 
regimului totalitarist. Acum din nou se fac auzite cuvinte- 


- 170- 


le de odinioară: omonnenue, Kucn0p00, xo3mae, 3anpaekă, 
GNMek3, CKUOKI, pacnpoðAHCI, XUMUUCMKI, npaueunaa etc. 

Pentru a se dezice de aceste cuvinte, vorbitorul de limba 
română trebuie să nu fie „ispitit” de ele, să nu le mai vadă 
în inscripții, căci prezentarea lor grafică le imprimă psiho- 
logic, parcă, o rigoare oficială, de supremație. Acesta tre- 
buie să fie tentat şi obsedat de o singură limbă curată, ca să 
poată, în sfârşit, învăţa echivalentele româneşti: sistem de 
încălzire, oxigen, magazin pentru mărfuri de uz casnic sau 
fierărie, farmacie, reduceri, curățătorie chimică, spălăto- 
rie etc. Este necesar să fie prezente în inscripții numai cu- 
vintele româneşti, deoarece rusismele, din categoria celor 
menționate, mai continuă să rămână în uzul multora, căci 
ei le-au însuşit, mai întâi, în ruseşte, neştiindu-le pe atunci 
traducerea în limba română. Aceste rusisme sunt mult mai 
rezistente, mai expresive, parcă, în raport cu traducerile, în- 
trucât ele au format primele în conştiinţa omului ceea ce nu- 
mea Ferdinand de Saussure „tipar lingvistic”. Din punct de 
vedere psihologic, pentru mulți vorbitori rusismele „atmos- 
ferizează” lingvistic situațiile mult mai eficient, în raport cu 
traducerile lor auzite şi asimilate ulterior. 

Pentru a fi mai expliciţi, vom încerca în continuare să 
exemplificăm. La Chişinău, în cel mai industrial sector, 
există o întreprindere care produce maşini agricole şi, re- 
spectiv, piese şi utilaj agricol. Această uzină a fost fondată 
prin anii '60, afişându-i-se la poartă, cu nişte litere mari, 
numai în limba rusă, denumirea ei: „IlnoncenexosMarii” 
(Plodsel'hozmaş), denumire care a circulat, ca rusism, în 
uzul vorbitorilor de limba română până în anul 1990, când 
inscripția dată a fost înlocuită cu echivalentul ei în limba 
română: „Agromaşina”. Deoarece până în prezent figurează 
numai acest termen, toți vorbitorii l-au însuşit şi îl utilizea- 

ză strict numai pe acesta, dând uitării pe cel vechi, rusesc. 
Dacă, Doamne fereşte, va fi repus în circulaţie termenul 
rusesc de cândva, denumirea „Agromaşina” îşi va reduce 
radical funcționalitatea. 

Suntem convinşi că aşa va fi, deoarece anume astfel s-a 
întâmplat, de facto, cu denumirea străzii „Uzinelor”, care a 
fost deschisă în perioada sovietică şi care a fost denumită 
numai în limba rusă — yuna 3aBoackaa (uliţa Zavodskaia). 
Toţi vorbitorii de limba română utilizau pe atunci numai 
acest rusism. În anul 1990 a fost redenumită strada prin ter- 
menul tradus în limba română, strada „Uzinelor”. În foarte 
scurt timp denumirea străzii „Uzinelor” s-a încetățenit pe 
deplin, în româneşte. Însă, odată cu lansarea „bilingvismu- 
lui armonios”, au început să reapară şi inscripțiile în limba 
rusă. Drept consecință, reapar şi vorbitori de limba română, 
care pronunță denumirea străzii date în limba rusă: „Za- 
vodskaia”. 

Tot în acest context se înscrie, după părerea noastră, şi 
denumirea instituţiei medicale „Policlinica nr. 9”. Până la 
1990 aproape toată lumea denumea instituţia dată prin sin- 
tagma „/leBaraa nonuknunuka” (deveataia policlinica) sau, 
prescurtat, „La Deveataia”. Când în anul 1990 a fost înlocu- 
ită firma rusă cu cea în limba română, în foarte scurt timp a 
fost pus în circulație numai termenul „Policlinica numărul 
nouă” sau „La nouă”. De vreo doi ani însă a fost reafişată şi 
inscripția în limba rusă, după care, respectiv, apar şi vorbitori 
care utilizează deja sintagma „La deveataia”. 

E necesar să se ştie că vorbitorii respectivi sunt dintre 
cei care au mai utilizat termenii respectivi până la 1990. 
Pentru ei aceasta înseamnă, de fapt, reîntoarcerea la cuvin- 
tele inițial însuşite, pe care le pronunţă cu mai multă abili- 
tate decât pe cele în limba română. Într-o discuţie cu unul 

dintre aceşti vorbitori, am aflat că, pentru el, reîntoarcerea 
la rusismele de cândva înseamnă un fel de revelație, fiindcă 
„asta-i adevărata lui limbă moldovenească”... 

În concluzie la cele menţionate până acum, subliniem 
că există vorbitori care vor să se debaraseze de rusisme, dar 
nu pot şi sunt foarte indignaţi de „manevrele bilingvistice”, 
prin care se încearcă a reinstaura, fără temei, atmosfera şi 
obsesiile lingvistice de până la 1989-1990. Bilingvismul 
scris, de orice gen, ne poluează limba cu rusisme şi-i reduce 
acesteia sfera de funcționare. De aceea, credem că numai un 
monolingvism scris al limbii de stat, sub toate aspectele lui 
funcționale, ar redresa cu adevărat situația lingvistică din 
R. Moldova. Aceasta ar însemna nu numai o favoare făcută 
limbii române de la noi, dar şi o salvare a ei, de vreme ce se 
ştie că factorul psihologic în limbă este, de cele mai mul- 
te ori, dominant şi mult mai puternic în raport cu factorul 
social-politic sau naţional-patriotic. Să nu uităm de o altă 
teză saussuriană, potrivit căreia „semnul lingvistic, adică 
cuvântul, este, în primul rând, o entitate de natură psihică”. 


Referinţe bibliografice 
! Ferdinand de Saussure. Apud Emil Ionescu, Manual 
de lingvistică generală, Ediţia a 3-a, Bucureşti: BIC ALL, 
2001, p. 72. 
? Ferdinand de Saussure, Ibidem, p. 72. 

2.5. Reformă ortografică din 17.02.1993: 
cîteva precizări 


Problema rațiunii de a fi a noii ortografii nu mai e deloc 
nouă, toate argumentele pro şi contra fiind expuse în nume- 
roase materiale publicate la diverse întruniri ştiinţifice din 
țară şi de peste hotare. Evident, continuarea discuțiilor a 
devenit inutilă. Ambiguitatea situaţiei însă pune mari pro- 
bleme în faţa cadrelor didactice universitare atunci cînd se 
confruntă în probleme de ortografie cu studenții sau viitorii 
studenți, căci mulți ştiu despre schimbările ortografice pre- 
conizate de Academia Română (e vorba de ortografierea 
lui î şi a celor 3 forme cu u în loc de î ale verbului a fi: sunt, 
Suntem şi Sunteţi). 

Acest fapt, precum şi numeroase solicitări din partea 
multor profesori de limba română, l-au şi determinat pe au- 
tor, profesor la Universitatea Pedagogică „Ion Creangă”, 
să ne propună spre publicare un articol la rubrica destina- 
tă şcolii, în care să dea unele explicații privind starea de 
lucruri în această chestiune. 


Hotărârea din 17 februarie 1993 a Prezidiului Acade- 
miei Române, privind reforma ortografică, a produs o mare 
nedumerire şi la noi în Republica Moldova, întrucît necesi- 
tatea de a modifica actuala ortografie nu pare îndeajuns de 
argumentată ştiinţific şi motivată social. Cu toate acestea, 
schimbările au demarat nu numai în România, ci şi în Re- 
publica Moldova. Pentru a pune stavilă haosului ce începe 
să se instaureze, e nevoie să se ştie adevărul despre apariția 
şi discutarea acestei probleme. De aceea, prezentăm aici un 
succint istoric al ei. 

Aşadar, la 31 ianuarie 1991 Academia Română a lansat 
o propunere de „îndreptare” a ortografiei limbii române, 
care prevedea îndeosebi revenirea la f din a (â) în interio- 
rul cuvintelor şi păstrarea lui f din i numai la începutul şi 
sfîrşitul cuvintelor, precum şi la înlocuirea logoformelor 
sînt, sîntem, Sînteți prin sunt, suntem, Sunteţi. Se preco- 
niza ca discuţiile pe această temă să aibă loc „pe parcur- 
sul întregului an, urmînd ca propunerile ce vor fi reținute 
să fie supuse spre aprobare sesiunii Adunării Generale 
a Academiei Române pînă la sfîrşitul anului 1991”. La 
5 octombrie (acelaşi an), Academia Română recomandă 
deja opiniei publice şi scrierea cu î din a (â) în interiorul 
cuvintelor, acceptînd ca formă corectă şi varianta sunt pe 
lîngă sînt. Cîteva zile mai tîrziu s-a comunicat că rămîne 
în vigoare vechea ortografie „cu unele amendamente”, dar 
discuţiile pe această temă vor continua şi în cursul anului 
1992. 

La 7 şi 8 noiembrie 1991, Institutul de Filologie Româ- 
nă „Al. Philippide” din laşi a organizat o masă rotundă cu 
tema: „Ortografia limbii române — trecut, prezent, viitor”, 
în cadrul căreia specialişti din laşi, Bucureşti, Chişinău şi 
Cernăuţi au discutat problemele ortografiei limbii româ- 
ne. Cu acea ocazie a fost înaintată Academiei Române o 
moţiune, prin care se solicita renunțarea la propunerile de 
modificare a ortografiei actuale, argumentîndu-se ştiinți- 
fic această cerere. Au urmat în tot cursul anului 1992 o 
serie de articole de protest ale colectivelor de lingviști şi 
ale unor lingvişti aparte din ţară, Obiecţiile specialiştilor 
au fost însă ignorate. In consecință, la şedinţa sa din 17 
februarie 1993, Prezidiul Academiei Române a aprobat 
amendamentele ortografice propuse anterior. 

În dezbaterile de atunci ale Academiei Române au atras 

atenția două lucruri. Primul: din cei doi lingvişti membri 
as Academiei, unul (Ion Coteanu) a votat contra, iar altul 
(Emanuel Vasiliu) s-a abținut. Şi al doilea: argumentele 
invocate în sprijinul schimbărilor ortografice au fost mai 
degrabă de ordin ideologic şi politic decît ştiinţific. Acade- 
mia îşi vedea meritul principal în a anula o reformă ortogra- 
fică făcută (în 1953) într-o conjunctură politică de esență 
comunistă, cînd se îndepărtau elementele de origine latină 
din limbă, ceea ce, după părerea noastră, este o profanare a 
adevărului ştiinţific. 

Se ştie că ortografia oficială cu litere latine datează de 
mai bine de o sută treizeci de ani (din 1860). Istoria ante- 
rioară a scrisului românesc ne demonstrează că au existat 
texte cu litere latine şi mai înainte, încă de prin sec. al XVI- 
lea, dar nu erau sisteme ortografice specifice limbii române, 
ci adaptări ale ortografiei altor limbi. 

După Unirea Principatelor, scrierea cu litere latine a fost 
oficializată şi de atunci a început şi discuţia largă în legătu- 
ră cu sistemul care trebuie preferat: cel etimologic sau cel 
fonetic. De atunci s-a declanşat bine cunoscuta luptă între 
etimologism şi fonetism. 

Diversele reglementări oficiale ale ortografiei noastre au 
mers în tot acest timp spre progresul treptat al principiului 
fonetic, reducîndu-se pe parcurs cîte ceva din etimologis- 
mul inițial. Prima reformă ortografică a fost cea din 1881. 
S-a făcut o reformă în 1904, apoi alta în 1932, după care a 
urmat cea din 1953, care reprezintă scrierea actuală, norme- 
le în vigoare cu amendamentul din 1965 (privind cuvîntul 
român şi derivatele lui). 

De fapt, reformele din 1881 şi 1904, precum şi cea din 
1932, nu rezolvaseră problema ortografiei limbii române, 
tributară etimologismului, nu se reuşise să se unifice scrie- 

rea românească, deoarece unii învăţaţi, care urmăreau adec- 
varea scrisului la limba reală, foloseau numai î din î şi sînt. 
Printre aceştia merită a fi amintiți M. Sadoveanu, G. Toptr- 
ceanu, L. Rebreanu şi alții. 

În 1953, ortografia a fost parțial modificată, în plin re- 
gim comunist, însă ceea ce s-a modificat atunci nu s-a făcut 
sub influenţa regimului. Poate doar unele detalii, cum ar fi 
scrierea cu literă mică, şi nu cu majusculă, a unor termeni 
biblici: Dumnezeu, Crăciun, Paşti ş.a. 

Astăzi, toți specialiştii consideră, pe bună dreptate, că 
din cele două semne grafice, f din i (£) şi î din a (â), are 
mai multă îndreptăţire, din punct de vedere ştiinţific, 7 din 
i (i). Argumentul cel mai convingător dintre toate este că 
scrierea numai cu î din i, cu excepţia ortogramei român, se 
află în strînsă legătură cu exigenţele simplităţii ortografiei 
şi reducerii distanţei dintre realitatea fonetică şi cea grafică. 
Litera f este mai în măsură să evoce o anume apropiere care 
există în realitate între sunetul-tip 7 şi sunetul-tip i, în cadrul 
flexiunii şi al familiilor de cuvinte (cuvint — cuvinte, sfint — 
sfințenie ş.a.). 

Din punct de vedere morfologic şi derivativ, adică din 
perspectiva caracterului sistemic al limbii şi al reprezentării 
acesteia în scris, litera f asigură corespondenţa perfectă din- 
tre unitatea sonoră şi cea grafică în spațiul gramatical. De 
exemplu, sunetul ? final de la infinitivul prezent al verbelor 
de conjugarea a IV-a (tradiţională), care au acest morfem 
gramatical (a cobori, a hotărî, a uri, a piri ş.a.), este prezent 
şi în morfemul -înd de la gerunziul lor (coborînd, hotărind, 
urînd, pirînd); -ît de la participiu (coborit, hotărît, urit, 
pirit); în morfemele flexionare de la prezentul acestor ver- 
be (coborîm, coboriți; hotărîm, hotăriți; urim, uriți; pîrim, 
ptriți) şi de la mai mult ca perfect (coborisem, coborisei, 

coborise, coborisem, coboriseți, coborise; hotărisem etc.; 
urisem etc., pirisem etc.). 

Totodată, scrierea cu î din i (î) păstrează mai bine legă- 
tura cu morfemul de bază acolo unde intervine alternanţa 
fonetică (tînăr — tineri — tinereţe; (a) vinde — (eu) vind, vin- 
zător, vinzare ş.a.). 

Un plus ar mai fi şi faptul că scrierea cu f din i (f£) (păs- 
trează similitudinea fonetică a lui f din limba populară a 
unor regiuni cu i din limba literară (a strica — a strica, a 
ghici — a gici, a minji — a minji, a se cuminţi — a se cuminţi, 
singur — Sîngur ş.a.). 

Scrierea cu î din a (â) reprezintă o inconsecvenţă grafe- 
matică, în primul rînd la formarea cuvintelor prin derivare 
(a uri, dar urâțenie, urât, a hotărî, dar hotărâre, a izvori, 
dar izvorâre, ş.a.). Această inconsecvenţă este deosebit de 
evidentă la perfectul simplu al aceloraşi verbe de conjuga- 
rea a IV-a (coborâi, coborâşi, dar a cobori). 

Întrebuinţarea literei f din a (â) reflectă în foarte puţine 
cazuri înrudirea grafematică, cum ar fi, bunăoară, Vran- 
cea — vrâncean (aici existînd, de fapt, intermediarul vrăn- 
cean). 

Dacă, bazîndu-ne pe criterii etimologice, am putea mo- 
tiva scrierea cu din a (â) în cuvintele de origine latină, în 
a căror rădăcina a existat sunetul a (manus > mână, panis 
> pâine; cantare > cânta ş.a.), se prezintă ca absolut ne- 
justificată situaţia cuvintelor în care sunetul f provine din 
alte vocale latine (ripa > ripă, rideo > ride, rivus > riu, 
ventum > vint, fontana > fintină, obsungia > osinză ş.a.). 
Conform principiului etimologic, lexemele acestea ar trebui 
să fie scrise respectiv cu vocalele i, e, o, u şi, în consecinţă, 
să recăpătăm norma ortografică pe care o preconizau lati- 
niştii cu mai bine de un veac şi jumătate în urmă. Evident 

că scrierea cu î din a (å) complică pe cît de mult, pe atît de 
inutil ortografia. S-ar crea o situaţie cînd cel care va dori 
să-şi însuşească scrierea corectă va trebui mai întîi să în- 
veţe latina. Unde mai pui că avem şi o mulţime de cazuri 
de scriere cu î în împrumuturi — destul de numeroase — din 
alte limbi ce aveau în limba de origine alte vocale decît a. 
Numai notarea sunetului f printr-o singură literă — şi aceasta 
nu poate fi alta decît f din i — elimină inconsecvenţa scrierii 
după criterii etimologice. 

Cît despre o eventuală adoptare a formelor sunt, suntem, 
sunteţi, în loc de/sau alături de sint, sîntem, sînteți, aceasta 
presupune, de asemenea, cunoaşterea unor date din morfo- 
logia istorică a limbii române şi din istoria limbii noastre li- 
terare. Din formele clasice de indicativ prezent sum, es, est, 
sumus, estis, sunt limba română a moştenit numai: su (-s, 
îs) < sum şi e (-i îi) < est. Formele de plural s-au pierdut, 
dar ele au fost înlocuite prin formele unui indicativ prezent 
preluate de la conjunctivul latinesc tîrziu, din care au rezul- 
tat: semu, sefi, sîntu, forme atestate în textele noastre din 
secolul al XVI-lea şi în graiuri. Sintem, sînteți s-au format 
mai tîrziu, sub influenţa lui sînt. Prin analogie cu verbe ca 
(eu) citesc — (ei) citesc s-a creat şi forma de singular, pers. 
I: (eu) sînt, identică cu persoana a III-a plural (ei) sînt. Cît 
priveşte variantele sunt, suntem, sunteți, ele au fost create 
abia la sfîrşitul secolului al XVIII-lea de Şcoala Ardeleană. 
Forma sunt a izvorit şi din dificultatea de a găsi pentru su- 
netul / un semn corespunzător. De aceea Timotei Cipariu, 
un reputat latinist de la mijlocul secolului al XIX-lea, scria 
sunt, dar atrăgea atenta că se citeşte sînt. 

Trebuie să subliniem că amendamentul Hotărîrii din 17 
februarie 1993 (de a accepta ca variantă literară forma sunt 
alături de sînt) nu ţine de istoria limbii, deci prin el nu se 

face nicidecum o reparaţie, o corectare în conformitate cu 
istoria limbii române. 

După părerea noastră, la reforma ortografică trebuia să 
se procedeze cu o mult mai mare seriozitate, şi nu numai 
sub aspect ştiinţific, dar şi sub aspectul consecinţelor apli- 
cării ei în practică. Astăzi, la ora marilor schimbări sociale 
şi politice, credem că patriotismul exagerat nu este reco- 
mandabil în această privință. Sîntem convinşi că nu scrierea 
într-un fel sau altul, cu â sau î, constituie neapărat dovada 
că sîntem patrioți. Mult mai importantă ni se pare preocupa- 
rea pentru o scriere corectă, pe care s-o poată însuşi toți cei 
care ştiu, vorbesc şi trebuie să scrie româneşte. 

Să notăm în încheiere ce spun despre reforma ortogra- 
fică din 17 februarie 1993 mari personalități lingvistice pe 
plan naţional şi mondial (citatele sînt selectate din comuni- 
cările prezentate la Colocviul Internaţional de Romanistică 
ce a avut loc între 29 martie şi 2 aprilie 1993 la Tiitzing, 
lîngă München, Germania). 

Prof. dr. Eugen Coşeriu (Universitatea din Tübingen): 
„Eu voi continua să scriu cu î din i!”. 

Prof. dr. Valeria Guţu Romalo (Universitatea din Bu- 
cureşti): „...nu pot să mă alătur nici ca parte — raţională — a 
națiunii „votului academic”. 

Prof. dr. Mioara Avram (Institutul de Lingvistică 
„Iorgu Iordan”, Bucureşti): „Prin hotărîrea din 17-I1-'93 se 
neagă dreptul lingviştilor de a se pronunța în materie de 
ortografie”. 

Prof. dr. Stelian Dumistrăcel (Institutul de Filologie 
Română „Al. Philippide”, Iaşi): „...nici o decizie oficială 
nu poate infirma un adevăr din domeniul ştiinţific şi nici nu 
poate anula dreptul specialiştilor de a-l susţine”. 

Prof. dr. Giuseppe Piccillo (Universitatea din Catalo- 

nia): „După părerea mea, introducerea noului semn â (din 
a) este, mai ales, politică iraţională. Eu am studiat toate ar- 
gumentele prezentate de diferitele părți în cauză şi sper ca, 
foarte repede, Academia Română să revină asupra hotărîrii 
luate”. 

Prof. dr. Klaus Heitmann (Universitatea din Heidel- 
berg): „caracterul latin al limbii române e aşa de evident, 
încît nu trebuie subliniat printr-o reformă a ortografiei ac- 
tuale”. 

Prof. dr. Hans-Martin Gauger (Universitatea din 
Freiburg): „Alfabetul cu caractere latine a fost introdus în 
Germania în timpul lui Hitler, dar în 1945, deşi ar fi existat 
toate motivele să se ia distanţele necesare față de acțiunile 
acestuia, nimeni nu a cerut revenirea la scrierea cu caractere 
gotice”. 


„Limba Română”, nr. 2, 1996 

CAPITOLUL III. 


Profiluri de cercetători în lingvistică 


3.1. Prof. Anatol Ciobanu, exponent al Şcolii de 
Lingvistică Funcţională de la Praga 


Termenii funcție şi funcțional sunt foarte des întâlniți în 
lucrările de lingvistică, conferindu-li-se sensuri diferite şi 
semnificaţii noi, în dependenţă, bineînţeles, de concepția sus- 
ținută. În anii '70 însă cuvintele respective (funcție şi funcți- 
onal) au dat denumirea curentului lingvistic care cercetează 
particularitățile structurale ale limbii în procesul realizării 
verbale, comunicative şi din care se trage şcoala de lingvis- 
tică funcțională. Astfel, în iunie 1976, la cel de-al III-lea Co- 
locviu Internațional al lingviştilor funționalişti, a fost luată 
decizia de a fonda Societatea Internațională de Lingvistică 
Funcţională (S.I.L.F.), cu centrul la Praga, desemnându-l ca 
Preşedinte pe renumitul profesor de la Sorbona Andre Mar- 
tinet. Organul de presă al acestei Societăţi este revista „La 
linguistique”, al cărei redactor este şi până în prezent Mor- 
teza Mahmoudian, profesor la Universitatea „Lausanne” din 
Elveţia. Printre membrii titulari ai acestei Şcoli de Lingvis- 
tică sunt aşa somități ca: G. Mounin (Franţa), E. Buissans 
(Belgia), G. Mulder şi S. J. J. Hervey (Anglia), P. Leon şi C. 
Germain, G. Chorran (Canada), Vladimir Gak, Iu. S. Stepa- 
nov, G. A. Zolotova, R. A. Budagov (Rusia) ş.a. 

DI profesor Anatol Ciobanu este elevul şi susținătorul 
fidel al acestei şcoli de lingvistică funcțională, la care a ade- 
rat chiar de la început. El a asimilat şi a aplicat în cercetările 
sale teorii şi metode elaborate de funcționaliştii franco-pra- 

ghezi, reuşind, totodată, să dezvolte şi să completeze nume- 
roase idei ale acestora, să propună termeni şi viziuni noi, 
în special în sintaxa funcțională. Datorită acestei şcoli de 
lingvistică, principiile şi metodele aplicate de prof. Anatol 
Ciobanu sunt marcate, în raport cu cele ale structuraliştilor 
generativişti, prin mai mult realism şi mai puțin formalism 
sau apriorism. În studiile sale se pune accentul pe funcţie, 
în primul rând, şi abia apoi — pe structurile prin care se re- 
alizează unitățile sintactice. Astfel, tratatele de gramatică 
ale dlui prof. A. Ciobanu conţin, în afara sincroniei, şi pre- 
ocupări diacronice, fără ca aceste două puncte de vedere să 
fie suprapuse vreodată (Anatol Ciobanu, Sintaxa practică 
având elemente de analiză transformaţională, Chişinău, 
1991). 

Cercetările lingvistului basarabean Anatol Ciobanu re- 
prezintă, la drept vorbind, fenomenul evoluţiei progresive a 
ideilor şcolii pragheze. Cercetările sale de lingvistică func- 
tională alcătuiesc, de fapt, o ramură originală a funcționa- 
lismului de la Praga, un ecou de bun augur al acestei şcoli în 
lingvistica de la Chişinău. Monografiuile, studiile şi artico- 
lele dlui prof. A. Ciobanu reprezintă nu numai o expresie a 
discuţiilor din lingvistica generală a ultimilor 50-60 de ani, 
dar şi o reflectare a realizărilor altor ştiinţe, cum ar fi logi- 
ca, semantica, teoria informației ş.a. Din investigațiile lui 
cititorul interesat poate să se documenteze atât în probleme 
de sintaxă funcțională şi lingvistică generală, cât şi în cele 
de sociolingvistică, cultivarea limbii, punctuație, sintaxă 
transformaţională şi contrastivă (a se vedea monografiile: 
Părțile principale de propoziţie (1969); Probleme difici- 
le de gramatică (1969); Sintaxa propoziției (1977); Sin- 
taxa frazei (1984); Sintaxa practică având elemente de 
analiză transformaţională (1991)). 


- 184- 


E necesar să se ştie că polemica lui cu actualele teorii 
din domeniul lingvisticii comportă o ţinută academică pro- 
fesională. Opinia sa este în permanenţă reală, de vreme ce 
concepe orice limbă naturală ca un sistem de semne bazate 
pe substanţă şi ordonate de un mecanism formal-relațional 
(Sintaxa şi semantica, Chişinău, 1987, p. 35-50). În vizi- 
unea sa, sintaxa unei limbi naturale este totdeauna conținu- 
tală, iar unitățile ei structurale se află într-o indestructibilă 
legătură cu semantica. Corelaţia dintre formă şi conţinut, 
dintre extensional şi intensional, dintre gramatică şi seman- 
tică, dintre sintaxă şi logica naturală formează un vera prin- 
cipia în tratarea tuturor problemelor de lingvistică. 

De cele mai multe ori materialul exemplificativ, folo- 
sit de prof. Anatol Ciobanu întru susținerea tezelor teoreti- 
ce, este selectat nu numai din limba română, dar şi din alte 
limbi, îndeosebi din franceză şi rusă. 

În lucrările sale este dezvoltată ideea supremaţiei mate- 
riei (substanţei) în limbă şi predomină aspectul mentalist, 
onomasiologic, în raport cu cel formalist şi semasiologic. În 
permanență se pune accentul pe principiile logico-seman- 
tic, conținutal şi funcțional-transformațional, pornindu-se, 
astfel, la analiza faptelor de limbă de la substanţă (funcție) 
spre forma gramaticală, conform formulei [S(f) > F] (Sinta- 
xa şi semantica, Chişinău, 1987, p. 96). Profesorul Anatol 
Ciobanu a demonstrat că examinarea materialului în plan 
ocurențial, distribuțional, denotativ-referenţial conduce la 
o mai profundă înţelegere a materiei de limbă, la atenuarea 
sincretismului propozițional şi frastic (Încercare de anali- 
ză semantico-distributivă, Chişinău, 1973). 

În viziunea funcţionaliştilor franco-praghezi fenome- 
nele unei limbi alcătuiesc un sistem închis, care trebuie să 
fie examinat ca atare, fără păreri părtinitoare. Profesorul 

Anatol Ciobanu respectă strict aceste postulate, deoarece 
concepe studiul relaţiilor sintactice ca factor extrem de ne- 
cesar, primordial chiar, în cercetările de gramatică; cu con- 
diția respectării a două aspecte, de importanță majoră: 1) 
morfologizarea exagerată a raporturilor sintactice conduce 
la denaturarea şi formalizarea excesivă a materiei lingvis- 
tice şi 2) nici o analiză a raporturilor sintactice nu se poate 
dispensa de cunoaşterea profundă a sensului elementelor 
îmbinatorii (Sintaxa şi semantica, Chişinău, 1987, p. 5). 

În lucrările prof. Anatol Ciobanu se respectă cu stricte- 
te şi tezele teoretice şi aplicative ale unui alt funcționalist 
renumit — Ruben Budagov. Una dintre ele este că „în gra- 
matică raporturile trebuie să se studieze în cea mai strânsă 
interacţiune cu semnificaţia. În caz contrar, ea devine for- 
malistă şi... cel puţin, neinteresantă”, fiindcă „o gramatică 
ştiinţifică dezvoltată este opera gândirii, ce-şi exprimă prin 
ea categoriile sale”, întrucât „studierea gramaticii pune ba- 
zele (începuturile) unei instruiri logice” (Sintaxa şi seman- 
tica, Chişinău, 1987, p. 5). 

Prof. Anatol Ciobanu nu suprapune însă gramatica cu 
logica. E vorba doar de interacțiunea lor, de faptul că, în 
procesul studierii sintaxei, lingvistul se vede obligat a ţine 
seama de aşa-zisul aspect logic, de logica reală, naturală, ce 
vine să arunce o lumină clară şi obiectivă asupra faptelor de 
limbă cercetate. Astfel, în viziunea funcționalistului Ana- 
tol Ciobanu unitățile sintactice şi, în primul rând, blocurile 
sintactice, sunt nişte categorii noționale, bazate pe substan- 
tă semantică, dispunând de o anumită formă şi de relaţiile 
gramaticale respective. De aceea, la studierea unităților sin- 
tactice, o mare importanţă trebuie să i se acorde semanticii 
noționale, adică semanticii proprii, în mod strict individual, 
fiecărei unități de limbă, fiecărei noţiuni. Când efectuăm 

analiza sintactică, nu este necesar şi nici nu este posibil să 
ne dispensăm de semantică, deoarece informația principală 
pe care o comportă limba este întotdeauna de natură seman- 
tică (Sintaxa şi semantica, Chişinău, 1987, p. 19-23). 

Lingvistul Anatol Ciobanu vede în noțiunile de „func- 
ție” şi „funcțional” rolul primordial al unităților comunica- 
tive (sintactice) la realizarea gramaticală a exprimării. În 
această bază sunt determinate funcțiile subiectului şi predi- 
catului (Părţile principale de propoziţie, Chişinău, 1969; 
Probleme dificile de gramatică, Chişinău, 1969), care for- 
mează raportul determinant, de bază, al ordonării sintagma- 
tice în orice enunţ. Tot în acest temei teoretic sunt determi- 
nate şi funcțiile unor anumite părți de propoziţie (atributul, 
elementul predicativ suplimentar), statutul sintactic al unor 
tipuri de propoziţii subordonate, cum ar fi subordonata atri- 
butivă, subiectivală, predicativă (Sintaxa propoziției, Chi- 
şinău, 1977; Sintaxa frazei, Chişinău, 1984). 

Ideile funcționaliste ale prof. Anatol Ciobanu sunt în 
contradicţie cu cele ale structuraliştilor glosematicieni şi 
generativişti. În glosematica lui Louis Hjelmslev, bunăoa- 
ră, „funcţie” înseamnă orice raport între două unități ling- 
vistice, iar în glosematica generativă prin „funcţie” se în- 
țelege aspectul particular (individual) al relațiilor, ceea ce 
formează raportul gramatical între elementele structurii, 
adică între categoriile gramaticale. Ca adept al şcolii de la 
Praga, Anatol Ciobanu consideră că „funcția” şi „funcţio- 
nalul” dispun de un sens mult mai larg, atribuindu-i limbii 
rolul determinant la realizarea ei verbală, comunicativ-in- 
formativă. „Funcționalul” înglobează tot ce serveşte unui 
scop, având la bază o anumită semnificație (Sintaxa şi se- 
mantica, Chişinău, 1987, p. 92-97). Prof. Anatol Ciobanu, 
alături de lingviştii funcționalişti, se pronunţă ferm împotri- 

va ramificaţiilor antimentaliste, radical-structuraliste şi pur 
relaționale în gramatică, mai cu seamă în sintaxă. Prin ar- 
gumente peremptorii, subminează concepțiile structuralis- 
te glosematice şi descriptiviste, care neglijează semantica, 
substanţa limbii, acordând supremație formei gramaticale, 
relațiilor gramaticale. Glosematicienii consideră, în mod 
arbitrar, că pe un lingvist trebuie să-l intereseze, în primul 
rând, corectitudinea gramaticală a enunţului, şi nu cea se- 
mantico-informativă. 

Din punctul de vedere al funcționaliştilor însă, între sin- 
taxă şi semantică (între gramatică şi informaţie) există o 
strânsă interdependenţă şi conlucrare, care explică faptul 
că, în procesul actului comunicativ, semnele lingvistice nu 
numai că se utilizează în cutare sau cutare anturaj, dar se 
şi întipăresc în memoria oamenilor, în raport cu situaţiile, 
tipurile de situaţii în care au fost ele folosite, iar, drept ur- 
mare, semnele lingvistice devin unități comunicative (sin- 
tactice), încărcându-se cu noi valori semantico-funcționale 
(Sintaxa şi semantica, Chişinău, 1987, p. 35-50). 

Ca orice funcționalist, lingvistul Anatol Ciobanu vrea 
să ştie nu numai ceea ce se produce în limbă, dar şi de ce 
se produce. De aceea, consideră ştiinţifică numai cercetarea 
care exprimă consecvent legăturile cauzative. 

Un motiv al nesusținerii structuralismului glosematic, 
generativist şi descriptiv este şi faptul că acestea raportea- 
ză invariantele la sfera limbii, iar faptele de limbă, care se 
supun evoluţiei, la sfera vorbirii. Ele nu explică suficient 
corelația dintre natura socială a limbii şi caracterul relativ 
al structurii lingvistice, ceea ce fac cu mult discernământ 
funcționaliştii franco-praghezi. Profesorul Anatol Ciobanu 
consideră că nu trebuie să fie omis din componenţa uni- 
tăților sintactice, comunicativ-informative nici un element 

care are valori distinctive, informative, deoarece aceste ele- 
mente sunt relevante nu pentru tot complexul lingvistic, ci 
numai pentru o anumită parte a lui. Tot aşa şi referitor la 
variabilitatea în limbă, care constituie un fenomen deloc în- 
tâmplător. Variabilitatea lingvistică este motivată, de vreme 
ce formează indiciul principal al structurii comunicative. 

Cât despre zonele periferice, ele formează o condiție 
obişnuită, firească şi strict necesară a funcționării tuturor 
structurilor lingvistice. Zonele periferice alcătuiesc un iz- 
vor de îmbogăţire şi de dezvoltare în permanenţă a limbii, 
căci anume la periferie se produce reorganizarea sistemului, 
moare vechiul, învechitul şi se naşte noul. Cu alte cuvinte, 
se intersectează sincronia cu diacronia lingvistică. Tot la 
periferie se păstrează variantele care îi asigură vorbitorului 
libertatea de alegere a formelor lingvistice. 

Aşadar, adepţii funcționalismului franco-praghez sus- 
țin variabilitatea lingvistică, considerând-o drept obiectivă, 
deoarece se produce prin impactul a doi factori lingvistici: 
primul, din interior, propriu-zis, şi al doilea, din exterior, 
sociolingvistic. Prin urmare, limba trebuie privită ca un sis- 
tem cu organizare ierarhică, în care coexistă zone centrale, 
cu un grad înalt de invariabilitate, şi zone periferice, cu un 
grad înalt de variabilitate; iar factorul determinant al varia- 
bilităţii lingvistice îl creează interacțiunea naturii sociale şi 
psihologice a fenomenelor de limbă?. 

Totodată, conform concepției franco-pragheze, limba 
funcționează în mai multe straturi, ceea ce face ca organi- 
zarea limbii să fie stratificată, fiecare strat lingvistic com- 
portând particularități lingvistice proprii, determinate de 
circumstanțele psiholingvistice ale comunicării verbale. 
A. Ciobanu este preocupat mai mult de stratul interior al 
limbii, urmărind fenomenul variabilităţii pe baza semanti- 

cii şi sintaxei, făcând ca sintaxa funcțională să cerceteze 
legităţile de combinare a monemelor, a unităților sintactice 
propoziționale şi frastice (Probleme dificile de gramatică, 
Chişinău, 1969). 

Stabilirea relaţiilor dintre dimensiunile sociale şi cele 
psihologice ale fenomenelor de limbă este o problemă nu 
mai puţin importantă din seria celor tratate de funcționaliş- 
tii praghezi, de vreme ce le-a dat posibilitatea să elaboreze 
metoda analizei experimentale, care îi permite cercetătoru- 
lui (dar şi vorbitorului), pe baza comportamentului lingvis- 
tic şi a intuiţiei, să determine zonele centrale şi cele perife- 
rice ale structurii lingvistice. 

Meritul prof. Anatol Ciobanu şi al discipolilor săi con- 
stă, de asemenea, în efectuarea unor completări şi observa- 
tii teoretico-aplicative în domeniul sintaxei şi semanticii. 
Ideile prof. A. Ciobanu în sintaxa limbii se caracterizează 
printr-o impresionantă putere de convingere. Concepţia sa 
lingvistică este, în primul rând, umanistă şi profund origi- 
nală. Beneficiind de o pregătire teoretică multilaterală, el 
a fundamentat un sistem coerent de concepte lingvistice, 
logico-semantice şi funcționaliste, pe care le-a îmbogățit 
şi nuanţat continuu, din dorința constantă de a le face cât 
mai adecvate obiectului de studiu — gramaticii, sintaxei 
îndeosebi. 

Acum, în perioada când concepţiile fluctuează cu exce- 
sivă rapiditate şi frivolitate, considerăm deosebit de oportu- 
nă inițiativa de a promova concepțiile lingvistice ale prof. 
A. Ciobanu, care nu sunt în opoziţie cu profunzimea şi cu 
adevărul ştiinţific, real şi în care temeiurile unei şcoli ştiin- 
țifice sunt expuse cu claritate. 

Bineînţeles că astăzi nu putem prognoza ce căi va urma 
lingvistica în viitor, dar ceea ce ştim de pe acum, cu certitu- 

dine, este faptul că teoria sintaxei funcționale va rezista în 
timp, va fi actuală oricând, căci studiul gramaticii funcțio- 
nale nu poate fi întreprins fără semantică, dar nici fără logi- 
că, deoarece semantica şi logica constituie substanța actului 
comunicativ, care condiționează procesele de selecție şi de 
distribuţie a unităților comunicative. 

Avem în lucrările profesorului Anatol Ciobanu rădăci- 
nile cele mai simple, dar subtile, ale gândirii ştiinţifice, ale 
unui lingvist care, la Chişinău, reprezintă o şcoală de mare 
prestigiu — funcționalismul francez-praghez. 

3.2. Criteriul semantico-intonaţional 
al punctuaţiei limbii române 


Concomitent cu adoptarea Actelor legislative privind 
Limba de Stat şi revenirea ei la grafia latină (august 1989), 
în Republica Moldova au reintrat în circulaţie normele or- 
tografice, ortoepice şi punctuaţionale ale limbii române 
contemporane. Pentru a familiariza publicul larg cu aceste 
norme, au fost deja editate la Chişinău câteva lucrări de 
ortografie şi ortoepie. Normele de punctuație n-au fost, 
deocamdată, suficient popularizate — fapt ce are repercu- 
siuni negative în sensul că în paginile ziarelor, revistelor 
etc. mai sunt prezente tot felul de greşeli de punctuație, 
prevalând, desigur, cele ce se referă la utilizarea semnului 
„virgula”. 

Recent editura „Lumina” din Chişinău a scos de sub ti- 
par cartea Punctuaţia limbii române (252 pag.), avându-l 
ca autor pe cunoscutul profesor universitar, doctor habilitat, 
membru corespondent al A.Ş.M., Anatol Ciobanu. 

La baza lucrării se află Punctuaţia limbii moldoveneşti 
(ed. a IV-a, Chişinău, „Lumina”, 1989) de Anatol Ciobanu 
şi Ion Mocreac. Însă, dat fiind faptul că principiile-cheie ale 
punctuaţiei româneşti, sunt, în esenţă, altele decât cele pe 
care se sprijinea punctuaţia aşa-zisei limbi moldoveneşti, 
în Punctuaţia limbii române multe capitole şi subcapitole 
sunt refăcute din temelie şi rescrise. Autorul ia în discuţie, 
în mod detaliat, normele în vigoare ale punctuaţiei limbii 
româneşti, explicând, detalizând, completând regulile re- 
spective expuse anterior în diferite îndreptare şi îndruma- 
re publicate la Bucureşti şi Chişinău. Materialul explicativ 
este excerptat din operele scriitorilor români de pretutin- 

deni, nu numai din cele ale scriitorilor basarabeni, cum se 
proceda până nu demult. 

E ştiut că punctuaţia, spre deosebire de ortografie, com- 
portă întrucâtva un caracter universal, deoarece, în princi- 
piu, cam aceleaşi semne de punctuație se utilizează în toate 
limbile moderne. Cât priveşte regulile concrete de punc- 
tuație, ele diferă uneori în mod pregnant de la o limbă la 
alta. Particularităţile specifice de utilizare a aceloraşi semne 
de punctuație, în diferite limbi, sunt generate de principiile 
care stau la baza normelor punctuaţionale, principii chema- 
te, la rândul lor, de specificul structural-gramatical şi se- 
mantico-funcțional al limbilor, de tradiţiile stabilite ş.a.m.d. 
Profesorul A. Ciobanu ia în discuţie o mulţime de aspecte 
de ordin teoretic şi practic, legate de rolul foarte important 
al semnelor de punctuație în structura mesajului (Vezi cap. 
I, par. 1-3). 

Se pune, într-un fel, „punctum” pe punctuația gra- 
maticală care am utilizat-o până nu demult, după model 
rusesc, dându-se preferință punctuației libere, bazate pe 
principiul intonațional şi logico-semantic. Sunt analiza- 
te cele două tipuri de punctuație (liberă şi gramaticală), 
din practica scrisului european al limbilor europene culte. 
Autorul pledează pentru punctuaţia liberă, însă nu cu totul 
ruptă de cea formal-gramaticală, ale cărei elemente pot fi 
atestate destul de des în practica scrisului. După opinia 
lui A. Ciobanu, la baza punctuaţiei româneşti stau trei 
principii: 1) intonațional, 2) logico-semantic, 3) formal- 
gramatical. Se afirmă cu mult rezon că principiile care 
stau la baza celor două tipuri de punctuație (gramaticală 
şi liberă) ar trebui îmbinate în mod judicios pentru a face 
din semnele de punctuație veritabile „mărci distinctive” 
ori „semnale semantico-sintactice”, capabile a servi la di- 

vizarea atât gramaticală, cât şi la cea ritmico-intonaţiona- 
lă şi semantică a enunţului (pag. 39). 

Cât priveşte vechea punctuație, unde prevala principiul 
formal-gramatical, se neglija, în mare măsură, realitatea 
logico-ritmico-intonaţională a vorbirii noastre. Conform 
acestei norme intonaţionale, eram obligaţi să punem dese- 
ori „virgula” acolo, unde în vorbire nu se făcea nici o pauză, 
unde logica lucrurilor nu cerea dispersarea unităților sintac- 
tice (cel mai ireal sau chiar absurd era cazul despărțirii prin 
virgulă a subordonatelor completive, aflate în postpoziție 
faţă de regentă). Profesorul A. Ciobanu ne demonstrează cu 
lux de argumente esenţa unor asemenea aberaţii (vezi pag. 
37-43). 

Limba noastră, având o structură mai mult analitică, 
comportă un ritm, un accent şi o intonație specifice şi uşor 
manevrabile. Prin surplusul de virgule (cerut de punctuația 
formală), se denatura logica acestor trei elemente indisolu- 
bile ale limbii noastre, căreia îi este mai potrivită punctuația 
liberă, bazată pe principiile logico-semantic şi intonaţional. 

Profesorul A. Ciobanu pledează pentru un sistem de 
semne punctuaţionale, ce va reflecta adecvat structura sin- 
tagmatică a limbii şi care ne va ajuta să transmitem citito- 
rului, în mod logic, inteligibil şi afectiv, mesajul scontat, 
cu întreaga-i gamă de gânduri, sentimente şi emoţii ce ne 
asaltează. 

Aceste aspecte importante sunt analizate în Capitolul I 
(Probleme teoretice privind punctuaţia română). Paralel 
cu problema tipurilor şi principiilor punctuaționale, acest 
compartiment al cărții prezintă un interes deosebit şi prin 
paragraful IV (Scurt istoric al punctuaţiei moderne) şi 
paragraful V (Momente din istoria punctuaţiei româ- 
neşti), în care sunt inserate mărturii elocvente privind drep- 

tul nostru moral şi istoric la realia de „limbă română” în 
veşmânt grafic latin. Capitolul II (Normele de punctuație 
în vigoare) ia în discuţie regulile privind întrebuințarea ce- 
lor 13 semne de punctuație: punctul [.], semnul interogativ 
[?], semnul exclamativ [!], punctele de suspensie [...], vir- 
gula [,] punctul şi virgula [;], două puncte [:], linia de pauză 
[+], linia de dialog [-], parantezele [0], parantezele pătrate 
[O], ghilimelele [,,”], cratima [-]. Materialul respectiv este 
important nu atât prin relevarea cazurilor de utilizare a unor 
semne „buclucaşe” (punctul, semnul interogativ, virgula 
ş.a.), cât prin scoaterea în evidenţă a regulilor de neutilizare 
a acestora. 

În capitolul III (Momente dificile de punctuație) auto- 
rul dezvoltă unele probleme ale capitolului II. Virgula, cea 
mai „neascultătoare” punctogramă, este prezentată într-un 
cadru mult mai larg. Se abordează unele aspecte, mai puţin 
obişnuite, referitoare la normele ce recomandă sau interzic 
plasarea acestui semn de punctuație atât în propoziție, cât şi 
în cadrul frazei. Informaţia din acest capitol e necesară mai 
ales pentru cititorul basarabean, obişnuit până nu demult 
(1990) cu alte norme punctuaţionale, întocmite în baza 
principiului formal-gramatical, predominant în punctuația 
rusească. Credem că odată cu recunoaşterea unei singu- 
re limbi romanice de Est — româna — pentru vorbitorii ei 
de pretutindeni, inclusiv din Republica Moldova, normele 
ortografice, ortoepice şi de punctuație nu vor mai varia de 
la o regiune la alta, ci vor fi unice, după cum unică ne este 
limba. Materialul teoretic la sintaxa frazei şi a propoziţi- 
ei vine în ajutorul elevilor, studenților şi învăţătorilor. Ei 
vor avea posibilitatea să se familiarizeze cu noţiuni noi de 
sintaxă românească, cum ar fi cea de subordonată „instru- 
mentală”, „sociativă”, „de relaţie”, „de excepție” ş.a. 

Greşelile tipice de punctuație, întâlnite pe paginile pu- 
blicaţiilor de tot felul (dar mai ales în ziare) sunt analizate 
succint în capitolul IV (Punctuaţia şi cultura scrisului). 

E vorba că „virgula” le mai dă de furcă unor mânui- 
tori de condei. Profesorul A. Ciobanu aduce o mulţime de 
exemple când virgula, comportând nu numai semnificații 
formal-gramaticale, dar şi comunicativ-semantice, este ca- 
pabilă de a schimba sensul unei propoziţii sau fraze. 

Exerciţiile, de antrenament la punctuație, din capitolul 
V, pe lingă însărcinările propriu-zise, conţin şi unele co- 
mentarii şi note. 

Capitolul VI — ultimul — însumează 15 dictări de con- 
trol, cu unele semne de punctuație comentate. Textele sunt 
selectate din opera celor mai consacrați scriitori ai neamu- 
lui: M. Eminescu, I. Creangă, I. Druţă, L. Rebreanu, M. Sa- 
doveanu, C. Negruzzi, Al. Vlahuță ş.a. Conținutul textelor 
face ca dictările de control să depăşească cu mult cadrul 
sarcinii didactico-ştiințifice, producând şi efecte emotive. 

În încheiere, ne referim, în primul rând, la tirajul mult 
prea mic (9000 exemplare) a lucrării destinate unei întregi 
armate de elevi, învățători, studenți, profesori, ziarişti etc. 
În al doilea rând, aspectul poligrafic al cărții putea fi mult 
mai bun, întrucât e vorba de o lucrare ce urmează a fi con- 
sultată permanent de toți acei care doresc să scrie corect, 
sub aspect punctuațional. 


„Limba Română”, nr. 3-4, 1993 

3.3. Nicolae Mătcaș: gramatician 
cu aură de logician 


Numele cărturarului Nicolae Mătcaş este bine cunoscut 
şi recunoscut pe spaţiul dintre Prut şi Nistru, pe întregul 
areal al limbii române. Domnia sa este ştiut şi respectat nu 
numai pentru că în anii 1988-1989 s-a aflat pe linia întâi în 
lupta cea dreaptă şi sfântă întru revenirea la grafia latină şi 
repunerea limbii romane în drepturile ei fireşti în republică, 
dar şi pentru că este un excelent profesor şi un mare om de 
cultură şi ştiinţă. 

Nicolae Mătcaş, de aproape cincizeci de ani, îşi consa- 
cră viaţa cercetărilor de gramatică a limbii române literare, 
impunându-se ca gramatician notoriu atât la scrierea unor 
studii, articole şi monografii, cât şi la elaborarea unor manu- 
ale de limbă română pentru şcolile medii şi cele superioare 
din Republica Moldova. În calitate de coautor şi coredactor, 
dumnealui apare pe coperta unor manuale de gramatică pre- 
cum: Limba moldovenească. Manual pentru clasa a VI-a. Lu- 
mina: Ch., 1973-1988; Limba română. Manual pentru clasa 
a VIl-a. Lumina: Ch., 1990-1994; Limba moldovenească li- 
terară contemporană. Sintaxa. Manual pentru facultățile de 
filologie de la instituţiile de învăţământ superior din republi- 
că. Lumina: Ch., 1981; Limba moldovenească literară con- 
temporană. Fonetica. Lexicologia. Manual pentru facultăţile 
de pedagogie ale instituțiilor de învăţământ superior din re- 
publică, Lumina: Ch., 1986; Limba moldovenească literară 
contemporană. Morfologia. Sintaxa. Manual pentru facultă- 
tile de pedagogie..., Lumina: Ch., 1987 etc. 

Cercetările sale, atât cele de gramatică, cât şi cele de 
lexicologie, cultivarea limbii, lingvostatistică, socioling- 

vistică, lingvistică generală, au menirea de a instrui, de a 
povăţui şi a educa semenii în spiritul căutării necontenite 
a adevărului, tendinței de familiarizare cu tezaurul cunoş- 
tințelor dobândite de predecesori, al dragostei nețărmurite 
față de ceea ce avem noi mai sfânt — Limba Română. Sunt 
cunoscute ripostele virulente şi distrugătoare adresate huli- 
torilor acesteia (a se vedea, ca mostre de abordare polemică, 
articolele din perioada 1994-1998, publicate în revista chi- 
şinăuiană „Limba Română” şi cartea Român mi-e neamul, 
românesc mi-e graiul, Chişinău, Biblioteca revistei „Limba 
Română”, 1988). 

Din cursurile universitare de Introducere în lingvistică 
(Lumina: Ch., ed. I, 1980; ed. a Il-a, 1987) şi Lingvistică 
generală (Lumina: Ch., 1985), elaborate în colaborare cu 
Ion Dumeniuk şi Silviu Berejan, precum şi din alte studii, 
se vădesc cunoştinţele temeinice ale cercetătorului în filo- 
zofie şi în cunoaşterea limbilor şi literaturilor rusă şi fran- 
ceză. Dar, mai întâi de toate, profesorul Nicolae Mătcaş 
este un bun cunoscător şi cercetător al gramaticii limbii 
române literare. Fiecare lucrare de gramatică, elaborată de 
profesorul Nicolae Mătcaş, se caracterizează prin profun- 
zimea tratării subiectelor, complexitatea (caracterul con- 
troversat) al problemelor abordate, examinarea riguroasă 
a diverselor opinii existente la temă, atitudine respectuoa- 
să faţă de autorii care au tratat aceleaşi subiecte chiar şi în 
cazurile în care se situează pe alte poziţii, prin aplicarea 
consecventă a criteriilor metodologice puse la baza cer- 
cetărilor. Problemele de gramatică (îndeosebi de sintaxă), 
luate în dezbatere de prof. Nicolae Mătcaş, sunt tratate 
de pe poziţiile principiului logico-semantic şi funcţional 
(deşi nu este cu totul neglijat nici cel formal-gramatical). 
Analiza sintactică a părților de propoziţie se desfăşoară, în 

mod firesc, de la conținut spre formă, pentru a fi identifica- 
tă corelația semnificației substanțial-gramaticale ca bază 
a indicilor predicativi ai unităţii şi, în general, ca bază a 
predicativităţii propoziției, fenomen ce alcătuieşte esența 
enunțului (Limba moldovenească literară contemporană. 
Manual pentru facultățile de pedagogie (1987), p. 182). La 
interpretarea părților de propoziţie, se acordă o deosebită 
importanță semanticii noționale, adică semanticii proprii 
fiecărei părți de propoziţie, conform relaţiilor paradigma- 
tice, la nivel de sistem al limbii, şi celor sintagmatice, la 
nivel de structură. Numai printr-o asemenea abordare se 
reuşeşte, la analiza gramaticală, să se țină cont, întâi de 
toate, de semantică. Or, se ştie că informația principală pe 
care o comportă limba este totdeauna de natură logică şi 
semantică. Anume în temeiul acestui suport relevă ling- 
vistul caracteristicile semantice ale predicatului verbal şi 
nominal: predicatul verbal exprimă o acțiune pe care su- 
biectul gramatical fie că o efectuează, fie că o suferă, în 
timp ce predicatul nominal indică un calificativ oarecare, 
pe care-l atribuie subiectului gramatical prin intermediul 
unui verb nepredicativ de relaţie (copulativ ori semicopu- 
lativ). (Nicolae Mătcaş. Probleme dificile de analiză gra- 
maticală, Chişinău. Lumina, 1978, p. 52). 

Acelaşi principiu se aplică eficient, după opinia noastră, 
şi la determinarea statutului morfologic şi a funcțiilor sin- 
tactice ale categoriei gramaticale a cazului: „....în limba ro- 
mână, cazul reprezintă o categorie morfologico-sintactică: 
morfologică, fiindcă dispune de forme diferite, sintactică, 
fiindcă raporturile redate de formele cazuale respective (de 
multe ori omonime) sunt deduse din îmbinări, din context 
(Nicolae Mătcaş, Școală a gândului, Chişinău: Lumina, 
1982, p. 35). 

Cele două studii ale autorului, referitoare la analiza 
cazului în limba română, incluse în monografia Școală a 
gândului, ilustrează elocvent importanţa aplicării criteriu- 
lui logico-semantic şi funcțional la stabilirea statutului şi 
la delimitarea strictă a categoriei morfologico-sintactice re- 
spective, în raport cu alte categorii morfologico-sintactice. 
În situaţii concrete, la analiză, este extrem de important să 
nu pierdem din vedere că la aceeaşi formă gramaticală de 
caz avem mai multe funcţii şi că la aceeaşi funcţie sintac- 
tică avem mai multe forme structural-gramaticale (Nicolae 
Mătcaş, Școală a gândului, Chişinău: Lumina, 1982, p. 35- 
104). În limba română, conchide gramaticianul, turnând 
formularea în tiparul unei deducții din logica matematică, 
cazul este o categorie morfologică, din punct de vedere 
structural-gramatical, şi o categorie sintactică, din punct de 
vedere semantico-funcțional. 

Prin rigoarea formulărilor şi demonstrațiilor, toate stu- 
diile cu semnătura dlui profesor Nicolae Mătcaş ne demon- 
strează că avem de a face cu un gramatician în togă de lo- 
gician. 


Dionis Lica, Clopotul amintirilor durute: 
Nicolae Mătcaş la 70 de ani, Chişinău, 2010 

3.4. „Dicţionarul...” dnei prof. Angela Savin 
este primul de acest fel 


Dicţionarul de valori lexico-gramaticale ale locuţiu- 
nilor verbale româneşti al Angelei Zgardan-Savin [Mo- 
durile desfăşurării acțiunii (Aktionsart) şi Terminativitate 
/ Aterminativitate, Chişinău, Centrul Editorial-poligrafic al 
U.S.M., 2004, 308 p.] se adresează specialiştilor filologi, 
studenţilor de la facultăţile de Litere şi Limbi Moderne, dar 
şi publicului larg care manifestă interes pentru problemele 
de lexicologie, gramatică şi stilistică. 

Dicţionarul are un caracter selectiv, ceea ce se referă 
atât la dimensiunea diacronică a limbii (succesiunea dife- 
ritor etape de evoluţie), cât şi la cea sincronică (prezenţa 
unor niveluri de funcționare a limbii la un anumit stadiu al 
dezvoltării ei). Autoarea şi-a propus să realizeze o lucrare 
cu caracter reprezentativ, prin ilustrarea explicită a etapelor 
evoluţiei limbii şi a competenţei ei stilistice. 

În ceea ce priveşte obiectul de studiu al dicționarului, 
problema principală pe care autoarea şi-a pus-o a fost aceea 
de a delimita locuţiunile verbale de expresiile frazeologice, 
idiomatice, precum şi de grupările libere de cuvinte. 

Autoarea consideră locuțiune verbală o unitate glotică 
ce reprezintă un fapt de discurs repetat, cu sens lexical şi 
gramatical unitar, formată din verb şi nume, care posedă 
subiect logic şi gramatical unic şi se comportă, din punct 
de vedere gramatical, ca o singură parte de vorbire (verb). 

Problema delimitării locuțiunilor verbale în ansamblul 
expresiilor idiomatice este permanent deschisă şi autoarea 
conştientizează mobilitatea acestei graniţe, procedând cu 
prudenţă în precizarea caracterului de locuţiune verbală al 
unei îmbinări stabile de cuvinte. 

Dicţionarul de faţă constituie un instrument util de lucru 
pentru toţi cei interesaţi de resursele vocabularului limbii 
române, în ceea ce priveşte exprimarea unor subtile catego- 
rii lexico-gramaticale, necercetate până în prezent în ling- 
vistica română. 

Dicţionarul de valori lexico-gramaticale ale locuţiu- 
nilor verbale româneşti, primul de acest fel, demonstrează 
în ce măsură locuțiunile verbale exprimă aspectualitatea în 
limba română, prin redarea categoriei lexico-gramaticale a 
modului desfăşurării acțiunii (sau aşa-numitul Aktionsart, 
termen de origine germană), categorie ce desemnează ti- 
pul decurgerii unei acțiuni, precum şi a categoriei lexico- 
gramaticale Terminativitate / Aterminativitate, categorie ce 
exprimă limita interioară a unei acțiuni. 

Se cunoaşte că limba română nu posedă categoria gra- 
maticală a aspectului, prezentă în limbile preponderent sin- 
tetice, cum ar fi, de exemplu, cele slave. Însă câmpul con- 
ceptual al aspectualităţii, pe lângă categoria gramaticală a 
aspectului, cuprinde şi două categorii lexico-gramaticale: 
modul desfăşurării acțiunii (Aktionsart) şi Terminativitate 
/ Aterminativitate. Aceasta din urmă desemnează o acțiune 
ce are o limită interioară pe care o atinge sau la care tinde 
(de exemplu, a prinde, a trezi, a apuca — acţiune Termina- 
tivă) sau o acțiune ce nu presupune nici o mărginire, fini- 
sare, limită (de exemplu, a iubi, a lăuda, a umbla — acţiune 
Aterminativă). 

Categoria modului desfăşurării acțiunii (Aktionsart) îşi 
găseşte o exprimare prin intermediul instrumentelor gra- 
maticale — prefixe, sufixe — în limbile sintetice: cea latină, 
limbile slave. 

În procesul trecerii de la limba latină la limba română are 
loc destrămarea sistemului sintetismului şi apariția analitis- 


- 202 - 


mului, favorizat de anumite cauze. Limba română va recurge 
la alte modalități de exprimare a categoriilor pierdute. Vor fi 
create locuţiuni verbale care, la început, funcționau ca îmbi- 
nări libere de cuvinte pe axa sintagmatică a limbii şi care cu 
timpul vor deveni stabile şi reproductive. 

Dicţionarul de față îşi propune o contabilizare a resur- 
selor limbii române în vederea exprimării categoriilor Ak- 
tionsart şi Terminativitate / Aterminativitate, categorii ce 
redau aspectualitatea. 

Locuţiunile verbale pot desemna majoritatea modurilor 
de desfăşurare a acţiunii. Aceste acțiuni sunt: amplificativă, 
atenuativă, comitativă, cumulativă (sativă), distributivă, 
evolutivă, finitivă, incoativă, ingresivă, iterativă, limitati- 
vă, monosecvențială, orientată şi neorientată, reciprocă, 
relaţională, rezultativă, semelfactivă, statică. 

Prezentarea locuțiunilor verbale s-a efectuat în funcție 
de ordinea alfabetică a cuvintelor semnificative (verb sau 
nume). Prin bară au fost indicate variantele unei locuţiuni 
verbale: de exemplu, a se avea bine / de bine, a avea drept / 
dreptul, a avea gând / de gând / în gând, care demonstrează 
variante diacronice sau stilistice. Tot prin bară au fost se- 
parate pentru identificare locuţiunile verbale productive, ce 
indică acelaşi tip de desfăşurare a acţiunii şi aceeaşi Termi- 
nativitate / Aterminativitate: de exemplu, a bufni de râs / de 
plâns — acţiune semelfactivă, Terminativă. 

O problemă deosebită a constituit-o necesitatea de a 
consemna mai multe sensuri ale locuţiunii verbale (atunci 
când este cazul), cu indicarea tipului desfăşurării acțiunii şi 
a Terminativităţii / Aterminativităţii pentru fiecare din ele. 
Uneori locuțiunea verbală nu desemnează un singur mod 
al desfăşurării acțiunii, ci două, mai rar trei: de exemplu, a 
o croi la fugă — acţiune ingresivă, ce indică începutul unei 

acțiuni, de multe ori e legată de modul desfăşurării acțiunii 
semelfactive, unei acţiuni efectuate în mod brusc. 

Un articol de dicționar este alcătuit dintr-o locuţiune 
verbală (cu variantele sale sau modelele productive, acolo 
unde este cazul), care este culeasă cu aldine, din explicaţie / 
explicații (glosare) şi din unul sau mai multe contexte ilus- 
trative. Citatele au fost tipărite cu litere cursive, iar locuţi- 
unile din corpul citatelor — cu aldine. Explicaţia semnifica- 
tiei locuțiunii verbale e precedată de cuvântul aici, pentru a 
menționa sensul locuțiunii într-un anumit context al citatu- 
lui. În cazurile în care au fost atestate în anumite contexte 
locuţiuni verbale ce pot forma opoziții în tipul desfăşurării 
acțiunii cu alte locuţiuni verbale, autoarea, pentru a crea un 
tablou mai amplu al posibilităților locuțiunilor verbale de a 
desemna diferite tipuri de desfăşurare a acţiunii (atunci când 
a fost posibil), a prezentat suplimentar locuţiuni verbale, de 
data aceasta nesusținute de vreun context, de exemplu: a da 
sărutare — acţiune rezultativă, Terminativă, a da o sărutare 
— acțiune monosecvențială, Terminativă, a da sărutări — ac- 
țiune iterativă, Aterminativă. 

Explicaţiile au fost preluate în unele cazuri din Dicţio- 
narul explicativ al limbii române, în multe situații însă au- 
toarea a procedat la remanierea acestor explicații, în sensul 
clarificării lor, al delimitării sensurilor, mai ales atunci când 
contextele alese spre ilustrare o impuneau. Dacă o locuţiune 
verbală a prezentat mai multe sensuri, acestea au fost notate 
cu cifre (1, 2, 3 etc.), despărțite prin punct şi virgulă. 

Fiecare expresie a fost ilustrată printr-un anumit con- 
text. În cazul expresiilor cu mai multe sensuri, citatele au 
fost date după explicația sensului respectiv. Pentru acest tip 
de locuţiune verbală în dicţionar cel puțin un sens este ilus- 
trat printr-un citat reprezentativ. 

Toate citatele sunt identificate şi selectate de autoarea 
dicționarului, care a demonstrat astfel circulaţia acestor ex- 
presii, existenţa lor în conştiinţa lingvistică a celor ce con- 
sultă acest dicționar. 

În fine, se poate spune că Dicţionarul de valori lexico- 
gramaticale ale locuţiunilor verbale româneşti este nu 
numai — cum s-ar părea la prima vedere — un necesar in- 
strument de lucru, ci şi — ceea ce poate părea paradoxal — o 
carte de lectură, prin secvențele care relatează condensat şi 
viu aspectele diacronice şi sincronice ale exprimării aspec- 
tualității în limba română. 


„Limba Română”, nr. 7-9, 2006 

3.5. Prof. Gh. Colţun, autor al unui studiu 
important despre tezaurul frazeologic 
românesc 


Se ştie că frazeologia este o ramură relativ tânără a ling- 
visticii. Problemele ce ţin de domeniul dat însă i-au preocu- 
pat pe specialişti de mai mult timp. Spre deosebire de ling- 
vistica rusă, unde există zeci şi sute de studii în probleme de 
frazeologie, lingvistica română dispune de un număr mult 
mai mic. Monografia conferențiarului Gh. Colţun, doctor 
în filologie, de la Universitatea de Stat din Moldova, vine 
să completeze această lacună. Lucrarea dată are o valoare 
deosebită pentru lingvistica română, deoarece autorul ia în 
dezbatere una dintre problemele-cheie ale frazeologiei: re- 
laţia dintre frazeologisme şi părțile de vorbire. 

Gh. Colţun face iniţial o trecere în revistă a variatelor 
opinii ale mai multor cercetători (Al. Philippide, Al. Ro- 
setti ş.a.) şi numai după aceasta îşi exprimă propria părere, 
dat fiind că frazeologia constituie în lingvistică un adevărat 
„poligon” de neîntrerupte experimente şi „înflăcărate bătă- 
lii” între părtaşii diverselor concepţii. 

Elaborarea monografiei a fost dictată, în primul rând, de 
faptul că în lingvistica română problema relației dintre fraze- 
ologisme şi părțile de vorbire e foarte puţin cercetată. Studiul 
respectiv înlesneşte cu mult însuşirea de către elevi, studenţi 
şi profesori a bogatului tezaur frazeologic al limbii române. 

Lucrarea se constituie din patru compartimente. În fie- 
care dintre ele se ia în dezbatere una dintre cele patru părți 
de vorbire care pot avea corespondențe printre frazeologis- 
me: substantivul, adjectivul, verbul şi adverbul. 

Compartimentele încep, respectiv, cu unele generalizări 
teoretice despre fiecare tip de frazeologisme şi numai după 
aceasta sunt scoase în evidenţă valorile semantice, structu- 
ra gramaticală şi funcțiile sintactice ale tuturor tipurilor de 
frazeologisme. 

Autorul monografiei a observat, de exemplu, că frazeo- 
logismele substantivale pot îndeplini majoritatea funcțiilor 
sintactice. Spre deosebire de substantivele propriu-zise, care 
apar cel mai frecvent cu valoare de subiect, frazeologismele 
substantivale îndeplinesc această funcție mai rar. În mod cu- 
rent ele apar în funcţie sintactică de nume predicativ: „Ordi- 
nul dat de dumneavoastră e apă de ploaie” (Camil Petrescu); 
„Deşi sângele apă nu se face şi cămeşa e mai aproape decât 
antereul, dar nepotul e salba dracului” (C. Negruzzi). 

Se constată că, din punct de vedere lexico-semantic, fra- 
zeologismele substantivale, asemeni substantivelor propriu- 
zise, denumesc obiecte în sens larg. Aceste obiecte pot fi ani- 
mate (stâlpul casei, capul familiei), cât şi inanimate (judeca- 
ta lui Solomon). Conf. dr. Gheorghe Colţun concluzionează 
că din 160 de frazeologisme analizate, numai 58 denumesc 
fiinţe, adică obiecte animate, pe când 102 denumesc obiecte 
inanimate. Noţiunile denumite de frazeologismele substan- 
tivale pot fi concrete (piatră în casă) şi abstracte (beție de 
cuvinte). Din aceleaşi 160 de frazeologisme substantivale nu- 
mai 69 denumesc noțiuni concrete, în rest — noțiuni abstracte. 

După structură, frazeologismele substantivale se aseamă- 
nă cu îmbinările de cuvinte (firul Ariadnei, călcâiul lui Ahile, 
gurile rele, Cel de Sus, cal de bătaie, gâscă de jumulit ş.a... 

Cu o structură gramaticală mult mai variată decât a 
substantivelor se prezintă frazeologismele adjectivale. In 
componenţa lor intră diverse părți de vorbire. Mai frecvent 
însă e prezent adjectivul. De aceea, din punctul de vedere al 

elementelor componente, frazeologismele adjectivale sunt 
clasificate în două grupuri mari: 

1) frazeologisme adjectivale ce au în structura lor ad- 
jective (bun de picior; tare de vână, puţintel la trup, bun la 
inimă, alb ca varul, rău de frig, gros de obraz, subţire de 
obraz ş.a.), 

2) frazeologisme adjectivale ce nu au în structura lor 
adjective (cu dare de mână, a fi cu stea în frunte, a se ţine 
cu nasul pe sus, i-a nins în barbă etc.). 

Funcţia sintactică a frazeologismelor adjectivale este, în 
primul rând, de nume predicativ („Călca mărunt, deşi era 
lat în spete” (C. Petrescu); „lară mare şi tare-i în comună 
primarele” (Cezar Petrescu); sau funcţia de atribut („La o 
masă lungă... şedea un tânăr lungureţ la chip şi cam adus 
din spete” (Cezar Petrescu). 

Uneori frazeologismele adjectivale se referă în egală 
măsură atât la subiectul propoziției, cât şi la verbul predicat 
al ei, având în ambele cazuri, bineînţeles, în ambele situații 
sintactice funcția de complement predicativ (C.P.): „Copiii, 
cu ochii cârpiți, (C.P.) se duceau la culcare” (I. Pas) sau 
„Copiii se duceau la culcare cu ochii cârpiți (C.P.). 

Frazeologismele verbale constituie fondul esențial al 
tezaurului frazeologic al limbii române. După structura 
lor gramaticală, ele sunt împărțite în două grupuri mari: a) 
frazeologisme verbale echivalente structural cu îmbinările 
de cuvinte (a trage clopotele, a înghiți găluşca, a-şi pune 
obrazul (pentru cineva), a se juca cu focul, a pune pe roa- 
te ş.a.), b) frazeologisme verbale echivalente structural cu 
propoziţiile (gheața s-a spart, i-a căzut steaua, a prins vul- 
pea la rană, i-a cântat cucul în faţă ş.a.). 

E necesar să menţionăm că în lucrarea dată, în primul 
rând, sunt analizate legăturile gramaticale (internă şi exter- 
nă) ale frazeologismelor verbale, avându-se în vedere legă- 

turile gramaticale dintre elementele constitutive ale fraze- 
ologismelor şi ale relațiilor acestora cu restul contextului. 
Autorul menționează faptul că cercetarea procesului de for- 
mare şi funcționare a frazeologismelor, ca unităţi specifice 
în cadrul limbii, nu este posibilă fără analiza trăsăturilor 
sintagmatice specifice lor. Astfel, frazeologismele verba- 
le pot avea două tipuri de legături gramaticale: a) legătură 
gramaticală internă (prin care se au în vedere relațiile ce se 
stabilesc între elementele componente ale frazeologismelor 
verbale) şi b) legătura gramaticală externă (prin care se are 
în vedere capacitatea frazeologismelor verbale de a intra în 
relații cu celelalte cuvinte ale textului). 

Domnul dr. Gh. Colţun demonstrează că frazeologismele 
verbale pot îndeplini diverse funcții sintactice, nu numai de 
predicat sau de elemente ale unui anumit tip tradițional de 
predicat. În lingvistica română există puţine lucrări ce ar trata 
funcțiile sintactice ale frazeologismelor verbale. Atât în ma- 
nualele universitare, cât şi în cele şcolare de limba română, 
problemei date i se acordă o atenţie minimă, ceea ce a dus şi 
duce la comiterea multor greşeli la efectuarea analizei sin- 
tactice a propoziţiilor şi a frazelor ce conţin frazeologisme. 
Aceasta are loc în pofida faptului că între frazeologie şi sinta- 
xă există cele mai strânse legături. „Sintaxa, după cum men- 
ționează cercetătorul L. I. Roizenzon, constituie, vorbind la 
figurat, un câmp experimental pentru frazeologie, iar frazeo- 
logia, la rândul ei, influenţează foarte activ asupra sintaxei”. 

Din punct de vedere al numărului şi al frecvenţei lor în 
limba română, frazeologismele adverbiale se plasează pe lo- 
cul al doilea după cele verbale. Cu părere de rău, în lingvis- 
tica română sunt puţine lucrări ample în care ar fi cercetate 
frazeologismele respective. Aceasta se întâmplă, deoarece 
frazeologismele adverbiale sunt incluse în cadrul locuţiunilor 
adverbiale (Iorgu Iordan). Meritul deosebit al frazeologului 


- 209 - 


Gh. Colţun constă în faptul că dumnealui face o delimitare în- 
tre frazeologismele adverbiale şi locuțiunile adverbiale, deşi 
atât unele, cât şi altele sunt formate din cuvinte care, folosite 
singure, n-au, de obicei, nimic comun cu adverbele: cu chiu 
cu vai, pe nepusă masă, c-o falcă-n cer şi una în pământ, de-a 
frunza frăsânelului, fără doar şi poate ş.a. 

Ca şi adverbele, frazeologismele adverbiale îndeplinesc, 
de regulă, funcția sintactică de complemente circumstanţi- 
ale de mod, de loc, de timp ş.a. La analiza sintactică, însă, 
prezintă dificultăți frazeologismele adverbiale ce se aseamă- 
nă după structură cu propoziţiile. Ni se recomandă, pe bună 
dreptate, a nu considera atare frazeologisme adverbiale drept 
propoziţii subordonate, ci numai drept părți de propoziţie, 
deoarece ele redau diferite circumstanţe ale unor acțiuni şi 
nu un enunţ. De exemplu, în fraza „Inima-mi e moartă şi bra- 
tele fără putere, mergeţi unde vă vor duce ochii, căci oriunde, 
tot mai bine veţi fi decât la mine” (N. Gane), frazeologismul 
unde vă vor duce ochii are funcția sintactică de complement 
circumstanțial de loc (comp: mergeţi oriunde). 

Sintaxa frazeologismelor adverbiale creează şi alte proble- 
me ce sunt soluționate în funcție de contextul în care ele apar. 

Monografia cunoscutului frazeolog Gh. Colţun este de 
un real folos pentru elevi, liceeni, studenţi, profesori şi pen- 
tru toți acei ce vor să cunoască mai profund tezaurul fraze- 
ologic al limbii române. 

3.6. Cartea „ Testament” de acad. Nicolae Corlăteanu 
necesită o lectură cu creionul în mână 


Academicianul Nicolae Corlăteanu a fost şi rămâne unul 
dintre lingviştii de seamă ai celei de-a doua jumătăţi a sec. 
al XX-lea. Numele Domniei Sale este astăzi bine cunoscut 
şi recunoscut atât în Basarabia şi România, cât şi pretutin- 
deni în întreg spațiul ex-sovietic; iar lucrările dumnealui, 
reprezentative pentru lingvistica romanică de la noi şi din 
Țară, se bucură, în permanență, de popularitate. Anume de 
aceea considerăm că a fost mai mult decât oportun şi cuvi- 
incios gestul de a-i edita, post-mortem, monografia Testa- 
ment. Cred în izbânda limbii române, în care sunt incluse 
o parte din studiile şi articolele publicate de academicianul 
nostru în ultimii 10-15 ani de viaţă, în variate reviste şi cu- 
legeri de specialitate. 

Suntem de părerea că, dacă citeşti măcar un articol din 
această carte, îți poți da seama destul de uşor că acad. Nico- 
lae Corlăteanu a fost cu adevărat un savant profund, de vre- 
me ce a însuşit cu dibăcie nu numai tainele metodologice pe 
care le suscită cercetările de lingvistică, dar a acumulat şi 
imense cunoştinţe de teorie a limbii, de filozofie, de istorie 
națională şi universală. 

Sunt copleşitoare toate studiile din monografia Testa- 
ment, dar aş vrea să mă refer mai ales la cel cu titlul de 
Începuturile scrisului românesc, din care înțelegem foar- 
te clar că fenomenul culturalizării limbii române scrise nu 
constituie un fenomen național în sine, ci unul european, 
universal chiar. Aceasta înseamnă că utilizarea şi literari- 
zarea limbii române nu trebuie pusă strict numai pe seama 
factorilor culturali interni, dar şi pe seama celor externi. 

Ambii factori au contribuit la apariția primelor texte de 
limbă română în epoci şi condiţii diferite. În studiul re- 
spectiv se arată că numai factorul intern nu a fost suficient 
pentru a pune în circuit scrisul în limba română. Autorul 
menţionează, în acest sens, că „primele noastre texte scri- 
se (fie şi sub forma unor traduceri) se prezintă ca expresie 
lingvistică a faptelor şi evenimentelor din trecutul nos- 
tru istoric” (Testament..., p. 50). Cercetarea competentă 
a acestora, după părerea autorului, ne ajută să apreciem 
corect progresul evoluţiei şi dezvoltării culturale a limbii 
noastre, de la etapa primelor traduceri (a textelor religioa- 
se, în special) şi până la situația lingvistică actuală. 

Nicolae Corlăteanu insistă mai cu seamă asupra anului 
1643, când a fost tipărită Cazania lui Varlaam sau Carte 
românească de învăţătură, prin care a fost marcat un eveni- 
ment de mare importanţă pentru istoria limbii române literare 
medievale: biruința deplină a scrisului în limba română sau 
biruința limbii române asupra slavonei. După acest moment 
de anvergură, problema cea mai mare rezidă în crearea unei 
limbi de cultură pentru toți românii, în concordanță cu necesi- 
tățile ştiinţei şi gândirii moderne, deziderat împlinit abia după 
un secol de aprig zbucium intelectual al cărturarilor români. 

Monografia acad. Nicolae Corlăteanu conţine un sistem 
complex şi amplu de informaţii teoretico-aplicative pentru 
lingvistică, sociolingvistică şi istoria limbii române literare. 
Suntem convinşi că această carte va constitui un instrument 
de lucru al studenților şi profesorilor de limba română. Va 
fi, cu certitudine, o carte ce va putea ţine locul unui manual 
universitar, întrucât autorul ei invocă date noi din cele mai 
recente tratate de specialitate. 


„Limba Română”, nr. 1-2, 2010 

3.7. Un „Studiu asupra sincretismului sintactic 
la nivelul frazei joncționale” 


de prof. Vasile Bajureanu 


În ultimele cinci-şase decenii, sintaxologia, ca ştiinţă 
a nivelului comunicativ-informativ al limbii, a cunoscut o 
perpetuă dezvoltare, plasându-se în lingvistica modernă pe 
un loc de frunte. Acum, mai mult ca oricând, se acordă o 
atenție deosebită aspectului dinamic al sintaxei, bazat pe 
studierea fenomenelor de limbă în continuă mişcare, în ra- 
port cu contextul şi situația informației comunicative. Ast- 
fel, specialiştii din domeniul sintaxologiei cercetează sis- 
temul raporturilor sintagmatice ale limbii, ţinând cont de 
aspectul activ al gramaticii, creând anume posibilitatea ca 
în studiile de sintaxă să-şi facă loc tot mai mult semantica 
şi logica naturală a gândirii reale, vii. De pe aceste pozi- 
tii, soluționarea problemelor sintactice necesită o studiere 
ştiinţifică de profunzime a aspectului logico-semantic, în 
concordanță cu metodele semasiologice, pentru a identifi- 
ca, sub aspect conținutal, toate tipurile posibile de rapor- 
turi. Criteriile semantico-funcționale oferă posibilitatea de 
a stabili legăturile ierarhice structurale între aceste relaţii şi 
de a evidenția, pe cât e cu putință, modelele combinatorii 
admisibile, prezente în unele segmente sintactice ale siste- 
mului limbii. 

Dar, în pofida acestui avânt al sintaxologiei, în multe ma- 
nuale şi studii propriu-zise de sintaxă a limbii române, la de- 
limitarea unor tipuri de propoziţii subordonate, sunt aplicate 
principii formal-structurale, strict morfologice, ceea ce nu 
întotdeauna duce la distincția pertinentă a tipurilor funcțio- 
nale de propoziţii (îndeosebi tipuri de subordonate), deoarece 

forma lexicală a unor jonctive ce leagă propoziţiile în frază 
nu se suprapune cu funcţia sintactică pe care trebuie să o ex- 
prime, adică sunt nişte jonctive false. Mai mult decât atât, de 
multe ori, analiza propozițiilor cu valori multiple nu determi- 
nă semnificaţiile dominante, care sunt de o mare importanță 
pentru a pătrunde în logica imanentă a situațiilor exprimate 
într-un segment al comunicării. 

Anume aceste aspecte ale adevărului ştiinţific şi meto- 
dologic din sintaxologia limbii române actuale sunt luate în 
dezbatere de dl prof. Vasile Bajureanu (profesor de limba şi 
literatura română, Râşcani), în monografia sa Studiu asupra 
sincretismului sintactic la nivelul frazei joncţionale (apă- 
rut în anul 2010 la Centrul Editorial-Poligrafic al U.S.M., 
în baza tezei de doctorat, susținută în 1994). Pentru a di- 
socia sincretismul sintactic în cazul unor fapte de limbă 
aproape asemănătoare, uşor confundabile, cum ar fi poli- 
funcționalismul, sinonimia şi omonimia sintactică, autorul 
fixează definiția sincretismului sintactic, aspect esențial al 
polifuncţionalismului, care constă în virtualitatea unei uni- 
tăți sintactice (propoziționale sau frastice) de a întruni mai 
multe valori semantico-informative în cadrul uneia şi acele- 
iaşi unități comunicative superioare, parte de propoziţie sau 
propoziţie propriu-zisă (p. 42). Concomitent, în lucrare sunt 
determinate, cantitativ şi calitativ, propozițiile subordonate 
sincretice în limba română, introduse în frază prin joncti- 
vele când, cum, dacă. Sunt scoase în relief, de asemenea, 
semnificațiile dominante de cumulul de valori al subordo- 
natelor sincretice din limba română şi din alte limbi (fran- 
ceza, italiana, rusa). Autorul monografiei încearcă, şi îi reu- 
şeşte, să determine cauzele de manifestare a sincretismului 
sintactic, demonstrând, cu lux de argumente, că propozițiile 
sincretice pot cumula o multitudine de valori semantico- 

funcționale. Bunăoară, în fraza „Moşneagu (-1), cum aude 
glasul cocoşului (2), iese din casă cu bucurie (+1), şi (-3), 
când aruncă ochii spre poartă (4), ce să vadă (+3) ... (Ion 
Creangă), subordonata sincretică (nr. 2, subliniată) compor- 
tă patru valori semantico-sintactice, deoarece se pretează la 
patru transformări (T): 

T (1) — Moşneagu, când aude glasul cocoşului, iese din 
casă cu bucurie — raport temporal; 

T (2) — Moşneagu, dacă aude glasul cocoşului, iese din 
casă cu bucurie — raport condițional; 

T (3) — Moşneagu, fiindcă aude glasul cocoșului, iese 
din casă cu bucurie — raport cauzal; 

T (4) — Moşneagu, care aude glasul cocoșului, iese din 
casă cu bucurie — raport atributiv. 

V. Bajureanu a observat corect că în acest exemplu, 
analizat conform principiului logico-semantic şi funcțional, 
avem nu numai un caz obişnuit de sincretism, dar şi unul 
ieşit din comun: un caz obişnuit, deoarece, aplicând anali- 
za transformațională (AT), se poate constata că toate vari- 
antele şi toate subordonatele se încadrează în statutul lor, 
iar sensul iniţial al frazei rămâne, în principiu, neschimbat; 
şi un caz ieşit din comun, care, judecat conform criteriilor 
gramaticii tradiționale, prin schema transformațională, cer- 
cetându-se numai „structura de suprafaţă, dar nu şi cea de 
adâncime”, va reflecta faptul că subordonata în cauză (cum 
aude glasul cocoşului) ar putea rămâne închisă strict în ca- 
tegoria unei subordonate modale, unde jonctivul cum, care 
introduce această subordonată, este fals, iar propoziţia nu 
are defel valoarea unei circumstanţiale (p. 53). În monogra- 
fie se demonstrează judicios că o analiză sintactică a frazei, 
numai din perspectiva formei şi a structurii, ar fi inutilă şi 
irelevantă (p. 30). 

„Studiul... ” impune peremptoriu gândul că nicio abor- 
dare în sintaxologie nu poate fi întreprinsă fără semantică 
sau fără logică, deoarece aceste două aspecte ale sintaxei 
oricărei limbi alcătuiesc împreună substanța actului comu- 
nicativ şi condiționează procesele de selecție şi de distri- 
buţie a unităților informativ-comunicative, astfel putând fi 
justificată existenţa unei sintaxe logico-semantice şi, invers, 
existenţa unei semantici şi logici sintactice (pentru acest 
adevăr ştiinţific se pledează insistent în întreaga lucrare). 

Monografia profesorului Vasile Bajureanu, bine funda- 
mentată teoretic, tratează un fenomen de limbă, dificil şi 
greu de pătruns. Autorul respectă cu stricteţe principiile 
lingvisticii funcţionale (integrale), privind raportul indes- 
tructibil dintre planul expresiei şi cel al conținutului. Prin 
maniera elaborată a abordării, lucrarea se adresează unui 
public filologic iniţiat în probleme de gramatică (profesori 
de licee, colegii şi gimnazii, profesori universitari şi stu- 
denți), adică unui cititor ce învață organizat sintaxa şi care 
ar putea găsi aici observaţii şi sugestii utile pentru predarea 
cu randament sporit a gramaticii limbii române actuale. 


„Limba Română”, nr. 3-4, 2012 

3.8. Viziunea prof. Victor Banaru asupra 
categoriei predicaţiei 


În prezent,este bine știut că noțiunea de predicaţie a 
fost inclusă în cărțile de gramatică pentru prima dată de 
reprezentanţii curentului logicist, noțiune, prin care, logi- 
ciștii subînțelegeau doar raportul dintre părțile principale 
ale propoziției. Acest raport era unul bimembru, sub trei 
aspecte: 1) raport dintre subiect și predicat, 2) dintre enunț 
ȘI raționament și 3) dintre enunț și situația extralingvistică. 

Viziunea prof. Victor Banaru privind categoria sintacti- 
că a predicaţiei se suprapune cu cea a funcționaliştilor. Da- 
torită doctrinei şcolii funcţionale, „în lingvistica franceză, 
fenomenul dat este tratat de pe poziţiile reale şi imanente 
ale manifestării lui sintactice.” (1, p. 39). Anume în acest 
temei teoretic, în gramatica limbii franceze, predicaţia com- 
portă trăsături morfo-sintactice identice, ca în majoritatea 
limbilor şi dispune de acelaşi specific. Mai mult decât atât, 
şi definiția predicației din lingvistica franceză este una ge- 
nerală şi funcționalistă: o categorie sintactică prin care se 
exprimă relaţia dintre conținutul comunicativ-informativ 
al propoziției fată de realitatea (Situaţia) extralingvistică. 
(1, p. 4). Totodată, categoria morfo-sintactică a predicaţiei 
în limba franceză posedă şi mijloace identice de exprimare 
funcțională, printre care, mai întâi, sunt părțile principale 
ale propoziției. Subiectul și predicatul asigură funcționa- 
litatea predicației în enunţ cu ajutorul conexiunilor predi- 
cative, datorită cărora, predicaţia devine marcherul-prim 
al propoziției, iar predicativitatea — indiciul structural- 
gramatical și predicatul - centrul funcțional al propoziției 
(aceasta constituie o viziune corectă, ce derivă din teoria 

lingvisticii funcționale și integrale) (Apud 2, p. 21). 

Profesorul Victor Banaru susține, pe bună dreptate, că 
am putea crea niște erori fără precedent, dacă ar fi să anali- 
zăm şi să percepem categoria gramaticală a predicației de 
pe pozițiile lingvisticii descriptiviste, deoarece, drept urma- 
re a unei atare tratări, ar reieși că verbul, pentru predicatele 
din sintaxa limbii franceze, devine o condiție principială și 
strictă a structurii lor, numai pentru că orice tip de predicat 
conţine în structura lui un verb. Bineînţeles că provocăm o 
eroare, „întrucât se creează o situație în care verbalitatea, 
categorie morfologică, ar putea constitui, în limba franceză, 
ȘI indiciul funcțional al predicatului, simultan cu cel struc- 
tural.” (1, p. 34). Tratând astfel lucrurile, am putea obține 
un tablou predicațional fals al propoziției în limba franceză, 
întrucât aceasta ar însemna că predicaţia se suprapune (se 
identifică) cu predicativitatea, iar predicativitatea cu pre- 
dicatul și predicatul, respectiv, cu verbul (cu verbalitatea). 
Într-o situație de genul dat, se ignoră nucleul structurii sin- 
tactice a propoziției. Adevărul e că toate aceste erori provin 
din faptul că descriptiviștii văd în toate tipurile de predicate 
o expresie directă a verbului. După ei, verbul formează nu 
numai componentul de bază structural al predicatelor, dar și 
pe cel funcțional, strict și direct, ca în limbile arabe (Apud 
3, p. 117). Descriptiviștii nu fac clasificările de rigoare ale 
verbelor în predicative și nepredicative (nedelimitând, ast- 
fel, verbele auxiliare, semiauxiliare, copulative și semico- 
pulative). Pentru ei, fiecare verb din orice limbă are valoare 
predicativă şi poate forma predicatul de sine stătător, supra- 
punându-se, categoric, morfologia cu sintaxa. 

Şcoala de Lingvistică Funcțională de la Praga susține 
însă că predicaţia formează trăsătura principală distinctivă 
a oricărei propoziţii, ca unitate de bază a sintaxei, iar îmbi- 

nările de cuvinte din enunţ, ca structuri adiacente, nu pot fi 
calificate drept propoziții, deoarece, necomportând indicii 
predicaționali-predicativi ai modului, timpului, numărului 
şi persoanei, nu sunt predicative. Totodată, îmbinările de 
cuvinte (sintagmele din propoziție) nu conţin un gând ter- 
minat. 

În limba franceză, timpul gramatical și categoria grama- 
ticală a modului se exprimă, de regulă, prin forme structu- 
rale ale verbelor la un mod personal, dar, uneori însă, cate- 
goria sintactică a predicației poate să se realizeze în enunţ 
şi fără verbe. În atare situaţii sintactice, chiar şi verbele cu 
valoare lexico-semantică zero (nulă) pot deveni verbe per- 
sonale: il cria — il poussa un cri — il eut un cri —il fut un 
cri — il y eur un cri — soudan, un cri. În atare situaţii morfo- 
sintactice, verbele cu valoare lexicală zero ajută la formarea 
predicatului real (1, p. 37). 

În cadrul propoziţiilor bimembre, categoria sintactică a 
predicației se realizează mai întâi printr-o conexiune pre- 
dicativă bilaterală, dintre subiect şi predicat, adică printr-o 
corelație a indicilor predicativi. Predicaţia, în propozițiile 
monomembre incomplete (nominative, incidente ş.a.) se re- 
duce doar la raporturile predicative ale conținutului comu- 
nicativ-informativ faţă de realitate. În respectivele situaţii 
sintactice, prezența ambelor părți principale nu mai alcătu- 
ieşte o condiție obligatorie a enunţului, întrucât intervin alți 
indici predicaționali: topica părţilor de propoziţie, into- 
nația, pauzele logice, contextul, situaţia vorbirii, morfe- 
mele predicative, conexiunea predicativă a predicatului 
cu propoziţia, cuvântul de reper sau de încheiere şi mor- 
femul predicaţiei. 

Este necesar să se știe că utilizarea cuvintelor cu func- 
ție de propoziție înseamnă umplerea lor cu conținut predi- 

cativ, transformându-le din cuvinte cu indiciu nominal în 
cuvinte cu indiciu predicațional-predicativ. Sensurile co- 
municativ-informative ale unor atare propoziții monomem- 
bre sunt create de indicii predicaționali sus-numiţi, ceea ce 
este caracteristic tuturor propozițiilor de genul dat. Trebuie 
menționat că, și în asemenea cazuri ale sintaxei propoziției, 
intonația rămâne să formeze indiciul predicațional decisiv, 
având, astfel, capacitatea de a valida predicaţia tuturor ti- 
purilor de propoziții: simple sau dezvoltate, complete sau 
incomplete. Cât despre valoarea predicativă a propoziții- 
lor nominative, ea ne sugerează ideea că predicaţia propo- 
zițiilor bimembre dezvoltate este creată de integritatea ei 
ca unitate informativ-comunicativă şi nicidecum de suma 
informaţiilor părților ei componente (Și în atare situație, 
intonația, la fel, rămâne a fi mijlocul principal de validare 
predicațională). Cu ajutorul mijloacelor intonaționale, mul- 
te propoziții, dar și părți de propoziție, și sintagme își pot 
schimba valoarea sintagmatică, comunicativ-informativă. 

Profesorul Victor Banaru remarcă faptul că, din punctul 
de vedere al descriptiviştilor, la analiza sintactică a părți- 
lor de propoziție, forma gramaticală a cuvântului formează 
condiția numărul unu, iar predicativitatea poate fi atât ex- 
primată, cât și neexprimată. După ei, enunţul, la exprima- 
rea predicației, se transformă într-o sumă de unități comu- 
nicative, iar la neexprimarea predicației — într-o sumă de 
unități nominative (1, p. 34). 

Conform concepției funcționaliste în gramatică însă, 
categoria sintactică a predicației se manifestă nu numai la 
nivelul propoziției, dar și la cel al frazei, textului și chiar 
al alineatului, ceea ce, după funcționaliști, înseamnă, pe de 
o parte, lărgirea noţiunii de predicaţie, iar, pe de altă parte, 
un argument privind nesuprapunerea predicației cu predi- 

cativitatea Și, respectiv, neidentificarea predicativității cu 
predicatul. Când descriptiviștii echivalează predicația cu 
predictivitatea şi cu predicatul, mijloacele de exprimare a 
predicativității devin mijloace de exprimare a predicatului. 
În atare situație, predicatul poate fi conceput drept „o în- 
rudire necesară a fiecărui cuvânt aparte în limbă și poate 
obține statut de categorie predicativă, ceea ce este incorect 
(l, p. 36). 

Această viziune, susține prof. Victor Banaru, vine în 
contradicție cu calificativele predicatului, date de funcți- 
onaliști. Pentru ei, această parte principală de propoziție 
deține o gamă întreagă de caracteristici: 1) predicatul este 
elementul de bază al organizării funcționale a enunțului, 2) 
centrul raporturilor morfo-sintactice în propoziție, 3) centru 
care influențează organizarea structurală a propoziției, 4) 
elementul determinativ al sintagmei predicative, 5) expre- 
sia universaliilor în vorbire (5, p. 149-164). 

Tot în spiritul doctrinei funcționaliste (sau integrale) a 
predicației, propozițiile nominative sunt tratate ca și predi- 
cate, iar delimitarea şi perceperea predicatului, în atare pro- 
poziții, creează o superpredicație. Din aceste considerente, 
se susține că „predicația constituie motorul, stimulentul sin- 
tagmatic al creării tuturor propozițiilor.” (Apud 6, p. 128). 
Anume în acest temei, sintaxa funcțională tratează, mai întâi 
de toate,tipurile de predicate, luând în considerare atât forma, 
cât și conținutul subiectului gramatical, predicatul rămânând 
a fi componentul de bază al propoziției. Funcționaliștii sus- 
țin că noțiunea de parte de propoziţie este, în primul rând, o 
noțiune funcțională și, fiind funcțională, nu poate fi un ele- 
ment concret, căci, dacă ar fi aşa, părțile de propoziție s-ar 
suprapune cu părțile de vorbire, ceea ce ar crea în permanen- 
tă erori la analiza sintactică (Apud 6, p. 130). 

Predicatul reprezintă în sine indiciul funcției unei părți 
de propoziție, iar predicația — indiciul sau însemnul inte- 
gral al propoziției ca unitate sintactică ce conține un gând 
terminat. Categoria predicației se sprijină pe predicativitate 
şi predicat, care au la bază verbalitatea,ceea ce înseamnă 
că verbalitatea, fiind un indiciu al părților de vorbire și, 
respectiv, o categorie morfologică, formează începutul sis- 
temului morfo-sintactic (sintagmatic) al predicativității și 
predicației. 

Prin predicat, categoria predicativității corelează cu ca- 
tegoria verbalității. Prin predicat, verbul, la o formă grama- 
ticală a unui mod personal, devine un mijloc de exprimare a 
predicativității şi predicației în propoziție. Verbul devine, 
astfel, miezul componentului predicaţional. Tot în această 
ordine de idei, A. Martinet susține că „funcția predicati- 
vă se află în rădăcina verbului, care poate fi numit monem 
predicativ, ce reprezintă în sine elementul verticalității pro- 
poziției. Corelația cu acest element este marcată de funcția 
celorlalte componente ale propoziției.” (Apud 1, p. 30). 

Profesorul Victor Banaru nu susține punctul de vede- 
re al cercetătoarei N. Iu. Șvedova, care consideră că „pre- 
dicativitatea se realizează cu ajutorul verbelor de conju- 
gat.” (Apud 8, p. 128). Este incorect, deoarece purtătorii 
predicației nu pot să se conţină nici în verbele auxiliare 
Și nici în verbele semiauxiliare. Aceste categorii de verbe 
nu sunt predicative şi nici pot fi „bineînţeles, predicațio- 
nale. 

Pentru a demonstra neadevărul opinat de N. Iu. Şve- 
dova, prof. V. Banaru a invocat părerile, în acest sens, ale 
lingvistului A. V. Bondarko, după care, „la nivel sintactic, 
categoriile gramaticale ale modului, timpului, numărului 
ȘI persoanei devin semantico-funcționale și se impun din 

punctul de vedere al funcționării lor în propoziție, dar ni- 
cidecum nu se impun morfologic, structural-gramatical.” 
(Apud 9, p. 11-12). Respectivele categorii gramaticale, atât 
în limba franceză, cât și în limba română, se realizează la 
nivel sintactic nu prin mijloace morfologice, dar prin mij- 
Joace sintactice, întrucât toate aceste categorii gramaticale 
intră în funcția predicatului. Tratarea verbului din punctul 
de vedere al funcției nu trebuie să conducă la suprapunerea 
verbalității cu predicativitatea, deoarece sfera sintactică a 
predicatului nu întotdeauna se suprapune cu sfera morfolo- 
gică a verbului. În aceasta și constă chintesența tratării teo- 
retico-aplicative a categoriei predicaţiei în spiritul doctrinei 
științifice a Școlii de Lingvistică Funcțională de la Praga 
(Apud 6, p. 135). 

În baza teoriei funcţionale sau integrale, predicaţia con- 
stituie în permanență marcherul-prim al propoziției, prin 
care se exprimă mai multe tipuri de raporturi: 1) rapor- 
tul conţinutului predicativ al raţionamentului faţă de 
realitatea (situaţia) extralingvistică (din acest punct de 
vedere, analiza sintactică a propoziției nu poate fi con- 
cepută în afara teoriei reflectării); 2) raportul dintre 
elementele constituente ale raţionamentului: judecata, 
logica şi psihologia; 3) raportul conţinutului informativ 
al propoziției faţă de situaţia extralingvistică exprima- 
tă (implicând sintaxa semantică şi teoria reflectării); 4) 
raportul dintre părţile principale ale propoziției ( cu re- 
ferire la sintaxa formal-structurală); 5) raportul dintre 
componentele expresiei, ţinându-se cont de încărcătura 
ei informativă (fiecare nivel al analizei predicaționale 
caracterizându-se şi prin particularităţi proprii). 

Predicaţia, formând indiciul de bază al propoziției, îi 
asigură, respectiv, şi o individualitate în raport cu celelalte 

unități ale sintaxei. Astfel, propoziția, ca unitate de bază 
a sintaxei, poate fi contrapusă celorlalte unități structural- 
gramaticale ale sistemului comunicativ-informativ al limbii 
(morfemul,cuvântul, sintagma), care, în raport cu enunţul, 
pot fi tratate doar ca unități nominative. 

Propoziția, ca unitate comunicativ-informativă, ase- 
meni tuturor unităților sintactice, poate fi caracterizată 
atât sub aspect structural, cât și sub aspect semantic (de- 
notativ). Aspectul semantico-funcțional al propoziției nu 
exclude însă caracterul ei nominațional (nominațional, la 
nivel sintactic,înseamnă calitate informativ-comunicati- 
vă). 

După cum vedem, problema mijloacelor de exprimare 
a predicaţiei este una discutabilă. În gramaticile descripti- 
viste predicația este suprapusă cu predicativitatea, care se 
suprapune cu verbalitatea. În felul acesta, este pus pe picior 
de egalitate predicaţia, ca raport al conținutului informa- 
tiv-comunicativ față de realitate, cu predicativitatea, ca ra- 
port dintre subiect și predicat (Apud 6, p. 138). Profesorul 
Victor Banaru tratează problema predicației de pe pozițiile 
lingvisticii funcționale (integrale), după care verbalitatea, 
predicatul sau predicarea (skazuiemosti) și predicativitatea 
sunt aspecte ale mai multor planuri în ierarhia sistemului 
sintagmatic predicațional: 1 verbalitatea este un indiciu 
structural-morfologic al părților de vorbire; 2) predicarea 
— un indiciu al funcției sintactice de predicat; 3) predica- 
tivitatea — un indiciu morfo-sintactic al raportului dintre 
subiect și predicat; 4) predicația — un indiciu superior al 
propoziției. 

Predicaţia este o categorie sintactică generală, superi- 
oară celorlalte, deoarece, bazându-se pe ele, le încadrează. 
Predicativitatea (sau conexiunea predicativă dintre părțile 

principale ale propoziției) formează doar unul din mijloa- 
cele principale de exprimare a predicaţiei. Predicaţia însă 
nu poate să se realizeze fără a se sprijini pe funcția de pre- 
dicat (adică fără predicare), iar predicarea (sau funcția de 
predicat) este de neconceput fără susținerea categoriei ver- 
balității. 

Predicația formează categoria sintactică superioară 
nu numai pentru că include toate nivelurile ei funcționale 
(predicativitatea, predicarea și verbalitatea), dar și pentru 
că este susținută și de alte facultăți contextual-situaționale 
(psihologia și logica naturală), în scopul raportării conți- 
nutului informativ-comunicativ la realitatea extralingvisti- 
că. Aceste categorii sintactice ( predicația, predicativitatea, 
predicarea, verbalitatea, logicul și psihologicul din enunț) 
nu sunt identice, nu se suprapun, dar nici nu se separă, ele 
doar interacționează, în scopul comunicativ al propoziției. 
Drept argumente peremptorii pot fi invocate funcțiile sin- 
tactice de subiecte și complemente ale verbului în limba 
franceză sau cea de predicat nominal și de propoziție nomi- 
nativă în limbile română și franceză (Apud 9, p. 19). 

SIGLE ȘI ABREVIERI 


Adj. — adjectiv 

Adv. — adverb 

A.Ș$.M. — Academia de Ştiinţe din R.Moldova 

A.U.T. — Analele Universităţii din Timişoara 

B.L. — Buletin Lingvistic 

Conj. — conjunctie 

Comp. — comparăm 

D.L.R.L.C.  — Dicționarul limbii române literare con- 
temporane 

D.T.L. — Dicționar de termeni literari 

G.L.R. — Gramatica limbii române 

Î.s. — Învățătorul sovietic 

L.M.L.C. — Limba moldovenească literară 
contemporană 

L. — Leningrad 

N. — nume 

NZL — Novolte v zarubejnoi lingvistike 

OD — obiect direct 

OI — obiect indirect 

UBB — Universitatea Babeş-Bolyai 

U.P.S. — Universitatea Pedagogică de Stat 
„Lon Creangă” 

U.S.M — Universitatea de Stat din Moldova 

P.P.P. — părțile principale ale propoziției 


P.A. — predicatul angrenat 
P.D.G. — probleme dificile de gramatică 
PN (angr.) — predicatul nominal angrenat 


PVC (angr.) -— predicatul verbal compus angrenat 
PVN (angr.) -— predicatul verbal-nominal angrenat 


PYS (angr.) -— predicatul verbal simplu angrenat 


S.C.L. — Studii şi cercetări de lingvistică 
T.L.G. — Tratat de lingvistică generală 
vV. — verb 

V (cop.) — verb copulativ 

V (scop.) — verb semicopulativ 

V (sa) — verb semiauxiliar 

V (saa) — verb semiauxiliar aspectual 

V (sam) — verb semiauxiliar modal 

